
Aseet teräviksi!

Ikimuistoisista ajoista saakka on Suomessa hengen
aseita pidetty muita arvokkaampina taistelussa vihamielisiä
voimia vastaan. Henkisiin voimiimme, henkiseen
tarmoomme on meidän edelleenkin turvautuminen, jos
mielimme tarkoitustaan täyttävänä kansana säilyä ja
varttua kansakuntien joukossa.

Kansan tarmo riippuu yksityisten kansalaisten tarmosta,
ja ennen kaikkea lasten kasvattamisesta lujaluontoisiksi
sekä kaikin puolin vastustuskykyisiksi.

Hengen voimat kuitenkin lamautuvat jos ruumiin
voimat kuihtuvat. Sekä henkisen että ruumiillisen terveytemme
aseita tulee meidän johdonmukaisesti pyrkiä
pitämään terävinä. Kansa, joka itsetietoisesta tästä huolehtii
on kukistumaton. Painon aitakin se nousee.

Terveydenhoitolehden tarkoitus on Suomen kansalaisille
osottaa millä tavoin he paraiten voivat pitää terveytensä
puolustusaseita terävinä ja lujina. Pitäköön siis
kukin lehden ystävä huolta siitä, että lehti pääsee uuden
uran aukaisiaksi, terveydenhoitotien viittaajaksi jokaiseen
siltä tähän saakka suljettuunkin suomalaiseen kotiin.

Uusi ihmeellinen keuhkotautisten hoitokeino.

Kirj. Konr. ReijoWaara
(Toht. R. Elmgrenin antamien tietojen perustuksella.)

[Image]

Mikähän yhteys tällaisellakin kuvalla mahtaa olla

keuhkotautisten hoidon kanssa ? — kysynee moni.
Malttakaahan vähän mieltänne, niin saatte kuulla.
Tuossa näette oikealla Takaharjun keuhkotautisten

parantolan ylilääkärin, toht. R. Elmgrenin, oikeassa kädessään
letkuun kiinnitetty neula, jonka työntää miehen
rintaan. Sellainen tämä keuhkotautisten hoitokeino on
ulkonäöltään. Mutta tarkoitukseltaan?

Kai tiedätte kaikki, että kehkotaudin synnyttäjä,
tuberkelibasilli, sairaan keuhkoissa m. m. muodostaa

märkää erittäviä onteloita, syövän tapaisia haavoja. Niinikään
jokainen tiennee, että haavat yleensä nopeasti parantuakseen
kaipaavat rauhaa. Jos haavaa alituiseen revitään
ja nykitään, niin se ei tahdo päästä paranemaan
umpeen. Keuhkot taas ovat alituisessa liikkeessä. Vuoron
ne laajenevat, vuoron supistuvat. Keuhkoissa olevat
haavat eivät siis koskaan pääse oikein rauhaan. Niistä
valuu yhtenään märkää, jota seuraa märkämyrkytyksen
luontoinen kuume.

Jos nyt olisi mahdollista kouristaa keuhkot kokoon
ja pitää ne ihan tyhjinä ilmasta ja siten liikkumattomina,
niin suuretkin onteloiset haavat pääsisivät rauhassa arpeutumaan
umpeen. Vaan sehän nyt toki lienee aivan
mahdotonta. Niin luulisi. Kuitenkin on eräs italialainen
professori Forlanini Paviassa, keksinyt keinon puristaa
ja, vaikeudetta asianomaiselle, pitää toista keuhkoa viikko
ja kuukausimääriäkin ihan liikkumatonna ja tyhjänä.
Toinen keuhko silloin yksin suorittaa kummankin hengitystehtävää.
Ja, kuten oli otaksuttavakin, huomattiin
myös, että jos tällaisessa kokoonpuristetussa keuhkossa
oli tuberkuloosia, se kohta rupesi aika vauhtia paranemaan.
Ja sitä ennen vastahakoinen kuumekin katosi jo
kohta hoidon alkupäivinäkin.

Ulkomaanmatkallaan viime keväänä toht. Elmgren
oppi tuntemaan näkemältäkin Forlaninin hoitotavan sekä
toi mukanaan kotimaahansa siihen tarvittavan koneiston,
jonka kuvassa näemme. Hän on kuitenkin saanut tämän
koneiston vielä tarkoitustaan vastaavammaksikin
yhdistämällä siihen ilmapaineen mittarin, jonka avulla
hän varmasti voi arvostella milloin rintakehän läpi työnnetty,
outto neula joutuu keuhkopussiin, mikä ilman tätä
apukeinoa kuuluu olevan koko vaikea. Ilman sitä joutuu
näet neula helposti keuhkoon, ja sinne se ei saisi
päästä,

Kun nyt neula on rintakehän läpi tunkeutunut

keuhkopussiin, päästetään siihen kumiletkun ja neulan
kautta typpeä, jota saadaan siten, että puhalletaan ilmaa
pyrogal]us-natriumihydraatti-liuvoksen[ läpi, joka liuvos
pidättää hapen ilmasta, mutta laskee typen lävitsensä.
Typpi lasketaan keuhkopussiin puristamaan keuhkon kokoon.
Minä viikon parin perästä, kun typen määrä keuhkopussissa
alkaa vähetä, tehdään uusi pistos ja lasketaan
uusi annos kaasua sisään. Pistokset eivät tuota sairaille
mitään mainittavaa kipua.

Takaharjussa on suunnilleen puolen vuoden kuluessa
jo tällä tavoin hoidettu kymmenkunta sairasta,
Duodecim seuran vuosikokouksessa, 18/n 08, kertoi toht.
E. saavutetuista tuloksista. Varsinkin kahdessa melkein
toivottomassa tilassa olleessa keuhkotautisessa oli Forlaninin
hoitotapa tehnyt kerrassaan ihmeitä. Paha vaan
ettei tätä keinoa, ei ainakaan toistaiseksi, ole katsottu
voitavan käyttää muuta kuin sellaisissa tapauksissa, joissa
vielä toinen keuhko on aivan terve ja vaan toisessa on
vika. Mutta hyvä jo niinkin. Toivottavasti kuitenkin,
kun saadaan hoitotavasta suurempaa kokemusta, tullaan
huomaamaan, että voidaan panna osaksi viallistakin
keuhkoa yksin toimimaan niin kauan kunnes pahemmin
vikoitunut on kokoonpuristamisella saatu paranemaan,
käydäkseen sitte vuorostaan edellisenkin kimppuun. Ken
elää saa nähdä.

Sen tarkempaa kertomusta hoitotavasta ja sen tuloksista
ei liene tässä tarpeen. Joka tällaista hoitoa tarvitsee,
hän paraiten käytännössä siihen lähemmin tutustuu.

"Chirosoteri", käsiä suojeleva aine.

Kirj. A. J. Hällström.

Parina viime vuonna on käsien puhdistamisen alalla,
kirurgisia ja muita leikkauksia varten, tehty kokeiluja
eräällä »Chirosoter"-nimisellä nesteellä, joka on erilaisten
vaha- ja balsamiaineiden tetraklori-hiilivetyliuvos. Sitä
käyttäessä pestään kädet ja käsivarret ensin puhtaiksi ja
kulutaan hyvin, jonka jälkeen »chirosoteria» tihmurilla
puhallutetan ihoon tahi yksinkertaisesti vain kaadetaan
kämmenelle ja siitä nopeasti hierotaan ihoon. Tetraklorihiilivety
on helposti haihtuva aine ja kun se muutaman
mimitin kuluttua on kokonaan poistunut ilmaan
jäävät liuvotetut vaha- ja balsamiaineet ihon pinnalle
sormikkain tavoin muodostaen ihon värisen ohuen vahakerroksen,
joka peittää kaikki ihopoimut ja epätasaisuudet,
mutta on niin myöntyväinen ja pehmeä, ettei se millään
tavalla estä käden luonnollisia liikkeitä, ei edes senkään
vertaa kuin ohuimmat kumisormikkaat. Vahakerros
on kuitenkin täydellisesti vettä pitävä ja suojelee sen
kautta ihoa ulkoapäin tulevilta tarttuma-aineiltakin. Se
on samalla vedessä liukenematon, joten se ei irtaannu,
vaikka pitelee käsiään paljonkin vedessä. Ainoastaan
saippualla, alkalisella suopa spriillä, eetterillä tahi bentsinillä
se lähtee ihosta. Chirosoterin peittämä iho tuntuu
hienolta, pehmeältä ja liukkaalta, jonka vuoksi aineen
käyttäminen on hyvin miellyttävä. Vakuutetaan, että
chirosoteria leikkauksissa voipi empimättä käyttää kumisormikkaideii
asemasta ja että se on näitä mukavampikin
siitä syystä, ettei se ommellessa ja solmuja tehdessä
vetäydy kokoon, kuten irtonaiset sormikkaat.

Chirosoteria erityisesti suositellaan henkilöille, joilla
on arkaluontoinen, halkeutumiseen taipuvainen eli n. s.

sierettynyt iho. Chirosoteri peittää tämmöisessä ihossa
esiintyvät halkeamat, ja jos kädet ennen chirosoterilla
hieromista ovat huolellisesti puhdistetut ja vapaat tarttuma-
aineista, voivat halkeamat chirosoteripeitteen alla rauhassa
parantuakin, estämättä silti henkilön käyttämästä
käsiään ammatissaan.

On olemassa monenlaisiakin ammatteja, joiden harjoittajat
ovat pakoitetut alinomaa pistelemään käsiään ja
sormiaan veteen tahi johonkin nesteeseen. Sellaisia ovat
esim. pesijättären, värjärin ja valokuvaajan. Näilläkin
usein näkee halkeilevia sormien välejä ja kämmeniä- eivätkä
he millään tavalla saa noita halkeamia ppdemaän,
niin kauan kuin ovat pakoitetut jatkamaSl? ammattityötään.
Jos he yhä tuollaisilla käsillä tekevät työtä tulevat
kädet monasti hyvinkin kipeiksi, ja ovat varsin alttiit
haavatartunnalle. Ihoruusu ja verenmyrkytys voipi saada
alkunsa tuollaisista halkeamista.

Tällaisten seurauksien estämiseksi ja käsien suojelemiseksi,
on edellä mainittu chirosoteri-neste suositeltava
henkilöille, joiden kädet usein tulevat olemaan kosteina
ja ovat taipuvaiset halkeilemaan.

Tätä tarkoitusta varten on chirosoteria käytettävä
joka päivä, jos käsiä on pakko perinpohjin päivittäin
pestä saippualla, sillä kuten jo huomautin irtaantuu chirosoterikerros
saippuan vaikutuksesta. Jos chirosoterin
peittämät kädet pysyvät puhtaina, vedessä lioittamisen
ja pyyhkimisen kautta, niin kestää kerros ehkä parikin
päivää eheänä. Käytännössä kyllä kukin huomaa, kuinka
usein käsien hierominen chirosoterilla on uudistettava.

Mutta en suosittele chirosoteria ainoastaan pesijättärien,
värjärien ja valokuvaajien käytettäväksi. Yleensä
kaikki ammattilaiset ja taloudenhoitajatkin, joiden sormet
ja kädet ovat haavoittumisen vaarassa ja joiden työ on
sellaista, että työssä ollessaan tulevat liikutelleeksi ja kosketelleeksi 

likasia, tahraantuneita esineitä, voivat käyttää
tätä ainetta, kukin tarpeen mukaan.

Chirosoteri (Krewel & C:o, Cöln) on tosin vähän
kallista ainetta. Se maksaa l kgr sisältävissä pulloissa
3 saksan markkaa. Mutta säästäen ja ymmärryksellä
käytettynä siitä epäilemättä on siksi suuri hyöty, että
näennäisesti korkea hintakin sen kautta tulee moninkerroin
korvatuksi.

Tulirokkoa vastustamaan.

Kirj. K. Kahelin.

Vaikeuksia tuottaa tulirokon ynnä muittenkin n. s.
kulkutautien vastustaminen maalaisoloissa. Näiden tautien
tarttuvaisuuden luulisi jo olevan kaikille tunnettu.
Tiedon ja valistuksen puutteesta johtunee kuitenkin ettei
monikaan näy tästä tulleen vakuutetuksi. Useat ovat
käytännössä välinpitämättömiä ja hyvää tahtoa vailla
kun pitäisi ryhtyä toimenpiteisiin taudin levenemisen ehkäisemiseksi.
Toisilla näyttää olevan harhaan joutunut
usko Jumalan apuun tällaisissa tapauksissa. Eräs sanoi
minulle, että hänen uskonsa Jumalaan" on niin luja, ettei
tauti häneen tartu. Tätä pitäisin Jumalan pilkkaamisena.

Tuolla uhkaa minua vaara; näen sen, vaan en
väistä sitä, vaikka voisin sen hyvin tehdä. Ajattelen
vaan : kyllä Jumala auttaa! Tämä ei suinkaan ole raamatun
hengen mukaista.

Toinen uskoo sallimukseen. Sairastui eräässä perheessä
lapsi tulirokkoon. Muut perheenjäsenet, niiden
joukossa monta pienokaista, pysyivät kuitenkin terveinä.
Tultiin siitä johtopäätökseen, että pojan sairastuminen
oli »sallittua», kun hän yksin sairastui ja muut, jotka

--

olivat koko ajan samassa tuvassa, pysyivät terveinä. Valistunut
henkilö tietää, etteivät läheskään kaikki ole vastaanottavaisia
tarttuvillekaan taudeille. Tämä vastustuskyky
voi toisilla jo luonnostaan olla heikko, toisilla voi
se tilapäisesti heikontua. Eri kulkutaudit esiintyvätkin
tarttuvaisuuteen nähden eri tavalla. — Erityisesti näyttää
tulirokko useinkin tässä suhteessa oikulliselta. Tuhkarokolta
säästyy sitävastoin harva lapsi, joka saa tartunta-ainetta
itseensä.

Tartunnan teitä useinkin saa ilmi kun rupeaa tiedustelemaan.
Sairaan omaisten ja lääkärin kesken sukeutuu
esim. tämäntapainen keskustelu.

»Voitteko ollenkaan ajatella mistä tulirokko on
Teille tullut?» -- »Ilmasta luultavasti tahi kylmettymisestä,
sillä meillä ei ole ketään käynyt eikä mekään
muualla» vastaa puhuteltu. Mutta kun asia punnitaan
puoleen ja toiseen, selviää lopulta, että tartunta todennäköisyydellä
on tullut eräästä noin 5 km. matkan päässä
olevasta torpasta, jossa paraillaan lapset sairastavat tulirokkoa.
Torpan isäntä oli näet edellisenä sunnuntaina
käynyt talossa, istunut peräkammarissa pakinoiden talonväen
kanssa ja siinä lapset ahertaneet ympärillä. — Joko
oli isäntä itse ollut lievästi sairaana tahi vaatteissaan
kulettanut tartunnan.

Tärkeä on, että tulee ilmi, mitä teitä tartunta on
kulkenut; sillä siten tulee tiedoksi taudintapauksia, jotka
muutoin salassa ollen olisivat voineet helposti levittää
tartuntaa.

Tulirokkoon sairastuneitten täydellinen eristäminen,
jos ei olla tilaisuudessa sijoittamaan heitä
olemassa joko olevaan tahi tilapäiseen kulkutautisairaalaan,
tuottaa suuriakin vaikeuksia. Erityistä huonetta
sairaalle . ei aina ole saatavissa. Erityisen hoitajan
hankkiminen käy myöskin vaikeaksi, kun talossa
ei ole muuta aikuista naisväkeä kuin emäntä. Terveet

lapset olisivat lähetettävät muualle, vaan ei ole minne
lähettää, millä heitä evästää. Kun tällainen eristäminen
aikaansaadaankin, on vaikea valvoa, että sitä todellisuudessa
säännöllisesti noudatetaan, jos eivät asianomaiset itse
siitä huolehdi. Ei jää useinkaan muu neuvoksi, kun
eristää koko talo ja varoittaa ympäristöä. Monelle onkin
pienokaisensa henki siksi kallis, että karttaa rokon saastuttamaa
paikkaa, vaikka on sellaisiakin, jotka eivät
malta pysyä siitä poissa. Hauskalta tuntuu lääkäristä
olla tekemisissä henkilöiden kanssa, jotka tarkoin koettavat
noudattaa hänen neuvojaan ja ryhtyvät hänen ehdottamiinsa
varovaisuustoimenpiteihin. Johdonmukaisuus
tässä voipi joskus mennä hyvinkin pitkälle.

Eräs isäntä, jonka perheessä oli tulirokkoa, kertoi
matkallaan lääkärille kohdanneensa naapurin koiran, joka
kosketti häneen turvallaan. Isäntä kohta otti koiraa niskasta
kiinni ja nakkasi lähellä olevaan jokeen huuhtoutumaan,
jottei koira turkissaan kulettaisi tartuntaa kotiinsa.
Tämä osottaa että isäntä oli hyvin oivaltanut yhteisen
vaaran ja ajatteli lähimmäisensäkin parasta.

Jos todellakin jokainen tekisi voitavansa tartunnan
levenemisen ehkäisemiseksi, ei kulkutaudeilla olisi suurtakaan
valtaa eikä niiden vuoksi tarvitsisi ryhtyä ankarimpiin
pakkokeinoihin ja suuria kustannuksia kysyviin
toimenpiteisiin.

Koulut maaseuduilla voivat helposti joutua välikappaleiksi
tarttuvien tautien levenemiselle. Tulirokko ja
kurkkumätä voivat esiintyä niin laimeissa muodoissa,
etteivät omaiset eivätkä opettajat tule ottaneeksi lapsen
sairastumisesta tarkempaa selkoakaan. Taudin oireista
voi esim tulirokossa ihottuma esiintyä hyvin vähäpätöisenä
tahi joskus kokonaan jäädä nousemattakin, ja vasta
ottamalla huomioon kaikki asianhaarat voi tulla vakuutetuksi
taudin oikeasta laadusta. Eräs kansakoulun oppilas
esim. sairastui tulirokkoon. Lapsen vanhemmat eivät

tienneet mistä olisivat voineet saada tartunnan kotiinsa.
Omasta puolestani olin vakuutettu, että tartunta oli tullut
koulusta, Tarkastin senvuoksi kaikki koulun oppilaat,
huomaamatta heissä mitään epäilyttävää. Eräs poika oli
kuitenkin samana päivänä jäänyt pois koulusta. Tarkastettuani
pojan hänen kotonaan tulin vakuutetuksi siitä,
että hän kahden viikon ajan oli potenut lievää tulirokkoa.
Yhden viikon oli hän ollut koulusta sairauden alussa
vaan toisen viikon kävi hän koulua. Hänen ihossaan,
erityisesti käsissään ja jaloissaan, oli runsaasti tulirokon
aiheuttamaa hilseilemistä. Sittemmin sairastin eräs kolmaskin
koululapsi selvästi saaden tartunnan samasta lähteestä.
Täten voi tauti tarttua yhdestä lievästi sairastuneesta
yht'aikaa useampaan lapseen ja siten päästä laajallekin
leviämään. Opettajien tulisi senvuoksi tarmokkaasti
pitää oppilaitaan silmällä, erityisesti kulkutautien
ilmestyessä paikkakunnalle. Epäiltävä on heti koulusta
eristettävä, kunnes on takeita, että hän on vaaraton.
Mielestäni pitäisi tautisina aikoina joka päivä oppilailta
tiedustella, jos joku on sairas 1),

*) On myös tiedusteltava onko lasten kodeissa sairaita ja siinäkin
tapauksessa pidätettävä lapsi koulusta jos on syytä epäillä jonkun
sisaren tahi veljen potevan tarttuvaa tautia. Toim. muist.

ja onko syytä pitää
tauti tarttuvaisena. Tarpeen tullen olisi, taudin selville
saamiseksi, sairastunutta kehoitettava kääntymään
lääkärin puoleen uhalla ettei hän muutoin saa olla koulussa.
Opettajien sopisi aika-ajoin tarkastaa kaikkiakin
lapsia, olisiko mahdollisesti jossakin tulirokkohilseilemistä.
Tällaisista toimista ei ole hyötyä ainoastaan lapsille, vaan
ovat koko koulun toiminnalle mitä suurimmasta merkityksestä.
Siten voitaisiin useinkin välttää häiritsevää koulun
sulkemista. Jos kuitenkin koulun sulkeminen kerran
katsotaan tarpeelliseksi, pitäisi siihen vitkastelematta
ryhtyä.

Toimenpiteet maaseuduilla kulkutautien vastustamiseksi
eivät aina ole niin tehokkaat kun toivoisi. Lääkäri
yksin ei saa suuriakaan aikaan, jollei hän saa tukea
kunnan viranomaisilta, kunnassa toimivilta opettajilta ja
valistuneemmalta osalta yleisöä.

Tällaisen yhteistyön aikaansaamisesta riippuu ovatko
ponnistusten tulokset hyvät vaiko huonot.

Naisen klimakterisesta ikävaiheesta.

Kirj. Konr. ReijolVaara.

Naisen elämässä on kaksi hänen terveyteensä syvästikin
vaikuttavaa murrosaikaa. Toinen on tytöstä naiseksi
kehittymisen, toinen vanhuuden alkamisen eli klimakterinen
ikävaihe. Ensimmäinen alkaa meidän ilmanalassamme
enimmäkseen noin 14 ä 16 ikävuoden tienoilla,
jälkimmäinen taas noin 45 ikävuoden korvilla.
Viimeksi mainittu kestää tavallisesti 2 ä 3 vuotta.

Tytöstä naiseksi kehittymisen vaiheesta on jo ollut
puhe lehtemme l:sessä n:ssa v. 1907. Tässä nyt muutama
sana naisen klimakterisesta ikävaiheesta.

Muutamissa esiintyy klimakterinen vaihe siksi verkalleen,
ettei siitä johdu minkäänlaisia tuntuvia vastuksia.
Mutta useinkin on tämä murrosaika naiselle hyvinkin
kiusallinen, joskus arveluttavien tautienkin seuraamana.
Tässä ajanjaksossa m. m. usein ilmenee hengenvaarallisia,
sisällisiä kasvannaisia. Useimmiten eivät kuitenkaan
klimakteriset vaivat ole hengenvaarallisia.

Tavallisimpia klimakterisen vaiheen alkuoireita ovat
kaikellaiset mielenmuutokset ja heijastusilmiöt hermostossa.
Ennen hilpeämielinen nainen käy aika ajoin aiheettomasti
ärtyiseksi ja hermostuneeksi tahi alakuloiseksi.

Hänet tapailee äkilliset verensyöksyt päähän ja ihosuoniin
sillä seurauksella, että kasvoihin, korvalehtiin ja kaulan
ihoon nousee leimuava puna, hiki purkautuu pisaroina
iholle ja syntyy tuskallinen kuumeen tunne viileässä
huoneessakin ollessa. Toisinaan taas vilu karmii
vahvan peitteenkin alla. Tämän lisäksi tulee monelle
aiheeton taipumus itkemiseen, sattuu sydäntykytys- ja
hengenahdistuskohtauksia, uni käy levottomaksi, vaivoja
ilmenee ristiluun seutuihin ja vatsanpohjaan, väsymys
ja puutuminen yhtäkkiä tavoittelee j. n. e. Varmin
merkki on kuitenkin kuukautisten väliajan piteneminen,
jota vähitellen seuraa verilähteideii tyrehtyminen.

Niinpian kuin asianomainen on päässyt täydellisen
tyrehtymisen vaiheeseen häviävät tavallisesti kaikki klimakterisen
ajanjakson häiriöt ja nainen käy useinkin
entistään terveemmäksi. Mutta onko nyt siihen mennessä
levollisesti vaan kannettava pitkän klimakterisen ajanjakson
vaivat? Eikö niitä voida lääkkeillä edes lieventää?
Näin monikin vaivanalainen kysyy.

Lieventää kyllä voidaan. Useinpa on mahdollista
tuntemattomiin saakka karkoittaa nuo vaivat, mutta aniharvoin
se mainittavassa määrässä, onnistuu lääkkeiden
avulla. Onpa usein suorastaan vahingoksi oppia alituiseen
turvaamaan lääkkeisiin, sellaisiin kuin yleisesti käytettyihin
valerianatippoihin, bromkaliumiin y. m. s. Ja
varsinkin täytyy ankarasti varottaa viinin y. m. alkoholijuomien
käyttämisestä klimakterisen mielentilan virkistämiseksi.
Salajuoppous on siitä useinkin vielä vanhoina
päivinä seurauksena. Väkevän kahvin ja teen nauttiminen
on niinikään sulaksi vahingoksi.

Mutta sen sijaan ovat 34° ä 32°—30° puolikylvyt
aamupuolella tahi keskellä päivää erittäin tehokkaat.
Tärkeätä vaan on että hieronta kylvyn jälkeen suoritetaan
reippaasti ja huolellisesti, eikä veltosti ja leväperäisesti.
Kylmemmätkin (28°—26°) puolikylvyt ovat paikallaan, 

mutta sellaisiin tottumaton pitäisi kysyä lääkärin
neuvoa ennenkuin rupeaa niitä käyttämään.

Puolikylp37jen ohessa tulee jokaisen, ennen maatemeuoa,
ottaa kylmähkön jälkakylvyn. Pesuvatiin kaadetaan
yli puolilleen 22° ä 20° lämpöistä vettä, johon pistetään
jalat siten, että vuorotellen nostaa ne vedestä ja
upottaa ne siihen takaisin, x/a—l minuutin ajan kuluessa.
Tämän jälkeen jalat pestään samassa vedessä saippualla
sekä kuivataan ja hangataan kuiviksi. Jalkapohjia tulee
pestessä hieroa karkealla kylpyharjalla. Selkä ja vatsavaivoihin
sopii yöksi asettaa 18° lämpöisen lämmittävän
vesikääreen. Yksi lämmin puolikylpy viikossa on ihon
puhtaana pitämiseksi tarpeen. Siinä tapauksessa, että
vatsa taipuu pysymään kovana, käytettäköön aamusin
V* litran suuruista 22° ä 20° vesiruisketta ja tarvittaessa
sen lisäksi silloin tällöin miedompaa ulostusainetta,
esim. tamarindia, rabarberipulveria, lakritsapulveriä, frarigulakeitettä
tahi sennateetä; mutta väkevämpiä ulostuslääkkeitä
ei saa käyttää. Vatsapeitteiden hierominen ja
kouristeleminen on myöskin usein paikallaan.

Joka tällä yksinkertaisella tavalla hoitaa itseään
heti klimakterisen ajanjakson alkamisesta saakka, tahi
sitä ennenkin jo, hän läpäsee jotensakin helposti tuon
murrosajan, sillä edellytyksellä kuitenkin, että hän liikkuu
paljon ulkoilmassa ja noudattaa yksinkertaista ruokajärjestystä,
m. m. nauttii runsaanpuolisesti hedelmiä ja
marjoja, maito- ja puuroruokia, vihanneksia y. m. s.

Kaikessa tapauksessa tulisi klimakteriseen murrosvaiheeseen
joutuvan naisen vaivoihinsa aina kysyä lääkärin
neuvoa, päästäkseen selville siitä ovatko nuo vaivat
vaan yksinkertaisia murrosajan hermo vaivoja vaiko
jonkun arveluttavamman, erikoisesti hoidettavan taudin
oireita.

Kaikellaiset ylimääräiset verenvuodot varsinkin ovat
arveluttavan taudin merkkejä.

Hunaja ja mallasekstrakti lasten lääkkeiksi.

Yleensä ollaan liiaksi valmiit turvautumaan lääkkeisiin,
silloinkin kun vallan helposti voisi parantaa tautinsa
sopivan ravinnon, puhtaan ilman, työn ja veden
avulla.

Varsinkin lasten hoidossa tulisi tottua käyttämään
niin vähän lääkkeitä kuin suinkin ja pääasiallisesti sellaisia,
jotka eivät ole myrkkyjä. Tämän tapaisia ovat

m. m. hunaja ja mallasekstrakti. Kummatkin ovat
omassa maassa saatavissa. Sekin puhuu näitten lääkkeitten
puolesta.
Hunaja parantaa useinkin lasten, jopa aikuistenkin
käheyttä ja yskää. Jos yskän ohessa on kuumetta, tahi
yskä ei pian poistu, kysyttäköön sentään ajoissa lääkärin
neuvoa.

Mallasekstraktikin *) 

*) Sitä on raudan, kalkin, pepsinin y. m. s. sekaistakin.

on yskässä mainio lääke, onpa
se hyvä apukeino keuhkotaudinkin hoidossa, ja risatautisille
se soveltuu erittäin hyvin, vieläpä yleistä ja verijieikkouttakin
poteville sekä sellaisille, joita vaivaa hidas
suolien toiminta ja siitä aiheutuva huono ruokahalu. Sitä
paitsi olisi erittäin syytä ruveta käyttämään mallasekstraktia
sekotettuna kuumaan veteen lapsille kahven asemesta.
Lapset siitä pitävät ja se on terveellinen juoma
niin hyvin terveille kuin sairaillekin lapsille, kun sitävastoin
kahvi on kaikille lapsille turmiollisempi kuin mitä
moni äiti aavistaakaan.

Meillä on tähän saakka enimmäkseen käytetty ruotsalaista
mallasekstraktia, mutta nyt on Tampereen rohdoskauppa-
osakeyhtiö laskenut kauppaan (katso ilmoitusta
otsikkosivulla) mallasekstrakti valmisteen, joka näyttää
olevan parempikin kuin Björkbomin ekstrakti.

Kun siis vielä parempaakin tavaraa on saatavana
omasta maasta kuin ulkoa, on mallasekstraktia käyttäessä 

aina katsottava, että ostaa kotimaista, eikä ulkomaalaista.
Onhan meillä muutoinkin syytä kaikilla aloilla
suosia kotimaisia valmisteita ja teoksia ulkomaisten edellä-

Konr. ReijoWaara.

Uutta terveydenhoitokirjallisuutta.

Viime vuonna siv. 181 ilmoittamamme, Verner Söderströmin
kustantama Kyläläisten terveysliittokirjasten sarja
(10 vihkoa) on nyt kustantajalta1) saatavana. A. Kariston
kust. on ilmestynyt 2 suomennosta: Alex. Haig, Ihmisen
terveys, jossa tekijä pätevillä syillä ahdistelee englantilaisten
liiallista lihan ihailua ja kehuu maito- juusto- leipäperuna-
puuro- y. m. s. ravintoa ; sekä Anders Vide, Kylvyt
ja voimistelu, hyvä kirja sekin, mutta meikäläisille puutteellinen
siitä syystä, että aitosuomalainen vihtakylpy on
ollut tekijälle tuntematon. Tekijän omituiseen väitteeseen
siv. 57, ettei muka halkojen sahaaminen soveltuisi sille,
joka tekee rasittavaa henkistä työtä, en, 16 vuotisen oman
kokemukseni nojalla voi mitenkään yhtyä.

Konr. Reijo Waara.

Kirjelaatikko.

594. "18 vuotias." Alussa oleva sydämenlihaksen heikkous
ja rasvoittuminen on useinkin korjattavissa. Vegetaarinen ruokajärjestys,
johdonmukainen mutta alussa varovainen urheilu, kesästä alkaen
ilma-, aurinko- ja vesikylpyjä, lääkärin valvonnan alla mitä voimanponnistusten
määrään ja kestävyyteen tulee — siinä tie paranemiseen.
Kahvea, alkoholia t. m. s. ei saa nauttia.

595. "Nuorukainen." Vaikka olettekin ennen harjoittaneet
onaniaa, ette silti tarvitse impotensia pelätä. Mutta vahvistaaksenne
hermojanne kylpekää 2 kertaa viikossa saunassa siten, että ensin
otatte aimo vihtalöylyn, pistäydytte l minutiksi 26 asteen ammehierontakylpyyn,
sitte taas kovaan löylyyn 5 minutiksi ja taas viileään

*) Katso ilmoitusta.

kylpyyn. Tätä voi uudistaa 3:nnenkin kerran ja senjälkeen nopeasti
pukeudHttava.

596. "Brama" kertoo Pohjanmaalta, että siellä on ruvettu
yleensä taas käyttämään n. s. "Brama-elämän~öljyäc' heikkoutta ja
heikkoa vatsaa muka parantavana keinona. Lehdessämme 1906 siv.
170 on jo seikkaperäisesti osotettu minkälaista humbugia tuo on ja
neuvottu hyvin yksinkertaista ja huokeaa lääkettä sen asemesta käytettäväksi.
Vuosikerta vielä konttorista saatavana kun lähettää 1: 50
tilattaessa. Hämatogeeni kyllä käytetään heikkoverisyys tapauksissa,
mutta heikkoverisyyskin riippuu niin monesta syystä, että pitäisi olla
syykin selvillä voidakseen sanoa miten on hoidettava. Haitaksi ei
nyt ole jos jonkun aikaa tahdotte hämatogeniä koettaa.

591. —a. Pitkäveteisestäkin vilutaudista pitäisi toki Suomen
ilmanalassa 14 v. pojan voida päästä, mutta kyllä hänen tarvitsisi
tulla tilaisuuteen oleskelemaan paikkakunnalla, jossa tätä tautia ei ole
koskaan ilmautunut. Avuksi ovat sitte paranemiselle yleiset hiostuskääreet
ja viileät istuma-hierontakylvyt sekä yhtaikaa viimemainittujen
kanssa kuumat, kylmään päättyvät jalkakylvyt.

598. K. M—la. Ajottainen turvotuksen tunne kurkunpäässänne
voi aiheutua siitä, että kesällä niin usein ja kauan kävelitte uidessa
lähteiden jäähdyttämässä joen pohjavedessä, koska jalkanne ylöstultua
palelivat vielä hyvin kauan jälkeenkinpäin. Käyttäkää 2—3 iltaa viikossa
8 minuuttia kestäviä ja niin kuumia jalkakylpyjä kun jalkanne
sietävät ja päätteeksi *A minuutin 18 asteen hieronta-jalkakylvyn.
Limantulo, nähtävästi nielusta, ei ole mistään merkityksestä.

599. »Neuvoa kysyvä". Kylmälle arkaa, karheaksi, helläksi
ja kuivaksi pyrkivää kasvojenne ihoa, peskää joka aamu vedessä, johon
illalla olette sekottaneet Va teelusikan verran puhdistettua boraksia.
Illoin voidelkaa kasvojanne joko glyserinillä tahi lanolini-voiteella.
Yleistä arkuuttanne kylmälle tulisi Teidän keväimestä ja kesästä
alkaen ruveta karkoittamaan työskentelyllä ulkoilmassa yläruumis
alastonna ja jalat paljaina sekä uimisella.

600. K. W. Polvien rytinään, hierotuttakaa niitä ja pankaa
lämmittävät vesikääreet yöksi. Kesällä antakaa auringon niitä paahtaa.

601. S. J. M. Lehden otsikkosivusta näette, että Kirjelaatikkokysymykset
ovat lähetettävät toht. ReijoWaaralle; katoavat muutoin
helposti, kuten Teidänkin kysymyksenne. Uudistakaa se siis.

602. „Koululainen". Leuan alle kasvavia karvoja voidaan
sähkö-hehkuneulalla hävittää, mutta kyllä Teille on mukavampi ne
partaveitsellä katkoa kunnes parta alkaa leukaankin nousta.
Helsinki 1909. K. F. Puromiehen kirjapaino.

--

Terveydenhoitolehti

Duodecim-seuran toimittama ja kustantama,

Helsinki Päätoimittaja Konr. ReijoWaara. 1909

Lehden konttori Helsingissä Uudenm.:k. 2; T. 20 18, avoinna tiist., tuorst.
ja lauantrna klo l/z 9— V« 10 a. p. Tilaushinta 2 mk. vuodelta Helsingissä, 2: 50 p.
postissa. Lehti ilmestyy kerta kuukaudessa, kesällä kerran 2 n'oa yhtenä. Lehteen
tulevat kirjoitukset ja kirjelaatikkoon aijotut kysymykset lähetetään Toht. Konr.
ReijoWaaralle Antink. 15. telef. 4892, muistutukset lehden jakamisesta konttoriin.

Terveyslautakuntain kolera valvonta on nyt jo
järjestettävä.

Uhkaavana vaani kolera syksyllä rajoillamme. Valppaudella
saatiin kuitenkin ensimmäinen hyökkäys torjutuksi
ja luultiin pääsevän rauhaan edes muutamiksi
kuukausiksi. Mutta kolerabasillit eivät asettuneetkaan
talvi teloilleen. Pietarissa taudin voima joulun jälkeen
jo alkoi kasvaa ja Suomestakin päin Venäjällä kävijöistä toivat
2 tammikuulla kolerabasilleja mukanaan suolissaan
ja sairastuivat. Saamme piankin olla täysissä vastustustamineissa
täällä Suomessa jos tahdomme tuholta säilyä.

Älköön siis oltako enää toimettomia. Kunkin
kunnallislautakunnan tulisi viipymättä jakaa kunta
pieniin tarkastusalueisiin ja asettaa valvoja kuhunkin.
Valvojan tulee taas pitää silmällä jok'ainoata henkilöä, joka
koleraseudulta tulee kuntaan. Kukin sellainen on velvoitettava
5 päivän kuluessa saapumisensa jälkeen joka
päivä käymään näyttämässä itseään valvojalle tahi on
viimemainitun käytävä hänen luonaan, ja jos ilmautuu
valvottavassa vatsahäiriöitä (oksennuksia, ripulia), on
hän kohta asetettava erilleen muista kunnes selviää
mikä häntä vaivaa. Maaliskuussa jo olisi käytävä ensim

maiseen kevätsiivoukseen asunnoissa, vesiottopaikkojen
lähitienoilta, käymälöissä, solissa ja nurkkien takana

j. n. e. Lumen ja jään sulattua on pantava toimeen
suursiivous ja terveystarkastus kaikkialla.

Konr. Reijo Waara.

Raitista ilmaa huoneisiin.

Kirj. O. H ...o.

Kylmä talvinen viima viheltelee taas nurkkaimme
ympärillä. Ikkunat ovat tarkoin tiivistetyt. Uunissa
roihuaa lämmittävä liesi. — »Kunpa taas tulisi kesä»,
huokailee vilukinttu uunin päällä. — »Vetäkää ovi kiinni»,
urahtaa ukkovanhus vuoteeltaan nahkojen alta.

Mutta me ihmiset emme ole luodut kontion lailla
konnussamme talvea makaamaan emme totisesti.
Raitista ilmaa tarvitsee ruumiimme raittiina pysyäkseen.

Raitis ilma ei maksa mitään. Sitähän on taivaan
täydeltä jokaisen saatavissa. Sitä on joka paikassa —
paitsi siellä, missä sitä enimmin tarvittaisiin; sieltä se
suurella työllä ja huolella on poiskarkoitettu.

Kuinka monesta mökistä eikö tulijaa vastaan toisinaan
tuoksahda niin paksu ilma, että ovelta tekee mieli
pois palata! - - Ja siinä täytyy asua! -- Lastenkin, joilla
kuitenkin on elämän taistelu edessään, ja joiden kehittyvä
ruumis paljon suuremmassa määrässä kuin aikuisten
on raittiista ilmasta riippuvainen.

Olen nähnyt eri osissa maatamme monissa suurissa
taloissa, joissa on kymmenkunta asuinhuonetta,
koko suuren perheen nukkuvan yhdessä ainoassa, tarkoin
suletussa, vieläpä usein talon pienimmässä huoneessa.
Suuremmat huoneet ovat vieraita varten!!

Kuinka vähän ihmisillä on käsitystä terveyden vaatimuksista!

Mutta vähänpä on hyötyä yksin epäkohtien luettelemisesta.
Parannus on tehtävä.

Ikäloput vanhukset, jotka parempina päivinään
ovat ruumiinsa pilalle hautoneet, jatkakoot mielellään
entiseen tapaansa! Tuhmat, jotka itsensä rikkiviisaina
pitävät, tukahuttakoon itsensä mielellään umpinaisissa
onteloissa, joita he asuinhuoneiksi sanovat, oman ruumiinsa
katkeraan katkuun! Järkevien, eteenpäin pyrkivien,
ruumiin ja sielun raittiutta rakastavien varalle
esitän tässä talven taittuessa muutamia ohjeita raittiista ilmasta.

Älkää millään ehdolla ruvetko asumaan semmoisessa
huoneessa, jossa ei voi ulkoilmalle avata yhtään
ikkunaa! Saranain ja salpain laittaminen yhteen ikkunan
puitteeseen maksaa muutaman pennin rahaa ja
vähän vaivaa; mutta sillä saavutettu terveys on kultaa
kalliimpi.

Älkää koskaan luottako uunin kautta tapahtuvaan
ilmanvaihtoon! Asuinhuoneemme tarvitsevat ilman
vaihtoa: hengityksen y. m. kautta turmeltuneen ilman
pitää mennä ulos, puhdasta ulkoilmaa .pitää tulla sijaan.
Uunin kautta ei mitään tule sisään x). Takka-uunit
tosin vievät melkoisen määrän turmeltunutta ilmaa
ulos valkean palaessa, mutta tämä vaikuttaa yksipuolisesti
ilmanvaihtoon ja tulee sitä paitsi kalliiksi liiallisen
lämmön hukan ja puiden kulutuksen tähden. Tavalliset
kakluunit ovat siihen tarkoitukseen kerrassaan sopimattomat.

Useilla ihmisillä on tapana muka ilman vaihtoa
varten vetää uuninpellit auki. Sillä keinoin saadaan
tosin uunissa oleva lämmin menemään ulos harakoille,
mutta ilman vaihto on mitättömän pieni.

*) On tosin olemassa sellaisiakin uuneja, joissa on erityinen
torvi raittiin ilman sisäänjoktamista varten. Mutta ne ovat maaseuduilla
varsinkin harvinaisia. Niistä ei nyt sen enempää.

Muurarit laittavat mielellään uuneihin savutor

veen johtavat ilmareijät, »venttiinit». Ne ovat leikki

kaluja; joutaisivat kerrassaan pois käytännöstä.

Seinään laitetut ilmareijät ovat käytännöllisemmät.
Kunpa ne tehtäisiin tarpeeksi suuret! Eivät ne
kumminkaan ole välttämättömät eivätkä yksin riitä.

Päivän aikaan ovat ne huoneet, joissa ihmisiä oleskelee,
useita kertoja tuuleutettavat, niin että ulkoa huoneeseen
tullessa ei koskaan ilma tunnu tympeältä, epäpuhtaalta.
Vähimmällä lämmönhukalla saadaan perinpohjainen
ilmanvaihto huoneessa toimitetuksi, jos kaksi
riittävän suurta reikää, esim. ikkuna ja ovi, yhfaikaa
avataan, niin että syntyy tuo terveellinen »ristiveto»,
joka mahdollisimman lyhyessä ajassa puhdistaa ilman.

Yöllä kuluttaa ihmisruumis paljon enemmän ilmaa
kuin päivällä. Yöllä jos koskaan on raitis ilma ihmiselle
tarpeen. (Kuinka huonosti tämä tarve yleensä
tyydytetään juuri yöllä!) Yöksi on asuinhuoneen ilmanvaihto
mitä huolellisimmin järjestettävä. Tavallisen
tiviissä makuuhuoneessa pitää aina yöksi jättää ikkuna
enemmin tahi vähemmin auki. Tämä terveyden vaatimus
ei kuulu ainoastaan urheilijoille, ei ainoastaan keuhkotautisille;
se kuuluu kaikille, jotka tahtovat terveinä
pysyä. Joka kerran siihen on tottunut, se ei vähällä pakolla
luovu tavastaan ]).

Minkä verta ikkunaa on avattava, se riippuu tuulesta
ja ulkoilman lämmöstä. Kesällä pannaan tietysti
kaikki ikkunat selälleen. Ei talvellakaan vallan pieni
rako riitä. Pää-asia on, että ilma on aamulla yhtä puhdas
kuin illalla.

Huomattakoon, että tässä ei ole kysymyksessä
liian lämpimän ulos päästäminen. Ei se ole kylmä, joka

*) Tunnettu voimistelun ja urheilun ystävä Muller sanoo, ettei
kukaan, joka vähänkin pitää arvossa terveyttään, voi nukkua suletussa
huoneessa.

on pääasia, vaan puhtaus. Lämmön säilyttämiseksi riittävänä
on hyvä illalla lämmittää uuni (ja sulkea pellit!).

Ei ole kumminkaan syytä ruumista liialla lämmöllä
hemmotella. Tavallisissa voimissa oleva ihminen
tottuu pian sietämään huoneen lämpötilan alenemisen
18 asteesta kymmenen vaiheille. Jonka ruumis on arka,
se varokoon, ettei kylmä viima tule ikkunasta suoraan
hänen ruumiiseensa!

Pienet lapset ovat yleensä vähimmin vilustumiselle
alttiita. (Päinvastoin kuin heitä hemmoittelevat äidit
ja tädit luulevat!) Olen nähnyt kylmän talvisen tuulen
avonaisesta ikkunasta lumia viskelevän pienen nukkuvan
lapsen melkein kokonaan alastomalle ruumiille; sellaisen
unen jälkeen lapsi heräsi terveenä ja iloisena.

Lapset, joita jo muutamia vuosia on hemmoteltu,
ovat varovaisesti karaistavat. Kivuloiset ja heikot ihmiset
sekä vanhukset suojelkoot ruumiinsa lämpöä riittävillä
peitteillä!

Niin — jospa ihmiset suvaitsisivat itse hoitaa terveyttään,
se on: olla vahingoittamatta sitä; vähän meidän
lääkärien sitte tarvitsisi reseptejä kirjoitella.

Mitenkä koleraa rajalla odotettiin.

Kirj. G. V. L.

Jo syyskuun alussa saattoi epäillä, että kolera tulisi
Pietariin ja jos se sinne kerran tulee, niin se voi milloin
tahansa tulla rajan tällekin puolelle. Mutta vasta noin
10 p. syyskuuta se »virallisesti» ilmestyi Pietariin, vaikka
siellä jo sitä ennen nähtävästi oli ollut useita koleratapauksia.
Oli sen vuoksi tarpeellista, että kaikki olivat
valveilla ja varustettuina sitä vastaanottamaan.

Kaikki terveyslautakunnat olivat saaneet huomautuksen,
että puhtaudesta sekä asunnoissa että pihamailla on
tarkkaan pidettävä huolta. Kaikkien kylien katsastusmiesten
oli kuljettava asunnoissa ja taloissa tarkastuksilla,
ja jos joku tuli rajan takaa tai Pietarista, niin oli
sellaista henkilöä erittäin silmällä pidettävä 5 päivän
ajan. Valtio oli palkannut ylimääräisiä lääkäreitä kaikille
veräjille, missä liikettä oli rajan poikki ja heille oli
vuokrattu pieni sairashuone sekä lähetetty sairaanhoitaja
avuksi. Rautateiden varsilla oli aina vähän matkan
päässä koleralääkäri ja sairashuone. Sairaanhoitaja
kulki kaikissa Pietarista tulevissa junissa. Laivat
olivat tarkastuksen alaiset kun tulivat Suomen satamiin.
Oli pantu suuri koneisto liikkeelle estämään taudin maahan
tulemista. Ja onhan nähtykin, että tämä myös on
ollut tehokas keino estämään koleraa tänne kotiutumasta.
Niistä sairaista, jotka ovat laivoilla tulleet Pietarista,
ei ole yhdestäkään päässyt leviämään tartuntaa
maahan, vaan on tauti heihin pysähtynyt.

Käkisalmen piirilääkärin alueelle yritti kolera myöskin
tunkeutumaan, mutta saatiin ehkäistyksi. Ensimäinen
tapaus, jota koleraksi epäiltiin, ei sitä kuitenkaan
ollut, mutta koska toimenpiteet, joihin sen johdosta ryhdyttiin,
ovat hyvin kuvaavia, niin kerron ne tässä. Mies
oli tullut Venäjän puolelta, lasilaatikko selässään, ikkunalasia
parantamaan. Ja kun Taipaleen kolera-sairashuone
oli juuri valmistumaisillaan, niin talonomistaja otti miehen
asettamaan ikkunoita rakennukseen, jossa uunia
juuri muurattiin. Kun ikkunat oli saatu valmiiksi, niin
ruvettiin uusia uunia koetteeksi lämmittämään ja lasinpanija
jäi isännän luvalla uuteen rakennukseen yöksi.
Aamulla herätessään oli hänellä kova päänkivistys ja
pahoinvointi. Hän lähti kuitenkin kävelemään kotiinsa
päin rajaa kohti; mutta ei jaksanut pitkälle, ennenkuin
täytyi poiketa tien varrella olevaan taloon lepäämään.

Tässä kylässä on noin 30 taloa, joissa pian tiedettiin sairaan
miehen tulosta, ja kun tautia heti ruvettiin epäilemään
koleraksi, josta kaikki silloin puhuivat, niin pitihän sitä
näin pyhäpäivänä toki käydä katsomassa, että minkälaista
se kolera oikein on, josta niin paljon melua pidetään.
Toinen tuli ja toinen meni talosta, missä mies
istui penkillä ja piteli päätään. Toisinaan hän käveli
ulkoilmassa ja läheisessä lepikossa jäähdyttelemässä kuumia
ohimoitaan. Mutta sitten tuli isännälle hätä käteen,
kun hänen talossaan sanotaan koleran olevan -- mitähän
tästä vielä seuraakaan. Eiköhän olisi parasta, kun
vieras lähtisi pois, ennenkun seuraava päivä koittaa.
Niin suostuttiin, ja isäntä lähti maanantaiaamuna anivarhain
kyyditsemään lasinleikkaajaa rajan taakse. Mutta
maanantaiaamuna saivat myöskin viranomaiset tietää,
että.kolera on siinä kylässä, ja nyt pantiin koko pitäjän
terveyskoneisto liikkeelle. Poliisivoimalla pantiin koko
kylä 5 päivän eristykseen, uhattiin kaikkia sakoilla ja
oikeudenkäynnillä, jos joku kylästä lähtee toisiin kyliin
tai taloihin levittämään koleraa. Tiehaaroihin asetettiin
vahdit ja- kylälle tarkastusmiehet, joiden tuli
vastata siitä, ettei kukaan 5:teen päivään saanut poistua
kylästä. Talo, jossa sairas oli maannut, oli erityisten vahtien
varassa, jotka seisoivat pihamaalla sitä vartioimassa.
Tupa tyhjennettiin, vaatteet vietiin ulkoilmaan tuulentumaan
ja lattiat pestiin lysolivedellä, samoin kaikki
huonekalut ja ulkohuoneet ja tarvispaikat olivat paksun
kalkkikerroksen peitossa. Tuskinpa lienee talo koskaan
ennen ollut niin puhdas, kuin se oli nyt kolera-aikana.
Kyläläisillä oli käräjä-asioita parhaillaan olevilla käräjillä,
mutta ei kukaan päässyt sinnekään. Isäntä, joka
oli sairaan kulettanut rajan taakse, joutui paluumatkallaan
täydellisen puhdistuksen alaiseksi, sillä raj a-asemalla
olevalle lääkärille oli ilmoitettu hänen kulettaneen koleraa.
Sekä mies että karrit pestiin lysoolivedellä kokonaan.

Sitten sattui samalla puolella piiriä vielä toinen
sairaustapaus, joka tosiaankin oli kolera. Mies oli tullut
Pietarista ja ennättänyt rajan tälle puolelle, kun kääntyi
kipeäksi. Mutta häntä ei päästettykään tupaan
yöksi, vaan sai mennä saunaan, jossa sai olla siksi, kunnes
lääkäri ennätti paikalle ja määräsi hänet kuletettavaksi
sairashuoneeseen, missä hän sitten kuoli.

Tahdon vielä mainita, että laivamiehet, joita kehotettiin
olemaan varovaisia Pietarissa käydessään, ensin
vaan nauroivat kaikille varoituksille, mutta kun kerran
näkivät, kuinka eräs heidän tovereistaan söi omenoita Pietarin
rannassa ja toisena päivänä makasi ruumiina, niin
eivät enää sen jälestä nauraneet, vaan olivat hyvinkin
toimessaan, kun puhe kääntyi koleraan.

Luonnon vastainen tyydyttely.

Olen nähnyt Terveydenhoitolehdessä vastailtavan
onanisteille, mutta se tauti on siksi tuhoava, että kannattaa
siitä julkipuhuakin kunhan saisi tuon oikealla
tavalla tehdyksi. Mainittua tautia kohtaa jo lastenkin
joukosta, saati sitten nuorisosta. Vanhempien ja kasvattajain
tehtävänä on ottaa kiinni tuo hiipivä ja tuhoa
tuottava vihollinen; parantajilta saavat opastusta pahan
tunteaksensa.

Puhun tässä niille, jotka itsekin aavistavat luonnon
vastaista tyydyttelyä pahaksi. He eivät sitä kuitenkaan
niin turmiollisena pidä, kuin se todella on. Luulottelevat
ruumiinsa sellaista kaipaavan, mutta se ei sitä
kaipaa. Luulevat terveytensä kestävän, mutta surkeasti
pettyvät. Ken suonensa avaa, häneltä veri tuhlaantuu
ja jos pitkittyy se vuoto jopa kuolema seuraa.

Ken muut elämänsä nesteet vuotamaan laskee, hän näivettyy
ja loppuna on mielisairaus tahi kitukuolema.

Ihmisen kuolemattoman hengen piirissä paha tuhoten
riehuu. Sanotaan tottumusta toiseksi luonnoksi.
Ken itsensä totuttaa saastaisia mielikuvituksia hyväilemään,
hän yhä enempi niitä kuvia henkisen huomionsa
esineeksi kokoilee ja kuolematonta henkeään taivuttelee
valheen piiriin mieltymään, se on riettautta hyväilemään.
Millä mielin sisäisesti riettautta silloin katselet? Yhdellä
hetkellä sen tuomitset, toisella hyväksyt, ja pimeyden
voimat sinulle tuovat yhä uutta riettauden törkyä.

Mikä ala jää sinulta viljelemättä, kun saasta mielesi
täyttää? Oikeuden ja totuuden ala yhä enempi jää
huomion ulkopuolelle ja niin muodoin ei jää hengelle aikaa
tarkata ihmiselämän korkeampia ihanteita. On
vanha laki se, että minnepäin kykyjä ei käytetä, siihen
nähden ne kuihtuvatkin ja kauheata on se kun huomio
kuihtuu hyvälle ja totuudelle. Kyllähän meillä ei ole
hyvän ja totuuden seuraamisen voimia, mutta kun ihmishengen
huomiokyky niihin päin yhä surkastuu, niin
se on surkeinta. Sellaiseen surkeuteen itsensä johtaa
juuri sen paheen kautta, josta tässä on puhe ja jonka
itsessäsi tunnet.

Vastusta siis luonnon vastaista tyydyttelyä, ellet
tuhoontua tahdo, mutta tiedä, että oikeat voittavat voimat
saat vasta silloin kuin uskot sen täydellisen sovituksen,
joka sinullekin on Golgathalla suoritettu ja jonka
juuri sinäkin uskoa saat. /<-. y. Meno.

Elkää toki silmiinne panko mitä hyvänsä.

Oikein kummiinsa menee monta kertaa, kun kuulee
ja näkee mitä kaikkea moni maalainen vielä nykyaikanakin
haikailematta kaataa kipeään silmäänsä ja

kuinka valmiita ollaan käyttämään melkein mitä tuntematonta
sekotusta hyvänsä, jota joku hyvä ystävä tahi
poppamies on kehunut tehokkaaksi silmävoiteeksi.

Kuulin esim. aivan äsken, että eräässä osassa maatamme
aivan yleensä käytetään silmähauteena n. s.
»silmälakeria 10 pennin edestä liuvennettuna 1/2*.een
tuoppiin vettä». Nythän saattaa tapahtua, että silmälakeri
on eri paikoissa eri hinnoissa ja että liuvos siis voi
tulla eri väkeväksi, riippuen siitä onko vaikuttava aine
kalliimpaa tahi huokeampaa ostaessa. Mutta tavallisenkin
hinnan mukaan laskettuna tulee mainitusta sekotuksesta
yli puolen toista prosentin väkevä sulfas zincic
liuvos. Tätä lääkettä tosin lääkäritkin käyttävät silmähauteeksi,
vaan aniharvoin sitä sopii käyttää muuta kuin
puolen prosentin väkevyydessä. Eikä suinkaan sitä sovi
semmoisenakaan käyttää mihin silmätautiin hyvänsä
pilaamatta silmää.

Samaan aikaan kerrottiin minulle myös miten eräs
maalainen oli jonkun neuvosta ostanut apteekista lyijyä
sisältävää »valkoista silmäpulveria» ja hieronut sitä kipeään
silmäänsä sillä seurauksella, että silmän läpikuultavaan
kupuun muodostui näön ainaiseksi pilaavia valkoisia
täpliä.

Samallaisia näkö-verhoja synnyttää myös moniaalla
silmähauteena käytetty »lyijyvesi», jollei vaan ymmärrä
tarkoin arvostella milloin lyijyvesi sopii, milloin ei.
Lyijy ei muodosta sanotuntapaisia täpliä siinä tapauksessa,
että silmän kupu eli n. s. sarvikalvo on aivan eheä.
Jos siinä on pieninkään rikkein synnyttää niinhyvin
lyijyvesi kuin lyijypulveri rikkeimeen poiskulumaton valkoinen
täplä. Mutta samoin erehtyy se, joka omaamatta
lääkärin tietoa luulee voivansa arvostella, onko kipeän
silmänkupu niin eheä, ettei siinä ole pienintäkään haavoittumaa.

Kyllä silmä on siksi kallis kappale, ettei sen hoitoa

koskaan pitäisi uskoa kenen käsiin hyvänsä. Aina ja
viipymättä olisi riennettävä hakemaan lääkärinapua silmävaivoihin. 
Muutaman tunninkin viivytys on usein
auttamattomaksi turmioksi. Kuntienkin pitäisi aina, ja
jo oman etunsakin kannalta, hankkia lääkärin apua vähävaraisille
silmätautisille. Monikin kunta saa vuosikymmeniäkin
elättää sokeita sen takia, ettei köyhille silmätautisille
tahdottu viipymättä kunnan kustannuksella
hankkia tepsivää apua. Ei sellainen kunnan taloudenhoito
oikein vetele. Kalliimmaksi se itse asiassa kunnalle
tulee"

Konr. ReijoWaara.

Myrkyllinen ja myrkystä vapautettu kahvi.

Kirj. Konr. ReijoWaara.

Joulunaikana viisi vuotta sitte alkoi eräs perheenemäntä,
läheinen sukulaiseni, kitua. Hän valitti alituista
kuumeentunnetta ihossa. Vähimmästäkin ponnistuksesta
ja mielenliikutuksesta kädet rupesivat vapisemaan.
Voimat päivä päivältä vähenivät. Hän laihtui ja kävi
kalpeaksi, ettei kesällä oma velikään enää ollut häntä
tuntea, kun ei ollut vuoteen sisartaan nähnyt. Kolmannen
vuoden syksyn ja talven kuluessa tila alkoi
käydä arvellut tavaksi. Sydän löi yhtenään noin 150
kertaa minutissa, lääkkeet eivät voineet vauhtia hillitä,
ja varsinkin yöllä sairaan rintaa ahdisti niin, että luuli
loppuaan tekevän. Hoitava lääkäri ei antanut mitään
paranemisen toivoa ja vieraatkin huomasivat, ettei hänellä
inahtanut olla pitkä maallinen taival edessään.

Tapasin saman henkilön taas viime kesänä terveenä
ja voimallisena, suuren taloutensa etunenässä.
Kahvi oli ollut yksinomaisena syynä koko häiriöön.
Kahvi oli ollut viedä suuren perheen emännän ennen

aikaiseen hautaan. Hän oli näet ankara kahvinjuoja,
kuten Suomessa kovinkin monet ovat. Hänellä oli tapana
juoda ainakin 3 kuppia »väkevää» kahvia jo ennen
einettä. Kuinka paljon sitte nautakaan vielä lisäksi
päivän kuluessa.

Lääkäri kyllä kesällä jo kielsi kahvin juonnin,.ja
kovasti sairas sitä vähensikin, mutta ei voinut uneksiakaan,
että i tahi 2 kuppia päivässä voisi vahingoittaa.
Mutta läpeensä myrkytettyyn ruumiiseen sekin määrä
vaikutti pahaa.

Sattumalta potilas sitte viime tingassa joutui,
kaksi viikkoa kestäneen influensan kautta, ehdottomasti
kahviraittiiksi, ja kun hän influensasta parani olivat hänen
edellisetkin vaivansa kaikki hävinneet. Vuoden kuluttua
olivat hänen voimansakin entisellään, kun jaksoi
pysyä kahvista erillään.

Ettäkö kahvi siis todellakin olisi niin myrkyllinen?

- utelee varmaankin moni. Onpa vainen. Kyllä kahvi
on vienyt ja vie vuosittain henkilöitä ennenaikaiseen
hautaan. Ja suuret ovat ne joukot, jotka saavat siitä
hermostonsa, ruuansulatuselimensä, verisuonistonsa j a
lihasvoimansakin pilalle.
Syynä tähän on kahvissa oleva, koffeini niminen
kasvimyrkky (alkaloidi).

Monia kasvimyrkkyj ä kyllä käytetään lääkkeinäkin.
Käytetäänpä koffeinikin. Mutta tavallinen koffeinin
lääkeannos on 2 ä 3 senttigrammaa. 50 sgr, on jo myrkky
annos, joka ihmisissä (Penzoldin mukaan) aiheuttaa
levottomuutta, pelonsekaista hengenahdistusta, päänhuimausta,
jopa sekavuutta ja huumaustakin, tutisemista
ja sydämen tykytystä. Eläimissä se piankin synnyttää
vetokohtauksia.

M. m. Jiirgen ja Wimmer ovat laskeneet, että tavallisenkokoisessa
kupissa kahvea jo on noin 15 sgr. koffeiniä.
Siis 3:ssa kupissa lähes yksinkertainen myrkky

annos. Onko sitte kumma jos kahvi vähitellen myrkyttäisi
koko ruumiin, kun sitä nautitaan kuten meillä Suomessa
yleensä.

Professori Huseman esim. kuvaa jatkuvan koffeinimyrkytyksen
seurauksia, lyhyin piirtein mainittuna, seuraavasti.
Hermosto käy voimattomaksi, toisin sanoin
henkilössä ilmestyy nuo nykyajan tavallisimmat taudit:
neurastenia ja hermoheikkoisuus; mielentila lamautuu,
uni ja ruokahalu vähenevät, ruuansulatus lamautuu,
sydämen toiminta käy ylen kiihkeäksi ja usein epätasaiseksi,
jaloissa ja käsissä on usein vastenmielinen kylmän
tunne, ruumiissa yleensä outo tuskan ja hädän tunne

j. n. e. Sitä paitsi huomaa, että verisuonien seinämätkin
koffeinin vaikutuksesta ennenaikaansa kangistuvat ja
kovettuvat, se on ruumis rupeaa ennen aikaansa vanhentumaan
ja rappeutumaan. Lihaksetkin veltostuvat
ja siten työkykykin vähenee.
Se, joka ulkoilmassa suorittaa voimaperäistä ruumiillista
työtä, hän kärsii vähemmin koffeinimyrkytyksestä
kuin huoneilla, ja varsinkin ummehtuneessa huoneilmassa
oleskelevat henkilöt. Lapsiin vaikuttaa kahvi
aina ja kaikissa oloissa hyvin turmiollisesti,

Mutta moni, vaikka alkaakin selvästi tuntea kahven
turmiolliset vaikutukset itsessään, ei tahdo sittekään
voida kahvikullastaan luopua. Hyvä siis olisi jos
voitaisiin kahvesta poistaa koffeini turmelematta kahven
makua.

Tohtori Karl H. Wimmerille on tämä jotakuinkin
onnistunut, kemiallisella menettelytavalla, joka vielä
on keksijän salaisuutena. Ja Wimmerin patentinsaamitta
menettelytapaa noudattaen on eräs yhtiö Bremenissä
ruvennut koffeini vapaata kahvea valmistamaan ja laskenut
sitä jo kauppaan, taaten, että siinä on korkeintain
0.3% koffeiniä kun tavallisessa kahvessa on ainakin 1.25
—1.70 %.

Tätä koffeinivapaata kahvea on meilläkin saatavana,
kuten lehdessämme olevasta ilmoituksesta huomaa,
Terveysesineiden erikoisliikkeessä Helsingissä. Olisi
syytä, varsinkin sairaiden ja niiden, jotka rupeavat tuntemaan
ettei kahvi ole heille terveydeksi, tilata itselleen
tätä koffeinivapaata kahvea, jos yhä tekee kahvea mieli.

Suom. kans. Terveysliiton työmaalta. *)

Turussa, keuhkotautiparantolan aikaansaamiseksi

27. 12. 08 pidetyssä kuntain edustajan kokouksessa, päätettiin
parantola-alueen kuhunkin kuntaan -- luvultaan
liki 40 — koettaa saada toimeen terveysliittoja, jotka ensi
tehtäväkseen ottaisivat parantolahomman ajamisen kullakin
paikkakunnalla käsiinsä. Kuntain terveysliitoilL
valittiin jo yhteinen piiritoimikuntakin Turkuun. Menestyköön
ja voimistukoon tämä hanke, esimerkiksi ja
kehoitukseksi muillekin.
Elimäen terveysliittotoimikunnalta saapuneesta kertomuksesta
1908 vuoden toiminnasta käy ilmi, että liiton
muodostavat 8 edistysseuraa. Kunnalta on liitto saanut
avustusta 25 mk. kulkutautikirjasten ostamiseen
(jn]K n on käytetty 21: 50) ja terveydenhoitolehden tilaamiseen
terveydenhoitovirkailij oille. Muittenkin kuntalaisten
keskuuteen on lehti liiton toimesta saatu leviämään.
Liitto on vielä levittänyt 1200 kpl keuhkotautimerkkiä
ja Hirvisalon kirjasta puhtaudesta ynnä Reijo-
Waaran »Lastenhoitoa»-nimistä yhteensä 15 mk. arvosta.
7 terveydenhoitoesitelmää on pidetty eri iltama- ja kokoustilaisuuksissa.
Kulkutautien vastustamiseksi on toimittu.
Seurain edustajamaksuksi on määrätty 5 ja kannattajain
vuosimaksuiksi i markka. Tuloja on toimi

*) Ky mistä ja Terv aholtakin kertomus tullut lehden painossa
ollessa.

kunnalla ollut 85: 10 ja menoja 69: 35. Puheenjohtajana
on edelleen toiminut toht. K. Kahelin, var. p. j:na pastori

V. Haveri ja sihteerinä neiti Sofia Gylden. -- 14. 2. 09
aijotaan panna toimeen terveyspäivät Raussilan kylässä,
jonne saapunee luennonpitäjä Helsingistäkin.
Tyrvännön liitto myös kohtiaikoihin panee terveyspäivät
toimeen, jossa m. m. toht. W. Lybeck esiintyy.
Liitto on pyytänyt j a saanut 100 mkan avustuksen luentokurssien
toimeenpanemiseen.

Kirjelaatikko.

603. H. P. Koska tulehdus kerran jo on uudistunut olisi paras
leikkauttaa umpilisäke pois lähimmäisessä tahi jossakin Helsingin
sairaalassa.

604. K. P. Väärin tulkituille tosiasioille perustettu kyhäyksenne,
jossa esitätte maidon ja silavan syönnin "siveellisyyden pahimpana
vihollisena", ei sovellu lehteemme edes väittelyn pohjaksi. Lyhyeitä
ja asiallisia kuvauksia kansamme terveyteen vaikuttavista oloista
ja tavoista mielihyvällä julkaisemme, suoritammepa niistä pienet palkkiotkin
jos ovat siinä asussa, että niitä suuremmitta korjauksitta voidaan
painattaa.

605. 55 vuotias. Hermostumisenne on nähtävästi vaan tavallista
pitempään venyneen murrosvaiheen oireita. Lukekaa kirjoitusta
siv. 11.

606. V. L—n kertoo kauan pesseensä jalkojaan polvia myöten
kylmällä vedellä ja siten päässeensä kiusallisesta yskästä, mutta sääriä
on ruvennut kutkuamaan. Näin ollen peskää tästälähtien ainoastaan
jalka-pohjia ja -pöytiä sekä hierokaa sääriin illoin aamuin glyseriiniä,
johon on sekoitettu vähän sitruunahedelmän mehua. — Se, joka ei ole
tilaisuudessa harjoittamaan ulkona "edistävää juoksua", voi joko juosta
sisällä ympäri huonettaan, mieluummin avojaloin, tahi ulkona harjoitella
»paikallaan juoksua". Kyllä siitäkin sydän ja keuhkot vahvistuvat.

607. »Johan". Tyrävikaisen ei sovi voimistella ellei käytä tyrävyötä,
eikä silloinkaan telineillä. Leikkauksen jälkeen sitävastoin piankin
voi voimistella ellei tyrä ole kovin iso.

608. S. L—a. Sivulla 190 viime vuonna on lausuttu ajatuksemme
asiassa.

609. 16 v. nuorukainen. Heikot pistoksenne rinnassa ovat
nähtävästi vaan lihaspistoksia, jotka häviävät hieromisella, voimistelulla
ja vesikääreillä yöksi.

670. Epätietoinen. Unettomuutenne ja luonnottomat tunteet
ihossanne ovat selvästi hermolamautumisen merkkejä, mutta voidakseen
antaa tepsiviä neuvoja täytyy tuntea elämäntapojanne ja työnne
laatua tarkoin sekä saada Teidät tutkiakin.

611. J. M. Vaivat säärissänne, nilkoissa ja ranteissa kävelyn
ja työn jälkeen, kaipaavat ahkeraa hieromista ja vesikääreitä yöksi.

612. Käsnäkäsi. Käsiin ilmestyneet känsät eli käsnät poistetaan
siten, että kutakin känsää ympäröidään vaseliinirenkaalla ihon
suojelemiseksi ja keskelle känsää lasipuikolla tipautetaan etikkahappoa.
Uudistetaan muutaman päivän väliajoilla.

613. Asko. «Suonten valuminen munapussiin" vaatii suspensoirin
(kannattimen) käyttämistä. Siemen vuoto ja yleinen heikkous
kaipaa paljon ruumiillista työtä ja liikuntoa ulkona, nähtävästi myös
vahvistavaa lääkettä avuksi. Istumahierontakylvytkin ovat paikallaan.

614. Tilaaja. Salanimen ohessa on aina, ja mieluummin eri
paperiliuskalle, ilmoitettava lehden päätoimittajalle, jolle kirjelaatikkokysymykset
aina osotettakoon, myös kysyjän oikea nimikin, jota ei
kuitenkaan panna lehteen eikä muille näytetä.

615. 24 vuotias. Kastumisen jälkeen syhyviä jalkojanne voidelkaa
sitruunamehunsekaisella glyseriinillä. Kiveksien pakotukseen
ovat ahkeraan vaihdettavat vesikääreet tehoisimmat.

616. »Odottava". Onanian seurausten voittamiseen ovat ruumiillinen
työ, urheilu, kylmät pesut y. m. s. tarpeen, mutta ennen
kaikkea on henkinen taistelu itse pahetta vastaan välttämätön.

617. V. K. Kesakoista eli teirenpisamista koetamme saada kirjoitus
ensi numeroon, koska keväimen lähestyessä tuntuvat käyvän
monenkin lehden lukian huolien esineeksi.

618. 40 vuot. post. Punaista nenää sopii voidella tärpätillä
pari kertaa päivässä. Tutkimatta Teitä on mahdoton arvata syyn korvahuminaanne.

619. Anna. Voitte huoleti käyttää 1906 sivu 5 neuvottua matokuuria
jos vaan sydämenne on terve.

620. Kansanop. Jolla 2 kertaa on ollut umpilisäketulehdus ja
ponnistuksesta saa siihen polttoja, leikkauttakoon lisäke pois.

621. R-m. Kats. 618. Pakottavia pohkeita hierottakaa illoin
vaseliinilla. Tapaturmassa menneet kulmakarvat tuskin palautettavat.
Nilkka-ajettuma ja laihtunut toinen poski lääkärille näytettävät.
Helsinki 1909, K. F. Puromiehen kirjapaino.

Terveydenhoitolehti

Duodecim-seuran toimittama ja kustantama.

Helsinki Päätoimittaja Konr. ReijoWaara. 1909

Lehden konttori Helsingissä Uudenm.-k. 2; T. 20 18, avoinna tiist., tuorst.

ja lauant:na klo x/2 9—V'2 10 a. p. Tilaushinta 2 mk. vuodelta Helsingissä, 2: 50 p.
postissa. Lehti ilmestyy kerta kuukaudessa, kesällä kerran 2 n oa yhtenä. Lehteen
tulevat kirjoitukset ja kirjelaatikkoon aijotut kysymykset lähetetään Toht. Konr.
ReijoWaaralle Antink. 15. telef. 4892, muistutukset lehden jakamisesta konttoriin.

Mitä voisivat kuntien terveyslautakunnat tehdä?

1893 vuoden Terveydenhoitolehteen kirjoitti kirjailia
Vihtori Peltonen: Maaseuduilla on mahti, joka voi levittää
terveydenhoitoaatetta voimakkaammin kuin mikään muu,
nimittäin terveyslautakunnat. Missä terveyslautakunnat
ovat hyvin järjestettyjä ja käsittävät tehtäväkseen
ei ainoastaan terveyshoidollisen valvonnan, vaan myös
terveydenhoitoaatteen levittämisen, siellä saavat ne ihmeitä
aikaan. Sopiva keino olisi, että terveyslautakunnat
hankkisivat Terveydenhoitolehteä kappaleen kutakin
kylää kohden ja panisi ne ilmaiseksi kulkemaan kädestä
käteen, mökistä mökkiin. Rahallinen uhraus olisi perin
pieni siihen hyötyyn nähden, minkä tämmöinen toimenpide
tuottaisi terveysaatteelle ja kansalle.»

Nämät sanat pitävät yhä vieläkin paikkaansa. Muutamat
kunnat ovatkin jo täten toimineet, tilaamalla Terveydenhoitolehteä
lautakuntansa jäsenille ja terveystarkastajille,
mutta sellaisten kuntien luku on kuitenkin vielä
häviävän pieni. Ottakaapahan siis tämä asia onkeenne,
kuntien johtomiehet ja edistysmieliset jäsenet, ja pitäkää
huolta siitä, että kunkin kylän tarkastusmiehelle
tilataan kunnan kustannuksella kappale tätä lehteä ja
että tämä, kun itse on lehtensä lukenut, panee sen kiertä

maan niiden kylän asukkaitten keskuudessa, jotka eivät
itse jaksa lehteä tilata. Kun kaikki yhteen kuntaan tilatut
lehdet otetaan yhden miehen nimeen, ja hän pitää huolen
lehtien jakamisesta eri jäsenille, niin saa kunta asiamiehille
myönnetyn alennuksen lehden hinnasta, joten meno
todellakin tulee olemaan perin pieni. Ryhtykääpähän
vielä tänäkin vuonna tähän suuntaan kunnissa toimeen.
Lehteä saadaan yhä vielä vuoden alusta saakka. On näet
varalta otettu siksi suuri painos, kun tilaajamäärä yhä on
ollut kasvamassa. Mutta älkää sentään vitkastelko kovin
kauvan. Alennusehdoista annamme pyydettäessä tietoja.
Asiamiehiksikin sopii vielä ilmoittautua.

Tosiasiat puhuvat.

Eräs^Terveydenhoitolehden viimevuotinen tilaaj a,
köyhä torpan poika, kirjoittaa: »Menny vuonna tuli minulle
ensi kerran Terveydenhoitolehti. Minä en tiennyt
ennen, että sen nimistä lehteä ilmestyy ennenkuin sattumalta
sain tietää, että sen niminen lehti on olemassa.
Ja minulla oli silloin niin paljon rahaa, että sain sen tilatuksi
itselleni. Minä tykkäsin siitä lehdestä ja tutustuin
siihen niin viime vuoden aikana, että on nyt ollut oikein
ikävä kun en ole voinut sitä tilata täksi vuodeksi. Vanhempani
kun ovat köyhiä, ja kun he eivät niin suuresti
välitä terveydenhoidosta, niin eivät hekään ole sitä tilanneet.
Tällä kertaa minulla ei ole kuin 15 penniä rahaa,
mutta jos sitä Terveydenhoitolehteä olisi vielä saatavissa
myöhemmin vuoden alusta, niin täytyyhän sitä rahaa
saada niinpaljon, että saisi sen lehden.»

Samaan aikaan tuli toimitukselle kirje eräältä
lehden innokkaalta asiamieheltä. Hän m. m. kirjoittaa:
»Omituisuutena mainitsen, ettei täällä saa tilaajia juuri

ollenkaan varakkaampien maanviljelijöiden keskuudessa

- poikkeuksia silti löytyy. Nuorison ja emäntien keskuudessa
paremmin onnistuu.»
Eivätkö nämäkin tosiasiat ole omiansa osottamaan
miten suotava olisi, että kaikki, jotka ovat oppineet tuntemaan
Terveydenhoitolehteä, tekisivät voitavansa sen
tunnetuksi tekemiseksi muillekin, ja että sitä yhteisvoimin
ruvettaisiin m. m. myös tilaamaan jokainoaan pienimpäänkin
kyläkirjastoon, jotta köyhä torpparinpoikakin, joka
itse ei jaksa lehteä tilata, mutta tahtoisi sitä lukea, pääsisi
tilaisuuteen sitä tekemään. Miettikääpähän tätäkin asiaa,
Te parempiosaiset, ja ryhtykää kohta toimeen. Ja ne,
jotka asiamiehinä toimivat, muistakoot, että usein on
vähempivarainen halukkaampi tilaamaan lehteä kuin
moni varakas vaikka varakkaissa, sivistyneissäkin piireissä
tietämättömyys terveydenhoitoasioissa voi olla hämmästyttävän
suuri.

Konr ReijoWaara

Hinkuyskän hoidosta.

Kirj. G. V. L.

Hinkuyskä on usein kovin rasittava tauti, joka kiusaa
potilasta monet viikot, ennenkun se helpottaa. Lääkkeitä
on siinä käytetty monenlaisia ja usein onkin niistä
suurta hyötyä, sillä yskän kohtaukset harvenevat ja
ovat lievempiä kuin ilman lääkettä. Viime vuosina olen
hinkuyskän hoidossa usein menestyksellä käyttänyt formaliini-
höyryjä, -- joiden vaikutuksesta tässä pari sanaa.
Eräässä perheessä sairastui kaksi lasta hinkuyskään ja
toinen heistä sai samalla kovia kouristuksia. Nämä kouristukset
esiintyivät joka päivä hinkukohtauksien yhteydessä.
Kun formaliini-höyryjä oli käytetty kaksi päivää,
niin kohtaukset hävisivät ja 11/2 viikon kuluttua oli hinku

yskä kokonaan ohitse. Eräässä toisessa perheessä oli kolmella
lapsella hinkuyskä. Formaliini-höyryj ä alettiin käyttää
jo taudin alussa. Tauti kyllä kesti kolmannelle viikolle,
mutta hinkukohtaukset harvenivat heti sen jälkeen, kun
formaliini-höyryjä alettiin käyttää. Kokemus siis osoittaa,
että kohtaukset harvenevat ja tauti lyhenee formaliinihöyryjen
vaikutuksesta.

Näitä Formaliinihöyryjä saadaan huoneeseen, siten,
että apteekista ostettuja formaliinipastilliä lämmitetään
jossain metallilusikassa lampun tai kynttilän päällä. Siinä
on varottava, ettei pastilli syty tuleen, sillä silloin ei formaliinihöyryä
muodostu. Tavallisessa asuinhuoneessa
riittää 2—5 pastillia vuorokaudessa, sillä suuremmasta
määrästä syntyy niin väkevä katku, että ihmisten on
vaikea sitä hengittää. Miedomman formaliinihöyryn taas
sietää hyvin, mutta se haihtuu pian, jonka vuoksi formaliinipastilliä
on lämmitettävä yhä uudestaan.

Kesakot eli teirenpisamat.

Enimmäkseen kasvoihin ilmenevät ruskeanväriset
täplät ovat useinkin nuorten neitosten surun ja huolen
esineenä. Pienet lapset ovat niistä vapaat. Harvoin esiintyvät
6—7 vuotta nuoremmissa. Paraastapäästä puhkeavat
ilmi nuoruuden ijässä, silloin kun veret kuumimpina
suonissa kiehuvat. Verestä ovatkin kotoisin.

Kuten jokainen tiennee on ihon päällimmäisenä,
suojaavana peitteenä ohuen ohut, verisuonista vapaa orvaskesi,
jonka alla on verisuonista rikas verinahka. Orvaskeden
väri vaihtelee eri henkilöillä. Tämä aiheutuu veren
ihopinnalle tuomasta väriaineesta (pigmentistä). Onhan
luonnostaan vaalea- ja tumma-verisiä, punanahkaisia,
jopa mustiakin. Mutta niinkauan kuin väri synnynnäisenä

ilmenee jakautuneena tasaisesti yli koko ruumiinpinnan,
ei se herätä erityistä huomiota. Toiset vaan pitävät enemmän
vaaleaihosista, toiset taas tummavärisistä. Ovathan
mulatit ja neekeritkin monien silmissä viehättävän kauniit.

Vaan tuota väripigmentiä voi verestä laskeutua orvasketeen
täplittäinkin. Kesakot ovat tuollaisia ihon
pigmentimaalauksia, jotka ovat herkemmät nousemaan
toisen kuin toisen ihoon. Synnynnäinen taipumuskin niihin
on olemassa. Vaalea ja punatukkaiset ovat niistä etupäässä
kiusatut. Mustatukkasissa näkee sitä vastoin harvemmin
kesakoita. Kevätaurinko varsinkin puristaa
niitä esille, kun käy paljain ihon. Joka kulkee alastomana
hänen ruumiinsakin ihoon ilmenee pigmenteerausta. Ahavoituminen
ei ole mitään muuta.

Itse asiassa tämä on vaan terveyden merkki. Auringon
säteistä paljastetun ihon kautta tunkeutuu ruumiiseen
virkistävää, sisäistä aineenvaihtoa elähyttävää,
tautejakin parantavaa voimaa. Ahavoituminenkin ja
kesakoiden muodostuminen ei ole siis mitään vaarallista,
päinvastoin. Heikko veriset, kivuloiset ihmiset eivät ahavoitu
yhtä helposti kuin terveet ja verevät. Mutta sittekään
eivät nuoret neitoset mielellään tahdo laskea kasvojaan
kesakoitumaan. Kysyvät alituiseen^ miten voisi
noista kiusallisista auringonmaalauksista päästä ja säilyä.

Säilyä voi niistä jonkunverran käyttämällä auringonvarjostinta
ja leveäliereistä, hyvin keveää hattua. Ja
on olemassa keinojakin, joilla voi pitää kasvoihin ilmeneviä
kesakoita aisoissa, kun niitä yhä uudestaan ja uudestaan
ottaa käyttääkseen. Vaan ei liene mitään keinoa, jolla
voisi ainaiseksi keskeyttää kesakoiden nousemista terveeseen,
siihen taipuvaan ihoon. Sanottuun tarkoitukseen
lienee väkevä ainoastaan lääkärireseptillä saatavissa
oleva elohopea-liuvos tehokkain. Seuraavatkin apukeinot
usein tepsivät. Iho pestään salisyylihapposaippualla ja
hierotaan siihen sitte, etupäässä illoin, täpläpaikkoihin

seuraavaa kokoomusta olevaa voidetta: Oxid zincic, subn
bismuth ja merc praec alb, 3 gr. kutakin ynnä lanoliiniä 5
ja vaseliinia 35 gr:maa. Tahi pestään iho ilman voitelua
10 °/o:sellä boraksi-ruusuvesi-liuvoksella.

Kaikki tällaiset keinot jouduttavat orvaskeden vaihtumista
ja siten samalla väriaineen poistumista kunnes aurinko
taas nostaa uutta pinnalle.

Konr. ReijoWaara.

Terveet basillin kantajat.

G. V. L.
Sanotaan, että kulkutaudit tarttuvat taudin aikana
ja jonkun aikaa sen jälkeen. Tuhka- ja tulirokossa tauti
tarttuu koko hilseilemisen ajan, siis 6—7 viikkoa taudin
jälkeen. Mutta kun hilseileminen on hävinnyt, niin on myös
tarttuvaisuus loppunut. Niin ei ole kaikissa kulkutaudeissa.
Lavantaudissa, jopa kolerassakin, basillit enimmäkseen katoavat
ulostuksista jotenkin lyhyessä ajassa taudin päätyttyä,
mutta voivat toisinaan elää pitkätkin ajat suolistossa
jaolla tartuntakykyisiä, jolloin sairas siis vielä parannuttuaankin
voi olla basillin levittäjä. Tapaamme myös usein
terveitä kurkkumätä basillin levittäjiä. Moni aikuinen kurkkutautinen
ei tiedä kurkkumätää itsessään olevankaan,
vaan luulee sairastavansa tavallista kaulatautia ja on
siten tietämättään sekä taudin aikana että varsinkin taudin
jälkeen basillin kantaja ja sen levittäjä. On nimittäin
huomattu, että kurkkumätää poteneen sairaan kurkkulimassa
voi monet viikot, jopa kuukaudetkin olla elinkykyisiä
kurkkumätäbasilleja. Sellainen sairas syleksii
basilliaan lattialle ja mihin sattuu, ja sen vuoksi ei kurkkumätä
pääse häviämään siitä pitäjästä, missä se kerran on
saanut jalansijaa. Myös hinkuyskä voi toisinaan olla

niin lievää, ettei sitä hinguksi tunneta ja sitä sairastava
voi silloin tietämättään olla basillin levittäjä.

Samoin käy usein keuhkotaudissakin. Sekin on
toisinaan niin lievä, että sairasta pidetään terveenä, eikä
arvata pelätä hänen ysköksiään. Hän kuleksii ja yskii
köhäyttää ja kakistelee kurkkuaan sylkien mihin sattuu,
ja esiintyy siten terveenä basillin levittäjänä.

Taudin aikana voimme aina estää tarttumista, varsinkin
kun sairas on niin huono että hänen täytyy pysyä
yhdessä kohdin, mutta näille terveille basillin levittäjille
emme mahda paljoa, sillä lattioille sylkeminen on niin
tavallista maalaisoloissa, ettei siinä huomata vaaraa piilevän.
Lattialle sylkeminen on kuitenkin niin iljettävä
ja siivoton tapa, että se välttämättä olisi saatava kansastamme
pois juurrutetuksi jo yleisen siisteydenkin tähden,
samalla kun sen vastustaminen on tärkein varokeino
terveitä basillin kantajia vastaan.

Älkää vanhemmat laiminlyökö lastenne nenän
hoitoa.

Kun poikamme oli lyseon ala- ja keskiluokilla, oli
hänen nenänsä usein huonossa kunnossa: milloin se oli
pahasti tukossa, milloin siitä juoksi limaa, niin että sitä
täytyi alituisesti puhdistaa. Vaimoni sanoi joskus, että
tuosta pojan nenästä pitäisi puhua lääkärille; minä vaan
vastasin, että useinhan pojat ovat tuollaisia likaneniä,
sellainen olen ollut itsekin ja toimeenpa olen tullut. Käytettiin
kuitenkin poikaa joskus lääkärinkin luona, mutta
hän kohteli kysymyksessä olevaa nenää nuhaisena eli yskäisenä
ja antoi sen mukaisia rohtoja, joista ei ollut mitään
apua. Vähitellen rupesi pojalle ilmestymään pyörrytyskohtauksia
ja hänen hengenvoimansa rupesivat lamautumaan.

Me vanhemmat olimme tuosta huolissamme, mutta
arvelimme, että pojan heikkous johtuu liikarasituksesta.
Samoihin aikoihin satuin sitte lukemaan Terveydenhoitolehdestä,
1) jota olen tilannut sen irsestä vuosikerrasta alkaen,
päätoimittajan K. R:n kirjoituksen nenän hoidosta.
Tuossa kirjoituksessa kuvattiin aivan samallainen nenävika,
kuin pojallamme oli j a sen seuraukset: pyörtymiskohtaukset,
työvoimainväheneminen j. n. e. Tunnustan, että
punastuin ja vaalenin tuota kirjoitusta lukiessani, sillä
se oli aivan kuin meidän pojasta kirjoitettu. En ollut
voinut aavistaakaan, että vähäpätöiseltä näyttävällä nenän
juonittelemisella voisi olla niin vakavat seuraukset.
Riensin heti poj an j a Terveydenhoitolehden numeron kanssa
lääkärin luo, jossa asia otettiin ankarampaan tarkastukseen.
Nyt huomasi lääkärikin, että nenässä oli sellainen
vika, joka vaati polttamista ja muuten perinpohjaista
hoitoa. Siihen aikaan sähkö ei ollut vielä maaseutukaupunkien
lääkärien palveluksessa, jonka tähden lähetettiin
poika kesälomaksi Helsinkiin. Nenästä tuli vielä terve
ja koko pojasta sen mukaan. Tästä olemme aina olleet kiitolliset
Terveydenhoitolehdelle, sillä jos se ei olisi silmiämme
avannut, olisi poikamme voinut käydä hyvinkin huonosti.

Klln.

Suomen Urheilulehti. 2)

»Jokainen jolla ruumis on tulee sitä hoitaa»!

»Ihminen kasvaa työn kautta»!

Nuo kaksi lauselmaa olen tavannut tämän vuoden
Urheilulehden sisältörikkaassa ensi numerossa. Niissä lauselmissa
on ydintä sille, jolla on silmää nähdä mihin tähtäävät;

J) Vuosikerta 1890 siv. 55.
2) Tilan puute lykkäsi tämän kirjoituksen viime numerosta.

sille, joka todellakin tahtoo elämässään toteuttaa
sen, mikä noiden paljon merkitsevien sanojen takana piilee.

Urheilulehti nähtävästi aikoo edelleen, kuten tähänkin
saakka, vanhan tarmokkaan johtajansa ohjaamana,
joskin tämän vuoden alusta uusien perämiesten käsissä ja
väljemmillä vesillä, opastaa lukijoitaan noiden otsikkolauselmien
oikeaan ymmärtämiseen ja niiden sovelluttamiseen
elämässä. Urheilulehti siten erikoisalallaan palvelee
samoja ihanteita ja aatteita, jotka aina ovat Terveydenhoitolehteäkin
elähyttäneet.

Meidän on senvuoksi syytä iloita siitä, että Urheilulehti
on voinut uutteran työn kautta itse kasvaa sekä
edistää kannattajiensa kasvamista. Siinä, tämän vuoden
ensi numeron vahvistamassa vakaumuksessa, että tämä
lehti sen eteenkinpäin tekee sekä pystyy virittämään ja
ylläpitämään nuorissa ja vanhoissa suomalaista voimaa,
reippautta ja sitkeyttä, suosittelemme puolestamme Urheilulehteä
mitä lämpimämmin Terveydenhoitolehdenkin
lukijoille, kaikille joilla vaan on varaa uhrata 7 markkaa
lehden tilaamiseen.

Konr. ReijoWaara.

»Kyläläisten terveysliitto kirjasia."

Käydessäni eräänä päivänä kirjakaupassa sattui
silmiini kokonainen pinkka pieniä, tunnetuita Verner Söderströmin
kustantamia »Kyläläisten kirjasia.» Otin yhden
käteeni. Siinä oli kansilehdelle painettu: »Terveydenhoitosarja.
» Laskin kirjaset, niitä oli kaikkiansa kymmenen.
Mitä? Kymmenen eri kirjasta terveydenhoidon
alalta — hinta ainoastaan 5 penniä kappaleelta, kukin
kirjanen painoarkin kokoinen. Juuri tämmöisiä meiltä
onkin puuttunut, --se oli ensi ajatukseni -- helppohintaisia,
lyhyitä kirjasia, joita köyhinkin kykenee osta

maan ja jommoisen helposti yhden iltapuhteen aikana
ehtii kannesta kanteen lukemaan ja vielä lukemastaan
ilta-askarten ohessa toistenkin kanssa ajatuksia vaihtamaan;
tämäntapaisten kirjasten kautta terveydenhoitoaate
laajalle leviää ja terveydenhoidon merkitys juurrutetaan
kansaan. Silmäilin lähemmin ensimmäistä kirjasta.
»Koleravaaran johdosta, kirjoitti Konr. ReijoWaara». No,
se mieshän on aina valveilla neuvomassa, kun vaara on uhkaamassa.
Kumpahan vaan kirjanen ehtisi kevään aikana
levitä, nyt kun kolera on maatamme rajantakaa väjymässä
ja joka miehen tulisi tietää, miten on taudin välttämiseksi
meneteltävä. Otin toisen käteeni: »Äiti ja lapsi»,

- senkin oli kirjoittanut ReijoWaara. Kolmas kirjanen
oli: »Lapsen terveyden hoidossa ja kasvatuksessa huomioon
pantavia seikkoja» ja kirjoittaja -- ReijoWaara.
Aivan niin. Alusta on alettava. Terveistä lapsista terve
kansa varttuu. Jos jollakin terveydenhoidon alalla maassamme
on tietämättömyyttä ja puutteita ja tietoja tarvitaan,
niin on se juuri lasten terveydenhoidossa. Sarjaan
kuuluu vielä seuraavat kirjaset: Tautibakterit; Mikä
on tauti; Taudeista mahalaukussa ja suolistossa; Ihon karaisemisen
merkitys; Miten voimme säilyä ennenaikaiselta
vanhenemiselta; Miten on käytännöllinen terveydenhoitotyö
järjestettävä. Piirteitä terveydenhoito-aatteen
kehityksestä Suomessa. Kaikki nämätkin ovat Konr.
ReijoWaaran uutterasta kynästä lähteneitä. Muuta suositusta
eivät kirjaset kaivanne. Esitystapa on kuten
aina hänen kirjoituksissaan kansantajuinen, selvä, lämmin.
Toivottavasti kustantaja pitää huolen siitä, että
kirjasia on kaikkialla helposti saatavissa, syrjäisimmissäkin
kylissä. Maamme terveysliittojen tehtäviin kuuluu tämäntapaisten
kirjasten levittäminen.

Erityisesti tahtoisin vielä huomauttaa, että kunnallis-
ja terveydenhoitolautakuntain jäsenten tulisi tutustua

varsinkin sarjan viimeiseen kirjaseen, siinä kun
on lyhyesti tehty selkoa terveydenhoitokysymyksen ja
lainsäädännön kehityksestä maassamme, osoitettu se
pohja, jolle kunnallinen terveydenhoitotoiminta perustuu
ja viitottu tie, miten samalle pohjalle edelleen olisi rakennettava.
Toivottavaa olisi myöskin, että kunnat ryhtyisivät
kirjasia ilmaiseksi jakamaan varattomiin koteihin;
rahat eivät ole silloin hukkaan pantuja.

A. K.
Uutta terveyshoitokirjallisuutta.

Asuntomme ulkoa ja sisältä. Kirj. Jalmari Kekkonen.
Kans. vai. seura. 1909. m siv. runs. kuvitettu i: 50.

Kun tahtoo lähteä rakentamaan itselleen omaa
kotia ja sitä suunnitella, sisustaa tahi kalustaa, niin mistä
saada käteensä oppaan ja neuvojan? Suomenkielellä ei
ole ollut tarpeeksi valaisevia, yhtenäisiä ja huokeita julkaisuja
tällä alalla. Ilmoitettavanamme oleva kirjanen
täyttää tuon aukon, jospa sekään ei täydellisesti kaikin
puolin. Mutta siitä kodin perustaja ja järjestäjä saa siksi
paljon ohjauksia, että kannattaa kirjaseen tutustua ennenkuin
tuollaiseen työhön ryhtyy. Varsinkin suosittelemme
kirjaa niille, jotka omille palstatiloilleen, jonkun kaupungin
läheisyyteen, aikovat valmistaa perheelleen kodikkaan
tyyssijan. Monta hyvää viittausta on siinä muutoin
jokaiselle joka pyrkii somistamaan jo valmiinakin
olevaa taloaan ja kotiaan tahi tavallista maataloakin rakentamaan.
/£t R—a.

Kansalaisten opintokirja II. on 51 siv. laajuinen,
sekin äsken Kansanval. seuran kust. ilmest. julkaisu, joka
on kaikille tarpeen, siinä kun on 9 eri ammattimiehen antamia
tietoja niistä kirjoista joita terveysopin ja luonnon

tieteiden muillakin aloilla ovat suomen kielellä saatavana;
tietoja niin hyvin siitä mitkä julkaisut käsittävät kunkin
eri tiedonhaaran alkeita, mitkä taas perusteellisemmin kyseessä
olevaa ainetta, joten tämän 60 p. maksavan kirjasen
avulla voi päättää minkä kirjan mihinkin tarpeeseen ja
tarkoitukseen ostaa. #. R—a.

Suomen Kans. Terveysliiton työmaalta.

Tyrvännön terveysliiton toiminnasta viime vuonna
on lehdessä jo ennen kerrottu. Mainitsemme sisältörikkaasta
vuosikertomuksesta siis vaan, että liiton ruuanlaittokursseihin
otti osaa 25 oppilasta, kätilön käytettäväksi
kerätty vaatevarasto on ollut hyvin tarpeellinen ja
ahkeraan käytetty, kirjastossa on jo 16 kpl. terveydenhoitoa
käsittävää kirjaa. Terveydenhoitolehteä on levitetty
37 vuosikertaa sekä runsaasti pikkukirjasia ja keuhkotautimerkkejä.
Kysymys sairaanhoitajan hankkimisesta
kuntaan ei ole vielä saatu läpi ajetuksi. Vuosikokous
pidettiin 7/2—°9> jolloin Puheenjohtajaksi ja kirjuriksi
valittiin entiset, varapuj:ksi kannattava jäsen taloll. J.
Kuusivaara ja rahastonhoitajaksi kann. jäsen taloll. J.
Rantanen. Vuosimaksuksi määrättiin i mk. Toimikunta
aikoo kokoontua joka kuukauden toisena sunnuntaina.
»Liitto-aate saavuttaa paikkakunnalla lisääntyvässä
määrässä tunnustusta», mutta ettei asiaa vielä kaikilla tahoilla
ymmärretä, osottaa se, että pitäjän neljästä työväenyhdistyksestä
yhtyi liittoon enää ainoastaan yksi,

»koska terveysliitosta ei ole ollut hyötyä, vaan on täytynyt
lääkäriin turvautua nyt niinkuin ennenkin jos sairaaksi on
joutunut.»

Niin! Tällaista tarkoitusten ja oman edunkin väärin
käsittämistä tulette Te terveysliittoj en puuhaajat kyllä
kaikkialla maassamme kokemaan, mutta älkää antako

intonne siitä laimentua, vaan juuri siitä huomatkaa, miten
kipeästi kansamme kaipaa valistuneempien puolelta rakkaudesta
lähtevää, uhrautuvaa työtä ja uinailevia herättävää
tointa. Samoin on käynyt esim. Terveydenhoitolehdellekin.
Ensi vuonna sitä uteliaisuudesta tilattiin yli
6,000 kappaletta muistaaksemme. Mutta vuosi vuodelta
väheni tilaajamäärä, jopa se meni jo alle 1,000, sillä täytyihän
sittekin turvautua lääkäreihinkin vaikka oli Terveydenhoitolehteäkin
tilannut. Vasta 20 vuotta kestäneellä, uutteralla,
uhrautuvalla työllä ja ponnistuksilla on nyt taas
päästy siihen, että tilaajamäärä juuri tänä vuonna nousee
samaan määrään kuin 1889. Vielä on se aika tuleva jolloin
Suomen kansa on kiittävä niitä, jotka eivät vastuksista
uupuneet Terveydenhoitolehden toimittamisessa, ja samoin
on käyvä terveysliittotyönkin kanssa. Ryhtykää
vaan kaikkialla -nuoruuden innolla, ja luottamuksella
tulevaisuuteen, työhön terveysliittoaatteenkin juurruttamiseksi
kansaamme ja olette kokeva, ettei suinkaan se työ
ole oleva hukkaan mennyttä.

Kymin liiton toimintakertomuksesta v:lta 1908 käy
ilmi, että ajatus liiton perustamisesta herätettiin Kymin
Korkeakosken nuorisoseuran kokouksessa 2/12 06, mutta
seuran kehoitus ei vielä silloin saanut muissa yhdistyksissä
riittävää kannatusta. Tuosta ei kuitenkaan lamauduttu.
Sanotun seuran kokouksessa 3/s 08 herätettiin
kysymys uudelleen sekä päätettiin taas, m. m. sanomalehtikirjoituksilla,
koettaa saada muitakin liikkeelle sillä
seurauksella että 31/5 voitiin pitää Kymin terveysliiton
perustava kokous ja 31/i 09 oli liiton ensimmäinen vuosikokous.
Puheenjohtajana on toiminut ja toimii liiton
väsymätön alkuunpanija, rautat. virkamies H. Salokannel;
vara p.j. on talokas Mikko Mikkeli ja sihteerinä Kaarlo
Väli. Liiton muodostavat 5 seuraa, jäsenmaksu on 50 p.
varakkaammat maksavat vapaehtoisesti enemmän. V.
1908 on pidetty 3 yleistä kokousta ja 8 esitelmää eri osissa

kuntaa, terveysliittojen tärkeydestä, keuhkotaudista, lääkekasveista,
tarttumataudeista, tupakasta, keskusteltu
koleran vastustamisesta, j. n. e. Terv. hoitokirjallisuutta
on myyty, Terv. hoitolehdelle hankittu asiamiehiä, on
pyydetty kunnan viinaverorahoista sanotun lehden tilaamista
varten kunnan terveydenhoito virkailijoille y. m.
liiton tarpeisiin ja saatukin 84 mk. 65 p.

Tervakosken liiton syntysanat lausuttiin pääsiäispyhinä
1908 pidettyjen luentokurssien aikana. Liiton varsinainen
perustaminen tapahtui 17/s Tervakosken klubissa.
Myöhemmin on raittius- ja voimisteluseura siihen yhtynyt.
On vilkkaasti keskusteltu paikkakunnalla vallitsevista
terveyshoidollisista epäkohdista, Koleran vastustamisesta,
liiton säännöistä, joita keskustoimikunta jo on, hieman
ne selvennetty ään, hyväksynyt j. n. e. Puheenjohtajana
on toiminut Eero Launis, v. p:na D. Syrjänen, sihtinä Rolf
Aho ja rahast.hoitajana Liisa Nuotio. »Uran aukaisijan
työtä on Tervakosken paikallisen terveysliiton toimikunnankin
toiminta ollut», sanotaan kertomuksen lopussa.
Ja varmaan siitäkin on tie menevä, uusi ura aukeneva.

Kirjelaatikko.

622. 27 vuotias. Vasemman lonkkaniveleen kohdalle ja koko
jalkavarteenkin ilmestyvä puutuminen, kun asetutte makaamaan vas.
kyljelle, ja muulloinkin ilmenevä hetkellinen kolotus, luisteleminen
j. n. e., ovat kaikki paikallisen veren kiertohäiriön merkkejä. Paras
hoitokeino on vuosikerrassa 1907 siv. 93 neuvottu suolahieronta, 2—3
kertaa viikossa. — Huom.! Lehden tämän vuoden tilaaja saa 1889—
1908 vuosikertain sisällysluettelon postivapaasti kun viimeistään huhtikuun
alussa postimerkeissä lähettää 50 penniä konttoriin. Myöhemmin
on hinta 1 mk.

625. »Äiti". Raskaana ollessa voitte kyllä nauttia hämatogeeniä
ja antaa riisitautiselle 5 v. tytöllekin yhtaikaa tamperelaisen kalkin

sekaisen mallasekstraktin kanssa. Bordeaux-viinistä sitä vastoin parasta
pysyä erillään.

624. 26 v. neiti. Noudattakaa kirjoituksessa »Ihomadot ja ihonäppylät"
(v:kerta 1907 s. 125) annettuja neuvoja; älkää myös juoko
kahvea.

625. Lyseolainen. Ette tarvitse olla huolissanne seisoneeseen
virtsaanne laskeutuneesta harmaasta aineesta. Se on vaan limaa.

626. 21 v. Käsien ahavoituminen on vaan terveyden merkki.
Punasiksi (kylmästä) käyviä käsiä sopii hoitaa 40 ° 8 min. + 20° l min.
vuorokäsikylvyillä.

627. A. F. Jalkavarsiin raskauden aikana muodostuneet, kipeät
»verisuonten kiehkurat", ovat verenkierron vaikeutumisesta syntyneitä
laskimosuonten laajennuksia, joitten takia koko raskauden aikana jalkavarret,
varpaista ainakin polven yläpuoleen, ovat joka aamu ennen
ylösnousua peitettävät tasaisesti puristaviin, yöksi poistettaviin sidoksiin
tahi kumisukkiin.

628. 33 vuotias. Vatsaihossanne olevia, hiostuessa syhyviä,
ruskeita täpliä sopii pestä l ä 2 %> karbolivedellä. Ellei se auta, näytettävä
ihospesialistille.

629. Klln. Kyseessä oleva "sähköhieromakone" on pieneen
dynamoon liitetty vibraattori (tärisyttäjä) ja voiman siihen saa sähköjohdostaan,
jolla on sähkövalaistus ja laitteita johdossaan, joihin voi
vibraattorin langat yhdistää. Vibraattori on kyllä moneenkin tautiin
asian ymmärtävän kädessä hyvä apukeino.

630. Purltas. Huonoa muistia voi korjata ainoastaan harjoituksen
ja säännöllisten elämäntapojen avulla. Onaniaa nuoruudessaan
harjoittaneen, siitä vapautuneen sekä siveellisesti elävän ei ole mitään
syytä pelätä naimisiin menoa.

631. 24 v. »opettaja". Teitä vaivaa nähtävästi alkava hermovoimattomuus
(neurastenia), siihen viittaa "3 vuotinen vatsahapponne
sekä raskaus ja kivistys päässä, alakuloisuus ja haluttomuus". Ette
pääse siitä yksistään ruokia valikoimalla, vaan ruumiillisella työllä ja
kylvyillä. Jos mahdollista, olisi Teidän mentävä kesäksi johonkin kylpylaitokseen.
Lukekaa m. m. kirjoitusta v:kerrassa 1905 s. 21 (& 46).

632. 26 v. Lukekaa kirj. "Ihomadot ja ihonäppylät" siv. 125
vuosikerrassa 1907, jonka saa kun konttoriin lähettää 1: 50. Ryppyjä
silmien alta poistaa ainoastaan yleinen voimistuttava ja lihottava hoito.

633. „£. H." Löydätte vastauksen kysymykseenne kirjoituksissa
„Kihomadoista" v:kerroissa 1906 siv. 141 ja 1908 siv. 47.

634. »14 vuotias", jolle "ruoka kyllä maittaa, mutta syönnin
jälkeen ilmenee usein pahoinvointia ja vatsa turpoaa", pankoon joka
ilta kylmän vesikääreen vatsalleen sekä pesköön sitä joka aamu kylmällä
vedellä. Kahvi pois, hidas syönti, ruuan määrää jonkun aikaa
hieman rajoitettava.

635. »Hyviä sänkyjä kaipaavaa" kehotamme kysymään Polsa
& Merivaaran (katso ilmoitusta kansilehdessä) hintaluetteloa: kyllä
sieltä saa hyviä ja sopivia sänkyjä kuntanne "vähin kyseessä olleeseen
sairaalaankin."

636. »Kärsivä". Koska Teille tuottaa seisomatyö, vaan ei kävely,
«sanomatonta tuskaa ja arkuutta kantapäissä", on syytä epäillä
verenkiertohäiriöitä. Noudattakaa yllä N:o 627 annettua neuvoa ja pankaa
yöksi kantapäihin kylmiä vesikääreitä sekä hierotuttakaa jalkavarsianne
2—3 kertaa viikossa.

637. O. H. Vaikka 20 vuotta sitte virtsassanne löydettiin munavalkuaista
ja on vieläkin, mutta ette ole tunteneet siitä mitään haittaa,
vaan olette urheilleet, juosseet, hypänneet, nostaneet painoja j. n. e.,
niin jatkakaa samaan tapaan joskin jonkummoisella maltilla, sillä
urheilu nähtävästi juuri on pitänyt yleisvoimianne hyvänä. Välttäkää
kaikkia nautintoaineita, tyytykää yksinkertaiseen ruokajärjestykseen ja
neuvotelkaa silloin tällöin lääkärinne kanssa.
Duodecim seuran jäseniä,

samoin muitakin lehden tilaajia,

huomautetaan, että 1889—1908 vuosikertain yhteinen sisällysluettelo
ei seuraa lehteä ilmaiseksi, vaan ne, jotka tätä tarpeellista
hakemistoa haluavat, lähettäkööt tämän maaliskuun kuluessa 50 p:ä
konttoriin, niin saavat sen postivapaasti niin pian kuin se on valmistunut.
Luetteloa otetaan ainoastaan muutama kymmenkunta kappaletta

suurempi painos kuin on tilaajia luetteloa painoon pantaessa. Katsokaa
lehden kansissa olevaa ilmoitusta.

Helsinki 1909, K. F. Puromiehen kirjapaino.

--

Ceruevdenhoitolehti

Duodecim-senran toimittama ja kustantama.

Helsinki Päätoimittaja Konr. ReijoWaara. 1909

Lehden konttori Helsingissä Uudenm.-k. 2; T. 20 18, avoinna tiist., tuorst.
ja lauantrna klo l/* 9—Va 10 a. p. Tilaushinta 2 mk. vuodelta Helsingissä, 2: 50 p.
postissa. Lehti ilmestyy kerta kuukaudessa, kesällä kerran 2 n:oa yhtenä. Lehteen
tulevat kirjoitukset ja kirjelaatikkoon aijotut kysymykset lähetetään Toht. Konr.
ReijoWaaralle Antink. 15. telef. 4892, muistutukset lehden jakamisesta konttoriin.

Kunnallislautakuntain huomioon.

Eräässä vuonna 1905 Kauhavan kunnan terveyslautakunnan
maaliskuun kokouksessa pitämässään puheessa
huomautti toht. O. Bläfield, miten tärkeätä kunnan
yleisedun kannalta on, että terveyslautakunnan jäsenet
ovat perehtyneet kaikellaisiin terveydenhoitoasioihin. Hän
sitte myönsi, että yhtä ja toista kukin terveyshoitoasioista
jo ymmärtää, mutta huomautti samalla miten paljon seikkoja
sentään on, joita ei käsitetä ellei oteta selkoa terveydenhoitoa
käsittelevästä kirjallisuudesta. Ja hän jatkoi:
»Suositeltava neuvonantaja näissä asioissa on epäilemättä
Terveydenhoitolehti. Siitä voi saada selvän käsityksen
nykyaikaisesta terveydenhoidosta sekä käyttämällä lehden
kirjelaatikkoa saada ammattimiehiltä neuvoja niissä asioissa,
joissa ollaan eri mieltä. Voisimmepa tässä lehdessä vielä
ajaa niitä tuumiammekin terveydenhoidon alalla, jotka
ovat yleisemmästä merkityksestä. Tällä tapaa voisi Terveydenhoitolehti
tulla meillä ja muuallakin terveyslautakuntien
äänenkannattajaksi ja sitä puolestani hartaasti
toivoisin».

Paljon lautakuntia on, jotka ovat ruvenneet tilaamaan
lehteä jäsenilleen, mutta miettikääpähän nyt asiaa
niissäkin kunnissa, jotka eivät vielä ole hyvää esimerkkiä

50

noudattaneet. Päättäkää kohta ruveta tilaamaan lehteä vielä
taksikin vuodeksi. Varmaankin ette tarvitse sitä katua. Lehti
on vuoden alusta saakka saatavana. Ruvetkaa sitte todellakin
pitämään lehteä terveydenhoitoäänenkannattajananne,
lähettämällä kirjelaatikkoon kysymyksiä terv. hoitoasioista,
joista olette epävarmoja, sekä toimitukselle myös tietoja
yleisempää merkitystä olevista terveyshoitotoimenpiteistänne,
niin on toimitus mielihyvällä koettava palvella
teitä hyvillä neuvoilla ja selonteoilla toimialaanne kuuluvissa
kysymyksissä. Siitä varmaankin koituisi kunnille
suoranaisia taloudellisiakin etuja, jotka hyvinkin korvaisivat
kunnan puolelta lehden tilaukseen uhrattuja varoja.

Koleran uhatessa.

Talojen haltioille ja kuntien terveystarkastelijoille
neuvoja ja ohjeita.

Kirj. Konr. ReijoWaara.

Ourun aika on käsillä. Jo liikkuvat virtojen jäät
ja järvienkin peitteet alkavat järkkyä. Pian aallot vapaina
rannoillamme läikkyvät.

Mutta vapaina talven kahleista kolerabasillienkin näkymättömät
legionat järjestävät rivejään itäisellä rajallamme
uusiin hyökkäyksiin. Voimmeko pidättää heidät
tänä vuonna samoin kuin viime vuonna, se riippuu itsestämme,
jokainoasta perheen emännästä ja isännästä,
yleensä kaikista kansalaisista, ja kuntien terveystarkasteli
joista.

Laittakaamme puhdasta kaikkialla, niin eivät nuo
pelätyt bakterit löydä ravintoa eikä otollista maaperää,
vaikkapa varustuksien*me läpi joskus pääsisivätkin pujahtamaan,
vaan kuolevat nälkään ja suojan puutteeseen.

Kevätsiivoukseen siis nyt kaikkialla tarmolla ja innolla!

Ja kuntien terveystarkastelijat ja kaitsijamiehet
säälimättä valvokoot, että siitä tällä kertaa tulee todellinen
ja perinpohjainen suursiivous. Vähemmästä ei apua.
Ja siivoamishommista päästyä katsottakoon, ettei kesän
ja syksynkään kuluessa saa muodostua niissäkään uusia
saastutuslähteitä.

Missä viel����� on portaanviereisiä tunkioita, rikka- tahi
likaläjiä, ne ajettakoon viipymättä pois ja paikka peitettäköön
puhtaalla hiekalla. Älköön myös tuohon samaan
paikkaan ikinä enää muodostettako uutta tunkiokasaa.

Laitettakoon joka taloon, kuhunkin mökkiinkin, siisti
käymälä ja katsottakoon tarkasti, ettei tästälähin kukaan
enää laske tarpeitaan muualla. Käymälä pidettäköön
aina puhtaana, varsinkin istuinlaudat mallikelpoisessa
siivossa; kiellettäköön niihin astumasta tarpeitaan tekemään.
Ulostuksia käymäläin alla tahi tynnyreissä peitettäköön
siksi ahkeraan muralla, mullalla, rahkasammalilla,
kuivilla sahajauhoilla, kalkilla tahi muulla sellaisella,
että lanta aina pysyy kuivana. Siten sen lannoitusarvokin
kasvaa ja korvaa tuosta pienestä huolenpidosta koituvia
lisämenoja.

Talouden likavedet, lakaisemat y. m. s. jätteet vietäköön
aina tunkiolle ja sekotettakoon siinä sanotuntapaisilla
kuivikeaineilla, niin että tunkiokin aina on kuivana.
Kyllä siitä pellotkin hyötyvät yhtähyvin kuin asu jämien
terveys.

Kartanolla eli pihamaalla, karjapihallakin, ja muualla
asumusten läheisyydessä olevat vesi- ja lika-lätäköt, kuopat
y. m. sellaiset saastutuslähteet ojitettakoon tahi täytettäköön
hiedalla, että sadeaikoinakin pysyvät kuivina

ja puhtaina.

Varsinkin kaivojen, karjakaivojenkin, ja muiden vesiottopaikkojen
(esim. joki tahi purorannan) lähiseuduissa
ei saa olla minkäänlaisia rikka- ja likakokoelmia tahi
tunkiokasoja. Sellaisista valuu maan päällitse tahi maa

halkeamia myöten tarttuma-aineita veteen, jota käytetään
ihmisille tahi eläimille juoma-, ruoka- tahi pesuvetenä.
Kaivokehän ympärillä oleva maa kohotettakoon savella
ja hiedalla, niin että sadevesikään ei pääse tunkeutumaan
kaivoon ja sinne kulettamaan tautiaiheita mukanaan.
Missä kaivovesi on pahanhajuista tahi muutoin puhtaudestaan
epäiltävä, on veden käyttö kiellettävä kunnes
kaivo on tyhjennetty ja perinpohjin puhdistettu. Kaivo
jota ei enää millään tavalla saada puhtaaksi olisi täytettävä
ja siten estettävä saastuttamasta ihmisiä ja eläimiä.
Saastainen kaivovesi näet yleensä terveellisenäkin
aikana synnyttää vaarallisia vatsa- ja muitakin tauteja.

Navetat, tallit, lammaskarsinat, sikolätit y. m. s.
ovat myös pidettävät puhtaina ja aina kuivina. Ja ennen
lypsyä ovat ehdottomasti lehmän utaret ja lypsijän kädet
huolellisesti pestävät, sillä likaisessa maidossa kulkeutuu
vallan helposti paitse kolera myös muutkin vaaralliset
taudit, sellaiset kuin tulirokko, lavantauti, punatauti ja
muutkin pahanlaatuiset ripulitaudit.

Mätäneviä eläinraatoja, teurastuksen jätteitä y. m. s.
ei saa jättää maan päälle, vaan ovat ne kaivettavat
maahan.

Tarkoin on valvottava, että teurastuspaikat, leipomot,
mokata varain myymälät ja muut puodit sekä meijerit
pidetään mallikelpoisessa puhtaudessa, ettei niissä syljetä
lattioille, eikä tupakoida ja että tällaisia huoneita, samoin
asuinhuoneitakin laastessa, se tehdään kostealla luudalla
tahi märällä vaatteella.

On myös katsottava, että kaikkialla yksityistenkin
asuinhuoneissa, ruoka ja maitokammioissa vallitsee mallikelpoinen
puhtaus, että uunien ja huonekalujen sekä
päältä, takaa että aitakin tomu ja törky poistetaan, että
akkunoihin laitetaan saranoita ja huoneet ahkeraan akkunain
kautta tuuletetaan, ettei lattioita pestessä käytetä
niin suuria vesimääriä, että siitä rossitäyte kostuu ja

muuttuu tautiaiheiden mieluiseksi tyys- ja kasvatussijaksi,
sekä vihdoin että liiallista väen paljoutta makuuhuoneissa
mikäli vaan suinkin mahdollista on vältetään ja ettei nukuta
suljettujen ovien takana, vaan että pidetään ovet
aina avoinna muihin huoneisiin, jolloin huonomminkin
tuuletetuissa huoneissa ilma ei turmellu niin pahasti kuin
missä koko perhe makaa yhdessä huoneessa suljettujen
ovien takana, niinkuin vielä yleensä on tapana.

Talossa olevia vanhoja ja likaisia vaateriepuja ja
ryysyjä poltettakoon, ellei niitä enää voida saada taatusti
puhtaiksi. Kaikkialla myös käytäköön leppymättömästi
ahdistamaan ja sukupuuttoon hävittämään kirppuja, luteita,
russakoita, torakoita, kärpäsiä, rottia y. m. s. loiseläimiä,
sillä on huomattu, että kaikellaiset tällaiset itikat
ovat mitä pahimpia tautien levittäjiä ja siirtäjiä sairaista
terveisiin.

Kunkin kuntalaisen tulisi myös pitää kunnia-asianansa
tarkoin perehtyä kuntansa terveydenhoito-ohjesääntöön
sekä huolehtia ja valvoa sen tarkkaa noudattamista.

Vihdoin muodostettakoon nyt tautivaaran aikana kaikkialla
Suomen kansallisen Terveysliiton haaraosastoja herättämään
kansaa vilkkaaseen, omintakeiseen terveydenhoitotöinä
in ta an .

Rekurrens- eli Uudistuva-kuume.

Kirj. * Konr. Reijo Waara.

Syksyllä 1876 suoritin lääketieteen kanditaattitutkinnon
ja joulukuun 9 p:nä illalla sain ensimmäisen potilaani omin
päin tutkittavakseni. Oli roteva työmies, joka samana
päivänä oli äkisti sairastunut ankaraan kuumeeseen. Toista
tuntia miestä tutkin ja naputtelin pääsemättä selville mitä
tautia hänessä oli. Vasta seuraavana aamuna kun pro

fessori tuli saapuville selvesi, että mies poti paraikaa
Helsingissä liikkuvaa, kovin tarttuvaa rekurrenskuumetta.

14 p:nä samaa kuuta illalla olin vieraana eräässä tuttavassa
perheessä kun äkkiä minut tempasi ankara vilunkohtaus,
ilmestyi myös vaivoja selkään ja niin valtaava
väsymys, etten puoltakaan tuntia jaksanut pysyä pystyssä,
jonka takia minulle laitettiin vuode perheen erääseen vapaana
olevaan sivuhuoneeseen ja sinne jäinkin potemaan.
Ei ymmärretty silloin kovinkaan pelätä tartuntaa. Ruumiini
lämpömäärä oli kohta 40°, seuraavana aamuna 41°
ja pysyi jotenkin tasaisena siinä määrässä 5 päivää.
Päätä usein pakotti, veipä joskus houreisiinkin. 5:nä tautipäivänä
illalla rupesin hikoilemaan; vettä valui virtana
ihoreijistä, eikä hoitaja tahtonut ehtiä saada kuivia vaatteita
vaihdetuksi ennenkuin jo olivat likomärkiä. Tämä
kaikki alkoi väsyttämään, etten jaksanut enää sormeakaan
liikuttaa. Muistan vaan lopuksi joutuneeni jonkunmoiseen
horrostilaan, jossa viimeinen ajatukseni oli, että
tällainenko se kuolemantunne on. Mutta ei se kammoksuttanut,
ja suloisen raukeuden tunteeseen nukuin, enkä
herännyt ennenkuin seuraavana aamuna kuumeesta vapaana
ja nälkäisenä. Viiteen päivään en ollut maistanut
muuta kuin vettä ja maitoa.

Nyt seurasi 5 päivää, jolloin tunsin itseni aivan
terveeksi ja söin ahmivalla ruokahalulla, en kuitenkaan
mennyt ulos. Koetin kaikin tavoin vaan käyttää tätä
loma-aikaa vahvistaäkseni voimiani sitä ottelua varten,
joka minua vielä odotti. Ja se tulikin, vieläpä ihan
prikulleen sille tunnille kun olin laskenut. Kello 6—7
aikana itse jouluaatto-iltana tempasi minut taas vilun
puuska valtoihinsa ja kuume kohosi lähes entiseen määräänsä.
Tämä toinen kuumekohtaus kesti 4 päivää ja
päättyi taas hikivirtoihin kuten ensikerrallakin. Tämän
jälkeen toivuin lankeamatta kolmanteen kohtaukseen.
Mutta vaikka kuumetta ei ollut kaikkiaan kestänyt kuin

9 päivää, ja huolimatta väliin tulleesta virkistyslomasta,
vei tauti voimiani siihen määrään, että minun oli jättäminen
Helsinki maalla vahvistuakseni, enkä jaksanut
lukujani jatkaa ennenkuin lokakuun loppupuolella 1877.

Tällainen se nyt on luonteeltaan tuo maassamme
harvinainen rekurrenskuume. Tietääkseni se ei ole Suomessa
esiintynyt sitten 1876, mutta nyt se taas on idästäpäiri
tunkeutunut maahamme ja iskenyt kyntensä Viipurin
kaupungissa muutamiin asukkaihin. Toivottavaahan
nyt on, että tauti saadaan tähän rajoittumaan, ettemme
joutuisi yhtaikaa taistelemaan koleran ja rekurrenskuumeen
kanssa, mutta kaikessa tapauksessa lienee lehden lukijoille
tervetullutta saada hieman vihiä tämänkin taudin luonteesta.

Taudin aiheena on veressä kuumekohtauksien aikana
vikkelästi uiskenteleva, Obermeierin keksimä, hieno, 3—5
kertaa verisolun läpimitan pituinen, korkkiruuvin muotoon
kiertynyt bakteri, jonka itämisaika tarttumishetkestä
laskien on 5—7 päivää. Ensimmäinen kuumepuuska kestää
tavallisesti 5, joskus 7:kin päivää. Sitä seuraa 5—8
päivän pituinen terve väliaika, jota seuraa ensimmäistä
hieman lyhempi kuume-vaihe ja siihen tauti useimmiten
päättyykin. Tapahtuu kuitenkin, että 7 päivää kestävän
kuumeettoman vaiheen jälkeen vielä seuraa kolmaskin,
2—4 päivää kestävä kuumepuuska. Harvinaisuuksina
ovat vielä yhä lyhenevät neljäs ja viideskin kuumevaihe.

Kuolevaisuus hyvässä hoidossa onneksi ei ole kovin
suuri; 2 harvoin 7 % sairastuneista kuolee, mutta sairaan
voimia tauti kyllä panee lamaan hyväksi aikaa.

Suola keuhkoista tulevan verivuodon asettajaksi.

Kirj. Konr. ReijoWaara.

Koko lääkäritoimintani aikana on minulla ollut tapana
keuhko-verisyöksykohtauksissa ensi hätäkeinona,
vanhan kotilääkitystavan mukaisesti, määrätä teelusikallinen
(4—5 grmaa) kuivaa, hienoa pöytäsuolaa nieltäväksi
pari kolme kertaa peräkkäin, määrätyillä väliajoilla, ja
olen aina nähnyt siitä olevan hyötyä. Pahoja seurauksia
en ole huomannut.

Nyt luin äsken saapuneessa D. Med. W. schr:ssä,
että Dûsseldorfilainen lääkäri R. von den Velden, tieteellisistä
ja käytännöllisistä kokeiluistaan on tullut siihen
tulokseen, että keittosuola, sanotulla tavalla käytettynä,
on erittäin hyväkin verenvuodon asettaja. Hän on myös
päässyt selville suolan vaikutustavastakin. V. on näet
huomannut että, hyvinkin pian sen jälkeen kun on niellyt
5 grammaa suolaa, veren hyytymiskyky on melkoisesti
enentynyt, mikä juuri on omiansa edistämään verenjuoksun
seisottumisen. Ja tämä hyytymiskyky on korkeimmillaan
jo 7—15 minuuttia suola-annoksen nielemisen jälkeen,
mutta noin l—IVa tunnin kuluttua on vaikutus
lopussa ja uusi annos tarpeen.

Suuremmat suola-annokset helpostikin aiheuttavat
oksennusta, voivat kiihottaa munuaisiakin, eivätkä vaikuta
paremmin kuin 5 gramman suuruiset. V. on huomannut,
että bromi- (mutta ei jodi) natrium! ja kaliumisuolatkin
vaikuttavat, 3 gramman annoksissa, samoin kuin suolakin
ja että tätä lääkettä on edullista antaa vuoron suolan
kanssa, silloin kun vuoto on arveluttavampaa laatua.
Bromi-suoloilla on myös rauhoittava lisävaikutus. Tällä
tavoin sanoo V. antaneensa vuorokaudessa 20—30 grm
suolaa ja sen ohessa 12—15:kin gr:maa bromisuolaa.
Näin suuret yksinomaiset bromisuola-annokset helposti
aiheuttavat bromi myrkytystä, mutta keittosuola vuorottelu

kuuluu sen estävän. Kuitenkaan ei ole syytä yleisön
ominpäin puuttua bromilääkitykseen, vaan annettakoon
ensi hätään ainoastaan keittosuolaa ja lähetettäköön kohta
hakemaan lääkäriä avuksi, sillä samalla kun suola-lääkityksellä
pyrkii enentämään veren hyytymiskykyä tulee

m. m. hillitä yskänkin. Yskä näet voi repiä rikki sen,
minkä suola juottaa kiini.
Aivan liikkumattomaan asentoon selälleen täytyy
sairaan heti asettua ja siinä asennossa odottaa lääkärin
tuloa rupeamatta edes riisumaan vaatteitaan.

Verenvuotoon mahalaukusta suola suun kautta ei
sovellu. Jos sairas oksentaa mustia verihyytelöitä tahi
mustaa, kahviporou näköistä sakkaa, on verenvuoto mahalaukusta.
Mutta kun yskän seurassa purkautuu heleänpunaista
verta, silloin veri tulee keuhkoista ja suola on
paikallaan. Suola on kyllä tehoisa mahalaukku-haavoil
lekin, mutta sitä täytyy silloin käyttää liuvoksessa ja
ruiskuttaa laskimosuoniin.

Verenvuotoon nenästä soveltuu myös suolalääkitys
suun kautta.

Alinan hampaat.

Kirj. G. V. L.

Alina oli sievä tyttö, joka jo kulki rakkauden houreissa.
Hän oli jo vuoden kulkenut pitkissä hameissa ja
alkanut vähin säästellä pienillä käsitöillään ansaitsemiansa
rahoja. Alina oli itse mielestään kaunis, mutta etuhampaat
olivat »ruosteen syömät» ja rikkonaiset, joku taisi
jo olla taittunutkin. Säästövarojaan piti hänen nyt käyttää
hampaittensa korjaukseen ja sitä varten oli kotona
tuumattu, että hänen on päästävä käymään kaupungissa.

Viimein tulikin asiasta tosi ja Alina läksi, kuten hän

muille tovereilleen sanoi, huviretkelle. Kaupungissa Alina
tapasi entisiä tuttujaan ja niiden seurassa oli hauska kävellä
pitkin katuja. Mutta Alinaa alkoi hävettää, kun
hänellä oli niin vanhanaikuinen hattu ja toisilla oli aivan
uudet. Hänenkin rupesi tekemään mieli uutta hattua ja
kun toiset vielä kehottivat häntä ostamaan ja tiesivät
hyvän kaupan, mistä sellainen oli saatavissa, niin kohta
olikin Alinalla uusi hattu päässä. Kului päivä, kului kaksi
kaupunkia katsellessa ja tuttavien seurassa, ennen kuin
Alina muisti oikean asiansa, tai oikeastaan oli hän sen
kyllä muistanut koko ajan, sillä omatunto oli aina tuon
tuostakin kuiskannut, että hammaslääkärissähän olisi pitänyt
käydä, mutta vasta kolmantena päivänä hän rohkasi
mielensä ja meni lääkärin luo. Mutta nyt olikin jo kukkaro
niin hoikkana, etteivät varat enää riittäneetkään
hampaitten korjauttamiseen, sillä niin kalliiksi sanoi lääkäri
sen tulevan, kun ei ajoissa oltu niistä huolehdittu.
Hampaat jäivät siis paikkaamatta ja rosoisiksi, kuten
ennenkin. Ulkoasultaan oli Alina kyllä paikattuna, kun
hän kaupungista kotiinsa palasi, mutta naapurin Ville
ajatteli itsekseen, että on se sentään suuri vahinko, kun
niin sievällä tytöllä pitää olla noin huonot hampaat, eikä
Alinan uusi hattukaan hänen mielestään oikein k}^ennyt
sitä vikaa peittämään.

Kantapäävaivan hoitoa. *)

*) Lähetetty j imaistavaksemme lehden 3:ssa Ntrossa olleen kirjelaatikkokyselyn
N:o 637 johdosta. Toini.

Olin jo jonkun vuoden ollut perheen äitinä kun uudet
talomme huoneet valmistuivat. Päärakennuksen annoimme
alussa vuokralle ja asetuimme itse sivurakennukseen.

Kohta syksystä huomasimme, että lattiat olivat
kylmät, aina vaan paleli, ja keittiön lattiaa ympäröi käsivarren
paksuinen jää seinävierissä. Tuli kevät ja ilma
muuttui leudoksi. Huomasin silloin eräänä päivänä kantapääni
kipeiksi, niinkuin puukonkärki siellä olisi pistänyt,
eikä aikaakaan niin vaivoin pääsin yli lattian. Sitä ennen
jo huomasin, että jalkani olivat niin kuumat, etten voinut
maatessa pitää niitä peitteen alla. Tietysti käännyin
heti lääkärin puoleen, vaan määräämänsä lääke ei vähääkään
auttanut. Kyllä käski sitten koettaa vaikka mitä;
kolmasti olin kylpylaitoksellakin ja hierottiin niitä monillakin
lääkkeillä, joista hommista toki niin paljon oli apua,
että vaivalla pääsin liikkumaan.

Ajan ohella opin sitte huomaamaan mikä hoitotapa
niille oli paras. Huomasin, että nahkakengät ovat poistettavat
ja aloin ruveta teettämään villakankaasta päällisiä
(pohjat kuten ennenkin nahkasta). Kengän sisään,
pohjaa vasten leikattiin doffelista, viltistä tai muusta paksusta
villakankaasta pohjanmukaisia kappaleita, jotfeivät
kengän pohjat kylmäisi jalkoja. Näitä irtonaisia pohjia
muutin heti kun tuntuivat vähänkin kosteille.

Hieromista lagersalvalla, jota saa apteekista »suonisalvan
», »karhunrasvan» ja »9 miehen voimanakin nimellä,
neuvoi minulle eräs tuttavani, kun olin jo monta vuotta
kärsinyt vaivaa jaloissani. Ja tämä salva on ollut kaikkein
parasta mitä olen koettanut. Ensin hierotaan sillä
niin lujasti kun saattaa. Ennenkuin hierominen lopetetaan,
kehnätään hierottavat paikat kämmenillä aivan kuumiksi
ja punaisiksi. Hyvä on myös, että ennen maatapanoa
pestään jalat kylmän haalealla vedellä ja hierotaan
pyyhkeellä lämpimiksi, sekä aletaan pitää ohuvia
villasukkia öisin jalassa, jota on kauan jatkettava, sillä
tauti on itsepintainen. Ei se näy niinkään helposti erkanevan,
vaikka kyllä jo toimeen tulee, kun oppii hoitamaan.

Kantapäissä on myös vaiva niin syvällä, ettei niitä
jaksa kukaan hieroja niin kovasti hieroa kun ne vaativat.
Siihen keksin taas tällaisen keinon. Otin mustaa
pehmeää päällysnahkaa. Kiersin sitä rautasängyn tasaisen
päädyn ympärille useampia kertoja ja köytin molemmista
päistä kiinni nyörillä. Asetuin sänkyyn pitkälleni,
voitelin jalkapohjat lagersalvalla ja sittekös sai voimansa
perästä lykätä jalkapohjilla tuota nahalla ympäröityä
rautatankoa vastaan. Pari kertaa kun tällaisella koneella
jyristin, ei tuntunut enää mitään kipua kantapäissä. Ja
jos taas joskus tuntuu, niin pian se on sillä konstilla
autettu.

Lopuksi vielä huomautan, että on jalassa aina pidettävä
puhtaat ja kuivat sukat, ei vähääkään kosteat. Samoin
on villasia housujakin jalassa pidettävä

M. T.
Hiusten värjäämisestä.

Kirj. Konr. ReijoWaara.

Lehden toimitukselta on kysytty, miten voitaisiin
estää hiuksien ennenaikaista h arm anomista. Siihen täytyy
vastata, ettei löytyne estämiskeinoa. Joka ei jaksa mielenmaltilla
harmaita hiuksiaan kantaa, täytynee ruveta niitä
värjäämään, vaan kyllä siitä hommasta on työtä.

Eichhoff neuvoo, että hiukset ovat ensin saippualla
ja vedellä tarkasti vapautettavat tomusta ja rasvasta, sitte
pyhittävät ja annettava huolellisesti kuivaa. Tämän jälkeen
on värjäysaine pienen harjan avulla hangattava
hiuksiin, tulee kuitenkin valvoa, etfei syydä värjäysainetta
kovin paljon itse pään nahkaankaan, mutta varsinkin
tulee katsoa, etfei saa sitä otsalle ja niskaan. Siinä
tapauksessa, että käyttää kahta värjäysainetta peräkkäin,

on käytettävä eri harja kullekin aineelle. Vihdoin tulee
antaa värjäysaineen kuivata hiuksiin ennenkuin niitä
pyhkii tahi peittää. Värjäys on uudistettava joka 2 ä 3
viikko, sillä kun hiukset kasvavat, alkaa harmaa väri
taas esiintyä hiusten tyviosissa. Lyijypitoiset värjäysnesteet
ovat jotakuinkin vaaralliset. Hopeanitraatiliuvos,
jonka sitomiseen käytetään jälki värjäystä pyroggallushapolla
tahi kaliumi- eli natriumi-sulfuraatiliuvoksella, sanotaan
sitävastoin verrattain vaarattomaksi. Sillä saadaan hiukset
mustiksi. Ruskean värin aikaansaamiseksi taas käytetään
tuoretta succ. cort, Juglandii tahi pyrogellushappospriiliuvosta
j. n. e. Hopealiuvoksia käyttäessä tarvitaan
myös liuvosta, jolla voi poistaa mustat hopeatäplät, jos
sellaisia varomattomuudesta ilmestyisi otsaan tahi muuhun
sopimattomaan paikkaan.

"Keuhkotautisten hyväksi".

Pysyväisten ilmoitustemme joukossa on kehotus käyttää kirjemerkkiä
„Keuhkotautisten hyväksi". Pyydämme yleisöä noudattamaan
tätä kehotusta ja kirjeenvaihdossaan aina käyttämään mainittua. Akseli
Gallen-Kallelan piirtämää merkkiä, siten auttaen vähävaraisia keuhkotautisia
tarkoituksenmukaisen hoidon saamiseen. Merkki maksaa 5
penniä ja myydään 100 kappaleen suuruisissa vihkoissa (pienemmissä
määrissä myydään merkkiä useimmissa kaupunkimme kirja- ja kukkakaupoissa).
Jälleenmyyjille myönnetään melkoinen myyntipalkkio.

Tilauksia vastaanottaa rouva Alma Jalava, Vironkatu 5.

1889—1908 vuosikertain sisällysluettelo (hakemisto) jaetaan
luettelon tilaajille huhtikuun lopussa tahi toukokuussa.

Arvoisat kausanopistolaiset. Kun kesäksi hajaannutte kukin
kotiseuduillenne, muistakaa silloin hankkia Terveydenhoitolehdelle
tilaajia, rupeamalla sen asiamiehiksi. Lehti on yhä vuoden alusta
saakka saatavissa.

Kirjelaatikko.

638. O. S. Chirosoterin valmistaa Krewel & C:o Cölnissä.
Kunkin apteekkarin pitäisi olla helppo sitä hankkia.

639. Apua tarv. Nivelreumatismin jättämistä vaivoista voi
kyllä päästä, kun sydanlämsissä ei ole vikaa, mutta siihen vaaditaan
johdonmukaista vesi-, muta- tahi muuta sellaista kylpy- ja hieromahoitoa,
paraiten alussa jossakin kylpylaitoksessa. Kohtuullinen voimistelu
ja urheilu, aurinkokylvyt y. m. s. ovat myös paikallaan.

640. ? Meijeriä tuskin voitanee aina pakottaa pastöriseeraamaan
maidon, sillä 1904 vuoden asetuksessa tartt. eläintautien vastustamisesta
säädetään (§ 26) ainoastaan, että meijerin tulee sitä tehdä,
silloin kun sinne tuodaan maitoa karjasta, jossa eläinlääkäri on konstateerannut
tuberkuloosia. Nimismiehen, poliisin ja terveyslautakunnan
asia on valvoa asetuksen noudattamista. Yleisön olisi tietysti
oman turvallisuutensa takia syytä vaatia meijeriä aina pastöriseeraamaan
ja välttää sellaista meijeriä, jossa ei johdonmukaisesti pastöriseerata,
varsinkin missä sellainen on tarjona jossa se vapaaehtoisesti
tehdään. Jos taas separeeraus-asemalla »keuhkotautinen makaa toisessa
nurkassa ja separaatori toisessa pyörii", on terveyslautakunnan
asia siihen puuttua; ja jos ei se sitä tee, on piirilääkäri varmaankin
lautakuntaa siihen velvoittava, kun hän saa asiasta vihiä.

641. Ujo. Hierokaa kutkuaviin ihon osiin seosta, jossa on saman
verran glyseriiniä ja miedonnettua spriitä.

642. A. A. "Lyhyttä yskää kurkkuun takertuvan liman johdosta"
sopii hoitaa hengittämällä 5 minuuttia iltasin tärpätin (5 tippaa)
sekaista kuuman veden höyryä. Aamulla kurlauttakaa kurkkuanne
jäähtyneellä teevedellä. Tutkituttakaa kuitenkin keuhkojannekin, ettei
vain olisi alkavaa keuhkotautia.

643. 19 vuot. Kun kaasuja muodostuu vatsaanne, välttäkää
hapanta leipää, kaalia, kaljaa, aluksi lihaakin. Purkaa joka aamu herneenkokoisen
rabarberijuuripalasen aivan hienoksi ja nielkää sitte.
Joka ilta lk litran suuruinen, 28° (vesi) peräruiske ja yöksi vesikääre
vatsalle.

644. Haluava. Hermovatsakatarriinne juokaa aamulla heti ylösnoustua
lasillinen kuumaa vettä, syökää hitaasti, välttäkää kahvea,
tehkää kovasti ruumiillista työtä, älkää valvoko illoin seuroissakaan,
pankaa yöksi vesikääre vatsalle. Naimisiin voitte huoleti mennä.

645. T—n. Virtsaan ajottain ilmenevä sakka ei ole mikään
munavalkuaisen merkki. Tuntuu siltä että se teissä on limaa. Kaatakaa
apteekista ostettava lasinen koeputki puolilleen virtsaanne ja siihen
20 tippaa mietoa salpietarihappoa sekä kuumentakaa varovaisesti
kiehumaan. Jos silloin syntyy häviämätön paksu sakka, on syytä
epäillä munuaistautia ja kääntyä lääkärin puoleen. Jatkakaa entistä
hoitoanne. Näytte olevan koko lailla hermostunut, siinä kai koko
vika.

646. H. P. Katsokaa kirjoitusta hiusten värjäämisestä.

647. Apua tarvitseva. Vaikkette annakaan tarpeellisia tietoja
toimialastanne y. m. s., voimme vakuuttaa, että nuo tiheät siemenvuodot
eivät tarvitse teitä huolestuttaa, kun vaan muutamia vuosia
johdonmukaisesti ainakin \/-> tuntia päivässä sahaatte ja hakkaatte halkoja
ja muutoin paljon liikutte ulkona, urheilette j. n. e. sekä vältätte
alkoholia, kahvea, tupakkaa ja mielikuvitusta kiihottavaa lukemista.

648. Maalla asuva. Keuhko- ja keuhkopussikuumeen jälkeen
jäänyt vaiva kyljessä riippuu tulehduksen jättämistä keuhkopussikiinnikasvamisista,
jotka kyllä vuosien kuluessa venyvät. Pankaa joka ilta
18° vesikääre kipeälle kohdalle ja harjoitelkaa kesällä varovaista
juoksua.

649. D. H. Jalkojenne väsymykseen jatkakaa hieromista ja
pankaa yöksi kintun käänteeseen vesikääre. Kuivan rään poistamiseksi
kurkustanne, kurlatkaa illoin miedolla suolavedellä, aamusin
jähtyneellä teevedellä. Vaimonne hitaasti ulostava vatsa on 3 kertaa
viikossa hierottava ja pantava 4 kertaa päivässä, 4 tunnin väliajoilla,
ison ruokalusikan suuruinen, 16 asteen lämpöinen vesiruiske peräsuoleen.

650. Neuvoa odottava. Hiusten liiallista rasivaisuutta vastaan
emme tunne muuta keinoa kuin peseminen hyvällä saippualla, väliin
sopii myös pestä spriinsekaisella vedellä tahi jollakin hajuvedellä.

651. K. K. K. 18 v. Jatkakaa vaan voiman perästä maanviljelysammattianne.
Kyllä siinä parissa vuodessa onanian seuraukset häviävät
ja heikot keuhkotkin voimistuvat, kun vaan noudatatte yleisiä terveydenhoidon
vaatimuksia.

652. H. Etupäässä raaoista siioista ja lohista saa matoja suoliinsa.
Ihokarvoja kasvoista voidaan hävittää polttamalla sähköneulalla.

653. 17 v. Lavan viereen kasvanutta "roustua" käykää näyttämässä
taitavalle kirurgille. Syylää suusta ei hävittäne muu kuin leikkaus.

654. H ja Äiti kats. Kirj. kesakoista Nrossa 3.

655. Huolestunut. Päästänne alkanut korvien vieritse poskille
ja leuallekin levinnyt ihon hilseily aiheutuu nähtävästi talirauhaistoiminnan
häiriöstä, joka on hyvin vaikea parantaa ja vaatisi spesialistin
hoitoa. Koettakaa kuitenkin ensin 10 %>:sta rikki-vaselini-lano-
Hni salvaa.

656. 19 v. Päättäväisyydellä luopukaa nyt heti ja ainaiseksi
paheen harjoittamisesta jolPette tahdo turmella terveyttänne aivan pilalle.
Seurauksista vähitellen pääsette noudattamalla onanisteille tässä
lehdessä usein annettuja ohjeita.

657. »Uudistus". Maidon juonti aamulla nisun kanssa, teen ja
kahven asemesta, on lämpimästi suositeltava. Varsinkin olisi tarpeen
saada se yleiseksi tavaksi koululapsille. Heikkoa ruuansulatusta potevalle
on kyllä hyödyksi pari tuntia ennen puolista juoda lasillinen
kuumaa vettä. Aivan terveelle se on tarpeetonta. Varmaankin olisi
kaikille hyödyksi jos voitaisiin yleensä luopua tavanmukaisesta edeltä puoliskahvista,
vaan siitä ei liene suuria toiveita.

658. Harras lukija. Tarpeen mukaan puhdistettava.

650. nönetoin". Syynä unettomuuteenne y. m. häiriöihin on
nähtävästi jotkut vinoudet työ- ja elämäntavoissanne, ehkä henkielämässännekin.
Niistä Teidän tulee personallisesti ja avoimesti neuvotella
vakinaisesti Teitä hoitavan lääkärin kanssa. Käyttäkää ensi kesää
hyvin hermostonne vahvistamiseksi.

660. Sureva äiti. Kats. Lassarin tukanlähdön hoitotapa lehdessä
1908 siv. 176—8, Tukan hoidosta 1900 siv. 53—6 ja Kaljupäisyyttä
aiheuttavista taudeista 1906 siv. 106—111.

667. 21 vuot. Silmänurkkaan kerääntyvä rähmä tulenee kyynelaukon
tukkeumisesta. Ellei boorivesihaude auta, on se avattava. Renkaat
silmien alla syntyvät ainevaihtohäiriöstä, jonka laadusta ei Teitä
tutkimatta voi sanoa sitä tai tätä.

662. Tumma. Tummaveriseksi luotu ei voi muuttua vaaleaihoiseksi.

663. »Terve". Punottavia luomireunoja hierokaa illoin keltarasvalla.

664. "Z. Z." Vaivanne ovat niin moneen aiheeseen kytketyt,
ettei muu kuin Teitä tutkinut lääkäri voi neuvoja antaa.
Helsinki 1909, K. F. Puromiehen kirjapaino.

Cerueydenhoitolehti

Duodecim-seuran toimittama ja kustantama.

Helsinki Päätoimittaja Konr. Reijo Waara. 1909

Lehden konttori Helsingissä Kauppiaankatu 9; P. 3783, avoinna tiist., tuorst.
ja lauantcna klo V«9—V* 10 a. p. Tilaushinta 2 mk. vuodelta Helsingissä, 2: 50 p.
postissa. Lehti ilmestyy kerta kuukaudessa, kesällä kerran 2 n:oa yhtenä. Lehteen
tulevat kirjoitukset ja kirjelaatikkoon aijotut kysymykset lähetetään Toht. Konr.
ReHoWaaralle Antink. 15. telef. 4892, muistutukset lehden jakamisesta konttoriim

Kaikkialla jo heräävät, milloin meilläkin?

Kirj. Konr. ReijoWaam.

Tänä vuorma alkaneen, »Släinte»-nimisen irlantilaisen
terveydenhoitolehden johdannossa kerrotaan, että Irlannin
kansan kaikissa 'kerroksissa on viimeisinä aikoina
herännyt voimakas terveydenhoitoharrastus, johon sanotaan
olevan syynä se, että lääkärien ja papiston vaikutuksesta
on vihdoinkin yleensä herätty ymmärtämään,
että voimalliset, terveet ja kohtuutta elämäntavoissaan
noudattavat kansalaiset ovat maan suurin rikkaus, ja että
moni turmion aihe on ollut Irlannin kansan terveysperusteita
järkyttämässä, joita häiriön lähteitä täytyy voimallisin
ja kestävin ponnistuksin käydä yhteistoimin tukkimaan
jos mieli palauttaa Irlannille sen luonnonmukainen
oikeus olla yksi maailman terveellisimpiä maita.

Ja tätä heräävää, valtaavaa .liikettä on Irlannin
naisten kansallinen terveyslaitto lukuisine haaraosastoinedn
käynyt johtamaan, kirjoitetuin ja puhutuin sanoin
levittämällä tietoja kansaan siitä miten terveys on vahvistettava,
miten kunkin tulee suojata itseään taudeilta,
miten taudit ovat kukistettavissa silloin kun päitään
jossakin kohottavat j. n. e.

Miten on laita meillä? Jo 20 vuotta on Terveydenhoitolehti
levitellyt* terveydenhoitotietoja. On toimitettu
ja aherreltu monella muullakin tavoin känsämme
terveyden hyväksi. Mutta milloin nousee
meillä se valtaava kansanliike, joka tempaa kaikki
mukaansa yhteisvoimin kohottamaan kansamme vastustuskykyä
tauteja vastaan ja murtamaan kulku- y. m.
tautien vuosituhansia kestänyttä hirmuvaltaa maassamme
sekä näyttämään koko maailmallekin, että kaunis tuhatjärvien
maa on terveydenkin ihana tyyssija.

Meillä on jo lähes 3 vuotta sitte perustettu Suomen
kansallinen Terveyslaittokin, jonka tarkoituksena on herättää
kansaa omantakeiseen terveydenhoitotoimintaan,
mutta se hitaus millä paikallisia terveysliittoja tähän
saakka on muodostettu ei kuitenkaan vielä osota kovinkaan
suurta valveutumista. Rohkenen kuitenkin, monistakin
merkeistä päättäen, olla siitä vakuutettuna, että meillä
jo kansan pohjakerroksissakin mielet ovat valmistuneet
tarmokkaalle terveydenhoitotyölle, kun vaan olisi kaikkialla
valppaita herättäjiä. Jokaisesta valveutuneesta
kansalaisesta, niin hyvin naisesta kuin miehestä, nyt siis
riippuu onko Suomen kansan terveydenhoidollinen herääminen
tapahtuva tänä tahi tulevana vuonna vaiko vasta
kymmenen vuoden perästä. Ja varmaankaan ei ole kansamme
tulevaisuudelle yhdentekevää tapahtuuko tämä
herääminen nyt jo vaiko vasta jolloinkin kaukaisessa
tulevaisuudessa.

Lukija! Sinunkin hartioillasi lepää edesvastuu siitä,
vieläkö paikkakuntasi väestö on jäävä uinailemaan, vaan
heräävätkö työhön ja toimintaan oman ja siten koko kansankin
terveyskannan kohottamiseksi.

Raittiuden ystävien vuosikokouksen yhteydessä, Jyväskylässä,

on kl. 5—7 i. p. Suom. Kans. terveysliiton
keskustelukokous, johon liiton ystävät ovat tervetulleet
neuvottelemaan.

--

Uusi amerikalainen keuhkotaudin kotihoitomuoto.

Kirj. Konr. ReijoWaara.

Nykyaikana on suljettu sanatoorihoito varmaankin
tehokkain keuhkotaudin hoitomuoto. Mutta kaikki eivät
ole tilaisuudessa pääsemään sanatoorihoitoon. Auttaakseen
sellaisiakin, varsinkin köyhiä sairaita, jotka ovat pakotetut
hoitamaan itseään kotonaan, ehdotti v. 1899 ranskalainen
lääkäri Calmette perustettavaksi n. s. »dispensaireja
» (huoltoloita), joissa ilmaiseksi annettaisiin keuhkotautisille
tahi keuhkotautisiksi epäillyille, neuvoja, ohjeita
ja tarvittaessa aineellista avustustakin. Keuhkotautihuoltoloita
on nyt jo miltei kaikissa maissa toimessa. Sellainen
toimii täällä Helsingissäkin ja tuberkuloosin vastustamisyhdistys
on juuri aikeessa järjestää 2 huoltolaa
maaseuduillekin, Iisalmelle ja Kruununkylään.

Huoltoloilla on varmaankin suuri merkityksensä
taistelussa keuhkotautia vastaan, vaan taudin varsinaisia
parantoloita ne eivät ole. Nyt on kuitenkin jo l pistä
heinäk. 1905, Bostonissa Amerikassa, Massachusetin sairaalan
ylilääkäri Joseph H. Pratt ottanut käytäntöön keuhkotautisten
kotihoitotavan, jolle hän on pannut nimeksi
»Class-Method» (luokka-menettelytapa) ja jonka avulla
hän näkyy saaneen joteskin hyviä tuloksia. Se on nähtävästi
huoltolamenettelytavasta kehitetty, sanatoorihoitoa
lähentelevä kotihoitomuoto ja ansaitsee huomiota meilläkin.

Luokkahoitoonsa Pratt ei ota useampaa sairasta
yhtaikaa kuin 25, eikä ketään ennenkuin on todennettu
hänessä olevan tuberkelibasilleja ysköksissä tahi on saatu
varma tuberkuliini reaktiooni osottamaan, että henkilössä
todellakin on tuberkuloosia. Potilaiden täytyy sitte sitoutua
noudattamaan määrätyitä järjestyssääntöjä.

Mitä varsinaiseen hoitoon tulee, koetetaan valmistaa,
kaikille hoidokkaille tilaisuutta oleskelemaan sekä
päivin että öin ulkoilmassa niin paljon kuin vaan mahdollista
on. Sitä varten käytetään sairaan asumassa talossa
balkongeja, kattoja, pihamaat) y. m. s. p^^i^ja.
Katoille esimerkiksi rakennetaan keveitä alustoja telttoja
ja makuusijoja varten tahi akkunan eteen kiinnitetään
pieni väliaikainen puinen balkongi, niin suuri vaan että
siihen mahtuu pieni teltta-suojus ja makuusija j. n. e.
Emanuel niminen kirkkokunta, joka ylläpitää Prattin
luokkaosastoa, suorittaa menot kaikista mainituista laitoksista,
teltoista, makuutuoleista y. m. s., samoin kuin
lääkärien ja hoitajien palkat. Siinä tapauksessa että talossa,
jossa sairas asuu, ei ole mitään mahdollisuutta
saada hänelle tilaa ulkona makaamiseen, hankitaan hänelle
kirkkokunnan kustannuksella uusi asumus sellaisessa
talossa, missä tämä käy mahdolliseksi. Niin kauan
kuin sairaassa vielä on aivan selviä taudin merkkejä,
hän aniharvoin saa tehdä mitään työtä.

Sairaiden jokapäiväistä elämää hyvin tarkasti valvotaan
ja seurataan. Heidän kotonaan käy hyvin usein
ystävällinen tarkastelija ja kullakin potilaalla on oma muistiinpanokirjansa
(toht. Minorin keksintö), johon hän joka
päivä tarkoin merkitsee jokainoan yksityiskohdan elämästään,
m. m. myös ruumiinlämpömittauksensa, mitä on
syönyt, kuinka monta tuntia vuorokaudessa on oleskellut
ulkona j. n. e. Ja tämän lisäksi joka viikko pidetään
yhteisiä kokouksia kaikkien luokan jäsenten eli hoidokkaitten
kanssa.

Nämä viikko-kokoukset ovatkin luokkajärjestelmän
varsinainen ydin. Silloin kokoutuvat kaikki hoidokkaat
ja tapaavat toisiaan suuressa, hauskassa salissa, jossa
sairaanhoitaja ottaa heidät vastaan, punnitsee kunkin,
laskee hänen suonentykyntänsä, mittaa ruumiinlämmön
sekä merkitsee tulokset sairaan rnuistiinpanokirjaan.

Niiden nimet, joiden paino viikon kuluessa on noussut,
kirjoitetaan mustalle taululle ynnä painolisäyksen määrä.
Kunniasija on varattu sille, jonka painon enentyminen
on ollut suurin. Kerta kuukaudessa merkitään taululle
myös niiden nimet, jotka ovat oleskelleet ulkoilmassa
useimmat tunnit vuorokautta kohti. Sairaiden saapumiseen
ja kaikkiin näihin toimiin menee noin 30 minuuttia,
joita sairaat kuluttavat hauskaan seurusteluun ja puheluun
keskenään, tutustuvat siten toisiinsa ja nauttivat
suuresti tästä joka viikko uudistuvasta yhdessäolosta.
Puolen tunnin kuluttua kokouksen alkamisesta saapuu
toht. Pratt alilääkärinsä seurassa. Ne asettuvat kumpikin
pöytänsä ääreen tarkastamaan kunkin jäsenen muistiinpanokirjaa,
antavat kullekin tarpeelliset neuvot ja ohjaukset
sekä vastaavat potilaiden kysymyksiin j. n. e.
Lääkärit tekevät tarkastuksensa johdosta lyhyen merkinnän
kirjaan. Päätteeksi antaa ylilääkäri tavallisesti koko
luokalle vielä lyhyeitä yleisneuvoja ja kehotuksia, johon
ei kuluteta enempää kuin 2 ä 3 minuuttia. Suoranaisia
sairaiden lääkäritarkastuksia ei toimiteta muuta kuin
kerta kuukaudessa, joita varten potilaat yksitellen käyvät
lääkärin luona hänen vastaanottotunnillaan. Jos joku
äkillisesti sairastuu, ettei pääse käymään luokalla, käy
alilääkäri tämän luona hänen kotonaan.

Pratt huomauttaa" että hoidon menestyminen pääasiassa
riippuu siitä, että lääkärit ja hoitajat saavuttavat
luokka-jäsenten ystävyyden ja luottamuksen. Sekä hoitajien
että lääkärien tulee välttämättä tarkoin tuntea kunkin
sairaan yksityistarpeet. Ja juuri tämän takia ei sovi
toimia suuremmilla kuin 25 jäsenisillä hoitoluokilla.
V7 1908 38:sta hoidokkaasta, jotka olivat pysyneet
luokkahoidossa kunnes olivat joko parantuneet tahi kuolleet,
olivat 29 tulleet terveiksi ja 9 kuollut. Kaikki kuolleet
olivat hoitoon tullessa olleet pitkälle kehittyneellä
tautiasteella. Niistä 29:stä, joiden ansaitsemiskyky oli

palautettu, olivat (V7—08) 3 olleet työssä yli 2 vuotta,
13 yli vuoden ja 3 yli 6 kuukautta. Yhteen oli ilmestynyt
1907 lyhyt uusiminen, jolloin hän uudestaan otettiin
luokalle ja parani taas pian. Yhteen ilraautui lyhyeitä
uusimiskohtauksia sekä 1907 että 1908 ja 8:sta ei
oltu saatu varmoja jälki tietoj a, muuta kuin että olivat
pysyneet terveinä. Sanotuista 29:stä olivat hoitoon tullessa
12 olleet taudin ensimmäisellä, 12 toisella ja 5 kolmannella
asteella.

Tulokset ovat siis olleet joteskin hyviä ja seurauksena
siitä onkin jo eri osissa Yhdysvaltoja järjestetty
Prattin menettelyä noudattavia hoitoluokkia, joista Pratt
sanoo olevan onnistuneimpia se, jonka toht. V. L. Niles
on järjestänyt New Yorkin Cityssä.

(Yllä oleva on lyhennysreferaati "Släinte"-lehdessä äsken olleesta,
Britisch Medical Journalista lainatusta, toht. Prattin Britisch
Medical associationin kokouksessa, Scheffieldissä 1908 pitämästä
esitelmästä.)

Eräs mielessäpidettävä tulirokon tarttumistapa.

Tulirokko on varsinainen lasten tauti Harvoin siihen
sairastuu 20 vuotisia ja siitä vanhempia henkilöitä.
Kuitenkaan ei ole aivankaan tavatonta, että perheessä,
jossa on useampia tulirokkosia, se joka näitä hoitaa alkaa
valittelemaan kurkkuaan kipeäksi. Ja tuollaisen kurkkuvaivan
tavallista kaularöhkää paljon väsyttävämmästä
luonteesta olen puolestani aina vetänyt sen johtopäätöksen,
että sekin on tulirokkoa, vaikkei muita tulirokon merkkejä
ilmaannukaan, sekä siis tarttuva. Seuraavakin viime
kuussa sattunut tapaus viittaa siihen. Eräs lapsi, paikkakunnalta,
jossa ei ole tulirokkoa, käytettiin silmäkivun

takia lääkärissä. Kun hän lääkärin vastaanottohuoneessa
odotteli vuoroaan, oli siinä myös odottamassa mies, kotoisin
paikkakunnalta jossa tulirokko on liikkunut koko
keväimen. Miehellä oli kurkku kipeänä. Kotiin tultua,
hieman kolmatta vuorokautta sen jälkeen kuin lapsi oli
ollut tuon miehen kanssa tekemisessä, se sairastui ankaraan
tulirokkoon, saastuttipa sitte vielä 4 muutakin sisarustaan.

Pidettäköön siis aina tulirokon liikkuessa mielessä,
että äkillinen kurkkuvaiva vanhemmassa henkilössä, joka
on ollut tulirokkosen kanssa tekemisessä, voi olla tulirokkoa
ja että sellainenkin henkilö siis voi tartuttaa taudin
lapsiin.

Konr. ReijoWaara.

Mikä on vetotauti?

Kirj. G. V. L.

Vetotaudiksi sanotaan kansan kesken kaikellaisia
kouristuksia, mitkä johtuvat milloin mistäkin syystä.
Karjalassa nimitetään vetotautia myöskin jerströmiksi.x)

x) Katso T. H. lehteä 1908 siv. 2.

Jos lapsi kuolee kovaan kuumeeseen, niin saa se tavallisesti
ennen kuolemaansa suonenvetoja ja se sitte ilmoitetaan
kirkkovirastoon vetotautiin kuolleeksi.

Papiston kuoleman-luetteloihin on tosin säilynyt yetotauti-
niminen kuoleman syy, mutta sillä tarkoitetaan
aivan toista. Ennen vanhaan tunnettiin erityinen vetotauti,
joka oli vaikeanlainen ja päättyi usein kuolemalla,
mutta sillä ei ollut mitään yhteyttä nykyään yleisten
yetokohtausten kanssa. Eräs sen ajan lääkäri kirjoittaa
vetotaudista: »Tämä tauti ilmestyi heti uutisrukiin jälkeen

--

72

v. 1849 ja ilmeni, ruokahalun ja ruuansulatuksen pysyessä
kunnossa, uneliaisuutena, yleisenä herpoisuutena,
turtumisena, joka alussa tuntui ulottimissa, mutta sitten
levisi kaikkiin tahdosta riippuviin elimiin, niin että sairaalla
oli vaikea puhuakin, myöskin siitinelimiin ja aistinelimiinkin,
niin että näkö tuli hämäräksi, kuulo heikoksi
j. n. e. Tylsyys ulottui tajuntaankin, niin että
sairaat olivat kohtausten väliajoilla hyvin hidasmietteisiä.
Tätä yleistä taudin kulkua keskeyttivät usein vaikeat
kouristuskohtaukset, jolloin sairaat saivat ankaria suonenvetoja
eri lihasryhmissä, milloin ulottimissa, milloin vartalossa,
ja vetäytyivät silloin kaarenmuotoisiksi, ulottimien.
nivelet milloin mihinkin suuntaan. Tällöin sairaat voihkivat,
purivat kielensä rikki ja kiemurtelivat milloin millekin
kupeelleen. Kohtaukset kestivät pitemmän tai lyhyemmän
aikaa, taudin kovuuden mukaan V4 tunnista
useampaan tuntiin. Taajimmin tuli kohtauksia taudin
keskivaiheessa, usein jättäen hei potta essaan jäseniin jäykkäkouristuksen
tapaisen jäykkyyden tai suonenvedon,
niin että sairaat kävelivät varpaisillaan, kykenemättä taivuttamaan
jalkateriään. Sekä kohtauksien aikana että
jälestäpäin tunsivat sairaat muuriais eli muuraiskuleksimista
puutuneissa jäsenissään. -— Tauti loppui hyvin
eri tavalla. Toisilla se päättyi halvauksen tavoin kuolemalla,
kestettyään jonkun viikon. Toisilla, kestettyään
kuukausia, kehittyi tauti mielen tylsyydeksi ja loppui
yleiseen halvautumiseen. Toiset taas vähitellen toipuivat
taudista, jääden kumminkin heikoiksi jäseniltään».
Tämä tauti aiheutui viljassa olevista torajyvistä,
joita toisina vuosina oli niin runsaasti että */4 tai Vs
viljasta oli torajyviä. Se oli siis torajyvämyrkytystä
(ergotismia), joka hävisi, kun torajyvät eroitettiin pois.
Mutta sen ajan viljassa oli myöskin muita rikkaruohon,
varsinkin narskun (Raphanus) siemeniä, jonka vuoksi
sen ajan lääkärit nimittivät taudin rafaniaksi. Se ilmestyi

melkein kaikkiin perheen jäseniin, lapsista vanhuksiin
asti, vieläpä joskus rintalapsiinkin jo ennenkuin vielä
äiti oli ennättänyt sairastua. Tällaista vetotautia ei nykyinen
sukupolvi ole nähnytkään, sillä nykyään puhdistetaan
vilja, mutta ennen se oli hyvin tavallinen tauti,
varsinkin nälkävuosina. Esim. vuonna 1850 oli Kurkijoella
ja Parikkalassa 60 henkilöä vetotaudissa, joista 4
kuoli. Se on siis vaan historiallisesti merkillinen tauti,
jonka nimi on säilynyt papiston kuolemansyykaavakkeissa.

Ilmakylvyistä.

Sananen varsinkin koulunuorisolle ja ylioppilaille.

Kirj. Konr. ReijoWaara.

On tehty se havainto, että alastomana oleva ihminen
hengittää paljon syvemmin ja että hänen sisällisen
aluevaihdoksensa myrkylliset jäteaineet paljon tarkemmin
poistuvat ruumiista kuin ihmisen ollessa vaatetettuna.
Tähän perustuvatkin viime aikoina yhä enemmän käytäntöön
tulleet ilmakylvyt, joita kylpylaitoksissa on kehitetty
varsinaisiksi hoitokeinoiksikin.

Ilma- ja ilma-aurinkokylvyt ovatkin mainioita sekä
ruumiin voimistuttamis- ja karaisu- että parantamiskeinojakin
taudeista. Onhan puhdas ilma itse asiassa ihmisen
varsinainen elin-ala, kuten vesi on kalalle, vaikka
me ihmiset useinkin elämme ja olemme ikäänkuin emme
sitä laisinkaan ymmärtäisi, emmekä siitä välittäisi.

Joka syystä tahi toisesta on käynyt heikoksi ja
voimattomaksi, jonka keuhkot hengittävät pintapuolisesti,
sydän toimii veltosti ja iho on käynyt vähimmällekin
vedolle araksi, hän voi karaista ja voimistuttaa ruumiinsa

monellakin luonnonomaisella tavalla. Paraimmat keuhkojen,
sydämen, ihon ja yleensä koko ruumiin voimistuttamiskeinot
ovat: voimallinen ruumiillinen työ, varsinkin
juoksu, sekä lyhyet kylmät ja hyvin kuumat kylvyt ja
ilmakylvyt. Moni ei aivan alussa kestä ankarampia
ruumiinponnistuksia, eipä aina kylpyjäkään ja pesuja.
Sitä vastoin heikotkin sietävät helposti ilmakylpyjä. Ja
ne sopivat voimallisillekin henkilöille.

Ilmakylpy on yksinkertaisimpia terveytemme apukeinoja.
Siihen ei vaadita suuria valmistuksia eikä kalliita
apuneuvoja. Joka ei ole tilaisuudessa ottamaan ilmakylpynsä
ulkoilmassa, hän riisukoon itsensä huoneessaan
alastomaksi, karaistumpi avatkoon akkunankin, ja
hierokoon reippaasti koko ruumiinsa kuivin käsin. Tottumattoman
ei ole syytä käyttää ilmäkylpyä huoneessakaan
aluksi muuta kuin 30 ä 60 sekuntia. Mutta
hyvinkin pian voi ruveta pidentämään tätä huoneessa
alastomana olemista mielin määrin. Moni ihminen voi
ilmakylvyistä paremmin kuin kylmistä kylvyistä ja pesuista.
Kun heikompi ihminen rupeaa ilmakylpyjä käyttämään,
on tarpeellista, että hänellä on joku henkilö
apunaan ihon hieromista varten, sillä useinkaan ei hän
alussa jaksa itse hieroa ihoaan niin että siihen syntyisi
tarpeellinen vastavaikutus eli reaktioni, joka ilmenee
miellyttävässä lämmön tunteessa. Reaktionin herättäminen
on näet edullisen vaikutuksen välttämätön ehto.

Niinpian kuin jaksaa tulee ilmakylpyyn yhdistää
voimallisempaa ruumiillista työtäkin. Omasta puolestani
olen esim. koko kaluneen talven joka aamu halkokella
rissani tunnin verran sahannut ja hakannut halkoja,
puettuna ainoastaan yksinkertaisiin housuihin ja tohveleihin
ilman sukkia, 5—6 asteen pakkasellakin kellariakkuna
auki.

Sillekin, joka on tottunut käyttämään kylmiä aamukylpyjä
tahi pesuja, on kylmempänä vuodenaikana yksin

kertainen, lyhyempi tahi pitempi (5—15 minuuttia kestävä)
alastoman ihon hieronta tahi alastomana voimistelu
useinkin miellyttävämpi, usealle terveellisempikin, kuin
kylvyt ja pesut.

Ihon karaisumuoto ei kuitenkaan ole pääasia. Pääasia
on vaan se, että ihminen joka päivä tottuisi voimistelemaan
ihosuonistoaan, siten karaistuisi ja vapautuisi
väsyttävistä, elimiä kangistuttavista ja myrkyttävistä
ainevaihtojäteaineista.

Ilmakylpyihin voi tietysti tottua sekä kesällä että
talvellakin, mutta mukavampi on aina alottaa kesällä.
Ja erittäinkin tahtoisin kehottaa koulunuorisoa ja ylioppilaita,
kun pääsevät kesälomalle, käymään luonnon helmasta
ammentamaan voimia ja vireyttä.

Sitä useimmat
teistä ehdottomasti tarvitsettekin. Liiankin paljon on ylioppilaissa
ja koulunuorisossa heikkoja, sen sijaan että
nuorisossa ei pitäisi luonnon mukaan olla heikkoja lai
sinkaan. Heittäkää myös jalkoja veltostuttavat, kiristävät
jalkineet kesäksi nurkkaan ja ruvetkaa miehissä ja
naisissa kulkemaan avojaloin, talvellakin huoneessa ollessanne.
Tehkää te nuoret luja päätös käymään jo ensi
kesänä murtamaan tyhmää muotia, joka ei tahtoisi sallia
ihmisiä paljastamaan jalkojaan edes kesällä, vaikka ihmisen
terveenä pysyäkseen ehdottomasti pitäisi se johdonmukaisesti
tehdä. Ja tottukaa myös tulemaan toimeen
ilman kalosseja. Ne ovat kerrassaan tarpeettomat
terveydelle. Moni pitääkin kalosseja jottei likaisisi lattiat.
Mutta lattioitahan voi suojella pyyhkimällä lian
pois jalkineistaan portaitten edessä oleviin hakoihin tahi
kynnysmattoon.

Lääkärin pitää tietää kaikki.

Kirj. G. V. L.

Lääkäri: Mikä lasta vaivaa?
Äiti: No sitä vartenhan se tuotiin tänne, että saataisiin
tietää, mikä sillä on.

Lääkäri: Mitä olette sitte lapsessa huomanneet?
Äiti: Ei me muuta tiedetä, kuin että se päivät
nukkuu ja yöt huutaa.

Lääkäri: Eikö sillä ole yskää?
Äiti: Ei.

Lääkäri: Onko sen vatsa kunnossa?
Äiti: Vatsa on niin ihmeen hyvä, ettei siitä ole
mitään sanomista.

Lääkäri: Onko se rinnalla vai saako muuta ruokaa?
Äiti: Se saa vaan lehmän maitoa nyt vuoden vanhasta.

Lääkäri: Saako se sitä keitettynä vai keittämättömänä?
Äiti: Keitettynä, maito keitetään aamusella ja sitten
lämmitetään ennen antamista.

Lääkäri: Se on kyllä hyvä, mutta saako se pullosta
vai kupista ?
Äiti: Pullosta tietysti.

Lääkäri: Pidättekö tutit ja pullot aina puhtaina?
Äiti: Tietysti, ne pestään heti syöttämisen jälkeen.

Lääkäri: Lämmitättekö te myös sen pullon, jonka
yöllä annatte?
Äiti: Onhan se toki lämmin, kun se uunissa on.

Lääkäri: Joko te iltasella panette pullon uuniin?
Äiti: Niinhän me olemme tehneet.

Lääkäri: No montako kertaa vuorokaudessa lapsi
tarpeensa tekee?
Äiti: Ei kuin joka toinen päivä.

Lääkäri: Maito tietysti happanee kun pullo seisoo
tuntikausia lämpöisessä uunissa ja sen vuoksi lapsi saa
vatsakipuja ja huutaa yöllä. Ei pulloa pidä lämmittää
kuin noin 10 minuuttia ennen syöttämistä. Ja jos lapsen
vatsa ei tulisi pehmeämmäksi kun lisäätte jonkun
ruokalusikallisen hyvää kermaa maitoon, niin sitten saatte
rohtoa. Mutta koettakaa ensin tätä keinoa ja elkää suinkaan
hapattako maitoa uunissa, ennenkun annatte sitä
lapselle.

Pöhötautilääkettä omista metsistämme.

Pöhötautisen virtsamäärä useimmiten on liian alhainen,
usein vain x/2—l litraa vuorokaudessa kun se terveillä
ihmisillä on ll/2 litraa.

Käyttämällä virtsaa erittäviä aineita saadaan useinkin
ahdistava pöhö laskeutumaan. Tällaista ainetta on
koivulehdissä, joita tulee kerätä keväällä ja kuivata verkalleen
ja huolellisesti. Nyt onkin pian aika ryhtyä
niitä keräämään.

Tarvittaessa pannaan kuivista lehdistä 75 grammaa
kannelliseen kattilaan ja kaadetaan niiden päälle l/2 litraa
kiehuvaa vettä. Sekotus kiehautetaan kerran tahi kahdesti,
jonka jälkeen kattila peitetään l—2:ksi tunniksi
heiniin. Haude kaadetaan puhtaan pellavakankaan läpi^
lehtijäännösten poistamiseksi, sekä on nyt valmiina nautittavaksi.

Sairaan tulee nauttia tällainen puolen litran määrä
päivässä jaettuna kolmeen annokseen.

Joka potee vesipöhöä kääntyköön kuitenkin aina
ensin lääkärin puoleen, jos vaan lääkäriä on mailla, sillä
jos pöhö esim. on sydänvian aiheuttama, tarvitaan vielä

--

muutakin lääkettä paitsi virtsaa erittävää. Mutta jollei
lääkärin puheelle voi heti päästä, sopii kuitenkin juoda
yksinomaan koivulehtikeitostakin muutamia päiviä.

Konr. ReijoWaara.

Tuberkuloosin vastustamisjärjestöt maassamme.

Kansalliskeräystoimikunta, valittu 14/2 07 keräämään varoja hoidon
valmistamiseksi vähävaraisille keuhkotautisille, on tämän vuoden
edustajavaalien ajaksi julaissut toisen tilikertomuksensa sekä levittänyt
aistikkaan, värillisen kuvataulun, jossa on kuvattuna 5 keuhkotautihoitolaa
(70 potilaalle), joita kertyneiden varojen avulla jo on saatu
pystöön.

Tuberkuloosin vastustamis-yhdistys taas, perustettu toukokuussa
1907, on äskettäin julaissut kertomuksen toiminnastaan, josta käy ilmi,
että yhdistys on uutterasti toiminut. Tila ei kuitenkaan salli tekemään
seikkaperäisempää selkoa main. järjestöjen toimista, mutta niiden tähänastisesta
toiminnasta huomaa, että kumpikin ansaitsee yleisön aulista
ja tehokasta kannatusta. Valveutukoot sen ohessa kaikki kansalaiset
omantakeiseenkin toimintaan kullakin paikkakunnalla yhteisen, tuhoisan
keuhkotautivihollisen kukistamiseksi. Tähän Suomen Kansallinen
terveysliitto koettaa kansalaisia herättää.

Kirjelaatikko.

665. Rauma. Syyliä voi polttaa m. m. jääetikalla, mutta ympäröivä
iho on vaselinillä suojattava. Suulakeen ja ikeniin ilmenevien
märkäpäiden takia huuhtokaa suunne ahkeraan miedolla suolavedellä
ja harjatkaa hampaitanne. «Kurkussanne olevia kuhmuja" näyttäkää
lääkärille.

666. 20 v. Lapsena vaivannut riisi ei tarvitse enää huolestuttaa.
Siitä jäänyt heikkous häviää kun urheilette, uitte, nukutte puhtaassa
ilmassa, syötte yksinkertaista ruokaa, m. m. maitoa ja voita
riittävästi, vältätte kahvia, tupakkia, teetä ja kaakaotakin sekä ennen
kaikkea alkoholia.

667. O. J—ms. Tapahtuu kyllä useinkin monelle, että juuri
uneen mennessä »hätkähtää" valveelle, mutta ei se ole mitään vaarallista
ja häviää paraiten kun ei siitä laisinkaan välitä. Jalkojen pesu
illalla on kuitenkin hyvä apu päästä tuosta pikku hermostumisesta irti.

668. J. H. Syynä nenäontelonne märkimiseen, jos oikein
ymmärrämme vaillinaista selitystänne, mahtaa olla joku haava, jota
Teidän välttämättä tulisi näyttää lääkärille.

669. Korvienne lukkoon meno ja suhina aiheutuu nähtävästi
korvien tärykalvon sisäänpainumisesta. Siihen tarvitaan, että muutamia
viikkoja kuljette lääkärin luona puhalluttamassa ilmaa korvien sisäonteloihin
nenän kautta. Jollei sekään enää auttaisi, niin tuskin muukaan
hoito tepsii. Älkää toki antako Kiddin puijata Teitä ostamaan
hänen sähkövöitään ja lääkkeitään, niistä ainakaan ei ole apua.

670. T. W. V, 18 vuotisen jalkojen ja käsien kylmyyteen ei
voi olla muu syynä kuin tarpeeksi voimallisten lihasliikuntojen puute.
Tuli elämän liedellä ei pala vireästi ellei tee ruumiillistakin työtä;
lääkkeistä ei ole siihen apua. Hikijalkasen tulee joka ilta pestä ja
harjata jalkojaan sekä tottua syksystä läpi talven kulkemaan ilman kalosseja,
kesällä olemaan ulkona avojaloin ja talvellakin huoneessa
ollessa.

671. Huolestunut isä. Lukekaa: "Lasten yöllinen vuoteensakasteleminen"
v. 1908 siv. 61—64.

672. Hierottava. Vatsan hierominen on paraimpia apukeinoja
useimmissa mahalaukku ja suolistotaudeissa, mutta vahingoittaa jos
sattuu jossakin vatsaontelo-elimissä olemaan esim. kasvannainen, haava
tulehdus t. m. s., lommoisten esteiden olemassa oloa ainoastaan
lääkäri pystyy arvostelemaan.

673. X. Kutkaanne koettakaa 10°/o:sta ichtyoli-salvaa.

674. Sähkö. Silmänne tutkituttavat silmälääkärillä, sillä silmien
edessä leijailevat «langat ja tähdet" viittaavat silmän sisässä olevaan
vaivaan, josta voi saada selkoa ainoastaan siimäpeilillä.

675. Karhu. Ahdistavaan vaivaan rinnanalassanne, unettomuuteenne
ja ruokanivoonne nauttikaa joka syönnin alle ruokalusikallinen
gentiana-infusionia ja pankaa viikkomääriä yöksi kylmä vesikääre vatsallenne.
Lehdessä on usein kerrottu miten sellaiset kääreet laitetaan.
Voitte huoleti mennä naimisiin.

676. P. /C. kyllähän usein ilman leikkaustakin voidaan parantaa
umpilisäketulehdusta, mutta uudistumisen vaara kestää silloin
monta vuotta.

677. E. T. Lukekaa kirj. ,Jalkahikoilua" v. 1908, siv. 31.

678. Poikanne särkeviä sääriä hierokaa joka ilta ja pankaa
yöksi vesikääreeseen.

678. Vetehinen. Valitatte tavatonta arkuutta ihossanne vähimmällekin
kylmälle. Se riippuu jostakin verisuonistoheikkoudesta.
Jollei teissä vaan ole mitään sydänvikaa, jonka ainoastaan lääkärintarkastus
voi saada ilmi, niin on suolahieronta (T. h. 1. 1907, s. 93)
ja alma-auringonkylvyt kesällä paraimpia hoitokeinoja.

679. Huolestunut. Näppylät näyttäkää viipymättä lääkärille.
Suonikohjunne on kannatettava suspensoirilla.

688. Eräs. Emme tunne keinoa saada sen viikset kasvamaan
tahi tukan sakeaksi, jonka parran ja tukan kasvuvoima luonnostaan
on heikko. Oleminen paljon ulkona avopäin ehkä voi jotakin aikaansaada.

681. —s—n. Lukekaa kirj. »Ihomadot ja ihonäppylät" v. 1907,
siv. 125.

682. V. K- Selkärangan vieressä alkanut, niskaan, päähän y.
m. levinnyt vaivanne aiheutuu nähtävästi selkä- ja lapalihaksien pakuroimisista
ja vaatii näiden lihaksien hieromista kuukausimääriä 6 ä 3
kertaa viikossa.

683. Eräs. Nenävoiteluun käyt. puhdistettua tärpättiä.

684. Palvella. Hoitakaa edelleen unettomuuttanne vesikääreillä
vatsalle. Ovat paikallaan "vatsapistoksiinkin". Voidaan tarvittaessa
käyttää kuukautisten aikanakin.

685. N. N. Jatkakaa tähänastista hoitoa, liikkukaa kesällä
aamusta iltaan ulkona. Käyttäkää jonkun aikaa joka aamu V* litran
suuruinen peräruiske 20° lämpöistä vettä.

686. X. 18 v. Ajettuneet, punottavat kylmästä rustoutuneet,
syhyävät kädet illoin peitettävät sinkkisalva-kaäreeseen. Myöhemmin
pitäkää ne joka 2:nen ilta 10 minuuttia kuumassa vedessä, sitte peittäkää
sinkkisalvalla yöksi.
Huom.! Kysymyksiin, jotka eivät ole päätoimittajan käsissä
viimeistäin kuukauden 28 p:nä, aniharvoin voi odottaa vastausta seuraav.
kuukauden numeroon.

Lehden tilaajat, jotka muuttavat asuntoa pyydetään ilmoittamaan
uuden osoitteensa joko Konttoriin, joka kesäkuun l prstä on Katajanokalla,
Kauppiaankatu 9:ssä Puhel. 3783, tahi Puhel. 48 92.

Helsinki 1909, K. F. Puromiehen kirjapaino.

--

Cerueyclenhoitolehti

Duodecim-seuran toimittama ja kustantama.

Helsinki Päätoimittaja Konr. ReijoWaara. 1909

Lehden konttori Helsingissä Kauppiaankatu 9; P. 3783, avoinna kesällä tiist.
ja lauantrna klo 1/2 9—1/2 10 a. p. Tilaushinta 2 mk. vuodelta Helsingissä, 2: 50 p.
postissa. Lehti ilmestyy kerta kuukaudessa, kesällä kerran 2 n:oa yhtenä. Lehteen
tulevat kirjoitukset ja kirjelaatikkoon aijotut kysymykset lähetetään Toht. Konr.

ReijoWaaralle Antink. 15. telef. 4892, muistutukset lehden jakamisesta konttoriin.

Suomen kansallisen Terveysliiton paikallisjärjestöjen
työsuunnitelmasta.

(Jyväskylässä 10/e kl. 5—7 pid. neuvottelukokousta varten).

Kirj. Konr. ReijoWaam.

Suomessa on yleinen terveydenhoito jo yli 40 vuotta
kuulunut kunnallisen itsehallinnon piiriin. Kunkin kunnan
oikeus, ja samalla pyhä velvollisuus asetusten asettamissa
rajoissa, on itse järjestää ne sekä ennakko- että
tilapäis-toimenpiteet, joihin kulloinkin on ryhdyttävä kunnan
asukasten terveyden suojaamiseksi.

Harva maalainen sentään vielä täysin selvästi tajuaa
miten kallisarvoinen itse asiassa tämä oikeus on ja miltä
nyt tuntuisi jos virkavalta taas ottaisi kansan käsistä terveydenhoitoasiat
isälliseen huostaansa. Sentapaiseen taantumukselliseen
suuntaan voisi kehitys kuitenkin vallan
helposti pyrkiä solumaan, jolleivät kuntalaiset kaikkialla
ajoissa opi ymmärtämään, että jo oma etukin vaatii heitä
ottamaan terveytensähoidon ohjakset omiin käsiinsä ja
kitsastelematta ryhtymään niihin paikallisen terveydenhoidon
parantamistoimenpiteisiin, joitten välttämättömyydestä
ja tarkoituksenmukaisuudesta tiede ja kokemus jo
on täysin selvillä.

--

Selvänäköisempien kunnanjäsenten asia kullakin
paikkakunnalla on saattaa kuntalaiset yleensä tämän käsittämään.

Ovathan nyt tosin monetkin nykyään maassamme
toimivista yhdistyksistä ja seuroista oivaltaneet yleisen
terveydenhoidon merkityksen. Raittiusyhdistykset, urheiluja
nuoriso-seurat, nais-yhdistykset ynnä monet muutkin
jo ahkeraan pohtivat terveydenhoitoalaan kuuluvia kysymyksiä.
Mutta tämä ei sittekään vielä riitä. Ensinnäkään
eivät eri seurat samalla paikkakunnallakaan tiedä toistensa
terveydenhoitoharrastuksista ja seurojen ulkopuolella oleva
suuri yleisö vielä vähemmin. Jos kuitenkin tahdotaan
saada kansan terveys kohoamaan, on saatava kaikki mukaan
työhön tämän päämäärän saavuttamiseksi.

Saadakseen todellakin kaikki mukaan, on välttämätöntä
ryhtyä laajaperäiseen niin sanoakseni terveyshoidolliseen
sisälähetystyöhön, tarkoituksella herättää niin alhaiset
kuin ylhäisetkin itsetietoiseen, omintakeiseen toimintaan
kullakin paikkakunnalla.

Suomen kansallinen Terveysliitto tarjoaa kaikille jo
toimiville yhdistyksille ja seuroille, ja seurojen ulkopuolellakin
oleville henkilöille, tilaisuuden luonnollisella ja
yksinkertaisella tavalla liittää voimansa yhteen tämän

yhteisen, tärkeän päämäärän saavuttamiseksi, minkään
järjestön silti tarvitsematta luopua varsinaisesta toimialastaan.

Ja onhan kaikkialla, missä asia on otettu puheeksi,
terveysliittoaate saanut tunnustusta osakseen. Yleisessä
kokouksessaan Haminassa 1908 esim. raittius väki piti
»terveysliitto-aatteen oivallisena keinona yhdistää kaikki
kansankerrokset hedelmälliseen, omintakeiseen työhön
kansalaisten terveyden suojaamiseksi sekä Suomen kansan
yleisen terveydentilan kohottamiseksi.» Lausuipa kokous
vielä yksimielisenä toivomuksenaan, että »raittiusliittojen
ja yhdistysten tulisi kaikkialla viipymättä ryhtyä alottee

seen paikallisterveysliittojen aikaansaamiseksi, missä sellaisia
ei vielä ole, sekä niihin yhtyä, missä liitto muitten
alotteesta jo on syntynyt tahi syntyy.» Saman vuoden
lokakuun kuukausi-»Kylväjässä» oli sitte perusteltu kehotus
»Terveysliittoja perustamaan» ja Urheilulehtikin on
tänä vuonna, N:o 4, lämpimässä kirjoituksessa kehottanut
voimisteluseuroja, voimistelijoita ja urheilijoita olemaan »ensimmäisinä
kannattamassa Terveysliiton Toimintaa» ja
osottamassa, etteivät vaan turhanpäite hoe tunnuslausettaan
»terve sielu terveessä ruumiissa». Yksinpä Ruotsissakin
on Suomen terveysliitto-aate herättänyt huomiota
ja saanut tunnustusta osakseen.

Täytyy näin ollen .nousta kysymys siitä, mikä on
sitte syynä siihen, että tätä nykyä vielä verrattain harvoja
paikallisterveysliittoja on toimessa.

Onko liittojen perustamismuodoissa ehkä kovin suuria
vaikeuksia? Eipä luulisi. Liiton rakennetta kuvaa seuraavat
otteet säännöistä1:

Suomen kansallisen terveysliiton muodostavat paikalliset terveysliitot
eli kaikki ne samalla paikkakunnalla eli rajoitetulla alueella
(kunnassa, kylässä, tehdasalueella j. n. e.) toimivat seurat, yhdistykset

y. m. s. järjestöt, jotka ohjelmaansa ottavat myöskin terveydenhoitokysymysten
pohtimisen sekä näissä kysymyksissä ryhtyvät toistensa
kanssa yhteisvaikutukseen, paikallisen terveysliittotoimikunnan välityksellä.
Kunkin paikallisliittoon yhtyneen järjestön tulee paikallisterveysliittotoimikuntaan
keskuudestaan valita kalenterivuodeksi kaksi henkilöä.
Valitsemainsa jäsenten puolesta järjestöt suorittavat paikallisterveysliittotoimikunnan
tarpeisiin menevät vuosimaksut.

Paikalliseen terveysliittoon voi myös jokainen terveydenhoitoa
harrastava paikkakuntalainen, joka suostuu maksamaan säädetyn jäsenmaksun,
kannattavana jäsenenä yhtyä. Jäsenmaksua ei saa määrätä
50 p:niä alhaisemmaksi eikä 5 markkaa korkeammaksi.

Paikallistoimikunta kokoontuu vuoden kuluessa neuvotteluihin
joko edeltäpäin sovituilla ajoilla tahi puheenjohtajan kutsumuksesta.

1 Jotka liittoa perustaakseen tarvitsevat sääntöjä, saavat niitä pyydettäessä
toht. ReijoWaaralta, Helsingissä.

Se harkitsee ja valmistaa, m. m. liittoon kuuluvissa seuroissa
ja yhdistyksissä pohdittavaksi terveydenhoitokysymyksiä, jotka kulloinkin
ovat omiansa kiinnittämään paikkakuntalaisten huomiota; panee
toimeen yleisiä esitelmä- ja keskustelukokouksia eli n. s. "terveyspäiviä",
vuorotellen eri osissa toimintapiiriään; pitää huolta hyvän
terveydenhoitokirjallisuuden levittämisestä paikkakuntalaisten keskuuteen
ja koettaa ennen kaikkea, edeltäpäin harkitun ohjelman ja paikkakunnan
olojen mukaisesti, niin hyvin jäsentensä kuin myös sitä varten
erikoisesti valittujen apuhenkilöitten (m. m. kiertävän sairaanhoitajan)
avulla mieskohtaisestikin vaikuttaa perheisiin ja yksityisiin, terveyden
ja sairashoidon parantamiseksi kodeissa.

Ei tarvita siis muuta kuin että yhden yhdistyksen
alotteesta aluksi pari kolmekaan järjestöä paikkakunnalla
(esim. raittiusyhdistys ja urheiluseura, ehkäpä vielä nuorisoseura
ja naisyhdistys) päättävät asiassa toimia yksissä
tuumin ja terveysliitto on valmis. Jälestäpäin voi siihen
sitte yhtyä muitakin järjestöjä ja yksityisiä kansalaisia.

Mitä taas paikallisen terveysliiton toimintatapaan
tulee, olisi varmaankin asialle eduksi jakaa liiton toimintaalue
piireihin ja että toimikunta kutakin tällaista piiriä
(kyläryhmää) varten valitsisi osaksi keskuudestaan, osaksi
toimikunnan ulkopuolelta, aluksi kaksi terveyshoitoasiaa
harrastavaa toimihenkilöä, joiden tulisi toimia aatteen
hyväksi piirissään toimikuntakokousten väliaikoinakin.
Toimikunnan kokouksia ei silloin tarvitsisi pitää niin
usein, että ne väsyttäisivät etäämpänä asuvia toimikunnan
jäseniä, ja toimikunnan kokouksissa silloin sopisikin
pääasiallisesti suunnitella toimihenkilöiden työtä, järjestää
tuontuostakin pidettäviä »terveyspäiviä« j. n. e.

Mitä tehtäviä sitte sopisi jättää näille eri kyläryhmissä
toimiville henkilöille.
Liiton tärkeimpiä tehtäviä ainakin alussa on terveydenhoitotietojen
levittäminen.
Tähän tarkoitukseen voisivat nuo kylien toimihenkilöt
ensinnäkin ryhtyä Terveydenhoitolehden asiamiehinä

hankkimaan sille tilaajia sekä tarjoilemaan kaupaksi kylän
asukkaille muutakin terveysopillista kirjallisuutta, mikäli
huomataan mahdolliseksi. Mutta kun kaikkia ei saada
ostamaan ja itse lukemaan kirjallisuutta, olisi tällaisia
varten järjestettävä esim. 2 kertaa kuukaudessa, tahi kerta
viikossakin, pari tuntia kestävä lukuiltama, jossa luettaisiin
ääneen Terveydenhoitolehdestä ja muistakin lehdistä,
lehtisistä ja kirjoista sopivia terveyden ja sairaanhoitoa
koskevia kappaleita. Apulaisikseen lukemaan tulisi kylän
toimihenkilöiden koettaa saada muitakin, varsinkin
selvästi ja sujuvasti sisältä lukevia kansakoulussa käyviä
tahi siitä päässeitä tyttöjä ja poikia. Tällä tavoin saataisiin
kasvava nuorisokin mukaan näihin terveydenhoito
opintopuuhiin, josta voisi olla suurikin merkitys tulevaisuudessa.
Omasta kokemuksestani tiedän, että nuoret
ovat hyvinkin halukkaita tällaiseen tehtävään ja suoritta

vat sen hyvin.

Tämän lisäksi olisi sitte vähitellen pyrittävä järjestämään
muutakin ja suoranaisesti vallitseviin terveyshoidollisiin
epäkohtiin ohjattua terveyshoidollista sisälähetystyötä
kunnan eri kulmakunnilla, toimikunnan laatiman
suunnitelman mukaan, mutta jonka eri tehtäviin, mikäli
mahdollista on, olisi koetettava saada eri henkilöitä, ettei
pantaisi kaikki työ yksien niskoille, kuten meillä useinkin
on tapana, vaan totuttaisiin työjakoon. Täten myös
terveyshoitotyötä kunnissa suorittavien rivejä vähitellen
saataisiin taajenemaan ja voimistumaan. Tällaisesta vapaehtoisten
työvoimien lisäämisestä ja harjaantumisesta virallisenkin
terveydenhoitotyön kehittyminen koko maassamme
suuressa määrässä edistettäisiin, sillä varmaankin
ne, jotka pitemmän aikaa olisivat harjoitelleet voimiaan
vapaehtoisessa terveydenhoitotyössä, piankin huomattaisiin
soveliaimmiksi hoitamaan kunnan virallisetkin terveyden
hoitotehtävät. Terveysliitoilla tulisi siten myös olemaan
tärkeä ja kiitollinen tehtävä kasvattaa] kunnille kelvollisia

ja hartaita yleisen terveyden valvojia ja kuntalaisten terveyden
suojaajia.

Kysymyksistä, jotka erikoisesti soveltuvat paikallisten
terveysliittojen toimintaohjelmaan lueteltakoon tässä muutamia
tärkeimpiä:

Keuhkotaudin vastustaminen. Selon hankkiminen
pikkulasten kuolevaisuuden suuruudesta paikkakunnalla,
paikallisista syistä liian suureen kuolevaisuuteen ja keinojen
miettiminen sen vähentämiseksi. Kaivot, juoma ja
ruokavesi paikkakunnalla sekä mitä voitaisiin tehdä mahdollisten
epäkohtien korjaamiseksi? Taistelu siivottomuutta
vastaan kodeissa, rn. m. kaikellaisia tauteja levittäviä
syöpäläisiä vastaan, kuten kirppuja, luteita, täitä, russakoita,
kärpäsiä y. m. s. Saranoiden saanti akkunoihinja
ilmavaihetussuhteiden parantaminen yleensä yksityistenkin
asunnoissa. Vanhojen kylpemistapojen säilyttäminen ja
kehittäminen in. m. huolenpito siitä, ettei yleensä ruvettaisi
kylpemään harvemmin kuin tähän saakka. Käytännöllisiin
toimiin ryhtyminen kulkutautien vastustamiseksi
(kiertävä sairaanhoitaja, desinfisioitninen, mahdollisuuden
hankkiminen vähävaraisten sairaiden eristämiseen ja kunnolliseen
hoitoon, kulkutautisairaalan hankkiminen kuntaan
j. n. e.). Puhtaiden alusvaate ja vuodeliina-varastojen
kerääminen vähävaraisia sairaita ja äsken syntyneitä
lapsia varten. Koululaisten ravinnon parantaminen. "Las-
ten, nuorukaisten ja varttuneempienkin henkilöiden karaiseminen
(suojattuja kenttiä ilma ja aurinkokylpyjä varten,
y. m. s.). Lasten ja nuorukaisten uimataidon kehittäminen.
Alkoholin, tupakan ja liiallisen kahvenfuonnin
vastustaminen. Tutustuminen kunnan terveydenhoito-ohjesääntöön
sekä siinä olevien määräysten perusteluihin,
jossa on pyydettävä asianomaisen lääkärin apua ja myötävaikutusta.
Tietojen kerääminen paikkakunnan väestön
terveyteen vaikuttavista tavoista ja olosuhteista ja mihin
toimiin on syytä ryhtyä mahdollisten epäkohtain korjaa

iniseksi. Kun joku terveydenhoitokysymys on tuleva kunnankokouksessa
ratkaistavaksi, tulisi liiton koettaa vaikuttaa
yleiseen mielipiteeseen suotuisan ratkaisun hyväksi.
Erittäin tärkeänä tulisi liittojen pitää läheinen yhteisvaikutus
kunnan virallisten terveydenhoitovalvojien kanssa.

Yleiseen juomalakkoon

yhtyköön */6 jokainen ken tahtoo näyttää, että Suomen
kansa tarkoitti täyttä totta kun se edustajiensa kautta yksimielisesti
hyväksyi yleisen kieltolain. Osottakaamme, että
kansana seisomme teoissa sanojemme takana.

Konr. ReijolVaara.

Rintakehälihakset ovat saatavat voimallisiksi,
mutta pallean harjoittelua ei silti saa laiminlyödä.

Kirj. Konr. ReijolVaara.

Elämän liesi kaipaa alituiseen uusia polttoaineita.
Niitä ihminen saa ruuassa. Mutta yhtävähän kuin puut
takassa voivat vireästi palaa, ellei riittävästi happea (ilmaa)
pääse tulennokseen, yhtä vähän voi ruumiin sisällinen
aineenvaihto, mikä ei olekaan muuta kuin hitaasti tapahtuvaa
palamista, vireästi jatkua, ellei happea yhtäjaksoisesti
riittävässä määrässä joudu keuhkojen välityksellä vereen.

Hengityselimet hankkivat ihmisruumiille tuon tarpeellisen
happimäärän. Voimallisesti hengittävät keuhkot
hankkivat riittävän määrän. Veltosti toimivat keuhkot
hankkivat ruumiille tuota välttämätöntä tarveainetta kovin
niukasti, josta seuraa heikko verisyys ja ruumiin yleinen
surkastuminen. Muun muassa keuhkotkin surkastuvat,

keuhkojen kärjet varsinkin kutistuvat, tiivistyvät, ja
tavallisena seurauksena siitä on kaiken päätteeksi keuhkotauti,
tuberkelibasillit kun pääsevät voimaan etupäässä
sellaisissa keuhkoissa, jotka laiskasti suorittavat
tehtäviään.

Ihminen ei voi olla hengittämättä. Hengittäminen
tapahtuukin osaksi ihmisen tahdosta riippumatta, ei
kuitenkaan niin riippumattomasti kuin sydämen toiminta.
Hengitysliikkeet tulevat toimeen sekä rintalihasten että
rinta ja vatsa-ontelon välillä olevan pallean toiminnan tuloksena.
Ja tahdollaan voi ihminen panna nuo lihakset
toimimaan joko vireästi tahi laiskasti. Ihminen on siis
useimmiten itse suoranaisessa vastuussa siitä pilautuuko
hänen verensä ja heikkoneeko hänen ruumiinsa sen vuoksi,
että veri heikon keuhkotoiminnan takia saa liian vähän
happea.

Oivaltaen tätä ja tältä kohdalta parantaakseen ihmisten
tapoja, koettavat voimistelun harrastajat ja johtomiehet
saada nuoret ja vanhatkin voimallisesti käyttämään
rintalihaksiaan. Voimistelu, voimailu, urheilu ja ruumiillinen
työ yleensäkin, on jo omiansa pakottamaan voimallisempaan
hengittämiseen. Mutta nyt huomaa, että hengi
tysliikkeitä harjoitellessa, useinkin kovin yksipuolisesti
harj oitellaan ainoastaan rintakehälihaksia, muistamatta
palleaa, ja seurauksena siitä ovat ankarammat tahi lieveämmät
astma eli hengenahdistuskohtaukset. Nämä
kohtaukset tulevat siitä, että äärimmäisyyteen saakka
väsyttämällä rintalihaksiaan saa aikaan sisäänhengityskouristuksia,
jotka eivät ilmene jos rintakehälihakset ja
pallea ovat tottuneet tasapuoliseen työtaakan jakoon.

Yksipuolisesta hengityslihasvoiman käyttämisestä
ei ole vahinkoa ainoastaan keuhkoille, vaan vatsaelimienkin
toiminnalle. Pallea näet, kun sitäkin harjoitellaan voimalliseen
n. s. vatsahengitykseen kuten aina pitäisi tehdä,
ei toimi ainoastaan keuhkojen hyväksi, vaan sen vuoro

telien ylös ja alaspäin suunnatut liikkeensä vaikuttavat
voimallisesti vatsaontelonkin sisalmyksiin ja veren kiertokulkuun
niissä.

Onpa pallean toiminta tärkeä kaikille puhujillekin.
Äänij anteet väsyvät nimittäin hyvin nopeasti jos ei ole
tottunut voimallisella palleankin toiminnalla järjestämään
keuhkoj ensa ilma varastoja.

Jos siis onkin peräti tärkeä voimallisesti harjoitella
rintalihaksiaan, niin muistakoon kukin voimistelija ja
muutkin, ettei suinkaan sovi laiminlyödä palleankaan
harjoittelua. Se on verrattava varaväkeen sodassa. Jos
taistelun tuoksinassa ei ole varaväkeä lähettää apuun uhattuun
kohtaan, silloin kun pääjoukko painon alla alkaa väsyä,
ovat rivit helpostikin murretut.

Palleahengitys on tavallisissakin oloissa tärkeä,
mutta varsinkin silloin kun keuhkojen voimaa ylenmääräisesti
kysytään

Joet ja järvet muuttuvat lokaviemäreiksi.

Kirj. G. V, L,

Tunnettua on, että sellaiset isot kaupungit kuin
Pariisi ja Pietari pilaavat läheisyydessään olevan jokiveden
siihen määrään, ettei se kelpaa nautittavaksi.
Seinevirran vesi, joka kulkee Pariisin läpi, on pitkät matkat
alajuoksullaan ihmisille aivan kelpaamatonta. Samoin
pilaantuu Nevanvesi sekä Pietarin kaupungista itsestään
että Nevan varsilla olevista asumuksista siihen
määrään, että se on hengenvaarallista nauttia keskitalvellakin
saatikka sitten kesällä. Pietarissa ei enää voida
käyttää juomavedeksi muuta kuin keitettyä vettä. Ja
Helsingissäkin on vesijohtovesi sen näköistä ja makuista,

ettei sitä suinkaan voida pitää hyvänä juomavetenä.
Vantaanjoki, josta vesijohtovesi johdetaan, kulkee alajuoksullaan
viljelysmaiden läpi, joille kuljetetaan lanta
Helsingistä. Ei siis ole ihme, että lavantauti ja muut taudit
tuon tuostakin riehuvat Helsingissä ja sen ympäristössä.
Äskettäin oli uutinen sanomalehdissä, että Tampereella on
lavantautia ja että Tampereen lääkärit arvelevat tartunnan
johtuvan Näsijärven vedestä. Mutta asia voi myöskin
. olla päinvastoin, nimittäin että Tampere pilaa Näsijärven
rannat ja vesijohtovesi sen vuoksi turmeltuu. Kuitenkin
on Tampere sellaisessa asemassa, että siellä, jos
missään, pitäisi voida estää vesijohtoveden pilaantumista,
jos vaan vesijohto johdetaan tarpeeksi etäälle rannasta.

Mutta eivät ainoastaan kaupungit pilaa vesistö

jämme, vaan myöskin tehtaat. Kerrotaan eräästä sul

faattiselluloosatehtaasta, että siitä johdettiin kerran kaa

suja suoraan järveen sillä seurauksella, että kaikki kalat

kuolivat järvestä ja pitkin rantoja uiskenteli kalanraatoja.

Ei ole monta vuotta siitä, kun kuului samaa valitusta

eräästä Vuoksen varrella olevasta tehtaasta nim. että

sekin saastutti Vuoksen veden niin, että kalansaalis

hupeni mitättömiin. Ja jos eivät kalat voi elää vedessä,

niin silloin on vesi jo huonoa ihmisillekin. Ja tällaisia

vettä turmelevia tehtaita ilmestyy maahamme yhä useam

pia ja useampia. Lopulta kai tullaan meilläkin siihen,

että kun kaupungit kasvavat yhä suuremmiksi ja kun

vesistöjemme varsille perustetaan yhä enemmän tehtaita,

niin muuttuvat kaikki vesistömme vähitellen suuriksi

likaviemäreiksi, joissa vesi on hengenvaarallista nauttia.

Näin on käynyt suurissa sivistysmaissa, joissa virrat ovat

aivan pilaantuneet ja niiden vesi kelpaamatonta talou

dessa käytettäväksi.

Kuitenkin olisi kaiken lian ja likaveden puhdista

minen verrattain helppoa, kun se ensin koottaisiin sopi

viin paikkoihin maahan eikä suorastaan vesistöön, sillä

maa puhdistaa veden ja pidättää lian. Aikojen kuluessa
sitten maa vähitellen puhdistuu ilman ja sateen vaikutuksesta,
ja jos kaatopaikka on tarpeeksi etäällä asunnoista,
niin ei siitä ole mitään haittaa ja vesistömme säilyisivät
puhtaina. Varminta kuitenkin olisi, että juoma- ja ruokavetenä
aina käytettäisiin pohjavettä s. o. sitä vettä, jota
saadaan syvistä kaivoista, sillä sen puhtaus on aina taattu.

Kokeilua keuhkotautia vastaan.

Rovaniemellä oli eräitä vuosia takaperin kruununtorpanpoika
Albert Oinas heikkona keuhkotaudissa; kuoleman
haamu jo näkyi kasvoista. Vaan hän jonkun vanhan
neuvosta alkoi saunan löylyssä hengittää tappuroihin kaadettua
pikiöljyä; tätä hän teki muutamia kymmeniä kertoja.
Mies tervehtyi vankaksi ja on nytkin terveenä. Samoin
kuin tämä parinkymmenen ikäinen nuori mies parantui
myös pikiöljyn höyryä sisään hengittämällä nuori talonemäntä
Hilja Kontojärvi, vaikka hänkin jo ryki ankarasti,
ääni kähisi ja kuolon kalpeus näkyi kasvoilla. Molemmilla
oli lääkäri sanonut olevan keuhkotaudin.

Kun tuo parannustapa on niin yksinkertainen, helppo
ja luonnollinen, koskapa pikiöljyn hyviksi todistetut ainekset
siinä pääsevät suoraan viottuneisiin keuhkoihin,
ei liene vahingoksi antaa tätä yleisön tietoon, jos siitä vielä
olisi jollekin tuskaiselle huojennusta ja parannustakin
tuota julmaa ja yleistä tautia vastaan, jonka kynsissä ihmisrukat
niin paljon muutoinkin kuluttavat ja koettaa
täytyvät. Vaikkapa se ei kaikkia auttaisikaan, niin ehkä
Jumala laupias Isä silläkin tavoin ilahuttaisi jonkunkaan
kärsiväisen. Am Laitinen.

Mitä kahvi ja tee ovat vaikuttaneet terveyteeni.

Kirj. Mimmi Tiilikainen.

Muistan vielä kesän v. 1902 kuinka sateinen ja kolkko
se oli. Tuskin 5—6 päivää oli poutaa koko kesässä. Toteen
kävi Falb-vainajan ennustus siitä kesästä: »Varustakoot
huvimatkailiat itsensä kirjoilla ja sateenvarjoilla.» Kolkon
ja ikävän vaikutuksen teki tuo alituinen huoneissa
olo terveyteni tilaan, jota vielä äitini kuoleman aiheuttama
kaiho lisäsi.

Näistä syistä — niin luulin - - aloin kärsiä unettomuutta,
johon syksyllä yhtyi ankaria hermokohtauksia
iltayöstä, vapistuksia ja kuoleman pelkoa. Käännyin lääkärin
puoleen. Hän määräsi unipulveria, jotka vaikuttivat
vain sen, että hermokohtaukset loppuivat, vaan unettomuus
se vaan jatkui eteenkinpäin, niin etten tullut toimeen
ilman lääkettä. Kyllä koetin tulla ilmankin toimeen, vaan
silloin valvoin yöt läpeensä.

Että kuitenkin syy unettomuuteeni oli aivan toinen
kuin olin otaksunut selkenee seuraavasta:

Teetä iltajuomana käytettiin jo lapsuuteni kodissa ja
pidin sen terveellisenä, ainakin vaarattomana juomana.
Ja kun pidin kahvin terveydelle vahingollisempana, jatkoin
teen juontia naimisiin mentyänikin siten, että join sitä
aamuisinkin kahven alle ja iltaj uomana vanhaan tapaan.

Vaan mieheni, joka ei teestä ollenkaan pitänyt, joi
kahvea iltateenkin aikana. Sattui silloin joskus, että minäkin
teen asemesta otin kahvia. Silloin jo tein sen huomion,
että minulle tuli hyvä illallisnälkä (vaikkakin niin
kahvi kun teekin nautittiin aina voileivän kanssa), jota
ei minulle koskaan teen juonnin jälkeen tullut. Huolimatta
tästä huomiostani en sittenkään uskaltanut vielä teetä
pois jättää ja ottaa kahvi iltaj uomaksi, kun sitä jo muutenkin
juotiin kahdesti päivässä. Mutta viime Joulunaikana

luin erään kirj otuksen »Kylväjästä» teen ja kahvin vaarallisuudesta,
jossa varsinkin teen vaarallisuutta teroitettiin.
Päätin minäkin jättää teen juonnin pois, mutta sen sijaan
ottaa kahvi iltaj uomaksi. Ja aivan oikein! Hyvä illallisnälkä
seurasi heti ensimäistä iltakahviani. Ja mikä ihmeellisempää!
Nukuin yöni paremmin kuin pitkään aikaan.
Kahvin alle nautin kuitenkin keitettyä vettä voileivän
kanssa. Ja unipulveriä en ole sen koommin tarvinut eikä
unettomia öitä viettää. Iltakahvi hyvän kerman kanssa
maistuu mainiolle, illallinen samoin, jota virkistävä uni
seuraa.

Sietää vielä mainita että tuolla 6 1/2 vuoden unettomuuden
ajalla koetin vahvistaa itseäni Haematogenillä,
jota nautin monta pulloa, samoin kantalajia saksalaista
rautaviiniä, vaan ilman tulosta.

Uutta terveysopillista kirjallisuutta.

Ruotsalainen, Armas. Ihmisen eläintöiset. Suomalainen
kustannus O. Y. Kansa 1909.
317 siv. 81 kuvalla, nid. 4: 50.

En ole pitkiin aikoihin lukenut lääketieteellistä
teosta, joka minua olisi siihen määrään miellyttänyt kuin
nyt ilmoitettavanamme oleva. Sen varmaankin mielenkiinnolla
lukee niinhyvin ammattimies kuin suuri yleisökin.

Eläintöisten merkitys ihmisen terveydelle on äärettömän
suuri ja j okahisen suomalaisen tulisi pyrkiä päästä
näistäkin asioista selvyyteen, kun siihen nyt tilaisuus on
olemassa. Se, joka tarkkaavaisuudella on lukenut Ruotsalaisen
teosta, hän varmaankin on pystyvä suojaamaan
itseään ja lapsiaan moneltakin arveluttavalta terveysvaaralta.

Ken vaan kykenee, hankkikoon siis itselleen tämän
teoksen, ja jokainoaan kirjastoon ja lukutupaan olisi
se myös ostettava.

Alkuperäistä, suomeksi kirj oitettua lääkeopillista kirjallisuutta
ei meillä ole muuta kuin nimeksi. Ja tämänkin
oivallisen teoksen tekijänä esiintyy nuori lääketieteenkandidaati.
Todellakin meidän oloillemme kuvaavaa.
Kohta 30 vuotta sitte yhtyivät 12 nuorta lääketieteenkandidaatia,
Duodecim seuran nimellä, työskentelemään
suomenkielen hyväksi lääketieteen alalla ja alkutyökseen
laatimaan suomenkielistä lääketieteellistä sanastoa, kun eivät
Suomen yliopiston opettajat pitäneet siitä huolta. Näitten
nuorten ansioksi on luettava, että tätä nykyä jo on mahdollista
pukea tieteellisiäkin lääkeopillisia julkaisuja kansamme
suurelle enemmistölle tajuttavaan, sujuvaan muotoon.
Mutta mikä on omituisinta on se, että nytkin
nuori lääketieteen kandidaati on täyttämässä yhtä suomenkielisessä
lääketieteellisessä kirjallisuudessa ammottavaa
aukkoa, joita aukkoja Suomen yliopiston professorit
ja dosentit, jotkut poikkeukset lukuunottamatta, eivät
vieläkään katso velvollisuudekseen käydä täyttämään.

Konr. ReijoWaara.

Kirjelaatikko.

yhdistetty heinä-elokuun numero jaetaan elokuun alkupäivinä.

687. X. Y. Z. Talmaisen kielen voi synnyttää epäjärjestys
ruuansulatuksessa, mätähammas, suun limakalvokatarri t. m. s. Syy
siis saatava ilmi ja se korjattava.

688. Urheilija. Suolienne hidas toiminta korjautuu paraiten
hieromisella. Välttäkää ulostuslääkkeitä; tarvittaessa käyttäkää peräruisketta.
Urheilu on tietysti paikallaan.

689. Orvokki. Reumatismista aiheutunut sydänvika, joskin
vähäpätöinen, on huolellisesti hoidettava, aluksi mieluimmin lääkärin
ohdolla kylpylaitoksessa.

690. 27 v. Mitä nuo "punaset laimut" suussanne ovat, on
vaikea näkemättä sanoa. Kurkkukatarrinne kaipaa penslaushoitoa;
ei pitäisi koskaan väsymykseen asti laulaa.

691. Yksi. Päänkipu johtuu hyvinkin usein mätähampaista.

692. E. N. Koska teissä ei ole sydänvikaa, voitte reumatismiinne
käyttää T. h. l:ssä 1906 s. 152 neuvottuja hauteita sekä Kyläläisten
kirjasissa N:o 89 mainittua kuivahierontaa.

693. Alkuaste. Kääntykää viipymättä lääkärin puoleen.

694. A. W. Jos perheessä on yskoksiään ja itseään muutoinkin
huolettomasti hoitava kurkkutuberkulootinen, voivat lapset saada nesteisiinsä
tuberkelibasilleja, jotka m. m. saattavat aiheuttaa luutuberkuloosia
ja siitä johtuvaa luumätää. Tuberkuloosiluumätä taas kaipaa vuosikausia
kestävää hoitoa, alituisia leikkauksia y. m. s. Jodvasogeni on hyvä
ulk. lääke ajettumiin, mutta ei se voi estää luutuberkuloosin syntyä.

695. N. J. Kovaksi ja siitä halkeilemaan pyrkivään kämmeneeseen
hierokaa illoin diachyli- tahi 10 °/o:stä rikki-salvaa.

696. Veneria. Tautinne voi kehittyä hyvin vaaralliseksi, alituiseen
uudistuvaksi, ellette heti joudu taitavan lääkärin pitempiaikaiseen
hoitoon ja luovu väkijuomista kerrassaan ja ainaiseksi.

697. Hilma. Ainoastaan rakkuloita ja punotusta aiheuttanut
palovamma ei jätä pysyviä jälkiä.

698. ^Huolehtivat Kun raskaan vaimon rinnasta painaessa
tulee verensekaista nestettä ja siinä tuntuu "viiltelyä", olisi kohta
käännyttävä lääkärin puoleen. Peräruiskeet ovat terveellisemmät kuin
"terveyssuola<l jos vatsa asuu kovana.

699. X. Kehnää kesäisin lykkääviä kasvojenne iho-osia voidelkaa
illoin rikkisalvalla ja peskää kasvot aamusin haalealla vedellä,
johon on Huennettu teelusikan kärellinen boraksia.

700. Tulevaisuus 1. Kun kerran olette vapautuneet orjuudesta,
kyllä jälkivaikutuksetkin vähitellen häviävät urheillessa. Syökää
kesällä runsaasti nuorta fiiliä ja hierokaa silmiä ympäröivää ihoa illoin
esim. Irolane-voiteella.

707. H. L. Verta vuotaessa nenästä nostakaa ja pitäkää käsivarret
pystyssä ylöspäin, pistäkää jalkanne vähäksi aikaa kerrallaan
useita kertoja jääkylmään tahi hyvin kuumaan veteen ja tukituttakaa
syvälle sieramiin etikkaan kastetuita pumpulitukkoja. Ette ^saa niistää
nenäänne.

702. »J. V. N." 15 vuotiaassa 2—12 kertaa vuodessa uudistuvien,
noin tunnin kestävien näkö- ja kuulo-häiriökohtausten takia
tulisi teidän kääntyä hermotautilääkärin puoleen. Urheilu ja kylvyt
ovat hyödyksi. Tupakki, kahvi ja alkoholijuomat ehdottomasti kiellettävät.

703. »21 vuotias." Kun vapahtajanne voimassa kerran olette
paheen harjoittamisesta vapautuneet, jatkakaa lujana alottamallanne
tiellä. Hyvä että jätitte kahven ja teenkin. Urheilkaa ja voimistelkaa
milloin aika myöntää. Nielusta lähtevä lima ei ole mitään huolestuttavaa,
korlatkaa vain tarpeen mukaan miedolla suolavedellä.

704. 2:nen »huolestunut" kysyy miten saisi poistetuksi "kovat,
napinkokoiset kasvamat miehen rintalihasten (?) päistä". Emme osaa
tässä muuta kun kehottaa näyttämään lääkärille. Veitsi on ehkä tarpeen.

705. /. E. 60 vuotiaan, aamusin puutuvat kädet ja jalat kaipaavat
nähtävästi hieromista, mutta tutkituttakaa sydäntäkin.

706. Heikko mies. Suolitoimintanne hitaus ja hermostonne
velttous riippuu riittävän ruumiinliikunnon puutteesta. Hierotuttakaa
vatsaanne ja ruvetkaa, edes L/z tuntia päivässä, joka päivä sahaamaan
ja hakkaamaan halkoja. Urheilu-, ilma- ja aurinkokylvyt kesällä olisivat
sitä paitsi paikallaan. Kihomatoja teissä ei voi olla, koskei sellaisia
ole näkynyt.

707. Lemiläinen. Kerta kuukaudessa tulevien hengenahdistusja
yskäkohtauksienne luonnetta on kertomuksestanne mahdoton varmuudella
arvata, mutta emme voi otaksua taudin parantumattomaksi.
Koettakaapahan pyrkiä joksikin aikaa sairashuonehoitoon.

708. Ompelia. Pääkipunne, koskemiset vatsaan, kaasumuodostukset
(kolina) suolissanne ja siitä johtuva unen häiriö, ovat kaikki
seurauksia työstänne. Hierotuttakaa hartia- ja riiskalihaksianne aluksi
joka ilta. Illoin haalea peräruiske, johon on sekotettu 20—30 tippaa
asa foetida tippoja ja yöksi vatsallenne kylmä vesikääre. Voimistelkaa
myös. Lääkkeistä ei ole teille hyötyä.
70P. Puutteen vappu. Kiitos. Otetaan huomioon.

770. "18 v.li Vaikka ylipäänsä säännölliset kuukautisenne
ovatkin niukat, ette tarvitse silti olla huolissanne. Mutta joka kerta kun
vaivoilla tekevät alkuaan paneutukaa muutamiksi tunneiksi vuoteeseen
hyvin peitettynä ja juokaa suuri lasillinen kuumaa selja-teetä.

777. E—th. Maitomaisen liman erittyminen, ruokahalun väheneminen,
ärtyisyys ja väsymys y. m. vaivanne aiheutuvat selvästi 20
vuotiaalle kovin rasittavaksi käyneestä yksipuolisesta istumatyöstä. Tarvitsette
6—8 viikon virkistysloman. Jos sen saatte, käyttäkää se hyvin
lääkärinne ohjausten mukaan. Senkin jälkeen harjoitelkaa joka päivä
kotivoimistelua.

712. Harhaileva. Pyrkikää toht. Lybeckin hoitoon Ruovedellä.

773. 19 v. tyttö. Kutkuavia, punoittavia kohtia hautokaa Va %
tanniniliuoksella, mutta älkää noita osia millään tavalla hangatko, turmelette
sillä terveyttänne. Ell'ei main. keino auta, kääntykää pian lääkärin
puoleen.
Helsinki 1909, K. F. Puromiehen kirjapaino.

Cerueydenhoitolehti

Duodecim-seuran toimittama ja kustantama,

Helsinki Päätoimittaja Konr. ReijoWaara. 1909

Lehden konttori Helsingissä Kauppiaankatu 9; P. 3783, avoinna kesällä tiist.
ja lauantcna klo 1/-29~-l/2 10 a. p. Tilaushinta 2mk. vuodelta Helsingissä, 2: 50 p.
postissa. Lehti ilmestyy kerta kuukaudessa, kesällä kerran 2 n:oa yhtenä. Lehteen
tulevat kirjoitukset ja kirjelaatikkoon aijotut kysymykset lähetetään Toht. Konr.
ReijoWaaralle Antink. 15. telef. 4892, muistutukset lehden jakamisesta konttoriin.

Koulu-nuorisoa kasvattamaan ruumiillistakin työtä
rakastaviksi, reippaiksi ja terveiksi kansalaisiksi.

Kirj. Konr. ReijoWaara.

Keväällä eräs hyvä ystäväni kertoi olevansa aikeessa
lähettää hyväntapaisen, mutta huonon kuulonj a lukuty öhön.
ilmenneen vastahakoisuuden takia oppikouluuralle vähemmin
soveltuvan 16 vuotiaan poikansa aina Jämtlandiin
saakka Ruotsissa, Äsgärd nimiseen käytännölliseen
työkouluun.

Ajattelin silloin itsekseni, etteiköhän meillä nyt
omassakin maassa olisi poikasille sopivia työkouluja, mutta
en sentään lausunut ajatuksiani Julki, kun koko asia oli
minulle silloin joteskin outo. Tuntui kyllä siltä kun olisin
jotakin Äsgärdin koulusta lukenut, mutta missä? Myöhemmin
minulle selvesi, että Hälsovännenissä on ollut
siitä laajatkin selonteot, 1907 siv. 309, 419 & 450 ja 1908
siv. 129. Uudestaan luettuani nuo muististani hälvenneet
kirjoitukset, silmäni avautuivat näkemään tuon koulukysymyksen
aivan uudessa valossa.

Juhannuspäivänä sitte sattumalta, eräs vanha kokenut
koulumies, nuorten kasvatusta lämpimästi harrastava
pappismies, sanottu ystäväni (lakimies) ja tämän kirj.
laatija, jouduimme yhteen ja puheeksi tuli Äsgärdin

koulu, jossa sinne toukokuulla matkustanut nuorukainen
kuului viihtyvän erittäin hyvin. Keskustelun kuluessa
meille kaikille selvesi, että kysymyksessä olevalla koulumuodolla
on uraa aukaiseva merkitys ja että sen toimintatapaan
kannattaa tarkemmin tutustua ja tutustuttaa
kaikkia yleistä terveydenhoitoa harrastavia, tarkoituksessa
saada jotakin vastaavaa pystyyn omassakin maassamme.
Ja allekirjoittaneelle joutui tehtäväksi laatia kysymystä
koskeva kirjoitus Terveydenhoitolehteen. Tällä tavoin sai
alla oleva kyhäys alkunsa ja on se pantu kokoon tarjona
olevan Asgärdin koulua koskevan kirjallisuuden avulla.

Ruotsissa avattiin 16/? 1906, Storsjön nimisen järven
rannalla, »Birka» nimisen kansanopiston vieressä Jämtlannissa,
Täng-aseman läheisyydessä, ainakin pohjoismaissa
ensimmäinen laatuaan oleva poika-koulu. Koulun
nimi on Asgärdin koulusiirtola ja sen luoja, alkuunpanija
ja johtava sielu on ent. kapteeni, kansanopiston johtaja,
kreivi Robert Mörner.

Koulun tarkoitus on kasvattaa 13—17 ikävuosien
välillä olevia, hyväntapaisia poikia työiloon, järjestyshaluun
ja käytännölliseen kuntoon; kehittää ja vahvistaa
heidän voimiaan sekä karaista heidän ruumiinsa, mielensä
ja luonteensa. Sanalla sanoen koulu pyrkii kasvattamaan
terveitä, karaistuja, vankkoja ja kunnollisia miehiä,
jotka lujaluontoisina tahtovat ja pystyvät seisomaan
omilla jaloillaan ja suoriutumaan elämäntaistelussa, vääjäämättä,
pelkäämättä ja halveksimatta minkäänlaista
ruumiillista työtä.

Tarkoitukseensa pyrkii koulu tarkasti järjestetyn,
yksinkertaisen ja terveellisen elämänjärjestyksen sekä
käytännöllisen työn avulla, jota oppilaat kykenevien,
ammattitaitosten opettajien ja opettajattarien johdolla
saavat suorittaa.

Aikoja sitten jo oli kreivi Mörner luonut huomiotaan
monenkin huolena olevaan tosiasiaan, että koulunuoriso,
vierautuen varsinaisesta ruumiillisesta työstä, useimmiten
käyttää loma-aikojaan epäterveelliseen tyhjäntoimittamiseen
tahi yksistään huvitteluun, niin hyvin omaksi vahingokseen
kuin juovan syventämiseksikin eri kansanluokkien
välillä. Ei riitä näet nykyajan pyrintö nostamaan työväenluokan
tietomäärää, täytyy ehdottomasti oppia näkemään
ja tunnustamaan, että yhtä tärkeää kun on kohottaa
työväenlasten tietopuolista sivistystä yhtä välttämätöntä
on yksilön ja koko yhteiskunnan menestykselle kasvattaa
sivistyneiden luokkien lapsia kykeneviksi ja halukkaiksi
itse suorittamaan kaikkea, jopa halvimpanakin pidettyä,
jokapäiväisessä elämässä kysymykseen tulevaa työtä, ja
siten omasta kokemuksestaan kaikkea työtä arvossa pitäviksi,
eikä mitään työtä kammoksuviksi, kunnon kansalaisiksi.

Nuorison opettajana oli Mörner myöskin tullut
siihen kokemukseen, että 17 ikävuoteen saakka poika
harvoin on huvitettu lukutyöstä ja sellaisista tehtävistä,
jotka kysyvät omintakeisuutta tahi vakavampaa ajattelemista,
mutta että ovat sitä halukkaampia käyttämään
ruumiillisia voimiaan, kun vaan heitä siihen
johdetaan. Onnellisinta nyt olisi jos jokaisessa sivistyneessäkin
kodissa tätä selvästi oivallettaisiin ja voitaisiin
loma-ajoiksi leikkien ohessa tarjota pojille järjestelmällistä
ruumiillista työtä taitavan johdon alla. Mutta useimmiten
puuttuu vanhemmilta aikaa ja kykyä siihen. Tarjotakseen
nyt kodeille apua tässä kodin tärkeässä, mutta enimmäkseen
laiminlyödyssä tehtävässä, on kreivi Mörner
perustanut koulunsa ja kolmen vuoden kokemus sekä
kasvava oppilasmäärä jo selvästi osottaa, että koulu
tyydyttää kipeän tarpeen. Suomestakin siellä on ollut ja
on oppilaita.

Tähän työkouluun soveltuvat kokovuosioppilaiksi varsinkin

sellaiset poikaset, jotka ruumiillisen heikkouden
takia ovat pakotetut vuodeksi, pariksi keskeyttämään
koulutyönsä, ja sellaisia on, Jumala paratkoon, Suomenkin
kouluissa joka vuosi suuret määrät. Kesäoppilaiksi tällaisiin
kouluihin pitäisi ainakin yhdeksi kesäksi saada kaikki
koulupojat.

Asgärdin koulusiirtola on jaettu kolmeen, lähellä
toisiaan olevaan kotiin, joista »Doresta», ja »Jomsborg»
ovat kokovuoden oppilaita varten, »Birka» (kansanopisto)
on kesäkurssilaisille järjestetty. Dorestalla on 3/4 ha suuruinen
oma ja i ha vuokra-maanala käytettävänä, Jomsborgilla
on 4 ha maanala. Kokovuosi kurssi kestää 10
kuukautta. Lomaa on 16/e—16/? ja i kuukausi joulun
aikana. 2 kuukautinen kesäkurssi alkaa 15/6. Kesällä herätetään
pojat kl. 6, ottavat kohta kylmän ryöpyn ja pukeutuvat;
6,30 aamurukous, vaatteiden tarkastus (että ovat
puhtaat j. n. e.) ja vuoteiden kokoonpano; 6,50—7,30
huoneiden siivoamista y. m. keveämpää työtä; 7,30 eine
ja 8—ii työntekoa, 11,30 kylvetään, uidaan; 12,45 puolinen;
2—4 taas työntekoa; 4—4,30 kahvilomaa (haluaville
maitoa), jonka jälkeen työtä jatketaan kl. 6:teen; 7 illallinen;
8,30 iltarukous, vuoteiden teko, maatapano ja 9

l/2

hiljaisuusmerkki. Talvella noustaan ylös tuntia
myöhemmin; 11,30—12,30 tavallisesti hiihdetään, 4,30—
6,30 on teoreettista opetusta: kahtena päivänä viikossa
äidinkielessä, 2 p:nä laskennossa, l p:nä kaunokirjoituksessa
ja i p:nä konstruktioni ja huonekalupiirustuksessa.

Työt ovat oppilaiden kesken jaetut siten, että kukin
kokovuosioppilas suorittaa samaa työlajia aina i kuukauden
yhteen menoon, kesäoppilaat 2 viikkoa. Dorestalla on
aina 2—3 kyökkipoikaa, i leipoja, 2 siivoojaa, 2 talon
miestä, muut ovat talvella nikkaritöissä, kesällä sekä
nikkari- .että kasvitarha ja maanviljelystöissä. Jomsborgillä
taas on 2 talonmiestä, 2 hevosmiestä, i sikopaimen
2 lehmänhoitajaa j. n. e. Birka-osastolla oli 1908 2 kyökki

poikaa, i leipoja, 2 tarjoilijaa, 2 siivoojaa, 2 talonmiestä,
i sikopaimen, 2 hevosmiestä, 2 puutarhuria, loput maanviljelystöissä.

Jokaisen oppilaan tulee itse laittaa ja korjata vuoteensa.
.Kunkin oppilashuoneen siivoamisesta ja puhtaanapitämisestä
vastaa vuoroviikkonsa aina i huoneen asujamista.
2 kertaa kuukaudessa pesevät oppilaat huoneiden
lattiat. Kuukausi-siivoojat puhdistavat ja pesevät
yleiset huoneet, puhdistavat ja täyttävät lamppuja, laittavat
tulennokset takkoihin, kattavat ja korjaavat pöydät,
palvelevat ruokapöydässä j. n. e. Kukin oppilas harjaa
omat vaatteensa ja kenkänsä, ompelee vatteisiinsa nappeja
parsii sukkiaan j. n. e.

Talonmiehet sahaavat ja hakkaavat kaikki polttopuut,
kantavat puut ja veden keittiöön, hoitavat käymälän
ja lannan, pitävät pihamaan ja huoneiden ympäristöt
puhtaina j. n. e.

Koulun ensi vuoden toiminta-ajalla eivät pojat
puuttuneet kyökki töihin ja ruuanvalmistukseen. Sitä
varten oli erityisiä palvelijoita. Mutta sittemmin ovat
nämäkin työt joutuneet yksinomaan poikien käsiin ja he
ovat niissäkin, taitavan johdon alla, suoriutuneet vallan
hyvin, vastoin muutamien syrjäisten epäilijäin arveluita,
jotka saivat Mörnerin aluksi pitämään palvelijoita ruuanvalmistusta
varten, mutta jommoisesta sekajärjestelmästä
pian huomattiin olevan paljasta haittaa.

Ensi vuonna olivat koulussa kaikki huonekalut
lainatut. Pojat ovat vähitellen veisto-opettajan johdolla
m. ra. valmistaneet omat sänkynsä, tuoleja, pöytiä, pesutelineitä,
kaappeja y. m. taloustarpeita, maalanneetkin
niitä j. n. e. Veisto- ja sorvaus- y. m. sellaiset työt ovat
ylipäänsä olleet hyvin suositut. Samoin hevosmiehen
toimi. Navetassa ovat pojat joskus pyrkineet vähän
hutiloimaan, mutta ylipäänsä ovat lehmienkin hoitajat
ja lypsäjät suorittaneet tehtävänsä tunnollisesti.

Illat koulussa käytetään seurusteluun ja yhdessä
oloon, j olion tavallisesti naisopettaja lukee ääneen j a oppilaat
tekevät käsitöitä, paikkaavat vaatteitaan j. n. e. Vaihtelun
vuoksi silloin tällöin pistetään leikiksikin.

Voimistelua ja urheilua ei myöskään laiminlyödä.
Talvella ovat hiihtoretket hupaisena virkistyksenä, kesällä
pallosilla olo ja uinti. Usein on tehty kävelyretkiä lähiseutuihin,
voileipäeväät taskussa. Muutamia tunturimatkojakin
on suoritettu, niin ettei poikia suinkaan ole
rasitettu liiallisella työnteolla, ja poikienreippaus osottaakin
että terveydekseen on heidän olonsa Äsgärdin koulussa ollut.
Sen osottaa myöskin ne lukuisat kiitoslausunnot sekä sanomalehdissä
että vanhemmilta ja vaikuttavilta henkilöiltä,
jotka ovat liitetyt koulun vuosikertomuksiin. Niistä
tässä mainittakoon muutamia. Yksi leski esim. sanoo
pojastaan, että hän, joka aina on ollut hyvin heikko ja
usein sairaana, palasi vuoden oltuaan tässä koulussa
karaistuna, reippaana ja koko käytökseltään levollisena.
Eräät suomalaiset vanhemmat todistavat pojastaan, että
hän epämiehekkään pehmeäluontoisesta muuttui reippaaksi
ja itsensähillitseväksi. Eräs piirilääkäri, joka oli
kouluun lähettänyt 14 vuotiaan poikansa, sanoo, etteivät
hänen kouluunpanemansa toiveet ole pettyneet. Hammaslääkäri
taas, joka ainoastaan epäillen oli lähettänyt
poikansa Äsgärdiin, huomasi pian epäilyksensä aiheettomaksi.
Erä sprofessori, jonka 16 v. poika oli kesäkursseilla
1908, sanoo pojalla olleen suurta hyötyä koulussa olostaan.
Jämtlannin maaherra sanoo pitävänsä koulun menettelytavat
hyvinä ja tarkoituksenmukasina. Ruotsin maanviljelyspäällikkö
on sitä mieltä, että koulu suorittaa hyvän
työn sekä ansaitsee tukea ja kannatusta. Ja Ruotsin
kirkollistoimikunnan päällikkö Hammarskjöld taas on
antanut käyntinsä johdosta mitä kiitettävimmät arvostelut
koulun toiminnasta.

Oppilaiden yksityisraha-asiatkin ovat jonkun opettajan

huolena. Ja siitä on ollut koko paljon vaivaa, mutta
huomattu välttämättömäksi jotta saataisiin pojat opetetuiksi
säästäväisyyteen. He ovat saaneet ainoastaan 50
äyriä viikossa käyttörahoiksi. Johtaja sanoo, että henki
oppilaiden kesken on lukukausi lukukaudelta vakaantunut
yhä paremmaksi ja tulokset kasvatuksesta käyneet yhä
varmemmiksi, jota selvemmin vanhemmat ovat oppineet
luottamaan koulun johtoon, eivätkä välittäneet hemmoteltujen
poikastensa vaikeroimisista koulussaolonsa alkuaikoina.
Eikä tuollaisia valittajiakaan näy olleen monta,
mutta jos ne olisivat saaneet kotoa tukea olisi se voinut
olla muillekin haitaksi.

Koulumaksu on vuosi-oppilailta 600 kruunua vuodelta,
kesäoppilailta 70 kr kuukaudessa.
Mainitsemista vielä tämän yhteydessä ansaitsee, että
1908 vuoden lopussa on Tukholmalainen tukkukauppias

E. Sunderdahl testamentannut noin 4 milj. kruunua 2-vuotiskurssisten,
käytännöllisten koulusiirtoloiden aikaansaamiseksi
kansakouluista päässeille pojille ja tytöille. Tämä
lahjoitus tulee varmaankin antamaan voimakasta sysäystä
Mörnerin kouluidealle.
Mörnerin mallisia kouluja mekin tarvitsemme. Sellaisia
pitäisi meillä siis säätämän pystyyn. Ja hyödyllisintä
sekä mukavinta olisi saada ne toimimaan jonkummoisina
sisarlaitoksina kansanopistoille. Miettikääpähän kansanopistojen
johtajat ja johtokunnat asiaa, eiköhän olisi
mahdollista ainakin yhdessä tahi parissa paikassa saada
sellainen toimeen jo ensi kesänä, kesäoppilaita varten
aluksi, jolFei jo tänä talvena.

Rakkauden korvilla kuunnelkaamme kansamme
sydämen tykyntää!

Lukija! Jos olet koulua käynyt, oletko tullut ajatelleeksi,
että kansasi on tuon kouluutuksen sinulle pääasiassa

kustantanut ja että olet siitä kansallesi suuressa
velassa, jota olet velkapää edes johonkin määrin lyhentämään
työssä kansasi hyväksi.

Te taas, jotka omistatte maallisia tavaroita, Jumalan
antamia lahjoja, joilla voitte luoda ympärillenne mukavuutta,
suojata terveyttänne, jopa vaikeudetta uhrata
varoja korjataksenne tasapainostaan joutunuttakin;
ettekö ole huomanneet, että ympärillänne on kansalaisia,
oman kansanne jäseniä, jotka vaeltavat terveydenhoidollisessa
pimeydessä, toisia taas, joitten silmät ovat auvenneet
puutteitaan huomaamaan, mutta jotka olojen tahi
köyhyyden ahdistamina huokailevat raskaan taakan alla,
ja joita helposti voisitte tukea, rohkaista, nostaa.

Oletteko koskaan tulleet ajatelleeksi, että jos yhdistynein
voimin, Te, joilla on tietoja ja varoja, rupeaisitte
paikkakunnallanne työskentelemään kansalaistennekin terveydenhoidon
parantamiseksi, niin voisitte pikemmin
kuin voitte aavistaakaan, iloksenne ja omaksi hyödyksennekin,
saada monta terveyshoidollista epäkohtaa korjatuksi,
jotka nyt painavat kuntanne väestöä. Warmaankaan ei
teillä olisi vaikeata hyvinkin pian saada kunnassanne
pystyyn esim. peräti tarpeellinen, pieni kulkutauti sairaala,
yksinkertainen -hoitola rasittuneita, varsinkin köyhiä
sairaita varten, kiertävä sairaanhoitaja kuntaan y. m. s.

Lukekaahan tarkkaavaisuudella alla olevan, toimitukselle
tulleen, nöyrän, paljoa kokeneen vaivatun kansan
naisen sydämen pohjasta lähteneen hätähuudon. Siinä
ilmenee kansasi sydämensykintää. Kallista sille rakkauden
korvaa. Eikö tällainen harras huokaus herätä halua käymään
uhrautuvalla voimalla kansasi hyväksi työhön,
raivataksesi kansallesi tietä valoisampaan tulevaisuuteen.
Eikö se väellä ja voimalla kutsu sinua ja minua ja meitä
kaikkia herättämään nukkuvia, nostamaan rasittuneita,
tukemaan kaatumaisillaan olevia.

Paatunut on varmaankin se, johon eivät tällaiset
huokaukset koskisi.

Konr, ReijoWaara.

»Meillä on Jumalankiitos hyväsydämisiä oppineita,
jotka jakavat tietoja terveydenhoidosta niillekin, jotka
eivät ole olleet tilaisuudessa tietoja hankkimaan suuremmista
oppilähteistä. Yksi tällainen tiedon levittäjä on
Terveydenhoitolehti.

Kun me saamme neuvoja, niin meille tulee halu niitä
noudattaa. Ja kun aikaa voittaen tulee huomaamaan
neuvot hyviksi, niin into tietysti kasvaa. Mutta usein ne,
joilla on parempi terveys, ovat enimmän välinpitämättömät
terveydenhoidosta, panevatpa vielä sulkuja niidenkin
tielle, jotka koettavat terveyttään hoitaa. Kylvyt, auringonpaiste,
raitis ilma ja ehdoton raittius kaikista nautintoaineista
y. m. s. kas, ne muutamien mielestä ovat
vain turhaa terveysintoilua. Kyllä, saa monasti pistopuheita
ja loukkaaviakin sanoja kuulla. Ne tosin eivät niin
paljon tule pahansuomisesta kuin ymmärtämättömyydestä.
Terveempään ne eivät niinkään vaikuta,
mutta heikomman herkkään mieleen se käy kipeästi.

Kun esim. tahtoisi raitista ilmaa yöksi, niin eipä
tuota toisen vallan alla oleva helpolla saa, ahtaissa oloissa
kun nukkuu useampia yhdessä huoneessa, eikä siinä kysytä
yksilön mieltä. Ei saa avata akkunaa. Yksi pelkää vetoa,
toinen yskänsä pahenevan ja kolmannella on hammassärky.
Ja talvella ovat sisäkasvit monin paikoin suurena esteenä,
köyhän ainoa talvikoriste kun jäätyisi talven pakkasessa.

Ja entä sopiva ruoka järjesty s. Se jos mikä on vaikea
noudattaa. Joka epäedullisissa oloissa sitä koettaa seurata
se kovan kokee. Usein se onkin köyhyyden takia aivan
mahdotonta. Kuitenkin on paljon niitä, joiden ehdottomana
velvollisuutena olisi sitä seurata, päästäkseen esim.
pitkällisestä, vaivaloisesta »vatsakatarrista» ja sairauden
aikanakin työhön pystyäkseen. Tuossa muuan talonväki

nauttii eineekseen hapanta leipää, kirvelevän suolasta
kalaa, perunoita ja hyvin hapanta piimää. Tulee tuon
ruokapöydän ääreen myöskin sairas, joka on kokenut ja
lukenut, että tuo ruoka ei ole tervetullut hänen sairaalle
vatsalleen. Mutta mikäs auttaa. Omaiset sanovat: »Joko
taas alat ällistelemään! Vai muuta ruokaa pitäisi olla!
Ei kannata leipoa happamatonta leipää. Hapantuu se kurnaali
jo meijeristä peninkulman päästä kuumalla kesällä
tuodessa. Siunaa ja syö! On niitä ihmisiä, joilla ei ole
tällaistakaan ruokaa edessään.» Sairastakin nälkä hiukasee.
Hän syö, työssä kun on saanut ruokahalunsa niinkuin
muutkin. Syötyä seuraa oksennus, päänpyörrytys, voimattomuus,
ja työ syönnin jälkeen ei tahdo luistaa. Mieleen
tulee katkerat ajatukset ja sydän kapinoitsee elämän
nurjia oloja vastaan. Mutta kansan nainen ja kansan mies
voi paljonkin kestää, vallankin silloin kun Jumalanpelko
suurena sydämessä asuu. Pois ajaa Jeesuksen rakkaus
vihan sydämestä.

Kun olisi parantoloita, joihin köyhä voisi päästä
ilmaiseksi, ei kuukaudeksi, ei kahdeksi, vaan siksi kunnes
paranisi. Oppineet tietäisivät, mitenkä ne parantolat olisivat
laitettavat, että ne tarkoitustansa vastaisivat. Luonnonparannuskeinoillakin
ehkä moni saisi terveytensä
takaisin, raittiin ilman, aurinkokylpyjen, sopivan ruokajärjestyksen
avulla. Voisi siellä ehkä olla työtäkin kunkin
sairaan voimain mukaan, mutta ei koskaan saisi olla työ
pääasia, vaan sairaan terveytyminen.

Toiset sortuvat taudin käsissä kesken elämäänsä,
silloin kun muutamat taistelevat vähän paremmissa oloissa
terveyttä saavuttaakseen. Eikö näin ollen olisi tarpeen
vaatima, että sellaisia sairaita varten, jotka eivät voi
itseänsä kodissa hoitaa, olisi parantoloita, joihin voisivat
päästä ilmaiseksi?

On niin paljon äänetöntä tuskaa, valittamattomia
kärsimyksiä, ylipääsemättömiä vastuksia. Kun tämä

maailma kerran on »murheen laakso», niin se kyllä sellaisena
pysyykin. Mutta sen murhetta voitaisiin lieventää
ja sen kärsimyksiä vähentää, vaan ei pysyväisesti koskaan
ilman Jumalan apua. Maailma ehkä ensimmäisen syntiinlankeemuksen
jälkeen olisi ollut onnellisempi jos olisi
seurattu Jumalan käskyä: »Otsasi hiessä pitää sinun syömän
leipää.»

Kirjoitin tämän siksi jos arvoisa Toimitus olisi niin
hyvä ja kirjottaisi näiden asiain johdosta Terveydenhoitolehteen
tai muuten sen asian hyväksi toimisi. Pitkällisen
sairauteni aikana olen näitä ajatellut. Jos kykenisin
kirjoittelemaan, niin koettaisin itse. Puutteen Vappu.»

Kenen asia?

Muuan kansakoulunopettajatar kysyy lehden toimitukselta,
eikö olisi suotava, että lääkäri ilmoittaisi opettajalle
kun joku hänen oppilaistaan lääkärin tieten sairastaa
tarttuvaa tautia?

Aiheen tähän kysymykseen kertoo hän saaneensa
siitä, että eräs pesijätär oli pessyt tulirokkoa poteneen
vaatteita ja niistä vienyt tartunnan koulussa käyvälle
lapselleen, joka vastoin hoitavan lääkärin kieltoa saapui
vielä heikkona kouluun 2 viikkoa sairastettuaan. Koulussa
tämä tartutti kolme muuta oppilasta ja aiheutti koulun
sulkemisen 8 päiväksi. Se lääkäri, joka oli sairasta hoitanut,
ilmotti kyllä 3 päivän kuluttua asiasta piirilääkärille,
kun sairas ei ollut totellut lääkärin kouluunmenokieltoa,
mutta sillä välin ennätti lapsi tartuttaa tovereitaan.

Mitä ensinnäkin tehtyyn kysymykseen tulee, olisi
tietysti aina tarpeellista, että opettaja saisi tietää mitä
tautia koulusta poisollut oppilas on potenut, olipa tauti
tarttuva tahi ei. Mutta kenen asia on toimittaa hänelle

tuon tiedon? Lääkärit kyllä varmaankin tarttumatautitapauksissa
koettavat parastaan, vaikka varmojen ohjeiden
puute aiheutaa epätasaisuuksia heidänkin toiminnassa.

Kerrotussa tapauksessa näkyy kuitenkin päävika
olleen siinä, ettei kunnan terveyslautakunta, vaikka lapsi
oli jo ollut 2 viikkoa sairaana tulirokossa, ollut selvän
velvollisuutensa mukaisesti ryhtynyt minkäänlaisiin varotoimiin
taudin leviämisen estämiseksi. Lautakunnan asia
näet ehdottomasti on huolehtia siitäkin, että m. m. opettaja
hyvissä ajoin saa tietoa tarttumatautitapauksista, joista
voi koitua koululle vaaraa. Mutta toiselta puolen olisi
syytä opettajankin vaatia oppilaalta, jonka tietää olleen
lääkärihoidossa, lääkärin todistus taudin laadusta, ennenkuin
ottaa jälleen kouluun kuumetta poteneen oppilaan.

Mutta tarpeen olisi, että piankin saataisiin kunnollinen
kulkutautiasetus voimaan, sillä sanotuntapaiset,
alituiseen uudistuvat tapahtumat niin hyvin koulun piirissä
kuin koulujen ulkopuolellakin, juuri osottavat, miten
peräti järjestämättömällä kannalla kulkutautien vastustamisen
käytännölliset toimenpiteet yleensä meidän maassamme
yhä vieläkin ovat.

Koleraa vastaan meillä toki nyt jo selvän asetuksen
nojalla toimitaan, mutta ainakin yhtä vaaralliset, ja nykyään
kansallemme paljon tuhoisammatkin kuin kolera,
ovat tulirokko, lavantauti, kurkkumätä ynnä moni muukin
tarttuva tauti, vaikkei niitä kohdellakaan yhtä ankarasti
kuin koleraa.

Kunpahan kerran kansa itse oppisi käsittämään,
että olisi tarpeen toimia tarmokkaammin mainitulta tautejakin
vastaan, ei kulkutauti-lainlaadinnassakaan voitaisi
enää vitkastella ja uinaella kuten tähän saakka.

Konr. ReijoWaara.

Tippurista ja sen hoidosta.

Kirj. Ernst af Hällström,

Tippuri on samoinkuin muutkin irstaisuudesta johtuneet
taudit, kuppatauti ja juoppous, niitä itsehankkimia
tautia, jotka eivät ainoastansa tuota sairastavalle itsellensä
monenmoisia kipuja, tuskia ja haittaa, vaan myöskin
turmelevat kodin ja avioliiton ilon, onnen ja rauhan sen
kautta, että viaton puolisokin niin usein saa niiden seurauksia
itsessänsä kärsiä, sekä vielä voivat tuottaa vastasyntyneille
lapsillekin elinkautista haittaa.

Juuri sentähden, että tippurilla voi olla niin kauas
ulottuvia vahingollisia vaikutuksia, vaikka sitä monestikin
pidetään niin vähäpätöisenä, ettei sitä edes malteta kunnollisesti
hoitaa, on niin tuiki tarppeellista tehdä yleisölle
selkoa taudin laadusta, keinoista sen ehkäisemiseksi ja sen
hoidosta.

Tippuri on saanut nimensä siitä sen varsinaisesta
tuntomerkistä, että märkää tippuu eli oikeammin tihkuu
sukupuolielinten limakalvosta. Sen aiheuttaa märkää
synnyttävä gonokokki-niminen pienoiseliö, joka jouduttuansa
limakalvoon tuottaa siihen tulehduksen ja kipeitä,
kirveleviä haavoja, joista gonokkia runsaasti sisältävää,
tarttuvaa tippurimärkää erittyy. Tulehdus ja märkähaavat
leviävät yhä, miehillä edeten siementiehyeiden
kautta siemenrakkuloihin ja kivesrauhasiin, jotka tulehtuvat,
sekä virtsaputkea pitkin syvemmälle rakoneturauhaseen,
rakonkaulaan ja rakkoon, jossa tauti tuottaa
suuria kirveleviä tuskia ja alituisia tahi taajoja virtsapakotuksia.
Naisilla etenee tauti Bartholinin mukaan
nimitettyihin rauhasiin, jotka tulehtuvat, munajohtajiin
ja munasarjoihin kipua tuottavalla tulehduksella, sekä
virtsatiehyettä myöten rakkoon. Rakosta tulehdus vielä
voi nousta selkämunuaisiinkin.

Juoduttuansa vereen voivat gonokokit levitä kaikkiin

ruumiin elimiin, etenkin jäsenniveliin, jolloin syntyy
vaikeita nivelvaivoja, y. m. — Monesti tunkeutuu taudinmyrkky
syvälle elimiin, synnyttäen siellä vaikeasti parantuvia
märkäpaiseita, jotka parannuttuansakin tuottavat
haittaa arpikutistumisen kautta. Tällainen arpi virtsaputkessa
esim. usein aiheuttaa veden heiton vaikeutta elinajaksi
ja vaatii tarkkaa j a kärsivällisyyttä kysyvää hoitoa.

Niinkuin ylempänä on viitattu, on tippuri sellainen
tauti, joka ainoastaan tartunnan kautta voi saada alkunsa.
Tartunta leviää sairaasta henkilöstä toiseen melkein yksinomattain
sukupuoliyhteyden kautta tippurisairaan kanssa,
jolloin sairaasta eriävä, gonokokkia sisältävä tippurimärkä
tahrautuu toisen kumppanin sukupuolielinten
limakalvoihin, tuottaen äskenmainitun tulehduksen ja
märkähaavamuodostuksen. Toisinaan voi kuitenkin,
niinkuin esim. lapsiin, tartunta tapahtua sairasten tahraamien
vaatteiden y. m. kautta; sentähden on tarkasti
varottava, etteivät lapset saa maata tippurisairasten
kanssa samassa vuoteessa eivätkä muutenkaan saa käyttää
alusvaatteita, pyyhkeitä tai muuta, joka on voinut tahraantua
sairaan märkävuodosta. Koska tippurimärkä
on niin myrkyllistä, että se jouduttuansa silmään, siellä
aiheuttaa ankaran ja kipua tuottavan tulehduksen, on
tarkasti varottava, ettei tahraantuneista hyppysistä,
pyyhkeistä tahi muuten märkää joudu silmiin. Erikoisesti
on synnytystilaisuudessa otettava huomioon mahdollisuus,
että syntyvän lapsen silmiin voi tippurisairaasta
äidistä joutua märkää. Ellei tarkkoihin varokeinoihin
ole ryhdytty, saa lapsi silloin silmätulehduksen, joka
vähässä ajassa turmelee silmän, tuottaen sokeuden.
Tämä on tavallisimpana syynä siihen, että on niin monta
»syntymästänsä» sokeata.

Ainoana varmana ja tehokkaana keinona välttää
tippuritartuntaa ja pysyä vapaana tästä taudista, on
pitäytyä kaikesta sukupuoliyhteydestä ulkopuolella

avioliittoa, elää siveästi. Siveästi eläen välttää sitäpaitsi
myöskin sekä niin monta muuta vaikeata tautia että
niin sanomattoman paljon häpeätä ja sieluntuskaa ynnä
perheonnettomuutta, jotka siveettömyyttä seuraavat.
Tämän takia onkin jokaisen velvollisuus, itseänsä ja
omaisiansa ynnä yhteiskuntaa kohtaan, vakavasti taistella
intohimojaan vastaan ja pysyä puhtaana.

Niinpian kuitenkin kun joku on sairastunut tippuriin,
on hänen kiireesti haettava apua kokeneelta lääkäriltä.

Että tippuri on tulossa huomaa siitä kun muutaman
päivän tarttuman jälkeen tarttumapaikan limakalvo
rupeaa kihelmöimään, kuumottamaan, tulehtumaan ja
erittämään aluksi kirkasta limaa, joka kuitenkin pian
muuttuu yhä paksunevaksi märäksi, samalla kuin vedenheittäminen
rupeaa kuumottamaan ja pian kirvelemäänkin.
Turha ja väärä häveliäisyys ei nyt saa houkutella sairasta
viivyttelemään lääkäriin turvautumista, koska aina on
sitä parempi parantumisen toivo jota pikemmin joutuu
terveystieteelliseen hoitoon. — Tutkittuansa taudin laadun
ja ottaen huomioon kaikki siihen vaikuttavat olosuhteet,
antaa lääkäri lääkemääräyksiä, tavallisesti sekä
sisällistä että ulkonaista käyttöä varten, mutta sitäpaitse
neuvoja, mitä sairaan tulee noudattaa jokapäiväisessä
elämässään, mitä saa nauttia, mitä täytyy välttää, j. n. e.
parantumisen edistämiseksi.

Sisällisesti nautittavien rohtojen käyttämismääräys
ei tavallisesti ole mutkikas ja on se reseptissä lyhyesti
selitetty, mutta ulkonaisten lääkkeiden käyttämisessä
samoinkuin yleisten neuvojen oikein käsittämisessä ja
muistamisessa voi ujolle tahi hätääntyneelle avunhakijalle
tulla monta vaikeutta ja muiston hairausta. Koska juuri
nämä ovat niin ylen tärkeitä täydellisen ja nopean parantumisen
onnistumiseksi, teen tässä selkoa pääasiallisesti
ja yleisemmin huomioonotettavista ja noudatettavista
seikoista.

Ulkonaisesti käytettäväksi määrätään tavallisesti joitakin
myrkynvastustavia (antiseptisiä) lääkkeitä liuoksessa
ruiskutettaviksi sairastuneeseen elimeen, tulehduksen lakkauttamiseksi
ja märkähaavojen parantamiseksi. Ruiskuttamiseen
käytetään miehillä n. k. tippuriruiskua,
naiset taas voivat käyttää tavallista huuhtelukannua eli

n. k. irrigaatoria. Ellei ole erityisesti määrätty minkälainen
ruisku on hankittava, on paras ottaa tylppäkärkinen
ruisku Siegmannin tahi Tarnowskin mallia, koska
näiden tylppä gumminen kärki on parempi kuin tavallisten
lasiruiskujen pitkät suipot kärjet. Ruiskun täytyy olla
täysin ilmaa pitävän, se on männän olla niin tiiviin, ettei se
päästä vuotamaan; sen tulee käyttämisen aikana olla
täysin puhtaan, jonkavuoksi on paras säilyttää sitä laimeassa
(i tahi 2 prosentisessa) karbooli- tahi boorihappoliuoksessa
siten että ruiskuunkin on vedetty tätä liuosta.
Kun ruisku otetaan käytettäväksi, tyhjennetään se vaan
yksinkertaisesti tästä puhdistusnesteestä olla.ksensa valmis
käytäntöön. -- Huuhtelukannun letkunkärjen puhtaudesta
on samoin pidettävä huolta.
Ellei jostakin syystä erityisesti ole toisin määrätty,
on ruiskutuksia tehtävä kolmasti päivässä, nimittäin
aamulla ylösnoustessa, keskipäivällä ja illalla maata pantaessa.
Heti ennen ruiskuttamista on vesi laskettava, koska
sen kautta virtsatorveen kokoontunut märkä huuhtoutuu
pois ja ruiskutusaine paremmin pääsee vaikuttamaan
haavoihin. Ruiskutusnesteellä täytetyn ruiskun kärki
sovitetaan virtsatorven aukkoa vastaan ja mäntää painamalla
työnnetään lääkeneste kohtuullisella, tasaisella
voimalla torveen, jossa se pidätetään määräajan, jonkun
minuutin, torvensuuta parilla sormella tukkimalla,
jonka jälkeen liika-lääke annetaan juosta pois. Virtsatorven
sisään, seinämiin jäänyt lääkeaine vaikuttaa haavoihin
puhdistavasti ja parantavasti. Joskus annetaan kuitenkin
semmoinenkin määräys, että sisään ruiskutetun lääkkeen

on kohta annettava juosta pois ja vasta senj aikeen uusi
ruiskullinen pidätetään määräaika sisällä. Ensi ruiskullinen
käytetään silloin virtsatorven huuhtomiseen puhtaaksi
märkäaineista ja kohta perästä ruiskutettu varsinaisesti
parantamiseen.

Mutta ei siinä kylliksi, että lääkkeiden käyttö toimitetaan
oikein; sairaan tulee elämässänsäkin noudattaa
erityistä varovaisuutta. Hänen täytyy välttää kaikkea
nostamista, kantamista ja muita raskaita askareita, hän
ei saa juosta, hyppiä, tanssia, ajella eikä paljon kävelläkään,
koska hänen tautinsa näistä käy pahemmaksi.
Milloin vähän enemmän on liikuttava, on tarpeen käyttää
soveliasta kiveksien kannikepussia.

Ruokien ja etenkin juomien suhteen on varovaisuutta
noudatettava. Liian kiihoittavia ruokia, etenkin
väkevillä maustimilla höystettyä on vältettävä ja ennen
kaikkea täytyy ehdottomasti välttää kaikkien väkijuomien
ja mallasjuomien, jopa hiilihappoisten vesienkin
nauttimista, koska nämät kiihoittavina ovat taudin parantumiselle
vahingoksi. Yksin väkevä kahvi ja teekin ovat
kiihoittavina mikäli mahdollista vältettävät.

Hyvän hoidon ja tarpeellisen varovaisuuden kautta
voidaan tippuri muutamien viikkojen kuluessa saada
parantumaan sekä sen ylempänä mainitut vaikeat seuraukset
ehkäistyiksi. Mutta usein ei, syystä tahi toisesta,
tautia saadakaan täydellisesti parantumaan sen äkkinäisenä
ollessa, vaan muuttuu se pitkälliseksi, jolloin sen
terveystieteellinen hoito on muutettava eri olosuhteiden
mukaan, ryhtymällä syviin ruiskutuksiin, huuhtomisiin,
puikon käyttämiseen y. m., jotka tavallisesti ainoastansa
lääkäri voi toimittaa. Tällöin vasta alkavatkin niinhyvin
sairaan kuin tohtorinkin kärsivällisyyttä kysyvät, aikaa
ja rahaa vaativat, usein kipuakin tuottavat hoitokeinot,
jotka jälkitippurille ovat tuottaneet niin ikävän maineen,
mutta joita ei millään muotoa saa laiminlyödä, koska

tällainen kevytmielinen laiminlyönti juuri voi aiheuttaa
tippurin vaikeita jälkitautia, jotka voivat koko jälellä
olevan elämäni ajan jäädä katkeraksi muistoksi ehkä ainoasta
harha-askeleesta.

Ahtaat lantiot.

Kirj. G. V. L
Mitä ahtaampi lantio, sitä vaikeampi synnytys.
Mistä tämä lantion ahtaus sitten riippuu? Se voi johtua
monesta syystä, se voi olla kehitys vika terveessä naisessa,
se voi johtua lapsena saadusta heikkoudesta ja kituvaisuudesta,
joka on ehkäissyt lantion täydellistä kehittymistä,
mutta se voi myöskin riippua sellaisista seikoista, joihin
vanhemmat itse ovat syypäät.
On huomattu, että riisitauti helpommin ja useimmiten
ilmestyy sellaisiin lapsiin, jotka eivät ole äidin rinnalla
ja riisitauti juuri jättää lantion seinämiin epämuodostuksia
ja ahtautta. Meidän on siis hoidettava lapsiamme niin,
ettei niihin tule riisitautia, ja siis pidettävä niitä ensimäinen
vuosi rintamaidolla. Mutta moni äiti varsinkin sivistyneissä
perheissä vieroittaa lapsensa rinnasta enemmän
mukavuudesta kuin todellisesta pakosta. Kun lapsi ei
saa tarpeeksi ruokaa äidistään, niin ruvetaan tavallisesti
antamaan sille muuta maitoa. Tällöin usein menetellään
niin, että rinta jätetään kokonaan, joten lapsi ennen määräaikaa
joutuu keinotekoiselle ravinnolle. Tämä on sekä
äidille että varsinkin lapselle vahingoksi. Lapsi heikkonee
ja joutuu alttiiksi monelle taudille. Jos se on tyttölapsi,
niin sen luurakennus ei kehity niin vahvaksi kun äidin
rinnalla olevalla lapsella. Tämmöinen heikko luurakennus
menee sitten perintönä äidistä lapseen, ja samoin kehittyy
kykenemättömyys imettämään siten, ettei tytär enää
voi lainkaan imettää lastaan, kun hänen äitinsä on laiminlyönyt
imettämiskykynsä kehittämisen. Ranskassa on
kokonaisia maakuntia, joissa synnytykset ovat hyvin

vaikeita ahtaiden lantioiden tähden ja joissa äidit eivät
kykene imettämään lapsiaan.

Mutta pääsyynä nuorten äitien kykenemättömyyteen
imettää lapsiaan on suvussa esiintyvä alkoholismi. Jos
isä on ollut juoppo, niin usein hänelle syntynyt tytär ei
kykene imettämään lastaan. Samasta syystä tulevat
synnytykset jälkeläisillä yhä vaikeammiksi, niin että ne
voivat tapahtua ainoastaan keinotekoista apua käyttämällä,
joten siis juoppouden kirous yhä raskaampana
kohtaa seuraavien sukupolvien tyttäriä riistäen heiltä
kaiken elämänilon ja saattaen heidän sukupuoliemäänsä
mitä kovimpia kärsimyksiä.

Lavantautibasillien sitkeydestä.

Kirj. Konr. ReijoWaara.

Kun tarttumatautitapauksia sattuu saa yhä edelleenkin,
varsinkin maalla, alituiseen kuulla epäileviä kysymyksiä
sellaisia kuin: »Miten se voi olla tarttuva? Mistä
tauti olisi voinut tulla, kun sellaista tautia ei ole meidän
maillamme -kuultukaan pitkään aikaan tahi kun ei ole
oltu tekemisessä minkään sairaan kanssa, josta olisi
voinut taudin saada?» j. n. e. Ylipäänsä ei näet vieläkään
tiedetä tahi ei uskota, jos siitä joku lääkäri olisikin kertonut,
että tautibakterit voivat hyvinkin kauan pysyä
hengissä jätettyään sairaankin siinä tapauksessa, ettei
ole sairasta hoitaessa koko ajan johdonmukaisesti
pidetty huolta noiden vihollisolennoiden tappamisesta,
mutta jota pitäisi tehdä, jos mieli estää niitä pääsemästä
elävinä ja tartuntakykyisinä teille tietämättömille.

Miten kauan nyt esim. lavantautibakterit voivat
pysyä hengissä ja levittää tuhoa, kun ei niiden tappamisesta
pidetä tarkkaa huolta silloin kun tappaminen on mahdollinen,
osottaa taas eräs huhtikuulla D. M. W:schriftissä

mainittu, tohtorien Levyn ja Kaiserin tekemä havainto.
Erään lavantautisen ulostuksia ei 6 ensimmäisen tautipäivän
aikana desinfisioitu, vaan kaadettiin ne, eläviä lavantautibasillej
a sisältävinä, sementeerattuun lantasäiliöön,
johon mainitun ajan jälkeen vietiin sairaan desinfisioimisaineilla
sekotetut jätteetkin. 6 kuukautta tämän jälkeen
kuletettiin lanta säiliöstä pellolle, josta mainitut lääkärit
14 päivää lannoittamisen jälkeen löysivät eläviä, tartuntakykyisiä
lavantautibasilleja. Lannoittaminen oli tapahtunut
helmikuulla ja ilman lämpömäärä oli lannoittamisen
ja näyteoton välisenä aikana vaihdellut --5,4 ja 4- 11,6
asteen välillä; olipa sillä ajalla 2 kertaa satanut luntakin.

Tämäntapaisten havaintojen valossa pitäisi olla
helppo maalaistenkin käsittää, että lavantautibaktereita,
sadeveden mukana tunkioilta ja lannotetuilta pelloilta,
voi joutua tartuntakykyisinä läheiseen jokeen tahi puroon
ja vesi näistä tartuttaa alempana joen tahi puron varrella
asuvia, siinä tapauksessa, että latvapuolella on ollut joku
sairas, jonka ulostuksia niitä desinfisioimatta on viety
lähellä jokea tahi puroa olevalle tunkiolle tahi pellolle.

Aivan tähän tapaan levisi lavantauti esim. Tyrnävän
Ängeslevän kylässä vuonna 1902—03. Toukokuussa 1902
oli eräässä Ängesleväjoen latvaosan rannalla sijaitsevassa
talossa 3 lavantautista, j öistä kuolikin i. Sairaille ei käytetty
lääkäriä, eikä pidetty mitään huolta tartunnan tuhoamisesta
sairaiden ulostuksissakaan, joita joutui joen veteen
sillä seurauksella, että vähitellen alkoi tauti ilmautua toiseen
taloon toisensa perästä pitkin sanotun joen vartta.
Mutta samaan suuntaan ainoastaan muutaman kilometrin
matkan päässä kulkevan Tyrnäväjoen varrella olevissa
taloissa ei sairastunut ketään. Tauti tiheästi asutun
Ängeslevän varrella jatkui aina tammikuuhun 1903, eikä
voitu aluksi ymmärtää mistä se oikeastaan oli alkuun
päässyt ja missä varsinainen tarttumaaineen pesä piili,
ennenkuin vihdoin saatiin tietää, että tauti salassa muilta

--

oli jo keväällä vieraillut alussa mainitussa talossa joen
latvapuolella.

Eikä tällainen jokivesitartunnasta aiheutunut
lavantaudin leveneminen maassamme ole mitään tavatonta.
Olen usein samaa kokenut. Nivalassa esim. sattui
ihan samanlainen tapaus v. 1891 keväällä, muita mainitsematta.
Pitäkööt siis jokien ja purojen varsilla asuvat silmänsä
auki, etteivät yksityisten kunnanjäsenten huolimattomuuden
takia joudu tällaisen vaaran alaiseksi.
Paitsi lavantauti voi kolerakin helposti levitä samalla
tapaa.

Uuni-venttiileistä.

Kirjoituksessaan »Raitista ilmaa huoneisiin» (siv. 20)
tohtori O. H. sivumennen m. m. lausuu mielipiteenään,
että tavallinen savutorveen johtava uuni-venttiili on
vaan leikkikalu, joka joutaisi pois käytännöstä. Tämän
johdosta eräs arvoisa lehden tilaaja meille kirjoittaa, ett'ei
hänen mielestään tuollainen uuniin laitettu ilmareikä
ole niinkään joutava ilmavaihdon välittäjä, sillä jos
tuollaisen aukon eteen asettaa palavan kynttilän tahi
palavan paperossin niin huomaa liekin suunnasta ja savun
liikkeistä, että venttiiliin päin käy aika veto ja jos poistuessaan
huoneesta muutamiksi tunneiksi avaa uuni-venttiilin,
niin tuntuu ilma huoneessa puhtaammalta kun tulee sinne
takasin.

Näitä tosiasioita ei O. Hikaan kieltäne, mutta huomaa
selvästi, ettei kirjeen lähettäjä ole oikein käsittänyt
mitä O. H. on tarkoittanut. Hän on tahtonut saada suuren
yleisön käsittämään sen tosiasian, että jos tahtoo täysin
riittävästi tuulettaa asunnoitaan, ei saa luulotella itselleen,
että leikkikaiu-aukko riittää, vaan että tuulettamista varten

on avattava suuri aukko, josta ummehtunut huoneilma
nopeasti pääsee ulos ja samalla puhdasta ilmaa ulkoa
sisälle. Ja tämä tarve voidaan kaikkein yksinkertaisimmin
tyydyttää avaamalla sarannoilla varustetun akkunnan.
Parempi vielä jos on kaksi vastakkaista akkunaa yhtaikaa
auki, jotta saa hyvän ristivedon syntymään. Silloin ilman
puhdistuminen huoneessa tapahtuu nopeammin.

Vaikka nyt tavallisen pienenkin uuniventtiilin kautta
kyllä menee ilmaa ulos, menee sitä sittenkin kovin vähän
ja sijalle ei pääse puhdasta ulkoilmaa muualta kuin
seinistä ja lattioissa olevista raoista.

Ken tahtoo puhdasta ilmaa huoneisiinsa hän tottukoon
niin paljon kuin suinkaan käyttämään akkunat ilman
vaihtamiseen. Kokemus vielä osottaa senkin, että missä
on vain uuniventtiilejä, ei niitäkään pidetä avoinna, mutta
joka on tottunut ainakin aamuin illoin avaamaan akkunoitaan
edes x/4 tunniksi hän ei siitä hyvästä tavasta luovu.

Kerran tulin erään sairaana, makaavan suutarin
asuntoon, jossa ilma oli hyvin ummehtunut. Kysyin,
eikö hänellä ollut huoneessaan mitään kunnollista ilmareikää.
Silloin hän näytti akkunapuitteisiin poratun, korkilla
tulpotun reijän, josta tuskin pikkusormeni mahtui
läpi. Kyllä papyrossin savu siitäkin pyrki ulos ja viereen
asetettu liekki osotti vetoa. Ja mahtoi sekin olla jonkunverran
apuna tyhjäksi jätetyn huoneen ilman puhdistumiseen,
mutta ei siitä ollut suurtakaan hyötyä suutarin
keuhkoille. Sainkin hänet laittamaan akkunaansa saranoita
ja siitä hän hyötyi. Sen olin piankin tilaisuudessa huomaamaan
hänen parantuneesta terveydestään.

Konr. ReijoWaara.

Suomen kansallisen terveysliiton työmaalta.

Neuvottelukokous Jyväskylän kunnallistalolla kl. 5—7 10/e —09.

Terveysliiton keskustoimikunnan puheen] ohtaj a,
prof. Taav. Laitinen avasi kokouksen ja valittiin sen
puheenjohtajaksi, opettaja J. Sippola ja toht. ReijoWaara
kirjoittamaan keskustelupöytäkirjan. Osanottajia oli
noin 180 henkilöä. Ajan voittamiseksi oli ennen kokouksen
alkamista jaettu, ylipainoksena Terv.hoitolehdestä N:o 6,
toht. ReijoWaaran kirjoittama: Suom. kans. Terveysliiton
paikallisjärjestöjen työsuunnitelmasta. Kokous alotettiin
seuraavalla toht. Reijo Waaran alustuksella:

Joka avoimin silmin on seurannut terveydenhoitoaatteen
kehitystä maassamme, on varmaankin tullut
siihen huomioon että se viimeisen 2O-vuotis jakson kuluessa
on vuosi vuodelta enentyvällä vauhdilla alkanut voittaa
alaa Suomenkin kansan keskuudessa. Sen osottaa m. m.
terveydenhoitokirjallisuuden yhä kasvava menekki.

Mutta sittenkin olemme vielä monestakin kansasta
suuresti takapajulla. Ei vielä läheskään yleisesti meillä
käsitetä, että varsinkin pienen kansan tärkein kansallispääoma,
jopa kansallisen säilymisen perusehto, on sen
jäsenten henkinen tarmo, ruumiillinen terveys ja vastustuskyky
terveyttä uhkaavia vaaroja vastaan.

Että asianlaita on tällainen sen huomaa varsin selvästi
siitäkin, että vaikka terveysliitto-aate niin sanoakseni
tietopuolisesti on saanut lämpimääkin tunnustusta osakseen,
ei vielä nytkään ole varsinaisesti toimivia paikallisia
terveysliittoja kuin muutamia.

Wiipuriin perustettu Karjalan terveysliitto-osasto on
kohdistanut huomiotaan koko kaakkois Karjalaan; Elimäen,
Tyrvännän, Kymin ja Tervakosken liitot ovat nekin
jo tuntuvasti ehtineet vaikuttaa kukin paikkakunnallaan.

Ääneskoskella perustettu liitto alkoi hyvillä enteillä,
mutta sieltä ei ole pitkiin aikoihin kuulunut mitään, onko
se enää hengissäkään. Karstulassa, Askulassa, Impilahdella,
Mäntsälässä, Nastolassa, Pornaisissa ja Tuusulassa
on myös aikanaan perustettu liittoja, mutta äänettömyyden
vaippaan on terveydenhoitotoiminta näissäkin
liitoissa ainakin toistaiseksi ollut verhottuna. Haminan
ja Parikkalan liitot sitävastoin, vaikka niiden voimat
lienevät heikot, ovat toimineet kaikessa hiljaisuudessa.
Längelmäeltä ja Naantalissa on paikallis-liitto hyvällä
alulla. Pielavedelläkin yritettiin perustaa liittoa, mutta
siitä ei vielä ole syntynyt mitään eri seurojen välistä toimintaa.
Kuitenkin on muutamien terveysliitto-aatteen
harrastajien toimesta paikkakunnalla saatu päätös toimeen
kiertävän sairaanhoitajan ottamisesta kunnan palvelukseen,
kansakoululasten välityksellä on jaettu terveyshoitokirjallisuutta,
pidetään huolta terveydenhoitoa käsittelevistä
esitelmistä j. n. e. Monesta muustakin paikasta
on tullut tiedusteluja ja niiden johdosta lähetetty sääntöjä,
keskustoimikunnan laatimia kehotuskirjoituksia ja
annettu kirjeellisiäkin neuvoja, mutta ei vielä ole keskustoimikunnan
tiedossa, onko tositoimiin liittojen perustamiseksi
näissä paikkakunnissa ryhdytty.

Tähän neuvottelukokoukseen osaaottaville jaetussa
painetussa kirjotuksessa on tehty selkoa terveysliiton
rakenteesta, miten paikallisliittoja on solmittava ja lueteltu
joukko terveyshoitokysymyksiä, jotka soveltuvat
liitoissa pohdittaviksi ja perille ajettaviksi. Samasta selostuksesta
käy myös ilmi, että raittiuskansa jo viime vuonna
yleisessä kokouksessaan Haminassa katsoi suotavaksi,
että raittiusjärjestöt maassamme kaikkialla ryhtyisivät
alotteeseen terveysliittojen pystyyn saamiseksi. Mutta
kun ei voi olla kansamme vastaiselle menestymiselle yhdentekevää
saadaanko valtaava terveydenhoitoliike käyntiin
maassamme tänä tahi tulevana vuonna tahi vasta

jossakin kaukaisessa tulevaisuudessa, rohkenen ehdottaa,
että tänne kokoontunut raittiuskansa ja terveysliiton
ystävät päättäisivät:

että kaikkien täällä läsnäolevien tulisi
kesän ja syksyn kuluessa koettaa vointinsa
mukaan toimia niin että paikallisia terveysliittoja
perustetaan kunkin kotiseudulla.

Toiseksi pyydämme, että täällä julkilausuttaisiin
arvelut siitä, mitkä syyt ehkä
ovat eri paikkakunnilla vaikeuttamassa terveysliittojen
syntymistä ja millä keinoin terveysliittoaate
paraiten saataisiin juurrutetuksi
yleisön tietoisuuteen sekä paikallisia terveysliittoja
syntymään.

Alustuksen ensi ponsi hyväksyttiin keskustelutta
yksimielisesti.
Toisen ponnen johdosta käytettiin 20 puheenvuoroa.
Keskustelun alotti
Hra Hugo Kalima, joka pitkässä puheessaan lämpimästi
kehotti paikallisliittojen perustamiseen.

Toht. Heino yhtyi Kaliman lausuntoon, mutta
huomautti sen ohessa^ että olisi pidettävä huolta huokeahintaisten
(i ä 2 penniä maksavain) terveys-lentolehtisten
levittämisestä. Sellaiset pikkujutut varsinkin kuin T. h.
lehdessä 1905 siv. 17 ollut kasku: »Kaksi yskää» olisivat
mainiot pikkulehtisinä levittää kansaan. Sellaista kansa
ymmärtäisi.

Opettaja Hänninen arveli syyksi, ettei liittoja
ole taajemmin perustettu sen, että asia on vielä uusi ja

'kansassa tietämättömyys terveydenhoitoasioista kovin
suuri. Kannatti edellisiä puhujia ja toivoi, ettei raittiusväki
nyt enää tyytyisi vain päätöksien tekoon, vaan ryhtyisi
myös pontevasti toimiin asian hyväksi kukin kotiseudullaan.

Karhunmäki käsitti terveysliiton joksikin uudeksi
yhdistykseksi, joka ehkä voisi voimia hajottaa. Kannatti
kuitenkin itse asiaa lämpimästi. Nuorisokin olisi sopivien
leikkien avulla saatava innostumaan terveydenhoitoasiaan.
Raittiusyhdistysten tulisi ottaa terveydenhoitoasioiden
ajamisen omakseen.

Toht. rouva Trygg-Helenius kannatti lämpimästi
terveysliittoaatetta vilkkaassa, lennokkaassa puheessa;
kehotti laatimaan lyhyen terveysliitto-katkismuksen, jossa
asia selvitettäisiin niin ylhäisille kuin alhaisillekin. Siten
paraiten saataisiin terveyshoitotyökin alkuun. Raittiuskatkismuksella
raittiustyökin aloitettiin. Kouluissakin
olisi ruvettava opettamaan terveydenhoitoa. Nopeasti
ja pontevasti olisi toimittava.

Heino teroitti uudelleen lentokirjasten tarvetta kokouksen
huomioon samalla kun hän vieläkin kehotti todenteolla
ryhtymään terveysliittoja perustamaan.

Valtonen valitti tietojen puutetta maaseuduilla ja
kannatti terveyskatkismuksen toimittamista. Ei pitänyt
terveysliittoja mahdottomina vaikka muita seuroja ja
yhdistyksiä onkin paljon.

ReijoWaara teki väärinkäsitysten haihduttamiseksi
tarkemmin selkoa terveysliiton rakenteesta ja huomautti
paikallisten terveysliittojen pikaisen perustamisen tarpeellisuudesta
senkin takia, ettei voida toivoakaan valtion
kannatusta terveysliittotyölle ellei ole työ jo käynnissä,
ja ilman valtion kannatusta ei keskustoimikunta voi saada
puolestaan suuria aikaan, kun se ei verota paikallisliittoja
ja varoja kuitenkin tarvitaan tässäkin työssä. Tähänastisiin
verrattain pieniin menoihin on saatu varoja yksityisen
uhrautuvaisuuden kautta.

Toht. Wartiovaara piti kiini siitä, että terveysliitot
sittekin ovat uusia seuroja ja arveli eikö riittäisi, että
nykyiset seurat, etupäässä raittius ja nuorisoseurat,
laajentaisivat toimintaansa nimenomaan ottamalla ajaakseen

terveydenhoitoasioitakin, m. m. hankkimalla kirjallisuutta,
esitelmiä j. n. e.

Karjunmäki kiitti lääkintäneuvos ReijoWaaraa niistä
»katkismuksista» joita hän jo on kansalle valmistanut.
Kehotti jokaisen niitä innolla tutkimaan.

Laitinen selitti tarkemmin terveysliittojen rakennetta
kun oli keskustelusta huomannut ettei se ollut, kaikille
selvä.

Rautanen valitti, että Terveydenhoitolehti on jäänyt
niin kovin lapsipuolen asemaan. Sitä lehteä olisi käytävä
innolla levittämään.

Uusitupa. Syviin riveihin olisi levitettävä sellaista
kirjallisuutta, joka herättäisi kansaa huomaamaan, että
muutkin syyt kuin alkoholi jäytävät kansan elinjuuria.

Heino huomautti että se, joka kansalle kirjoittaa,
hänen tulee tuntea kansaa, hänellä tulee olla lämmin sydän
kansaa kohtaan, jopa hänen tulisi olla puolittain runoilijakin
ja kaunopuhelias.

Trygg-Helenius. Meidän pitäisi saada tähän toimeen
mies, joka antautuu työhön koko sielullaan, koko voimallaan.
Silloin työ luistaisi. Mutta hänen on myös saapa
riittävä palkka työstään, että hän siitä työstä voisi elää.
Mutta mistä me saamme tuon miehen, mistä tarvittavat
rahat?

Reijo-Waara pyysi vielä puheenvuoroa sen vuoksi,
että joku sivumennen oli käsittänyt alustuksen jonkummoiseksi
epätoivon ilmaukseksi. Sitä käsitystä puhuja
tahtoi torjua. Hän ei vähääkään epäillyt terveysliittoaatten
tulevaisuutta, vaikka katsoi itse asialle eduksi suoraan
tunnustaa, että tähän astiset saavutukset ovat kovin
niukat. Mutta se vaan kannustakoon aatteen ystäviä
uusiin ponnistuksiin kunnes päämäärä on saavutettu,
se on siksi kunnes Suomen kansa on oppinut ottamaan
terveytensäkin hoidon asiat omiin käsiinsä. Maamme on
laaja, työala on laaja, ei yhden tahi kahden naisen tahi

miehen ääni kauas kuulu, mutta jos kerran nousee valtaava
terveyshoidollinen kansan liike, silloin ääni on kuuluva
niin kukkuloille kuin laaksoihinkin.

Wartiovaara pysyi entisellä kannallaan saamatta
sille kannatusta.

Valio. Kansa on vielä kovin vähän saanut kuulla
terveydenhoidosta, sen vuoksi sille vieläkin on sauna,
viina ja terva kaikki kaikessa.

Salokannel kaipasi kipeästi terveysliitto-agitaattoreja.
Kun itymin kunnassa vähän oli asiasta pidetty
ääntä myönsi kunta viinaverorahoista 100 markkaa terveysliittotoiminnan
kannattamiseksi paikkakunnalla. Se
osottaa, että kansa kyllä herää kun vaan on herättäjiä.
Puhuja ehdotti, että pantaisiin toimeen »agitaatori-kursseja
» ja piti ehdotettua »terveyskatkismusta» välttämättömän
tarpeellisena. Kun ei enää puheenvuoroja pyydetty
ja kokoukselle varattu aika jo lähenteli loppuaan nousi

Puheenjohtaja ja kiitti osanottajia heidän osottamastaan
lämpimästä asian harrastuksesta ja lausui vakaumuksenaan,
että vilkas keskustelu oli levittänyt paljon
valoa terveysliittokysymykseen, josta oli koituva aatteelle
suurta hyötyä.

Toht. Heino lopuksi kiitti yleisön puolesta pr of.
Laitista ja toht. ReijoWaaraa heidän väsymättömästä
työstään kansamme herättämiseksi terveyshoidollisesta
välinpitämättömyydestä omintakeiseen terveydenhoito toimintaan.

Tähän päättyi pontevaan, jatkuvaan toimintaan

innostuttava Jyväskylän neuvottelu-kokous.

S. k. T-liiton »Karjalainen osasto» Wiipurissa piti
21/s

vuosikokouksensa ja vuosikertomuksesta käy ilmi,
että osasto edelleenkin on toiminut innolla. Toistaiseksi
osasto on kohdistanut voimansa pääasiallisesti varojen
kokoamiseen Etelä-Karj alaan aijotun keuhkotautiparan

tolan hyväksi. Rahojen keräystä on toimeenpantu, paitsi
edelleenkin pennilistoilla oppikoulunuorison avustuksella,
useassa yleisessä tilaisuudessa, m. m. tuberkuloosipäivänä
Y3, jolloin osasto järjesti suuremmoisen juhlailtanaan
teatterissa. Näillä keräyksillä on parantolarahastoon saatu
jo kokoon 2,137: 74 p., johon lisäksi tulee Etelä-Karjalan
lääkäriseuran äsken lahjoittamat 500 mk. Osastolla on
ollut ilo saada sanotun lääkäriseuran kannatusta ei ainoastaan
tuon rahalahjan muodossa, vaan sitenkin, että seura
valitsemalla keskuudestaan 2 edustajaa terveysliittoon
on siihen suorastaan jäsenenä yhtynyt. Kunpahan muuallakin
lääkärimme kävisivät paikallisia terveysliittoja näin
vaikuttavasti tukemaan ja kannattamaan.

Ensi syksynä on osaston johtokunta päättänyt panna
toimeen suuret arpajaiset parantolarahaston kartuttamiseksi,
joihin osanottajiksi aijotaan kutsua koko kaakkois-Suomen
väestö, kaikista kansanpiireistä ja aatesuunnista.

Osaston kapaloseurakin on edelleen toiminut uutterasti.
»Äidit, jotka ovat ilmoittaneet tarvitsevansa vaatetusapua
pienokaisilleen ovat sitä saaneet.» Isommillekin
lapsille on toimitettu vaatetusapua, vieläpä on avustettu
koulukeittiötäkin. Paitsi parantolarahastoa on osasto
näet saanut kokoon toista tuhatta markkaa käyttövarojakin,
joista oli v. —08 menoja 490: 80.

Osaston toimesta ovat tohtorit E. Runeberg, P.
Thuneberg ja U. Winter pitäneet yhteensä 17 terveydenhoito-
esitelmää, joista 5 Wiipurissa, 2, Loikkasessa, i
Käremäellä, 2 Sainiolla, 2 Perkjarvella ja 2 Uudellakirkolla
lisäksi on opettaja Hyttinen pitänyt esitelmiä: Parikkalassa
3, Uudellakirkolla i ja Nuorualla i.

Osaston puheenjohtajana on eteenkinpäin toht. P.
Thuneberg ja sen toimeliaana sihteerinä, väsymätön rouva
Emilia Heinonen.

Suotavaa olisi, että muissakin läänien keskustoissa
muodostuisi terveysliiton haaraosastoja, jotka ulottaisivat
vaikutuspiirinsä ympäröivään maaseutuunkin.

Konr. ReijoWaara.

Uutta terveysopillista kirjallisuutta.

K. Taskinen, Ilma-ja aurinkokylvyistä sekä alastivoimistelusta.

Ylipainos julkaisusta Raitis Nuoriso II.

1909. 23 siv. 11 kuvaa. 25 p:iä.

Kirjasen nimi selityksettäkin jo osottaa mistä on
kysymys. Tekijän toht. Taskisen nimi on sille jo riittävä
suositus. Hintakaan ei ole esteenä vihkon ostamiselle.
Tähän voisin lopettaa, mutta katson olevan syytä
omastakin puolestani kehottaa jokaisen hankkimaan itselleen
tämän pienen, ruumiin karaisemiseen innostuttavan
vihkosen, ken tahtoo luonnon yksinkertaisilla, mutta tehokkaan
voimallisilla apukeinoilla pyrkiä terveyteen, reippauteen
ja todelliseen elämäniloon. Ja älköön kukaan
pitäkö syksyä liian myöhäisenä aikana ottaakseen tämän
kirjasen käteensä. Syksy juuri paraiten sopii, kesän jatkona,
valmistuksiin käyttämään Pohjolan talvisiakin voimalähteitä,
pakkasia, tuulia ja tuiskuja hyväkseen. Sillä
ne jos mitkään ovat, oikein käytettyinä, omiansa luomaan
jänteviä, kestäviä luonteita, työkykyisiä kansalaisia, jommoisiksi
meidän tulisi kaikkien pyrkiä kehittymään. Silloin
vasta tämä meidän karu, mutta ihana Pohjolamme
muuttuisi meille kaikille todelliseksi, kodikkaaksi paratiisiksi
maan päällä ja me siinä kykeneviksi, oman kansamme
ja ihmiskunnan hyödyksi, kunnollisesti suorittamaan
luojan pienen Suomen kansankin suoritettavaksi
määräämät kultturitehtävät.

Konr. ReijoWaara.

Kirjelaatikko.

Huom! Osotteenmuutosta ilmoittava lehden tilaaja, ilmoittakoon
samalla aina myös sen osotteen millä lehti on tilattu. Kirjelaatikko-
kysymyskirjeet ovat usein olleet varustetut liian vähällä postimerkkimäärällä.
Sellaisia kirjeitä emme kuitenkaan tästälähtien voi
lunastaa.

714. Kalle. Peräpukamianne hoitakaa joka aamuisella voimistelulla
(esim. mylleröimällä) ja hierokaa voimistelun jälkeen varsinkin
vatsapohjaanne voimallisesti kylmällä vedellä. Yöksi pankaa kylmä,
lämmittävä vesikääre vatsallenne. Tarpeenteon jälkeen peskää aina
peräreikäseutua ja voidelkaa siihen vaseliniä. Jos ulostukset kovin
kiinteät, käyttäkää aamusin vesiruiskeita.

715. Tilaaja. Silmäluomiinne nousevia "naaran näppiä" hierokaa
keltasella elohopearasvalla. Älkää istuko työtä tehdessä vetosen
akkunan vieressä.

716. W. F. Tarvitsette jatkuvaa lääkärinhoitoa. Pyrkikää esim.
toht. Heikinheimon hoitolaan Keuruulla.

777. Mirja. Nenäpolyypit ovat poisleikattavat, häiritsevät pian
aivojenkin toimintaa. Niillä ei ole yhteyttä kainalohikoilun kanssa.
Kainalokuopat joka aamu ja ilta pestävät saippualla ja jotenkin kuumalla
vedellä.

718. Tilaaja Suolahdella. Pyytäkää postikonttorianne, josta
olette lehteä tilanneet, reklameeraamaan niitä numeroita, jotka ehkä
eivät ole tulleet perille.

719. »Kylmä." Kylmän tunne nenänne päässä ja sisäänpainumisen
tunne vatsassa selällä maatessanne, johtuvat hermostumisesta
ja se luultavasti jostakin epäterveellisestä elämäntavasta, joka on
korjattava.

720. Anna Sorohina. Pitkällistä reumatismianne hoitakaa T.
h. lehdessä 1906 siv. 152 neuvotuilla hauteilla ja hierotuttakaa ahkeraan.
Lääkkeistä ei mainittavaa apua. Tutkituttakaa silmiänne, eiköhän
niissä ole kyyneltiehyeen tukkeuma, joka on avattava, tahi olette
ehkä silmälasien tarpeessa.,

727. E—la. Katsokaa vastausta N:o 714.

722. Huolestunut äiti. Hinkuyskän hoidosta katsokaa kirjoitusta
siv. 35; lapsi pidettävä hyvillä ilmoilla ulkona.

723. 30 vuotias. Emme tunne keinoa millä saada nekin ihonosat
ahvettumaan, joilla on siihen luontainen vastahakoisuus.

724. F. H—5. Terveydenhoitolehdessä 1892 (saadaan 50 pennillä
konttorista) on mielivikaisten hoidosta kodissa pitkä ansiokas kirjoitussarja.

--

128

725. X. Y. Z. Teitä nähtävästi vaivaa neurastenia, joka ei
suinkaan ole parantumaton. Tarvitsette pitempiaikaista hoitola hoitoa.
Pyrkikää esim. toht. Heikinheimon hoitolaan Keuruulla syyskuukausiksi.
Ensimmäinen kirjeennekin kyllä saapunut, mutta myöhästyneenä
viime numerosta.

726. 16 v. Katsokaa vastauksia N:o 595, 616 ja 700. Nähtävästi
tarvitsette myös jotakin lääkettä, jonka takia teidän tulisi personallisesti
kääntyä lääkärin puoleen.

727. Yhteishyvää. Jatkakaa huoleti, mutta koettakaa rajoittaa
ainoastaan noin kerta viikossa tapahtuvaksi.

728. »Spero responsum." Sukuperäistä hikoilemistaipumusta
vastaan ovat ilmakylvyt ja jokapäiväiset kylmät pesut, varsinkin illoin,
tepsivimmät. Ruosteiset hampaat ensin hammaslääkärillä puhdistettavat,
sitte tavallisuuden mukaan joka päivä harjattavat.

729. Toivova. 3 vuotta jo ollutta, nyt pahentunutta vaivaanne
(kipuja syönnin jälkeen, laihtuminen, alituinen väsymys), johon eivät
lääkkeet ole tepsineet vaikka olette olleet tarkka ruuanjärjestyksessä,
välttäneet naut. aineita y. m. s., olisi välttämättä vatsa spesialistilla
tarkoin tutkittava. Käyttäkää siihen mennen kylmiä vesikääreitä yöksi.

730. Juho H. Pakottavaa kohtaa vasemmassa kupeessa hautokaa,
kun vaivaa, ensin TA tuntia niin kuumalla kun hyvästi sietää
ja pankaa sitte kylmä vesikääre. . Sitä paitsi ottakaa illoin Va litran
suuruinen, 35 asteen lämpöinen peräruiske puhdasta vettä.

731. Nimetön. Arkaluontoiseen kysymykseenne on mahdotonta
varmaa vastausta antaa puhuttelematta ja tutkimatta itseänne.
Farmaseutin lausuntoon ei vähäistäkään luottoa voi panna. Kääntykää
siis lähimmäisen lääkärin puoleen.

732. »Epätietoinen". Waarama-tee on vaaraton ja terveellinen
juoma. Kysytte myös miksi useat lääkäritkin juovat kahvia vaikka
tietävät sen vaaralliseksi. Se kai on pantava inhimillisen heikkouden
laskuun, silloin kuin se menee rajojen yli. Ken juo vaan kupin silloin
tällöin, eikä sitäkään liian väkevänä, sitä täysikäistä kahvi ei vahingoita.
Desinftsioimista jokaisen keuhkotautiin kuolleen jälkeen päätti
panna toimeen kunnan kustannuksella, ensimäisenä maassamme, Isonkyrön
kunta v. 1906, määräten 100 m:kaa sakkoa sille, joka ei salli
sen tapahtua. 1907 seurasi Lapuan kunta annettua esimerkkiä. Ja
tänä vuonna on Pirttikylän kunta, myöskin Vaasan läänissä, tehnyt
samallaisen päätöksen; vaikka tyytyen 50 m:kan sakkomääräykseen.

Helsinki 1909, K. F. Puromiehen kirjapaino.

Suomalaisesta saunasta desinfisioimislaitoksena.

Vuonna 1896 julkaisi professori Alb. Palmberg Tidskrift
för Hälsovärdin helmikuun numerossa tulokset tutkimuksistaan
suomalaisen saunan kelpoisuudesta desinfisioimistarkoituksiin.
Tämä kirjoitus ei ikävä kyllä ole saanut
osakseen sitä huomiota kuin se ansaitsee, johon lienee
syynä se, että kirjoitus tietääkseni ei ole koskaan tullut
suuren suomalaisen yleisön tietoon. Näin ollen katson
olevan syytä suomentaa Palmbergin kirjoitus kokonaisuudessaan
Terveydenhoitolehdessä, nyt kun desinfisioimiskysymys
alkaa maassamme käydä päivä päivältä yhä
polttavammaksi. Prof. Palmbergin kirjoitus on kokonaisuudessaan
näin kuuluva:

»Sitten kuin tunnetun saksalaisen professorin, Kochin
tutkimuksien kautta oli käynyt selväksi, että liikkuva,
kuuma vesihöyry on vaikuttavin tarttuma-aineiden hävittämiskeino,
tulin ajatelleeksi, että tavallinen höyrysaunamme
pitäisi voida soveltua desinfisioimislaitokseksi.

Tunnettua on, että nyt jo kaikissa suuremmissa kaupungeissa
on dessinfisioimislaitoksia, joissa käytetään
liikkuvaa vesihöyryä. Itse desinfisioimiskoneena on siinä
rautaplootusta tehty desinfisioimisuuni, johon tartutetut
esineet pannaan. Kun uuni on suljettu päästetään siihen

Suomalaisesta saunasta desinfisioimislaitoksena.
höyryä höyrypannusta; höyry tunkeutuu vaatteiden läpi
ja menee sitten ulos pois johtavaa torvea myöten. Torvessa
pidetään lämpömittari, jonka x/4 tunnin aikana tulee osottaa 100° C.

Tällaisessa desinfisioimisuunissa ajaa höyry pois
kaiken ilman ja pääsee siten täydellisesti tunkeutumaan
vaatteiden läpi.

On myös käytetty yksinkertaisempia höyrylaitteita,
joissa höyry ei liiku paineenalaisena, eikä siis täydellisesti
poista ilmaa. Sellaisetkin ovat osottaneet täyttävänsä tarkoitustaan,
kun höyry vaan saa virrata pitemmän ajan
kuluessa, l/2—i tuntia.

Kun lyödään löylyä saunassa muodostuu kuumaa,
liikkuvaa vesihöyryä. Jos puhdistettavat esineet ripustetaan
sillä tapaa, että kuuma höyry sattuu niihin suoranaisesti
ja jos höyryn muodostus, s. o. löylyn lyöminen voi
tapahtua ilman pitempää keskeytystä, niin pitäisihän saunahöyryn,
yhtä hyvin kuin muunkin höyryn, voida hävittää
tarttuma-aineita. Näin teoriassa.

Oli siis koeteltava, vastaisiko todellisuus tehtyjä
laskuja.

Kun kolera 1892, samoin kuin kahtena seuraavana
vuotena, uhkasi tunkeutua maahan, tuli kuntien ryhtyä
toimiin sitä vastaan. Helsingin maalaiskunta rakensi
silloin Hermanin esikaupunkiin kolerabarakin sekä oli
valmis määräyksieni mukaan siihen viereen järjestään desinfisioimis-saunan.

Se oli hyvin yksinkertainen, seinät
tehdyt kaksinkertaisista laudoista sahajauhot ay tettä välissä.

Suuruus oli 6m.3 (= kuutiometriä). Seinät, lattia ja permanto
olivat sisältä peitetyt asfalttihuovalla, jotta saunasta
tulisi niin tiheä kuin suinkin. 5 cm. läpimitaten oleva
torvi oli oven yläpuolella seinän läpi johtamassa höyryn
ulos saunasta. Uuni taas oli siten sovitettu, että sitä lämmitettiin
sivuhuoneesta, josta löylykin lyötiin. Saadakseen
höyrymuodostuksen yhtäjaksoiseksi, johdettiin vesi kiukaalle

torvea myöten. Tämän torven sisäpäässä oli sihvilä,
jonka kautta vesi juoksi ikäänkuin ruiskukannusta. Torven
ulkoinen pää oli suppilon muotoinen. Kiukaan yläpuolelle
oli laitettu, siten asetettu läkkipeltinen kupu, että
höyryn oli pakko ensin kulkea alaspäin, paremmin hajautuakseen
kylpyhuoneessa ennenkuin se nousi ylöspäin.

Löylyä lyötiin 10 litraa joka 5 minuutti.

Jos vartavasten rakentaa desinfisioimis-saunan, ei
saa tehdä sitä isoksi, jotta höyry voisi täyttää sen niin
täydellisesti kuin suinkin. Tiedämme, että höyry täyttää
1,700 kertaa suuremman tilan kuin vesi. Kerrallaan käytetystä
10 litrasta vettä muodostui siis 17,000 litraa eli 17
m3 höyryä. Kuten jo mainittiin oli saunan kuutiosisällys
6 m.8 Höyryn tilavuus oli siis lähes 3 kertaa niin suuri,
joten se hyvästi täytti saunan. Vesihöyryn ominaispaino
on 0,6219, kun ilman otaksutaan olevan — i.

Ensimäinen koe tehtiin 9/io 1892. Sauna lämmitettiin
käytännössä olevaan tapaan. Tavallisia kolon-baktereita
pantiin ruovonpäillä täytettyyn päänalustyyny}^, joka
ripustettiin katon rajaan. Löylyä lyötiin joka 5 minuutti
tunnin kuluessa. Tämän jälkeen toimitetussa tutkimuksessa
huomattiin bakterit kuolleiksi.

Kun tämä koe oli osottanut, että baktereita kuolee
saunahöyryssä, suoritettiin seuraavat kokeet täydellisemmin.

Ensimmäinen koe oli myös osottanut, että höyryä
ulos johtava torvi oli tarpeeton, koska sauna oli siksi hatara,
että höyry hataruuksien läpi pääsi ulos. Torvi oven yläpuolella
senvuoksi tukittiin rohtimilla ja niiden läpi pistettiin
lämpömittari, jossa voitiin saunan ulkopuolella nähdä
mikä lämpömäärä oli saunan sisässä. Toiseen, x/2 nietriä
lattian yläpuolella, oveen tehtyyn reikään pistettiin toinen
lämpömittari. Kumpaisenkin lämpömittarin osottama
lämpömäärä tarkastettiin joka 5 minuutti ja merkittiin
muistiin. Tyynyihin, rohtimilla täytettyihin pusseihin,

vaateryysyihin y. m. sellaisiin pistettiin pieniä imupaperikääryjä,
joissa oli pernarutto-basilleilla ja -itiöillä tahrattuja
lankoja. Pernaruttoitiöt ovat tunnetuista tarttuma-
aineista kaikkein vastustuskykyisimmät.

Tämän jälkeen heitettiin löylyä kuten jo ennen on
kerrottu. Ja osottautui 21/io 1892 tehdyssä toisessa kokeessa,
että ylempi lämpömittari kohta ensimmäisen löylynheiton
jälkeen jo osotti 105° C; ja sen jälkeen lämpö
yhä nousi niin että se puolen tunnin kuluttua oli 175° C.
Tämän jälkeen lämpömäärä hitaasti aleni, mutta oli kuitenkin
tunnin lopussa 158° C. Alempi lämpömittari sitä
vastoin ei ollut noussut yli 90°.

Yllä kerrottu odottamattoman korkea kuumuus osotti
minkälainen voima voi piillä saunan lämmössä. Saavutettu
lämpömäärä on liian korkeakin desinfisioimistarkoituksiin.
Jos lämpömäärä nousee yli 130°, turmeltuvat kudokset,
langat käyvät hauraiksi, ikäänkuin puolittain palaneiksi.
Nahka- ja turkis-tavarat eivät siedä edes 100°, jonka takia
eivät sovellukaan höyrydesinfisioimiselle.

Järjestettiin vielä 7 muuta koesarjaa, jolloin sauna
ei lämmitetty niin kovasti, osaksi alotettiin desinfisioiminen
vasta i a 2 tuntia lämmittämisen loputtua. Huomattiin
sopivimmaksi alottaa desinfisioimisen puolentoista tuntia
lämmittämisen päätyttyä. Lämpö ei silloin noussut yli
130, mutta pysyi kuitenkin kokonaisen tunnin, eli niin
kauan kuin koe kesti, 110°—120° a 130° vaiheilla eli kaikista
kokeista keskimäärin laskettuna 125°.

Kaikissa kokeissa, paitsi yhdessä kun sauna oli huonommin
lämmitetty, kuolivat pernaruttoitiöt. Kun nyt
nämä, kuten jo sanottiin, ovat kaikkein vastustuskykyisimmät
tarttuma-ain^et, ei tarvitse pelätä, etteivät tavalliset
tarttuma-aineet kuolisi, jotka eivät kestä ioo:kaan astetta.

Kokeet ovat siis täydellisesti osottaneet, että saunalöylyä
voidaan käyttää desinfisioimiseen. Kysymys vaan
on, voidaanko käyttää tavallista saunaa tähän tarkoitukseen.

Nojautuen niihin korkeihin lämpömääriin, joihin
kokeissa päästiin, en sitä epäile. Kuitenkin on edullisempaa,
ettei sauna ole kovin hatara eikä liian suuri. Ulkopuolelta
toimitettavaa löylyn lyöntiä varten on myös pieni
erikoislaite tarpeen. Tämän pitäisi voida saada siten toimeen,
että torvi tahi puukouru johdetaan seinän läpi
kiukaan yläpuolella. Kourun sisäiseen päähän kiinnitetään
vastas, joka vaikuttaa sen että kouruun kaadettu vesi
leviää yli kiukaan. Itsestään on selvää, että desinfisioitavat
vaatteet ovat ripustettavat lähellä kattoa kiukaan yläpuolella.

Tahdon lopuksi huomauttaa, ettei suinkaan ole tarpeellista
ulkopuolelta lämmittää desinfisioimis-saunaa.
Olin kokeessani järjestänyt asian siten, koska pelkäsin,
ettei kiuas pysyisi tarpeellisen kuumana kokonaisen tunnin,
jolloin olisi voitu muitta mutkitta laittaa uusi tulennos.
Kun nyt tämä osottautui tarpeettomaksi, on edullisempikin,
että tulisija on saunan sisässä, koska hieman höyryä
senkin kautta tahtoo tunkeutua ulos saunasta kun lyö
kovemmasti löylyä.

Ehdottomasti on pidettävä suurena etuna voida lisäkustannuksitta
saunassa hävittää tautien tarttuma-aineita.
Ja toivottava olisi, että tämä desinfisioinaistapa tulisi yleiseen
käytäntöön, jota sopii toivoakin, kun sauna on maassamme
niin yleensä käytännössä.»

Tähän omasta puolestani lisään kehoituksen jokaiselle
maamme kunnalle varta vasten rakentaa itselleen ainakin
yhden pienen, tiheän desinfisioimis-saunan yksinomaan
käytettäväksi tarttuvien tautien ilmestyessä, sillä
joskin voidaan käyttää yksityisiäkin saunoja desinfisioimiseen,
olisi kuitenkin parempi, ettei tartutettuja esineitä
desinfisioitaisi jokaisessa saunassa, jossa kylvetään. Ja
eihän olisi mikään vaikeus saada pienen desinfisioimissaunan
vaikkapa jokaiseen isompaan kyläänkin. Ei sellainen
niin suuria summia maksaisi, sen tuottamaan hyötyyn

verraten. Tärkeää myös on että joka kuntaan saadaan
kiertävä sairaanhoitajakin, joka m. m. pystyy johtamaan

desinfisioimistoimenpiteet.

Konr. Reijo Waara.

Suuret kaupungit nielasevat ja turmelevat
maalaisväestön.

Kirj. G. V. L.

Maalla on monessa seudussa puute työväestä, ei juuri
keskitalvella, vaan keväästä myöhään syksyyn saakka.
Talvellakin on tavallisesti aina metsätöitä, jos kohta ei
aivan omassa kylässä, niin toisessa kylässä tai naapuripitäjässä.
Mutta työkansa ei tyydy maanmiehen työhön,
sillä siitä ei kannata maksaa noita huimaavan suuria palkkoja,
ainoastaan kohtuullisia, mutta maanviljelijä antaa
työmiehelle työtä 6—8 kuukautta vuodessa ja työmies
ennättää siinä lomassa tehdä vähän omiakin töitään. Tämä
ei sittekään enää maistu, se tuntuu raskaalta, kun kaupungissa
saa korkeamman palkan työstä. Kuitenkaan ei
kaupungissakaan makseta korkeita palkkoja muulloin,
kuin kiireimpänä työaikana ja loput vuotta saa työmies
usein olla työttömänä.

Kaupunkeihin virtaa nykyään kaikki joutilas työkansa,
se ei tahdo enää pysyä mökissään, eikä käydä päivätöissä
isännän talossa. Se ei tyydy enää siihen, että saa
viljellä pientä potaattimaataan ja elää raittiissa luonnon
helmassa. Ei, kaupunkielämä on toista, se on liikettä, se
on elämää, se on riehumista, rahaa tulee ja sitä menee;
elämä tulee kalliiksi, mutta vähät siitä, kun vaan rahantulo
riittää. Mutta sepä ei aina riitäkään, työtä ei aina
ole saatavissa, varsinkaan ei ulkotöitä, ja muuta ei maalta
tullut työväki tavallisesti osaa tehdä.

Ammattitöistä maksetaan yhä parempia palkkoja ja
se, joka kykenee, antautuu niihin, jolloin toimeentulo
paranee. Mutta asialla on toinenkin puolensa. Hiljainen,
rauhallinen elämä on muuttunut aivan toisenlaiseksi.
Kaupungissa on työmiehen asunto ahdas, sillä vuokrat
ovat korkeat, niin että suurenkin perheen täytyy tyytyä
asumaan yhdessä pienessä huoneessa. Isän ansio ei mene
yksin perheen ylläpitämiseen, vaan osa siitä hupenee kapakkaelämään
ja muuhun ylellisyyteen. Vaimo ei juuri
ennätä muuta tehdä kuin puuhata kotona lastensa hoidossa.
Lapset eivät saa raitista ilmaa, ei sisällä huoneessa
eikä ulkona, he kituvat ja heikontuvat aivan silmin nähtävästi.
Mies saa tehdä vuoden umpeen työtä pysyäkseen
leivässä. Kapakka houkuttelee häntä pois säännöllisestä
elämästä, ja juovuspäissään hän sitten kiroilee ja pitää
pahaa elämää kotiin tullessaan. Vaimo, joka ennen oli
hiljainen ja toimelias, muuttuu vähitellen suustaan yhtä
räikeäksi kuin mieskin. Huono kohtelu synnyttää samaa
toisessa. Lapset oppivat kasvaessaan kaikki katupoikien
kujeet ja konstit. Siveelliset käsitteet ovat höltyneet.
Rikoksiin ei ole enää pitkä askel. Ainoastaan kova poliisijärjestys
kaupungeissa kykenee pitämään järjestystä yllä.
Ennen hiljainen mäkitupalainen on muuttunut räyhääväksi
kaupunkityömieheksi. Hän pitää kokouksia työnpuutteen
johdosta. Hän vaatii työtä yhteiskunnalta, ja jos ei saa
työtä, niin leipää perheelleen. Hän elää hyvänä aikana
rennosti eikä säästä, ja huonona aikana hän huutaa työtä
ja parannuksia. Entinen tyytyväisyys ja elämänilo on
kadonnut. Hän on tyytymätön yhteiskuntajärjestykseen,
kirkkoon ja valtioon, kotioloihinsa ja puoluekuriin.
Sielun rauha on mennyt ja terveys kärsii. Hän on sairas
sekä ruumiiltaan että sielultaan.

Serkukset Kolera ja Lavantauti kohtaavat toisiaan

maantiellä.

Kirj. Konr. ReijoWaara.

Kolera ja Lavantauti maantietä astuessaan kohtaavat
toisensa. Lavantauti pyrkii sisämaahan päin, Kolera
vastakkaiseen suuntaan, Idän ilmoja kohti.

»Terve serkukselle!»

»Terve tervehtijälle!» — vastaa punaposkinen, vilkasliikkeinen
Lavantauti. »Mistä tulet, minne matka, kun
noin laihana ja surullisen näköisenä maantietä laahustelet?»

- Siihen Kolera itkusilmin selittelemään, että pois
oli paossa tästä kolkosta maasta, nuivan kansan keskuudesta.
Viime syksynä kun maahan pyrki, oli jo kiikkiin
joutua, mutta pelastui toki ehein nahoin rajan yli takaisin.
»Päätin nyt varttoa parempaa tilaisuutta» -- jatkoi
Kolera, »ajattelin, etteivät ne suomalaiset niin ynseitä
olisi talviseen aikaan, eivätkä varuillaan, kun varmaan otaksuisivat
minun talviuntani vetelevän. Lyöttäysin juopon
leipurin pariin, pääsin suolahapottoman mahalaukun läpi
onnellisesti miehen suoliin ja siinä matkustin Pietarista
Pitäjänmäelle saakka, ihan Suomen pääkaupungin veräjille
asti. Sainpa tuon leipurin jo hengiltäkin ja vaimonsa
kynsiini. Mutta nyt niille riivatuille suomalaisille tuli jo
kiire. Ympärilläni suhisivat höyryt ja suihkut. Pelastin
toki nahkani tälläkin kertaa jättämällä koko seudun.
Nyt olen pitkin kesää koettanut, eikö olisi missään reikää,
jossa varustuksien läpi pääsisi pujahtamaan, mutta enpä
vain ole löytänyt. Ahvenanmaallakin oltiin kohta vastassa,
ja samoin Itä-suomessa, mihin vaan hyökätä yritin.
Koleralääkäreitä joka taholla sekä tuimia höyry- ja ruiskii
miehiä.»

»Ja mikä tässä pahinta» — pitkitti Kolera alkamaansa
puhetta, »on se, että maalaisetkin täällä Suomessa, jotka
entisiin hyviin aikoihin olivat niin herttaisen väliäpitämättömät,

nyt jo ovat oppineet puhdistamaan, ojittamaan
ja hiekottamaan takapihojaankin, ettei tässä maassa, rantamailla
ainakaan, tapaa enää kunnollista likalätäkköäkään,
jossa voisi sammuttaa polttavan janonsa. Ihan ovat
kuivuudellaan ja puhtaudellaan tappaa. Olen nytkin jo
vaeltanut monta päivää yhteen menoon tapaamatta ainoatakaan
paikkaa, johon olisin voinut istua lepäämään ja virvoittamaan
kuivunutta kieltäni. Se kuitenkin minua täällä
kummastuttaa, kun näin minua ahdistelevat ja vaanivat,
että miten antavat sinun kulkea niin rauhassa, lihavana ja
pulskana, vaikka hitto vie, näin serkusten kesken sanottuna,
et ole minua rahtuakaan parempi?»

»Olet, veli kulta, aivan liiaksi raju»! -- selitteli Lavantauti.
»Säikähytät ihmisiä kiivaudellasi, että pelosta
ihan unhottavat itaruutensakin, jossa meidän kummankin
paras turva on. Raastat ja riehut kun »tulinen kekäle ihmisten
sisälmyksissä kohta kun perille pääset ja tapat
uhrisi parissa kolmessa päivässä, jopa vuorokaudessakin,
kun päähäsi pistää. Ja tuo kauhistuttaa. Minä sitävastoin
hiivin aina varovaisesti uhrini kimppuun. Kun olen onnellisesti
päässyt mahalaukun salakarien sivu suoliin, valmistelen
siinä pari kolme viikkoa itselleni mukavan olinpaikan,
alan sitte hyvin varovaisesti hiipiä ympäri lääniä
tarkastelemassa. Siitä alussa seuraa vain hieman yleistä
väsymystä, ruokanivoa, hitaasti päivä päivältä kohoavaa
kuumetta ja sairas viruu päiväkausia vuoteellaan toimetonna.
Sillä välin minä jo ennätän moneen kertaan suolien
kätköistä lähettää satoja ja tuhansia poikasiani maailmaa
kiertelemään, ja uusia uhria ahdistelemaan, ennenkuin
sairaan ja hänen ympäristönsä mieleen juolahtaakaan
ryhtyä minua ahdistelemaan. Tekisit sinä samoin, niin
saisit rauhassa huseerata.»

— Näin opetteli Lavantauti serkulleen. Lisäsi vielä,
että »olen minäkin joskus raivostunut, kuten pari vuotta
sitten Helsingissä, ja aina olen saanut sitä katua. Kun

näet muutamassa viikossa pistin useita satoja tautivuoteelle,
niin siitäkö ihmisille hätä ja minulle tuli aika kiire
pötkiä koko paikkakunnalta toisille markkinoille. Sen
jälkeen olen taas viisaana miehenä toiminut levollisemmin,
sytyttäen vain pienen tulennoksen siellä toisen täällä maaseuduilla.
Eivät ne maalaiset sentään vielä niin valppaat
ole kuin ihmiset kaupunkipaikoissa. Ja sisämaahan olen
nytkin painumassa, kuten näet.»

»Oikeassa varmaankin olet» — arveli Kolera, »mutta
minkä sille luonnolleen voi. Kun tuittupäisenä on äitinsä
kohdusta lähtenyt, niin tuittupäisenä näkyy pysyvän
vaikka kuinkakin koettaisi pinnistää vastaan. Pois minun
on tästä maasta lähteminen, sen huomaan. Mutta katsohan
sinäkin eteesi, ettei vaan sinunkin aikasi pian tule.»

Näin sanottuaan läksi Kolera jatkamaan matkaansa
syntymäseudulleen, niin nopeasti kuin hänen näivettyneet
voimansa sallivat.

Lavantauti jäi miettimään tielle, että mitähän tästä
todellakin vielä eteen tulenee. Ei ollut vielä tahtonut itselleenkään
tunnustaa, etteivät enteet olleet oikein hyvät.
Eihän se varovaisuuskaan enää tahtonut auttaa muuta kuin
pimeämmissä syrjäseuduissa. »Kumpa se Kolera-serkku
ei olisi asiat pilannut rajupäisyydellään, niin ehkä niitä
suomalaisia vielä kauankin olisi voinut pettää, mutta
kun kerran ovat oppineet miten helposti voivat päästä
pelätystä serkustani vapaaksi, niin mitenhän minunkin
tässä käynee kun huomaavat, että samat konstit minuakin
kukistavat kuin serkkuanikin.»

Eikä Lavantautikaan enää jatkanut matkaansa yhtä
pystyssäpäin ja iloisella mielellä kuin oli tehnyt ennenkuin
joutui Kolera-serkkunsa kanssa pakinoihin.

--

Jänne kielessä.1

Kirj. Ernst af Hällström.

Sangen usein tuovat hätääntyneet nuoret äidit tohtoriin
äskensyntyneen lapsensa, jolle kiihkeästi pyydetään
apua koska sillä, tavallisesti jonkun ymmärtävän mummon,
tahi joskus kätilönkin lausunnon mukaan, pitäisi oleman
jänne kielessä. Tällä tarkoitetaan sellaista, joskus havaittavaa
vikaa kun kielen alla oleva jänne on niin lyhyt ja
kireä tahi kielenkärkeen saakka ulottuva, että kielen säännöllinen
liikkuvaisuus sen kautta tulee estetyksi, esim.
siten että lapsi ei voi pistää kielen kärkeä ulos suustaan.
Mahdollisesti voi imeminenkin käydä hankalammin. Joskus,
kun jänne suuremmassa määrin kiristää, voi puhuminenkin
käydä sammaltavaksi. Tätä peläten nyt vaatimalla
vaaditaan leikkaamaan jänne poikki, etenkin koska
on oltu huomaavinaan, että lapsi ei ime kyllin voimakkaasti.
Useimmiten asiantuntija kuitenkin lapsen kieltä
ja kielijannetta tarkastaessa huomaa, että näissä ei ole
yllämainittua vikaa, vaikkakaan hiljan syntynyt lapsi
ei käskystä ymmärrä pistää kieltänsä niin pitkälle suusta
ulos, että se ulottuisi »vyön alle», ja syynä heikompaan
imemiseen taas voi olla moni muu seikka, esim. se että
rintaa tyrkytetään lapselle liian usein, jolloin sen ei ole
nälkäkään, tahi on lapsessa mahdollisesti hampaat, t. m. s.

- Tunnollinen tohtori ei tietysti vain äidin tahi hoitajan
vaatimuksesta ja häntä tyydyttääksensä ryhdy leikkaamaan
jännettä, joka ei ole liian kireä, etenkin kun se usein
itsestänsäkin venyy. Ainoastaan siinä tapauksessa, että
todellinen tarve sen vaatii, se on silloin kun kieli todellakin
on liian kireällä »jänteessä», on pieni leikkaus jänteeseen
toimitettava, ja tämä taidolla tehtynä ei olekaan vaarallinen

1
Lukekaa myös samannimistä kirj. vuosikerrassa 1905 siv. 8.
Toini.

eikä vaikea. Kuitenkin on otettava huomioon kielijänteen
molemmin puolin kulkevat verisuonet, jotka varomattomasti
jännettä leikatessa voivat vikaantua ja silloin
antavat aihetta runsaaseen ja vaikeasti tyreytyvään verenvuotoon.

Amerikkalaista terveydenhoidon opetusta.

Uudessa Suomettaressa N:o 178 kertoo nimimerkki

N. Lko. että: »Bostonin kouluissa on hiljattain ruvettu
noudattamaan uutta menettelytapaa terveydenhoidon opetuksessa.
Silloin tällöin määrätään koko päivä tätä ainetta
varten, terveyspäivaksi, yhteiseksi hygieniseksi juhlaksi
kaikille kaupungin kouluille. Tietopuolista opetusta annetaan
niin vähän kuin suinkin. Päivä käytetään kylpyyn,
voimisteluun ja leikkiin, henkilöllisen terveydenhoidon tärkeyttä
esittäväin havaintovälineiden näyttämiseen. Eräässä
koulussa lapset esittivät pienen näytelmäkappaleen, jonka
tarkoituksena oli opettaa lapsille yksinkertaista sairaan*hoitoa.
Opetustarkoitus oli hyvin sovitettu kappaleen
juoneen, ja näytelmä huvitti katsojia suuresti. Henkilöinä
siinä oli sairas nainen, lääkäri, eräs tuttava, sairaan sukulaisia
y. m. Joka koulussa pidettiin lyhyt esitelmä terveydenhoidosta.
Esitelmiä pitivät enimmäkseen lääkärit.»
Varmaankin olisivat tällaiset koulujen terveyspäivät,
kun ne vaan saataisiin tarkoituksenmukaisesti suunnitelluiksi,
meilläkin omiansa herättämään yleistä ja elävää
terveydenhoitoharrastusta. Varsinkin olisi syytä saada
mainitunlaisia terveyspäiviä toimeen seminaariemme mallikouluissa,
jotta maalaiskansakoulujenkin opettajat harjautuisivat
panemaan sellaisia toimeen. Ja kansanopistoissammekin
olisivat ne paikallaan, kun niille vaan saataisiin
käytännöllinen ja hauska ohjelma. Eiköhän Herra

--

N. Lko. ryhtyisi Amerikasta saamansa kokemuksen pohjalla
ohjelmaa suunnittelemaan? Arvelen, etfei käytännöllisten
kouluterveyspäivien toimeenpanoa voisi kohdata
kovinkaan suuria vaikeuksia, kun vaan itse suunnitelma
yksityiskohtia myöten olisi aivan selvä. Eiväthän
ne sisällöltään ja muodoltaan silti tarvitsisi olla kaikkialla
toistensa jäljennöksiä.
Konr. ReijoWaara.

Suomen Terveydenhoitoyhdistyksen

vuosikertomuksesta v:lta 1908 käy m. m. ilmi, että yhdistyksessä
vuoteen 1909 mennessä oli 553 jäsentä, joista 781
suomenkielistä. Siihen kyllä olisi syytä useampien yhtyä.
Vuosi jäseneksi pääsee jokainen kansalainen, joka yhdistyksen
rahastonhoitajalle (tohtori Elis Roos, Helsinki)
suorastaan tahi paikkakunnan asiamiehelle, missä sellainen*
on, etukäteen heti vuoden alussa lähettää 5 mk; vähävaraset
pääsevät 2 mk:lla. Vastineeksi tästä saa kukin suomenkielinen
jäsen ilman eri maksua itselleen lähetetyksi »Terveydenhoitolehteä
» sekä niitä suomenkielisiä julkaisujakin,
joita yhdistys vuoden kuluessa toimittaa. Vuonna 1908
julkaisi yhdistys useitakin arvokkaita kirjasia. Jäseneksi
voi myös ruveta Suomen kansallisen Terveysliiton paikallisjärjestö,
jolloin se saa kirjastoaan varten samat edut
hyväkseen nauttia kuin yksityinen jäsenkin. Muutamat
paikallisliitot ovatkin käyttäneet tämän tilaisuuden hyväkseen.

Yhdistys on myös asettunut yhteisvaikutukseen
Lastenhoitoyhdistyksen kanssa ja kehottaa sen johdosta
sekä omia varsinaisia asiamiehiään, että muitakin, jotka

Tänä vuonna on luku noussut 128:aan.

harrastavat lasten hoitoa koskevien tietojen levittämistä,
siis paikallisia terveysliittojakin, kääntymään Terv. hoito
yhdistyksen puoleen, niin voivat yhdistykseltä ilmaiseksi
saada 72 sivun laajuisen kirjasen: »Pienten lasten hoidosta
», jossa on kuusi luentoa ja josta siis 6:tena eri iltana
voi lukea eli luennoida yleisölle; ja voihan luennon lopussa
yleisö vielä keskustellakin tärkeästä lasten terveydenhoitoasiasta.

Konr. ReijoWaara.

Kirjelaatikko.

733. Tampereelta tullut, ainoastaan 10 pennin merkillä varustettu
kirje on palautettu.

734. L. Kyllä denaturoitukin sprii sopii ulkon. käytettäväksi.

735. Kansak. opettaja. Keuhkotaudista on suomeksi H. Bergin
297 s. laajuinen teos, N. J. Arppen ja P. Pirilän pikkukirjaset;
ja Kyläläisten terveysliittokirjasten syksyllä ilmestyvässä toisessa sarjassa
tulee myös olemaan yksi vihko (N:o 120) keuhkotaudista.

736. 18 v. Eivät virtsaan ilmenevät limahyytelöt ole siementä.
Jos liialliset siemenvuodot vaivaavat, ottakaa joka ilta 2 minuutia kestävän,
25° istumahierontakylvyn, urheilkaa, välttäkää epäsiveellistä
elämää ja mielikuvittelua. Säärien kipeytyminen urheilussa tulee tottumattomuudesta.
Se häviää kun jatkaa.

737. Huolestunut isä Amerikassa. Selkävaivanne tulee nähtävästi
asennostanne metallisorvaustyössä. Hierotuttakaa ahkeraan selkälihaksianne,
pankaa joka ilta selälle lämmittävä kylmä vesikääre ja
siveltäkää sitä kerta viikossa joditinkturilla. Voimistelkaa (etupäässä
yläruumiin kiertoliikkeitä) 5 minuuttia 3 kert. päivässä. Kylpekää
ahkeraan. Lääkkeistä ei hyötyä.

738. Huolestunut isä Suomessa. Kieroon menevät lapsenne
silmät ovat vaarattomalla leikkauksella autettavissa. Kääntykää siis
silmä-spesialistin puoleen.

739. T. W. Siitinelimienne herkkyyttä voitte karaista viileillä,
lyhyillä istumahierontakylvyillä illoin ja noudattamalla kohtuutta aviolli-sessa
yhdyselämässänne. Välttäkää myös kahvea, väkijuomia ja tupakkaa.

740. Neuvoa haluapa. Ihonäppylöiden hoidosta katsokaa Terv.
h. lehden vtkertaa 1907 siv. 125—128.

741. »Kallu" kysyy mistä se tulee kun hänen käsiensä ihoon
20 vuoden ijällä alkoi ilmetä vaaleita kohtia, joihin eivät auringonsäteetkään
pysty väriä tuomaan, ja täplittäin alkoivat hiuksetkin vaaleta.
Myöhemmällä ijällä on näitä valkoisia täpliä ilmestynyt muuallekin
ruumiiseen, m. m. leukaankin, vieläpä näkyy tämä menevän perintönä
lapsiinkin. Terveys yleensä hyvä. Vastaus: Tällaista ihon ja hiusten
väriaineen (pigmentin) paikallista eli täplikkäistä häviämistä useinkin
huomaa. Tapahtuu, että pigmentti häviää koko ihonkin pintakerroksista.
Mutta mikä on syynä tällaiseen paikalliseen ja yleiseenkin albinismukseen
(ihon valkenemiseen) ei tiedetä, pigmentti-muodostumisen lait kun
yleensäkään eivät ole selvillä. Eikä tunneta keinoakaan sen ehkäisemiseksi
tahi korjaamiseksi. Ei ole mitään outoa siinä, että tällaisetkin
ominaisuudet periytyvät. Ihmisen ihon ja hiusten väri on yleensä
tasainen, senvuoksi poikkeukset herättävät jonkunverran huomiota.
Mutta sehän varsinkin naisten mielestä on intressanttia. Terveysvaaraa
siinä ei piile. Bamusa-kahvi on jotakin sekotusta, jota emme voi
suositella kun emme tiedä mitä siinä on.

742. „/<"". Sydänvialle, samoin vatsalle, voi lyhyt istuma-hierontakylpy
olla eduksi, mutta tervaveden juonti ei. Sydänvikaisena
tulisi Teidän kuitenkin suullisesti kysyä taitavan lääkärin neuvoja,
miten koko elämänne olisi järjestettävä.

743. Antti kertoo, että hänen hiustensa rajalla otsassa noin
2—3 vuotta sitte ilmeni arka kohta, joka hiljalleen on kapeana sarkana
kulkenut ylöspäin siten, että arkuus saran alkupäässä on vähitellen
lakannut, mutta tätä nykyä asustaa päänlaella siksi tuntuvana, ettei
siedä hiusten latvoihinkaan kajota. Ja siinä missä kipua on ollut,
ovat hiukset muuttuneet sykkyräisiksi ja tukka harvennut. Tähän vaivaan
pitäisi hieromisesta olla hyötyä, mutta nähtävästi se vaatii sisällistäkin
hoitoa, jota varten teidän olisi syytä kääntyä jonkun taitavan
iho- ja hermospesialistin puoleen.

744. 10 v. vaivanne polvien tienoilla, joka pääasiallisesti tuntuu
seisoessa, ja istuessakin, mutta häviää saunanlöylyssä., kävellessä,
hierottaessa, makaavassa asennossa, ja istuessakin kun nostaa jalat
toiselle tuolille, ei voine johtua muusta kuin liian hitaasta verenkulusta
jalkojenne laskimosuonissa. Hierotuttakaa ahkeraan, pankaa yöksi
lämmittäviä kylmiä kääreitä polviin, ja ennenkuin aamulla nousette
ylös, sitokaa jalkojanne, varpaista ylös polvia myöten, tasaisesti joka
kohdalta likistävään, mutta ei kiristävään siteeseen. Sidos pide'ttävä
koko päivän.

745. Huolestunut I. Syynä siihen, että verisuonet ovat kovin
täynnä säärissänne, joita sen takia alituiseen pakottaa ja väsyttää, on
raskauden aikojen vähitellen aiheuttama, pysyväiseksi käynyt laskimo

suonien laajennus. Laittakaa jalkaväkiänne joka päiväksi sellaisiin
sidoksiin kuin vastauksessa 744 on selitetty. Raskauden aikana tulisi
naisten yleensä käyttää tällaisia sidoksia kun säärissä alkaa ilmetä
taipumusta laskimolaajennukseen.

746. Huolestunut IL Käsivarsien, etenkin kyynärpäiden, lantion,
jalkojen ja kasvojenkin ihoon ilmenevät, punaisina nyppylöinä
alkavat, vähitellen laajenevat, syyhyävät ja lopuksi hilseilevät täplät,
ovat vastuksellisen ihotaudin merkkejä. Se vaatisi ihotautispesialistin
hoitoa. Voitte kuitenkin ensin koettaa 10 °/o:sta rikkisalvaa.

747. E. J. Taskisen kirjoitus ilma & aurinkokylvyistä ja alast.
voim:sta on loppuun myyty, mutta se on albumissa "Raitis Nuoriso
II", joka vielä on saatavana Raittiuden Ystäviltä l markalla.

748. J. A. K—n. Aamuinen paha maku suussa ja pahan hajuinen
henki aiheutuvat mätähampaista. Ennenkuin ne ovat korjatut, ei
hampaiden harjaaminen eikä suun huuhtominen tepsi.

749. 2 poikaa. Sekä levottomasti makaava, nukkuessa hikoileva
3 vuotias että nuorempikin, jonka ihoon nousee punasta, syyhyäviä
pilkkuja, on kuukausimäärin aamusin pyhkäistävä kylmään, denat.
spriinsekaiseen (1: 10) veteen kostutetulla rievulla ja sen jälkeen käsin
hierosteltava. Kummallekin on annettava 3 kert. päivässä, syödessä,
V* teelusikallinen Tampereen rohdoskauppa o. y:n kalkin sekaista
mallasekstraktia. Makuuhuoneen ilma ahkeraan vaihdettava.
Terveydenhoitolehden

tilaajamäärä on vuosi vuodelta melkoisesti noussut.
Mutta siitä huolimatta on väkirikkaita kyliä, tehdaspaikkoja,
kokonaisia kuntiakin, joissa lehti on milfei
tuntematon. Syynä siihen on asiamiespuute paikka
kunnalla.

Varsinkin te nuoret, ettekö tahdo käydä tätä
puutetta korjaamaan? Niin teki viime kuussa »JViemisveden
nuija» paikkakunnallaan, valiten keskuudestaan
asiamiehen Terv. hoitolehdelle. Tehkää
muuallakin jo lokakuun kuluesaa samoin ja ilmoittakaa
kohta toimitukselle, niin lähetetään asiamiesehdot.

Helsinki 1909, K. F. Puromiehen kirjapaino.

Cerueydenhoitolehti

Duodecim-seiiran toimittama ja kustantama.

Helsinki Päätoimittaja Konr. ReijoWaara. 1909

Lehden konttori Helsingissä Kauppiaankatu P; P. 37 83, avoinna tiist., tuorst.
ja lauant:na klo 1/a9—-1/s 10 a. p. Tilaushinta 2 mk. vuodelta Helsingissä, 2: 50 p.
postissa. Lehti ilmestyy kerta kuukaudessa, kesällä kerran 2 n:oa yhtenä. Lehteen
tulevat kirjoitukset ja kirjelaatikkoon aijotut kysymykset .lähetetään Toht. Konr.
ReijoWaaralle Antink. 15. telef. 4892, muistutukset lehden jakamisesta konttoriin.

Isäksi tulevalle mieleen pantavaa.

Tuon tuostakin näemme terveydenhoitoa harrastavissa
lehtisissä ja milloin missäkin annettavan hyviä neuvoja
»äidiksi tulevalle». Eikä tätä suinkaan tehdä suotta.
Mikäpä olisikaan tärkeämpää, mikä enemmän tulevaisuuteen
tähtäävää kuin juuri se tehtävä, joka tarkoittaa tulevan,
vieläpä syntymättömänkin sukupolven parasta, niin
ruumiillista kuin henkistäkin. -- Terveet, elämänhaluiset
vanhemmat ovat maaperänä terveille, vahvoille jälkeläisille.
Raskauden tilassa olevan äidin terveydellä on aina
suuri merkitys kehittyvän lapsen ruumiiseen. Eikä liene
vähäksi arvioitava sekään henkinen perintö, minkä äiti
juuri lastaan kantaessaan luopi tulevalle pienokaiselleen.
Näin ollen olkoon pieninkin oikeaan osattu neuvo »äidiksi
tulevalle» tervetulleena oppaana. -- Mutta vaikka tiedämmekin
äidin raskauden aikuisen terveydentilan ole-
van suurimpia tekijöitä tulevan lapsen terveyteen, emme
silti ole oikeutettuja sivuuttamaan niitä tärkeitä seikkoja,
jotka välillisesti vaikuttavat äidin ruumiissa kehittyvään
lapseen. Näistä välillisistä vaikuttimista ovat kotiolot ja
ne henkilöt, joiden kanssa tuleva äiti joutuu lähimpään
tekemiseen, painavimmat. Ja kuka on lähin, ellei se,
jonka kanssa yhteinen pesä luotiin, jonka kanssa tule

vaisuus suunniteltiin ja jonka mielestä silloin mitkään uhraukset
eivät olleet liian isoja kärsittäviksi toisen hyväksi.
Lähin on tuleva isä. -- Ensimäiset raskauden kuukaudet
ovat useille tuleville äideille vaikeita. Silloin yleinen pahoinvointi
sekä hermoston herkkyys ovat ylimmillään.

Mitättöminkin hairahdus ruokaj ärjestyksessä, vähinkin
raittiin ilman puute voivat usein uudistuneina saada ankaroitakin
terveydellisiä häiriöitä aikaan. Pieninkin sydämmetön
sana vaikuttaa silloin kuin ruoskan lyönti,
kova kohtelu järkytt��ä mielen tasapainon. Koko hermokoneisto
on ankaran koetuksen alaisena. Vaikeimpia
kestettäviä on monelle vaimolle silloin tupakansavu. Se
on heille pahinta myrkkyä ja saa aikaan ankaroita oksennuskohtauksia.
Tuleva äitihän hengittää samalla
kahden puolesta ja tarvitsee siten entistä enemmän raitista
ilmaa. Mitä kärsimyksiä saakaan usein kestää etenkin
ahtaissa oloissa oleva vaimo, joka sairastaa raskauden
ensi kuukaudet ja joka kenties koko päivät ravitsee itseään
ja pienokaistaan isäksi tulevan — tupakansavulla. Miten
vahingollista tämä on lapselle, sen arvaa jokainen ajatteleva
ihminen. Mutta miten moni isäksi tuleva, vaikka
ymmärtääkin tämän, toimii sen mukaan? On kyllä miehiä,
jotka edes joksikin aikaa tästä pahasta, koko heidän ympäristöään
haittaavasta tavasta tahtovat ja voivat luopua,
mutta miten pieni onkaan se joukko niihin verraten, joiden
turmiollinen tupakan haju lisää suuressa määrin tulevan
äidin kärsimyksiä ja saattaa hänen vaikean olonsa melkein
sietämättömäksi. Onpa sellaisiakin tapauksia, että vaimoon,
joka raskautensa aikana on suuressa määrin kärsinyt
miehensä tupakanpoltosta, on jäänyt mieheensä sellainen
voittamaton vastenmielisyys, että se on vaikuttanut
häiritsevästi koko heidän tulevaan yhdyselämäänsä.

Vaikka suvaitsevaisuus ja toistensa heikkouksien
kärsiminen ovatkin avio-onnen ensimäisiä ehtoja, muistakoon
kumminkin mies, että hänellä isäksi tullessaan

on paljoa vähemmän kärsittävää kuin äidiksi tulevalla ja
että hän hillitessään itseään ja luopuessaan muutamista
pienistä totutuista tavoista voi vaikuttaa sekä tulevien
jälkeläistensä että yhteisen onnen säilyttämisen hyväksi.

L. \v.
Ruusu.

Kirj. Einari Heikel.

»Eivät tohtorit mitään ruususta ymmärrä;» se väite
on käynyt melkein sananparreksi ja yleiseksi totuudeksi
useassa paikoin maatamme. Ruusua on muka seitsemää
lajia (toisin paikoin yhdeksää), siniruusua, valkoruusua

y. m. Ja näitä tauteja lääkärit eivät muka ollenkaan ymmärrä,
vaan ainoastaan »maanlääkärit» eli toisin sanoin
puoskarit pystyvät niihin. Nämä parantajat käyttävät
jos jonkinmoisia voiteita ja lääkkeitä aina sen mukaan
mihin ruusulajiin he kulloinkin määräävät taudin kuuluvaksi.
Ja useinkin polttavia aineita, kuten ylen väkevää
karpolia tai suorastaan ilettäviä, kuten esim. piipunöljyä,
lantaa y. m. s., jotka tietysti pahentavat alkuaan viattomankin
vamman. Ja niin syvälle on luulo lääkärin kykenemättömyydestä
ruusun hoitamisessa kansaan imeytynyt,
että sairas ei mitenkään antaudu lääkärin hoitoon, jos
vähänkään epäilee tautiaan ruusuksi. Esim. tämän kirjoittajan
on viime aikoina täytynyt ruusupotilailtaan salata
taudin nimi, koska selityksistä ei ole ollut muuta seurausta"
kun että määräämäni hoito on hylätty ja käännytty puoskarien
puoleen tai on apteekista vaan ostettu »ruusunroppeja
»! Virkatoverini ovat tulleet samaan kokemukseen.
Eräs heistä esim. kertoi, miten muuan sairas, saatuaan
häneltä tietää, että sairastaa ruusua, kohta livisti ulos
vastaanottohuoneesta edes ehtimättä hyvästiä jättää!

Monet luulevat vielä, että ruusu nimistä tautia eivät lääkärit
tiedä löytyvänkään. Yllä olevasta käynee kuitenkin
selväksi, että ruusutauti todella on olemassa. Mutta 7:ää
tai g:ää lajia sitä ei ole, vaan yhtä ainoata, jos kohta se voi
olla erinäkönen, riippuen siitä, missä kehitysasteessa se on.

Ruusu riippuu eräästä »streptokokki» nimisestä taudinsiemenestä,
joka m. m. löytyy liassa. Kun esim. kynnellä,
jossa on likanen alus, repii rikki äkämän, tai jos
muuten sattuu joku ihon paikka repeymään, eikä pidetä
huolta haavan puhdistamisesta, niin pääsee taudinsiemen
tunkeutumaan ruumiin kudoksiin ja ennen pitkää
alkaa paikka punottaa ja turvota sekä pakottaa. Tulehdus
leviää vähitellen yhä laajemmalle, iho on siinä kiiltävä
ja pingoittunut. Samaan aikaan ilmenee yleisiä taudinoireita:
vilunväristyksiä, päänpakotusta ja kuumetta.
Tulehtuneille paikoille ilmestyy taudin kestäessä visvaisia,
palohaavan näköisiä rakkuloita, usein märkäpesiäkin, joskus
osa ihoa kokonaan kuoleentuu ja märkänee pois, ellei
asiany mm är ta väistä apua ole saatu. Punotus ja turvotus
voi levitä yhä laajemmalle, peittäen suuret alat ruumiin
pintaa. Tällöin on sairaan henki suuressa vaarassa. Taudinsiemen
on päässyt leviämään ruumiiseen ja voi siinä
synnyttää muitakin vaarallisia tauteja, kuten keuhko- ja
keuhkopussintulehduksen, j äsentulehduksen, j opa aivokalvontulehduksenkin.
-- Huomaamme siis, että ruusu
on sangen vaarallinen tauti eikä suinkaan ylenkatsottava.
Se voi saada alkunsa, kuten yllä mainittiin, aivan vähäpätöisestä
ihohaavasta, kun sinne vaan likasten kynsien y. m.
välityksellä pääsee taudinsiemen tukeutumaan. Pieniäkään
haavoja ei siis saa ylenkatsoa, vaan ovat ne tarkasti
puhdistettavat esim. miedolla lysooli- tai karpoolivedellä
ja pidettävät puhtaissa siteissä. Jos taas tulehdusta ilmaantuisi,
varsinkin jos sen ohella vilu puistaa tai kuumetta
tuntuu, pitää kohta kysyä lääkärin neuvoa. Kunnes hänen
luo ehditään, käytettäköön lyijyvesikääreitä punottumilla

ja sisällisesti salisyylipulvereita. Ruusuntipat eivät auta
mitään. Niitten nimitys ei ole missään yhteydessä ruusutaudin
kanssa.

Ruusu on vielä erittäin tarttuva tauti. Kun sen siemenet
kerran ovat päässeet ihmisruumiiseen, tulevat ne
erittäin elinvoimaisiksi ja voivat huomaamattomastikin
pikkuhaavasta tunkeutua ruususairaan yhteyteen tulleisiin
henkilöihin. Poteva on siis pidettävä muista mahdolrisimmin
erillään ja hoitajan ynnä kotolaisten tulee noudattaa
ankaraa puhtautta, monta kertaa päivässä, varsinkin
kun ovat sairasta kosketelleet, pestä ainakin kätensä 2
%:sessa lysooliliuvoksessa. Taudin parattua on toimitettava
perinpohjainen sairaan käyttämien vaatteiden, peitteiden
y. m. s. desinfisioiminen, esim. saunassa kuten on
neuvottu tämän lehden N:ssa 9. Sairaan sänky sekä tuvan
lattia ja huonekalut ovat pestävät 5 %:sella lysoolivedellä.

Että kansa, kuten mainittu, ei luota lääkäreihin
ruusun hoidossa, riippunee siitä, että kun useinkin kaikenmoiset
ihottumat ja ihotaudit luullaan ruusuksi, ja lääkäri
sanoo ettei niin ole laita, uskotaan kuitenkin puoskaria
enemmän. Heillä on muka parempi ymmärrys juuri
mitä tähän tautiin tulee. Tämä on yksi niitä monia kansamme
ennakkoluuloja, joita jokaisen valistusta ja terveyden
hoitoa harrastavan kansalaisen tulisi koettaa
saada kansasta irtikiskotuksi.

Kolera Pietarissa.

Viides kerta Kolera nyt vierailee Pietarissa uhaten
Suomeakin. Ja entisistä kokemuksista päättäen ei suinkaan
vaara vielä tämänkään vuoden loputtua ole oleva ohi.
Ovatpa sanomalehdet tienneet kertoa, että bakterien tarkastaja
Slatogoroff on huomannut Nevan vedessä olevia

koleravibrioneja tätä nykyä vielä tartuntakykyisimmiksikin
kuin viime talvena. Ja Nevan vedessä niitä yhä onkin
ja sen kautta tauti nähtävästi jatkuu ja tulee jatkumaan
tiesi vielä kuinka kauan, kun ei edes Neva-veden sihvilöiminenkään
näy tarjoavan minkäänlaisia takeita siitä,
että Pietarissa saisi kolerabasillivapaata vettä. Nevavettähän
siellä yhä käytetään juomavetenä, vieläpä sellaista,
johon vedenottopaikan yläpuolella lasketaan kokonaisen
kaupunginosan likavedet.

Pietarin Obuchow-sairaalan koleraosaston ylilääkäri
Stiihlern kertoo nimittäin sen hämmästyttävän tosiasian,
että viime elokuun 19 päivänä oli 17:stätöistä näytteestä
sihvilöityä Neva-vettä tavattu 5:dessä kolera basilleja,
mutta 48:sta näytteestä sihvilöimätöntä vettä ainoastaan
6:dessa. Joten siis sihvilöity vesi olisi vielä huonompaakin
kuin sihvilöimätön. Ja paljon ihmisiä sittenkin on .Pietarissa,
jotka juovat keittämätöntä Neva-vettä. Kuulin
juuri että Pietarissa käyvät suomalaisetkin ovat siinä suhteessa
usein varomattomia. Luulisi toki, ettei kukaan
ihan tahallaan tahtoisi juoda tiettävästi kolerabasillipitoista
vettä keittämättömänä, mutta siksi väliäpitämättömiä
näkyy löytyvän. Varokoot nyt Pietarissa käyvät suomalaiset
toki sitä tekemästä.

Ensi kerran tuli kolera Pietariin 1831 ja vieraili silloin
kaupungissa kolme vuotta. Toinen vierailu, joka alkoi
1848, kesti lyhyillä vapailla väliajoilla kokonaista 14
vuotta, Kolmas hyökkäys alkoi 1866 ja loppui 7 vuoden
kuluttua. Neljäs kerta ilmeni kolera Pietarissa u/i 1892
ja sammui n/2 1896.

Nykyään vielä riehuva epidemia alkoi Pietarissa
2/9—08. Ensi 6:na päivänä sairastui 6 henkilöä päivässä,
n p:nä samaa kuuta sai tauti jo raivoavan luonteen ja
oli 29 p:nä saavuttanut huippukohtansa, jona päivänä
sairastui 444 henkilöä. Siitä saakka ei Pietari ole ollut
taudista vapaana. Toukokuussa tänä vuonna oli ainoastaan

i viikko jonka kuluessa uusia tautitapauksia ei ilmennyt.

Stuhlern kertoo, että 2 p:stä syyskuuta 1908 20
p:vään elokuuta 1909 on Pietarissa ollut 14,512 koleratapausta,
joista 5,592 (38.5 %) on kuollut.

Konr. ReijoWaara.

Lavantaudin leviämistapoja.

Kirj. Konr. ReijoWaara.

Joka vuosi sattuu Suomessa lavantautitapauksia,
välin siellä välin täällä, joista kehittyy laajallekin leviävä
tahi ainakin paikallinen kulkutauti jossakin kylässä tahi
kyläryhmässä, siitä syystä, etteivät kuntien asukkaat
eivätkä kunnalliset terveydenhoitoviranomaiset pidä silmänsä
auki, vaan leväperäisesti sallivat kuumetautitapauksiä
hoidettavan sillä tapaa, ettei ensinnä edes oteta selkoa
taudin laadusta, silloinkaan kuin käyvät pitempiaikaisiksi,
joten tarttuma pääsee leviämään, vaikka lavantaudin
tarttumaa olisi verrattain helppo estää leviämästä.

Tosin on tämän päämäärän saavuttamiseksi välttämätöntä,
että kunnassa on kiertävä sairaanhoitaja, jonka
terveydenhoitoviranomaiset voivat lähettää ottamaan tarkempaa
selkoa epäilyttävistä kuumetautitapauksista, ja
jonka kuntalaisetkin vapaasti voivat maksutta noutaa
ensimmäisiä neuvoja antamaan kun joku lapsi tahi täysiikäinen
perheessä sairastuu kuumeeseen. Mutta nykyaikana
täytyykin juuri leimata mitä törkeimmäksi leväperäisyydeksi,
ja kunnan todellisen edun huonoksi valvomiseksi,
kun eivät kunnan johtavat henkilöt pidä huolta
siitä, että kunta viivytyksettä ryhtyy hankkimaan palvelukseensa
siksi välttämättömän ja hyödyllisen toimihenkilön
kuin opin saanut kiertävä sairaanhoitaja on.

Esimerkkinä lavantaudin leviämistavoista meillä
tahdon tässä lyhykäisyydessä mainita tapaus, josta on kerrottu
Turun terveydenhoitolautakunnan vuosikertomuksessa
viita 1905. Sanotun vuoden toukokuussa tuli Kaarinan
pitäjästä kaksi torpan lasta lähellä Littoisen verkatehdasta
olevan Tuorlan kartanon Niinimäen torppaan ja
oleskelivat siinä jonkun aikaa. Ennenkuin tulivat sanottuun
torppaan olivat juuri nousseet kuumetauti vuoteelta.
Tietysti ei kukaan heidän sairastaessaan välittänyt siitä
mitä tautia heissä oli.

Niinimäen torpasta tuotiin maitoa tehtaalle Herra
Schnittin yksityisperheeseen.

Heinäkuun alussa sairastui Schnittin perheessä
useita henkilöitä kuumeeseen, joka piankin huomattiin
lavantaudiksi, ja kuukauden lopussa vielä 2 palvelijaakin.

Elokuun alussa sairastui tehtaalla vielä 40 vuotias
työnjohtaja samaan tautiin. Häntä hoidettiin kotonaan
aina kuukauden loppuun saakka ilman että hänenkään
taudistaan näkyy otetun tarkempaa selkoa. Hänen ulostuksensa
pääsi saastuttamaan veden eräässä purossa, joka
kulkee Tuorlan kartanon sivu. Jonkun ajan kuluttua ilmestyi
Tuorlassa 4 lavantaudin tapausta. Tuorlasta viedään
maitoa Turun kaupunkiin. Turussa taas ilmestyi äkkiä
lokakuussa ja marraskuussa 37 lavantaudintapausta,
joista täydellä varmuudella saatiin tietää, että ainakin
10 olivat ottaneet maitoa Tuorlasta jonkun aikaa ennen
sairastumistaan.

Kirkot puhtaiksi.

Terveydenhoitolehdessä on usein puhuttu kirkkojen
puhtaanapitämisestä. Siitä ei kuitenkaan saisi puhetta
lopettaa ennenkuin meillä kaikkialla ymmärretään, että
toki kirkko olisi pidettävä mallikelpoisen puhtaana. Pai

natamme sen vuoksi lehteemme U. S:ssa toukokuussa olleen,
asiaa valaisevan kirjoituksen:

»Kirkkojemme, varsinkin maalaiskirkkojen, puhtaana
pidossa on vielä hyvin paljon toivomisen varaa. On seurakuntia,
joissa kirkko puhtaanapidon suhteen on jätetty
melkeinpä ilman minkäänlaista hoitoa. Sillä muuta ei
voi sanoa sellaisesta kirkosta, jota esimerkiksi ei laasta
kuin yhden kerran vuodessa pesemisen yhteydessä, mikä
tavallisesti toimitetaan juhannukseksi. Kirkon lakaisemisella
tarkoitan myöskin penkkien välien puhdistamista.
Ja se ei ole vähäinen likaisuus, mikä sinne kertyy vuoden
kuluessa jaloista, sylkemisistä y. m. Ja vieläkin siivottomammat
ovat tavallisesti parvekkeitten lattiat ja
niihin johtavat rappukäytävät. Sakastin kaappien aluset
ovat niinikään tavallisesti koskemattomat tomupesät.

Eikä ole ihmekään, että kirkko on tällaisessa kunnossa,
kun läheskään kaikissa seurakunnissa ei ole kirkon
puhtaana pitoa uskottu henkilölle, jolla siinä suhteessa
olisi määrätyt tehtävät. Tämä asia on tavallisesti kirkonvartijan
toimena, jopa hän kantaa siitä eri maksunkin,
kun muka pitää puhtaana kirkon. Mutta millä tavalla
hänen se on tehtävä, siitä hänelle ei ole annettu minkäänlaista
yksityiskohtaista määräystä. Palkkion katsoneekin
hän tulevan kirkon kerran vuodessa pesemisestä. Tosin
on nykyisen kirkkolakimme (§ 263) mukaan lukkarin velvollisuutena
»pitää lähinnä silmällä puhtautta ja järjestystä
kirkossa.» Mutta luonnollista on, että asia on ensin
seurakunnan joko kirkkoneuvoston tahi kirkonkokouksessa
sille kannalle saatettava, että puhtauden ja järjestyksen
silmälläpito voisi tulla kysymykseen. Jopa on seurakunnan
kirkkoherralla oleva tämä lainmukaisena sekä velvollisuutena
että oikeutena ilman seurakuntakokouksenkaan
päätöstä. Sillä kirkkolain § 145 määrää hänen »pitämään
vaaria kaikesta kirkon sekä kiinteästä että irtaimesta
omaisuudesta, olipa se minkälaatuista hyvänsä, valvo

koon sen hallintoa, käyttämistä ja hoitoa», siis myöskin
kirkon, joka §:ssä 290 mainitaan ensimäisenä kirkon omaisuutena.
Mutta tosiasia on, että on kirkkoherroja, jotka eivät
koskaan käy ottamassa selvää, millä kannalla kirkon puhtaus
on, kirkkoherroja, joiden ainoat kirkossa käyntipaikat
vuodet läpeensä ovat sakastista saarnatuoliin ja alttarille
sekä niistä takaisin. Jotakin sanoo kirkkolaki tässä suhteessa
kirkonisännöitsijänkin velvollisuudeksi, kun hänen
on (§ 352) vuosittain katsastettava kirkko; mutta kysymyksenalaiseen
epäkohtaan ei niissä katsastuksissa koskaan
kiinnitettäne huomiota.

Sanoin edellä, että useassa seurakunnassa kirkon puhdistus
on siinä, että se kerran vuodessa pestään. Eräs tapaus
tekee kumminkin niissäkin seurakunnissa poikkeuksen.
Se on silloin kun piispantarkastus tulee seurakuntaan.
Silloin pestään lika ja silloin pyyhitään tomut, missä ikänä
sitä huomataan. Ja tämä tilapäinen puhtaus kirkossa
tehneekin sen, että piispa ei tule seurakuntatarkastuksessa
ottaneeksi selvää tästä muuten niin huutavasta epäkohdasta.
Mikäli tunnen useitakin piispantarkastuksia, ei
niissä ole koskaan tätä asiaa kysytty; ei ole otettu selvää,
miten seurakunta kirkkonsa tavallisissakin oloissa puhtaana
pitää.

Kieltämättä on kysymyksessä oleva epäkohta kaikin
tavoin korjattava. Onhan kirkko Jumalalle pyhitetty
huone, joka jo semmoisenaankin on kohottava mielemme
puhtaimpaan ja kauneimpaan elämässä. Tämäkö huone
olisi jätettävä hoidotta sen vuoksi, että on kysymyksessä
muutamien kymmenien markkojen maksu? Avattakoon
kauniin kesäajan tultua hetkinen ennen jumalanpalveluksen
alkua auki kirkon ikkunat, ettei vastenmielinen ummehtunut
löyhkä sisään astuessa tule vastaan. Puhdistettakoon
kirkon penkit siihen määrään tomusta, ettei harvemminkin
istutuissa paikoissa, kuten esimerkiksi parvekkeilla,
tarvitseisi tahrata vaatteitaan. Ja vieläkin yksi näkökanta!

Pubdistamattomat kirkot ovat, jos mitkään, varsinaiset
keuhkotautien synnyttäjät. Lattialle penkkien välille
jäävät keuhkotautisten syljet ja yskökset koko vuoden
ajaksi. Siellä ne hieroontuvat toisten jaloissa. Ja tähän
tautien itiöpesään kumartuvat vuoden kuluessa sadat ja
tuhannet terveet ihmiset. Tähän seikkaan olisi viranomaistenkin
pantava huomiota, ja olisi pakollakin saatettava
välinpitämättömät asianomaiset täyttämään velvollisuutensa.
Herätkööt myöskin seurakuntalaiset itse
tässäkin kohden valvomaan kalleinta omaisuuttaan, terveyttä,
ja vaatikoot kirkkonsa puhtaana pidettäväksi
niiden toimenpiteestä, joiden hoitoon se on jätetty.

D. K."
Bänanit.

Kirj. Konr. ReijolVaara.

Marjat ja hedelmät ovat ihmiselle terveellistä ruokaa.
Marjoja meillä Suomessa on monta eri lajia, ja ne joita
meillä on, ovat sekä maukkaita että ravitsevia. Ja helppoa
olisi köyhilläkin Suomessa hankkia itselleen maaseuduilla
talveksi marjavarastoja yksitoikkoisen ruokansa
jatkoksi, mutta siitä huolimatta ani harva sen tekee. Eipä
tarpeeksi yleensä vielä ymmärretä käyttää metsiemme
soittemme, ja niittyjemme marjavarastoja tulolähteenäkään.
Vuosittain esim. .saavat äärettömät lakka (hilla)
määrät mädätä köyhänä pidetyn Pohjolan laajoilla soilla.

Varsinaisia n. s. hedelmiä on meidän maassamme
sitävastoin vähemmin. Pohjois-Suomessa tuskin nimeksikään,
vaikka niitäkin voisi olla enemmän ja parempia
kotimaassammekin kuin mitä vielä tätänykyä on.

Parannetut kulkuneuvot ovat kuitenkin vaikuttaneet
sen, että Suomeen tuodaan ulkomailta hämmästyttävän
paljon hedelmiä. Minun lapsuudessani oli ilo aina ylim

millään kun isä toi kaupungista jonkun kapan omenia jouluksi.
Muulloin ei tällaisia herkkuja saanut kotipuolellani
nähdäkään. Nyt tavataan omenia, pääryniä, appelsiineja
y. m. s. jo syrjäisissäkin maaseutukylien kauppapuodeissa.

Ulkoa tuotujen hedelmälajien joukossa ovat myös
bananit, jotka varsinkin tänä vuonna ovat tulleet ainakin
pääkaupungissa muotiin, ja täydellä syylläkin, sillä banani
on hyvin ravitseva, helposti sulava, pikku lapsillekin
soveltuva hedelmä.

Ei sillä ole juuri houkutteleva ulkonäky. Kun puolestani
ensi kerran ulkomaanmatkalla näin noita likasen
kellertäviä, mustatäpläisiä, pitkulaisia, palkojen muotoisia,
10—15 cm. pituisia, paksuja ja käyriä esineitä hedelmäkauppiaitten
akkunoissa, eivät ne minua juuri suurestikaan
houkutelleet puoleensa, mutta huomasin pian, että tässä
jos missään toteutuu vanha sääntö, ettei tule katsoa yksistään
kuoreen, vaan tunkeutua ytimeenkin.

Ja ken pitkinpäin halkaisee bananin paksua kuorta
sekä kiskoo tuon kuoren irralleen, hän löytää sen sisältä
ytimen, joka on sekä maukas että terveydeksi. Kokonaisia
villikansoja on, jotka elävät melkein yksinomaisesti
bananeilla. Bananin omituiseen makuun täytyy kyllä
vähän tottua ennenkuin oppii siitä pitämään, mutta kokemus
osottaa, että meillä on piankin siihen totuttu.

On kauniin viheriän näköisiäkin bananeja, mutta ne
ovat raakoja, eivät sellaisenaan maukkaita, eivätkä terveellisiäkään.
Juuri nuo rumannäköiset, kellertävän
mustat, pehmeänpuoleiset hedelmät ovat kypsät ja maukkaat,
niissä on tärkkelysaine muuttunut hunajanluontoiseksi
sokeriksi, ja siinä on myös ne hienot maustinaineetkin,
jotka tekevät bananin siihen tottuneelle niin maukkaaksi.

Bananit ovat varsinkin tautisina aikoina suositeltavat
sen vuoksi, ett'ei niistä aivankaan helposti voi saada

tautibaktereja ruuansulatuselimiinsä, kuori kun on siksi
paksu ja muutoinkin sellainen, ettei sitä kukaan rupea
syömään. Omenat, päärynät ja varsinkin viinirypäleet
sitä vastoin useinkin syödään kuorineen päivineen, ja
jollei ole näitä hedelmiä huolellisesti pessyt ja huuhtonut,
voi niistä helpostikin, esim. kolera-aikana, saada tartuntaa
suoliinsa.

Äitien huomioon.

Jo 1903 ja 1904 oli lasten lääkäri Schiitz Breslaussa
huomannut, että äsken syntyneenkin ja rintalapsen mahalaukkuneste
tappaa kurkkumätä baktereita. Ja hänen
jatketut tutkimuksensa ovat osottaneet, että tuo tappava
kyky on sidottu mahalaukkunesteessä olevaan suolahappoon.
Äidin rintaa imevän mahalaukkunesteen kurkkumätäbaktereita
tappava kyky on kuitenkin paljon suurempi
kuin lehmän maitoa nauttivan. Tämäkin havainto
osaltaan osottaa miksi lapsista, jotka pienestä pitäen syötetään
lehmänmaidolla, kuolee niin kovin paljon enemmän
kuin niistä, jotka saavat ravintonsa äidin rinnoista. Älköön
siis kukaan äiti, muuta kuin voittamattomien esteiden
takia, luopuko antamasta rintaa lapsilleen.

Konr. ReijoWaara.

Suomen lääkärien raittiusseuran tiedonantoja.

Mielenvika ja alkoholismi.

Lontoon mielenvikaisten laitoksiin otettiin yhtenä
vuotena (1906/7) 3,895 sairasta. 21.7 %:issa oli alkoholin
väärinkäyttö syynä mielenhäiriöön. Samana vuonna

hoidettiin Ewell nimisessä kaatuvatautisten hoitolassa
327 sairasta, joista oli 16 sadasta alkoholisteja ja 26 sadasta,
joitten vanhemmat olivat alkoholisairaita.

Suuressa Berliniläisessä, Dalldorf nimisessä mielenv.laitoksessa
oli x/4 I9°5 3>733 sairasta, (2,072 miestä ja
1,661 naista). Näissä oli miesten puolella 14.8 % ja naisten

1.8 % alkoholisairaita. Sitä seuraavana vuotena otettiin
laitokseen 1,419 mies ja 614 nais-sairasta. Näissä taas oli
alkoholisairaita miesten puolella 38.0 % ja naisten 2.4 %.
Tässä on otettu huomioon ainoastaan sellaisia, joita vaivasi
selvästi alkoholin aiheuttama mielisairaus, eikä tapauksia,
joissa alkoholi mahdollisesti oli myötävaikuttavana
syynä.
Rio de Janeiron Kansallissairaalan mielenvikaisosastossa
hoidettiin v. 1904 1,136* miestä ja 670 naista,

joissa alkoholismi oli häiriön syynä 28.8 % miesten ja

15.3 % naisten puolella.
Konr. ReijolVaara.

Kirjelaatikko.

750. 20 v. marjamies. Koska mustikat tänä vuonna (vaikkeivät
ennen) ovat aiheuttaneet vatsanpolttoa, on seruuansulatushäiriön merkki,
joka varmaan myös on syynä iltaunettomuuteenne. Vatsa on aamusin
ensin hierottava, sitten ruiskutettava peräsuoleen V* litran suuruinen
määrä 20° lämpöistä vettä. Yöksi vatsalle lämmittävä kylmä vesikääre.
Voimistelkaa ahkeraan ulkoilmassa. Välttäkää kaalia, hapanta leipää,
rasvasia liharuokia y. m. s.

757. Nuori poikamies. Muutamilla ihmisillä on luonnostaan
väkevänhajuinen hiki. Niiden tulee käydä saunassa 2 kertaa viikossa
ja sitäpaitsi joka aamu saippualla pestä kainalokuoppiaan. Nivelreumatismista
parantuneen tulee, uusimista välttääkseen, ahkeraan saunassa
hierotuttaa jalka ja käsivarsiaan saippuavaahdolla ja lavoilta laskeutua
pariksi minuutiksi 28° ä 26° lämpöiseen hieronta-puolikylpyyn.

752. Tietoa kaipaava. Jos todellakin tahdotte vapautua onaniasta
ja sen peräti turmiollisista seurauksista, tulee Teidän järkähtämättömällä
tahdon lujuudella olla, muodossa tahi toisessa, antamatta

perään himolle. Illoin ottakaa 5—2 min. kestävän, 26—22° istumahierontakylvyn
ja pankaa yöksi vatsalle lämmittävän kylmän vesikääreen.
Mutta jollette pian saa unta, nouskaa ylös, poistakaa kääre
ja menkää ulos kävelemään. Maate pannessa pankaa taas kääre uudestaan.
Ette saa valvoa vuoteellanne. Lukekaa ainoastaan siveellisesti
arvokasta kirjallisuutta ja hakekaa hyvää, kristillisen vakavaa seuraa.
Väkijuomia, kahvea ja teetäkin välttäkää. Istumatyön tekijänä voimistelkaa
5 minuutia joka 2:nen ä 3:as tunti.

753. Eräs. Kylmiä jalkojanne ja käsiänne pistäkää ennen maatepanoa
illoin 5—8 minuutiksi niin kuumaan veteen kuin sietävät,
sitten pariksi minuutiksi kylmään ja hierokaa kuiviksi. Kävelkää ja
urheilkaa paljon ulkoilmassa.

754. »Elämä". Teidän ei ole mitään syytä antautua epätoivoon.
Kyllä Korkeamman avulla voitte päästä tuollaisesta luonnottomastakin
taipumuksesta vähitellen vapaaksi, kun vaan järkähtämättä,
kuten tähänkin saakka, olette antamatta paholaiselle sormea. Urheilkaa
ahkerasti ja menkää niin pian kuin suinkin naimisiin vakavaluontoisen
naisen kanssa.

755. Tiedonhaluinen. 15 vuotiaana ei pitäisi meillä kenenkään
ajatellakaan mennä naimisiin.

756. „[}. L. Odottava." Nilkan alapuolelta väsyttäviä ja kivistäviä
jalkojanne pankaa yöksi lämmittäviin kylmiin vesikääreisiin ja
hierotuttakaa niitä ahkeraan.

757. Odottava. Lapsivuodekuumeesta jo parantuneen ei tarvitse
pelätä taudin uusimista, mutta kyllä hän voi seuraavassa lapsivuoteessa
saada kuumeen uudestaan jollei noudata kaikinpuolin mitä huolellisinta
puhtautta. Terveydenhoitolehdessä 1908 siv. 118 on neuvottu
millä tapaa maito eri ikäasteilla on sekotettava soveltuakseen lapselle,
jota täytyy keinotekoisesti syöttää. Lapsen oksentaminen enimmäkseen
riippuu siitä, ettei ruokajärjestys ole tarkoituksenmukainen. Pienillä
vesiruiskeilla on pidettävä lapsen vatsa-kunnossa jos se pyrkii olemaan
liian kovana.

758. »Kanssalukija". Vastustamatonta halua syödä liitua, kuivia
ryynejä, herneitä y. m. s. huomaa useinkin naisissa raskauden aikana,
mutta kun sellainen halu ilmenee muulloin, olisi syytä koettaa vapautua
siitä nauttimalla aterioiden lopussa hedelmiä, kuten omenia, päärynöitä,
fiikunoita, luumuja y. m. s.

759. Onneton. Tippuri ei ole parantumaton, joskin alusta pitäen
hyvin huolellista ja taitavaa hoitoa kaipaava; mutta se, joka huolettomasti,
kuten useinkin tapahtuu, on hoitanut ensi tippuriaan, saa kyllä

useimmiten vuosikausia tuontuostakin turvautua taitavan spesialistin
apuun. Ja jollei sairas sitä aina tee viivytyksettä, kohta kuin tauti
osottaa pienintäkin uusimisen merkkiä, hän vaan yhä lisää paranemisen
vaikeudet. Tippuri ei suinkaan ole mikään halveksittava tauti kuten
moni näkyy arvelevan. Ehdoton raittius on myös tärkeimpiä ehtoja
uudistumisen välttämiseksi.

760. Helmi. Kaulassanne lapsuudesta saakka ollut pieni reikä,
josta tulee märkää, osottaa, että märkäkanavan pohjassa on joku pieni
kuollut kudoksen osa tahi märkäpesä ja että tuo märkää erittävä kanava
olisi halkaistava ja puhdistettava. Kun lisäksi vielä yskitte on mahdollista,
että teissä on joku pieni salainen tuberkuloosipesä. Kääntykää
siis kiireimmiten taitavan lääkärin puoleen.

767. 24 v. tyttö. Tuhkurin jättämä korvatautinne, josta on
ollut seurauksena märkiminen ja kuurous, ei liene enää autettavissa;
mutta kun jo toinenkin korva on ollut monta vuotta kipeä ja nyt
ruvennut alinomaa pakottamaan olisi teidän kiireimmiten mentävä jonkun
taitavan korvaspesialistin hoitoon. Mahdollista on että korvan
takaisessa luussa on märkää, joka on päästettävä pois, muuten saattaa
siitäkin korvasta kuulo mennä.

762. 22 vuotias, jota vaivaa yleinen voimattomuus, luopukoon
tykkänään kahvenjuonnista, syököön heti ylösnoustua maitoon keitettyä
kauraryynivelliä ja joka aterian jälkiruuaksi jotakin marjahilloa
(lakkoja, puolukoita t. m.) tahi hedelmiä ja liikkukoon paljon ulkoilmassa.
Aamusin lyhyt sprii-vesi pesu ja hieronta yli ruumiin. Illoin
jalat pestävät juuri ennen maatepanoa.
Terveydenhoitolehden

tilaajamäärä on vuosi vuodelta melkoisesti noussut.
Mutta siitä huolimatta on väkirikkaita kyliä, tehdaspaikkoja,
kokonaisia kuntiakin, joihin menee vain
joku kappale lehteä tahi ei ollenkaan.

Tällaisiin paikkoihin tarvitsisimme innokkaita
asiamiehiä. Jotka siis asiamiehinä Terveydenhoitolehdelle
tahtovat palvella terveydenhoitoaatetta Suomessa,
jopa Suomen ulkopuolellakin, missä suomalaisia
on, ilmoittautukoot lehden toimitukselle nyt
kun kohta tilausaika taas lähenee.

Helsinki 1909, K. F. Puromiehen kirjapaino.

Mielessä pidettävä.

Terveydenhoidon alalla olemme me suomalaiset
tosin viimeaikoina edistyneet, mutta takapajulla sittenkin
ollaan läntisistä naapureistamme.

Henkinen ja ruumiillinen sitkeys on yksilön, koko
kansankin, varsinkin pienen kansan turva, jopa elämisen
ehto vaikeissa oloissa. Henkinen ja ruumiillinen rappeutuminen
on kukistanut mahtaviakin kansoja.

Jokaisen kansalaisen siveellinen velvollisuus sen
vuoksi on hankkia itselleen ja jaella ympäristöönsä tietoja
terveyden säilyttämisen ja vahvistamisen edellytyksistä ja
keinoista. Tällaisia tietoja tarjoaa Terveydenhoitolehti
huokeasta hinnasta. Pidä siis velvollisuutenasi itse tilata
tätä lehteä ja huolehtia siitäkin, että se leviää entistä enemmän
ympäristöösikin. Mielessä tämä on pidettävä varsinkin
nyt kun uusi tilauskausi kohta taas alkaa.

Konr. ReijoWaara.

Juomavedestä.

Kirj. A. Molander.
L
Ruumiissamme tapahtuvassa ainevaihdoksessa on
vedellä mitä tärkein tehtävä. 2/s osaa koko ruumiimme

painosta onkin vettä. Veden nauttimisen tarve on siis sangen
suuri, kohoten täyskasvuisella henkilöllä 2—3 litraan
päivässä. Tarpeellista sen vuoksi on, että nauttimamme
juomavesi on sekä hyvää että terveellistä.

Vesi, jota voidaan sanoa hyväksi, ei kuitenkaan aina
ole terveellistä. Juomaveden sanotaan olevan hyvää jo
silloin kuin se on kirkas, väritön, kun sillä on sopiva lämpömäärä,
kun siinä ei ole mitään vierasta hajua tahi makua
ja kun se tuntuu nautittaessa virkistävältä, toisin sanoen
silloin kun se fysikaalisten ominaisuuksiensa puolesta on
moitteetonta. Mutta ollakseen terveellistä ei juomavedessä
saa olla vahingoksi asti vieraita aineksia, kuten metallimyrkkyj
ä, eläimellisten aineiden mätänemistuloksia

t. m. s. Jos nämä molemmat näkökohdat otetaan perustaksi
juomaveden arvoa arvosteltaessa, on selvää, että hyvä
vesi ei aina ole terveellistä, eikä terveellinen vesi aina
ole hyvää. Niinpä esim. ihmisasuntojen läheisyydessä
vesi usein pilaantuu ja on epäterveellinen vaikka se fysikaalisten
ominaisuuksiensa puolesta voi olla hyvää.
Suurissa kaupungeissa taas, joissa veden saanti on vaikeampi,
ja veden menekki suuri, ollaan useinkin pakotetut
käyttämään vettä, joka fysikaalisten ominaisuuksiensa
puolesta on huonoa, s. o. värillistä eikä kirkastakaan,
mutta joka ei sisällä terveydelle vahingollisia aineita.
Näin ollen on luonnollista, että kun on kysymyksessä
juomaveden valinta, ja samalla ei voida saada sekä hyvää
että terveellistä vettä, on valittava juomavedeksi semmoista,
joka on terveellistä vaikkapa se ei olisikaan hyvän
näköistä.

Tavallisimmat käyttökelpoiset vesilajit ovat: sade-,
lähde-, pohja-, joki- ja järvi-vesi.

Sadevesi on, ennenkuin se lankeaa maahan, puhtainta
luonnonvettä, ellei vaan ikää jonka kautta se kulkee ole
epäpuhdasta, mutta silloin siinä tavataan m. m. hiilihappoa,
vähän typpihappoa ja ammoniakkia sekä, varsinkin tehdas

--

paikoissa, nokea y. m. tilapäistä likaa. Merenrantamilla
on sadevesikin usein vähän suolaista. Sadevesi on tavallisesti
mautonta. Tämän takia sitä ei mielellään käytetä
juomana, mutta moniin taloustarpeisiin se kyllä soveltuu.

Suurin osa sadevedestä kulkee pitkin maan pintaa
puroihin, jokiin, lampiloihin ja mataloihin kaivoihin.
Tämä n. s. pintavesi, koskettaessaan maata, ottaa siitä
osan maassa olevia, liukenevia suoloja sekä elimellisiä
aineita, jonka takia tällaista vettä melkein aina on epäterveellistä
nauttia.

Tavallisimmin käytetään juomavetenä n. s. pohjavettä,
joksi sellainen vesi nimitetään, jota nostetaan hyvin syvistä
kaivoista tahi lähteistä. Vuodenaikojen ja ilmojen
vaihteista riippumaton lämpömäärä ilmaisee, että tämä
vesi tulee maan syvemmistä kerroksista. Se osa sadevedestä,
j oka ei ole joutunut kulkemaan pitkin maan pintaa,
on nimittäin vajonnut maahan ja muodostaa syvällä
maassa vesikokoelmia erilaatuisten, läpäisemättömien maatahi
kallio-kerrosten välillä. Täten vajoava sadevesi liuvottaa
maan pintakerroksista useinkin terveydelle vahingollisia
aineita ja kaasuja, jotka taas pysähtyvät maan
syvempiin kerroksiin tahi muuttuvat hiilihappoiseksi
kalsiumiksi ja magnesiumiksi y. m. epäorganisiksi suoloiksi,
jotka antavat vedelle sen virkistävän mavun, jollei niitä
vaan ole vedessä liian suurissa määrissä. Viimemainitussa
tapauksessa ne muuttavat veden kovaksi niin että tavallinen
saippua esim. niihin ei liukene.

Kuta syvemmälle vesi tunkeutuu maan sisään, sitä
puhtaammaksi se tulee kun maa pidättää pintakerroksista
mukaan lähteneitä elimellisiä aineita ja tautien
itiöitä, joita on tavattu 2 jopa 4:kin metrin syvyydessä.
Tämän maakerrosten siivilöimis- ja puhdistus-ominaisuuden
tähden on pohjavesi tavallisesti hyvää ja terveellistä
harvemmin asutuilla seuduilla, mutta kaupungeissa
ja tiheästi asutuilla paikkakunnilla on pohjavesikin usein

kelpaamaton nautittavaksi, ylenmääräinen likaisuus kun
hävittää maan puhdistamiskyvyn. Pääasiassa johtuu
tällainen likaisuus ihmisten ja eläinten virtsasta ja ulostuksista
sekä talousjätteistä, joita vesi kulettaa mukanaan
maan pinnalta pohjakerroksiin saakka. Karjapihoista
esim. voi terveydelle vaarallisia, jopamyrkyllisiäkin aineita
joutua suorastaan kaivoon ja pilata hyvänkin pohjaveden,
jos kaivon kehä ja sen ympärys on tehty siten, että sade
ja likavedet pääsevät juoksemaan suorastaan kaivoon.
Paitsi myrkyllisiä aineita menee kaivoihin likavesien
mukana tauti-itiöitäkin, matojen munia y. m. semmoista.
Juomavesi on usein havaittu olevan lavantaudin, punataudin
ja koleran levittäjänä. Samoin on sen myös huomattu
sisältävän lapamadon eli alpeen, suolinkaisen (kihomadon),
maksamadon y. m. ihmisessä esiintyvien loismatojen
munia ja sikiöitä.

Juomavetemme hyvyys kaivoissa, joista pääasiallisesti
otamme Juomavetemme, etenkin maaseuduilla, riippuu
siis ensinnäkin siitä, että kaivo on rakennettu sopivalle
paikalle. Se ei saa olla 15 metriä lähempänä ulkohuoneita
ja lannan säilytyspaikkoja; kaivon ympärillä täytyy maan
olla puhdas ja puhdistuskykyä omaava. Veden kaivossa
tulee olla vähintäin 5 metrin syvyydellä. Toiseksi riippuu
kaivoveden hyvyys kaivon rakenteesta, jonka tulee olla
sellainen, ettei kaivoon pääse maanpäältämitään valumaan.
Paraimmat ovat tiiviillä sementtikehyksellä varustetut
kaivot. Kolmanneksi riippuu veden hyvyys kaivoympärystän
puhtaanapitämisestä. Jollei kaivon ympärystää
voida saada vettä läpäisemättömäksi, esim. ympäröimällä
kaivon paksulla savikerroksella, on kaivon ympärys
ainakin kerran vuodessa puhdistettava siihen kasaantuneesta
liasta jäsen jälkeen vedettävä siihen paksu kerros
soraa. Tällä tavoin voidaan ainakin jossain määrin suojella
kaivossa olevaa pohjavettä maan päältä tulevalta
saastalta.

Kuilun partaallako vaan leikkimään ja
huvittelemaan.

Kirj. Ko n r. ReijoWaara.

»On syntynyt vaikeuksia saada jäseniä terveysliittotoimikuntaan
siitä syystä, että kunnan useimmat edistysseurat,
m. m. nuoriso- ja raittius-seurat, ovat kuolemaisillaan
». — - »Nuoret tahtovat vaan huvitella ja menevät
sen vuoksi yhdistyksiin, jotka eivät välitä vakavista
ja sivistävistä asioista kokouksissaan»..

Näin meille kerrotaan eräästä paikallisesta terveysliittopiiristä,
aikana, jolloin luulisi sakenevien pilvien ja
myrskyj en enteiden pystyvän kaikkialla maassamme kokoamaan
nuoria ja vanhoja vakavaan isänmaalliseen työhön
edistysrientojen eri aloilla.

Tarvitsevathan nuoret saada iloita ja leikkiäkin,
mutta muistakoot, että jos elää nuoruutensa ainoastaan
leikkiäkseen ja huvitellakseen, kyllä tulee sellaiselle leikille
surullinen loppu.

Jollei nuorena jaksa innostua työhön isänmaan ja
kansansa hyväksi, kuinka sitten vanhana. Isänmaan
menestyksestä riippuu jokaisen yksityisenkin menestys
ja hyvinvointi. Ja juuri pahan päivän uhatessa tulee jokaisen
tarttua auran kurkeen, kukin alallaan, rohkeasti
luottaen tulevaisuuteen. On tässä maassa ennenkin kestetty
halloja, mutta kovaa työtä on suomalaisilta aina
kysytty tuhojen korjaamiseen ja hallapesien hävittämiseen.
Eivätkö nykyajan nuoret enää aikoisikaan käydä esi-isien
jälkiä. Eivätkö käsitä, että henkisenkin työvainioii
halloja tulee sitkeällä työllä käydä torjumaan ja niiden
tuottamia tuhoja korjaamaan jos kansan mieli kansana
säilyä ja vaurastua.

Ottakoon jokainen nais- ja mieskohtaisesti näitä
asioita vakavasti punnitakseen, ja punnittuaan käyköön

taas uudella innolla työhön, muun muassa raittius- ja
nuorisoseuroissa. Muodostakaa ja tukekaa terveysliittojakin
paikkakunnillanne, sillä pahanpäivän kynnyksellä
jos milloinkaan kysytään tarmokasta työtä kansan terveyskannankin
kohottamiseksi ja vastustuskyvyn vahvistamiseksi
tautejakin vastaan, mikä työ juuri kuuluu terveysliitoille.

Tehkää siis te nuoret pikainen ja pysyvän luja päätös
joulun ja uudenvuoden juhlien aikana käydä uudella innolla
vanhoja sivistystyön vainioita viljelemään ja uusia kuokkimaan.
Jää sitä sittenkin aikaa viattomiin huveihinkin,
jotka juuri huveilta tuntuvatkin kun käyttää niitä virkistyksenä
vakavan työn lomissa.

Lapamadot ja luulosairaus.

Kirj. E. L.

Luulisi pintapuolisesti asiaa ajatellen meidän suomalaisen
kansanaineksemme ja varsinkin suomalaisen maaseudulla
asustavan väestön olevan hyvinkin tervettä. Ja
moni varmaankin luulee vielä, että hermosairaudet ja
luulotaudit ovat suomalaisessa väestössä jotain aivan
harvinaista. Vaan näin ei ole asian laita. Rahvaan keskuudessa
ovat 'ne aivan yhtä tavallisia kuin sivistyneemmässä
säätyluokassa. Onpa hiljattain esiintynyt julkisuudessakin
erään nuoren, yliopiston opettajan esittämä
väite, että Suomessa asustava varsinainen suomalainen
kansanaines on enemmän taipuva ja alttiimpi hermotaudeille,
kuin ruotsalainen, vaikkakaan tämä ei nyt liene
vielä todistettu.

Seuraavassa lyhyessä esityksessäni on tarketukseni
kosketella kysymystä lapamadoista ja niiden yhteydessä
ilmenevää sairaloista luulosairautta. Tämä luulosairaus
johtuu luonnollisesti toiselta puolen siitä, että lapamatojen
takia sairastelevaA äärettömyyksiin asti liioittelee lapa

matojen aiheuttamia vähäpätöisiä kipuja, toiselta puolen
taas sairaan omasta suuresta tietämättömyydestä lapamatojen
olinpaikasta, niiden kehittymisestä ja tuottamista
haitoista.

Useissa tapauksissa eivät lapamadot aikaansaa mitään
häiriöitä. Toisissa tapauksissa taas voivat ne aikaansaada
kokonaisen sarjankin häiriöitä, joita hätääntyneet,
hermostuneet henkilöt usein hirmuisiksi kuvailevat. Jotkut
sairaat taas liian vähän huolehtivat matojen aikaansaamista
häiriöistä, antaen esim. niiden aiheuttaman vähäverisyyden
pitkittyä aivan vaaralliseen asteeseen saakka.

Totta on, että suolimadot ovat meidän maassamme
sangen yleisiä, varsinkin niissä osissa maata, joissa suolakalaa
raakana syödään. Ja vaikka kysymyksestä onkin
paljon kirjoitettu on tietämättömyys kansassa yhä suuri.
Mitä onkaan sanottavaa kaikista niistä mitä eriskummallisimmista
kertomuksista, joita lääkäri potilaaltaan
melkein joka päivä saa kuulla lapamatojen muka aikaansaamista
tuhotöistä? Esim.: »Madot ovat keräytyneet
suurelle kerälle ja imeytyneet kiinni sydämmeen ja imevät
sydän veren kuiviin»! »Madot ovat syöneet maksan säpäleiksi!
» Useissa sairaissa näyttää taas se luulo olevan aivan
yleinen, että lapamadot eli alpeet menevät suolista suolen
seinän läpi ja joutuvat siten vatsa-onteloon, kiinnittyen
siellä milloin mihinkin elimeen, kuten munuaisiin, maksaan,
pernaan y. m., jossa imevät verta ja ruoansulatusnesteitä.
Tällainen käsitys kansan keskuudessa näkyy olevan sangen
yleinen ja tämmöisiä hullutuksia saa lääkäri kuulla loppumattomiin
saakka. Pieni vatsan-kuriseminen, pieni nipistys
vatsassa eli muu sentapainen voi saattaa sellaisen potilaan
pelon valtaan. Hän arvelee näin: »nyt ovat alpeet
lähteneet liikkeeseen ja muuttaneet paikkaa jatkaakseen
toisessa paikassa hävitystyötään». Pelästyneenä saapuu
hän lääkärin luo. Lääkäri koittaa häntä rauhoittaa ja
sairaan ulostuksia useampaan kertaankin tutkittuaan

vakuuttaa, etfei hänellä ole alpeita. Vaan tuollainen luulosairas
ei sitä usko. Lääkärille hän sanoo: »kyllä niitä
on, vaan ne eivät lähde pois», ja tahtoo yhä uusia »kovempia
» matolääkkeitä päästäkseen loisistaan. Jos ei lääkäri
hänelle niitä anna, juoksee hän toisen j a kolmannen lääkärin
luo. Juostuaan tällä lavoin lääkäristä lääkäriin ja nautittuaan
kaikkia mahdollisia matolääkkeitä alkaen kamalajauhöistä
ja Koposen kapseleista filiconiin saakka, koittaa
hän vielä jonkun maallikon neuvosta bentsiniä, saaden
vielä uusia vatsapolttoja.

Kun nyt kaikki toiveet ovat näin myttyyn menneet
eikä alpeita ole edes kalleimmillakaan matolääkkeillä, ja
useimmathan ovat kalliita — lähtenyt, niin joutuu
potilas toivottomaan tilaan. Mieli tulee suruiseksi, väsymys
valtaa hänet, työhalu ja työkyky vähenevät ja
potilas rupeaa lakkaamatta ajattelemaan tautiansa ja
surullista tilaansa. Nyt on lääkärinkin paljon vaikeampaa
parantaa hänet, sillä tuollainen» matosairas» on täydellinen
luulosairas. Tällaisia luulosairaita on meidän suomalaisessa
väestössämme hyvin paljon. Sivistj^neemmässä luokassa
ovat ne harvinaisia.

Kirjoitukseni tarkoituksena ei suinkaan ole mitättömäksi
väittää alpeiden aikaansaamia häiriöitä ihmisruumiissa,
vielä vähemmin, etteivät ne aikaansaisi mitään
häiriöitä, vaan minut on saanut kynään tarttumaan se
surullinen kokemus, mikä minulla tällaisista »matoluulosairaista
» on. Matolääkkeitä käytettäköön, mutta oikealla
tavalla ja oikealla ajalla, se on silloin, kun lääkäri potilaan
ulostuksia tutkimalla on huomannut niiden sisältävän
matomunia eli potilas äskettäin on itse huomannut alpeen
kappaleita ulostuksissaan. Vaan tuo alituinen matolääkkeiden
nauttiminen ja hoppu ja puuha alpeiden ulosajamisessa
on mieletöntä eikä se ole aivan vaaratontakaan, sillä
filicini esimerkiksi voi aikaansaada myrkytyksen, joka
voi pakottaa sotilaan vuoteeseenkin.

Matti Kyllösen "terveys-akkuna".

Kirj. Konr. ReijoWaara.

Olin viime aikoina usein kuullut puhuttavan Matti
Kyllösen »terveys-akkunasta» ja sanottavan sen käytännölliseksi
ilmavaihtoakkunan avaamislaitteeksi, joka toimii
täsmällisesti joutumatta epäkuntoon.

Tämän johdosta päätin varta vasten käydä katsomassa,
kannattaisiko sitä suositella T. h. lehden lukijoille.
En kuitenkaan vielä ennättänyt panna aij ett ani t ayt antoon,
ennenkuin eräänä päivänä nikkarimestari Matti Kyllönen
itse astuu huoneeseeni, esittää itsensä ja kysyy, eikö hän
saisi näyttää tuota laitettaan. Hänellä oli se mukanaan
eteisessä kiinnitettynä näyteakkunapoviin.1) Rupesin
kohta sitä tutkimaan, ja jota enemmän sitä tarkastelin
ja koettelin, sitä enemmän mielistyin sen mekanismiin.
Nykäys nuoraan ja hyvin tasaisesti se näkyi kulettavan
sisäakkunan ylälaitaa sisällepäin samalla kun vastaavan
ulkoakkunan alalaita avautui ulospäin. Nykäys taas
toiseen nuoraan ja liikkuvat akkunaosat sulkeutuivat
täsmällisesti, napsauksella kuten oven lukkoon mennessä.

Laite voidaan kiinnittää jokaiseen uudempiaikaiseen
akkunan yläosaan, oli se korkeudeltaan tahi leveydeltään
isompi tahi pienempi. Tilausta tehdessä tulee vaan
ilmoittaa avattavan akkunaosan (»luutholtsipovan») korkeusmitta
siinä tapauksessa että se on 50—70 sm:iä
pienempi tahi suurempi.

On vielä huomioon otettava, että sellaisia vanhempimallisia
akkunoita varten, joissa yläruudun pova, ilman
nykyään tavallisesti käytännössä olevaa n. s. »välipreussiä
», koskettaa suorastaan alaruutujen povaan, tarvitaan
tavallisten saranoitten asemesta n. s. tappisaranoita, jotka
30 p:nillä pari korottavat laitteen hintaa (5: —). Laitetta

Katsokaa kuvaa ilmoitusosastossa.

--

ei sovi laisinkaan kiinnittää sellaisiin vanhanaikuisiin
akkunoihin, joissa sisäakkunapuoliskain sekä ylä- että
alaruudut ovat yksijaksoisessa povassa, ellei ylimmän
ja väliruudun välillä oleva povalista ole siksi leveä, että
pova siltä kohdalta voidaan sahata poikki.

Terveydenhoitolehden lukijoille en tarvinne enää
ruveta juurta jaksain selittelemään sitä tosiasiaa, että
ihminen terveenä pysyäkseen ehdottomasti tarvitsee saada
keuhkoihinsa täysin puhdasta ilmaa niinhyvin yöllä kuin
päivällä, ja että se, joka joutuu taudin valtaan useinkin joutuu
kuolemanomaksi, ellei hänen makuuhuoneensa akkuna
ole varustettu siten, että sen avulla voidaan helposti vaihtaa
ilma huoneessa. Esim. keuhkotautisen, ja lukuisten muiden
tautien paranemisesta tuskin puhettakaan siinä missä sairaan
täytyy maata suletussa huoneessa, jonka akkunaa ei
voida avata ja pitää avoinna.

Terveenä pysyäkseen ja taudeista parantuakseen
tulisi siis jokaisen varustaa niinhyvin työ- kuin makuuhuoneensa
riittävän suurilla ilmanvaihto-aukoilla. Tavalliset
seinäventtiilit ovat yleensä riittämättömät. Avattava
akkuna on ehdottomasti paras apukeino tähän tarkoitukseen,
mutta tavallisilla saranoilla akkunapovain sivuihin
varustetun akkunan avaaminen ja siitä suorastaan huoneeseen
ja pitkin lattiaa virtaava ilma tuottaa varsinkin
vähänkään aremmille siksi vastenmielistä vetoa, että tulevat
tuskin koskaan akkunoitaan avanneeksikaan, vaikka
niihin olisikin laitettu saranoita. Kyllösen akkunainavauslaitteella
sitä vastoin pakotetaan ulkoa tuleva ilma
ensin kulkemaan pitkin kattoa, jossa se lämpenee ennenkuin
se laskeutuu alas, eikä ilma silloin synnytä sellaista,
usein sietämätöntä vetoa kuin akkunoita tavalliseen tapaan
sivuttain avattaessa. Kyllösen akkunaa voidaan sen
vuoksi mukavasti pitää yölläkin avoinna, mikä varsinkin
sairaille on tarpeellista. Tuulessakin sitä on helppo pitää
ainakin jonkunverran avattuna.

Katson siis voivani lämpimästi suositella Kyllösen
akkunailmavaihto-laitetta hankittavaksi jokaiseen asuntoon.
Mutta varsinkin tulisi jokaisen keuhkotautisen ja
kivuloisen henkilön kiireimmän kautta hankkia se itselleen.
Ja kaikkiin maalaiskouluihin olisi se myös saatava. Hyvin
moneen on se jo hankittukin, mikäli olen kuullut.

Saattaa kuitenkin tapahtua, että ohutseinäisissä
puurakennuksissa yläruudun avaaminen voi joutua ristiriitaan
akkuna verhoj en ja rullakartiinin kanssa. Tämän
vastuksen välttämiseksi on Kyllönen valmistanut erityisiä,
avattavaan sisäakkunaosaan kiinnitettäviä rautoja, joihin
voidaan ripustaa verhojen povaa ja rullakartiinin sillä
tavoin, että avautuessaan akkuna kulettaa verhot ja
kartiinin mukanaan. Tähän tarvittavat 2 paria kannatusrautoja
maksavat 50 p:niä.

Kun palvella sairastui.

Kirj. Mimmi Tiilikainen.

On Uuden vuoden aatto. Ilma on leuto ja raskaana
lepää talvinen taivas. Otollinen ilma kulkutautien levenemiselle.
Kurkkumätä, tuo pelottava tauti, oli paikkakunnalla,
milloin sieltä, milloin täältä katkaissut nuoren
elämän.

Kotiini ei kolkko vieras ollut vielä uskaltanut astua.
Reippaita, virkeitä olivat lapset, samoin nuoret palvelustyttöni
Elma ja Frida.

Ahkerasti puuhasivat tytöt juhlasiivousta. Näen
Elman tulevan salista. Kasvonsa kovin punoittavat. Hän
hoipertelee. Kysyn: »Mikä Elmaa vaivaa, kun noin horjahtelet?
Oletko sairas?» — »Mua pyöryttää, pää on kipeä ja
kurkkukin tuntuu kipeälle kun nielasee.» »No, mutta

miksi et ole sanonut, että olet sairas, ethän olisi noin saanut
puuhata. Mene nyt hyvä lapsi vuoteelle, sitten toimitan
sinut lääkärille. Kuitenkin lähetän ensin sanan äidillesi,
jos hän lähtisi sua viemään.» Vaan äitinsä, joka oli saunottaja
ja asui viereisessä talossa, ei ollutkaan kotona.
Sanottiin saapuvan vasta yöllä. Kun lääkärikin asui talomme
vieressä, toimitin pari muuta henkilöä taluttamaan
Elmaa sinne. Pian palasivatkin. - »Mitä sanoi lääkäri,
onko tauti kurkkumätää? kysyin hätäisesti.» »Ei, vaan
Angiinaa sanoi olevan, eikä tarttuvaa.»

Sairas sai heti lääkärin määräämän pulverin, neuvoja
kurkun penslaamiseksi ja kehoitin asettumaan sänkyyn.
Olin luvannut toisen palveliattareni juhlaksi kotiinsa, joten
hän iltajunassa lähtikin. Siksi lähetin sanan Elman kotona
oleville siskoille, että äitinsä tulisi aamusella lypsämään.
Vaan aamu kun tuli, ei lypsäjää kuulu. Käyn kuistille
katsomaan. Kuulenpa aika huutoa sieltäpäin. Jopa eroitan
sanojakin: »Vai veivät ne Elman lääkärille! Kyllä minä
niille näytän»!

Elma raukan äiti se tullessaan noin huutaa. Kohta
hän törmääkin sisälle. Silmät vihasta salamoivat, kädet
nyrkkiä puivat. Ilman tavallistakaan uuden vuoden
aamutervehdystä jyrisee eukko: »Kuka käski teidän viedä
tyttöni lääkärille? Olen minä ne ennenkin itse parantanut,
en ole lääkäriä ennenkään tarvinnut. Ja kun ominluvin
veitte sen lääkärille, niin otan hänen pois palveluksesta.
Olisitte tulleet minulle ensin sanomaan ja kysyneet saako
häntä viedä.» Kääntyen kyökkikamariin, missä sairas
tyttärensä makaa, kiukkuinen äiti jatkaa: »Sinun on paikalla
lähdettävä täältä, et saa olla päivääkään tässä talossa.»

Näin riehui eukko vihan vimmoissaan. Vihdoinkin
muisti, että on lypsylle mentävä. Vaan navetasta tultua
uudisti vielä tyttärelleen poislähtö käskyn. Ei näyttänyt
Elma äidin uhkauksista välittävän. »Ole nyt huoleti» —
lohduttelin — »ehkä äidin viha lauhtuu, kun tarkemmin

ajattelee». Hoitelin sairasta parhaani mukaan ja onnellisesti
kului vuoden ensipäivä. Mutta seuraavan päivän
iltana ilmestyy keittiön ovelle Elman pikkusiskot sanoen
sairaalle sisarelleen: »Äiti käski sanomaan, että joll'et
tule täältä pois, niin äiti panee selkään.» Itkuun pillahti
sairas. Lähteä piti ankaran äidin kotiin. Annettuani lääkkeet
mukaan, otti sairasparka jäähyväiset.

Pitkälle ei äidin lääkäritaito kuitenkaan riittänyt.
Kohta senj aikeen oli hänen vietävä tyttärensä sairashuoneesen,
jossa piti viikkoja maata. Eikä se kerta vielä
ainoaksi jäänytkään. Tauti vielä uudistui ja oli jälleen
turvauduttava lääkäriin ja sairashuoneesen.

Toim. tullutta uutta terveysopillista kirjallisuutta.

Raitl. Y:ien kust. ilm. 133 s. laajuinen suomennos
Elsa Törnen, ruotsinkieltä osaaville tunnetusta kirjasta
»Puhtaus» on teos, jossa pirteästi selvitellään puhtauskäsitettä
ja sen merkitystä elämän eri aloilla. Kirjan saa

i: 50 p:nillä. Mikael Soinisen 17 sivun vihkonen »Korvauksesta
alkoholiliikkeen omistajalle» ei kaivanne erityistä
suosittelemista.
Werner Söderström O. Y:n kustannuksella on äsken
taas ilm. 3 terv. hoitokirjasta, joista ensimmäisenä mainitsen
A. Czernyn »Lääkäri lapsen kasvattajana». Lasten
terveyshoidollista kasvatusta koskeva suomenkielinen kirjallisuus
ei ole kovinkaan rikas. Czernyn 99 s. käsittävä,

i: — maksava kirjanen täyttää alallaan tuntuvan aukon.
Siitä nuoret ja vanhemmatkin äidit löytävät monta hyvää
neuvoa ja ohjausta vaikeassa tehtävässään kasvattaa lapsiaan
henkisesti ja ruumiillisesti terveiksi, kelpo kansalaisiksi.
Muut 2 kirjasta ovat Suomen voimistelu ja
urheiluliiton palkinnon saaneet , Lauri Pihkalan »Joka
miehen koneoppi eli liikunnon merkitys» ja Kaarlo Pulkkisen
»Voimistelun ja urheilun merkityksestä». Nämä ovat

sujuvasti ja yleistajuisesti kirjoitettuja, yleistä terveydenhoitoa
käsitteleviä, 33 ja 36 sivun kirjasia, joihin varsinkin
kaikkien nuorukaisten ja neitosten olisi syytä tutustua
ja ottaa niissä annettuja neuvojakin onkeensa.. Mielisairashoitokomitean
laaja mietintö I, varsinaisten mielisairasten
hoito, on niinikään juuri valmistunut.

Konr. Reijo Waara.

Kirjelaatikko.

763. Pun. S. Punottaviin silmäluomienne reunoihin hierokaa,
silmien ollessa suljettuna, illoin herneen verran 5 %:sta oxid hydrargyric.-
vaseliini salvaa.
764 »A". Kylmä tunne nenän päässä, joka varsinkin ulkoilmassa
käy kuumaksi, aiheutuu nähtävästi siitä, että nenä joskus
pakkasessa on paleltunut. Milloin kylmän tunne siihen ilmenee, hautokaa
ensin vähän aikaa niin kuumaan maitoon kastetulla rievulla kun
hyvästi sietää ja sitten viileällä vedellä. Voidelkaa myös illoin glyseriini-
spriillä.

765. Onneton 20 v. Yleinen heikkoutenne aiheutunee pääasiassa
uudistuneista verenvuodoista toisesta sieraimestanne. Verta
vuotava kohta olisi poltettava. Kääntykää sen vuoksi jonkun nenätautispesialistin
puoleen. Sen tehtyä vapaudutte kyllä vähitellen onaniankin
seurauksista, kun vaan työskentelette kovasti ulkoilmassa ja pysytte erillään
paheen jatkuvasta harjoittamisesta, ettekä syö paljon liharuokia.

766. Keuhkotautia pelkäävä. Kertomuksestanne päättäen teissä
tuskin lienee keuhkotautia, vaan vaivannee teitä yleinen veriheikkous,
jonka varsinaista syytä on vaikea teitä tarkastamatta arvata. Kaikkein
turmiollisinta teille on kuitenkin tuo hyödytön pelko ja siitä aiheutunut
tervan nauttiminen ja pikiöljyhöyryjen hengittäminen. Oli nyt tuon
heikkouden syy mikä hyvänsä, tulee teidän etupäässä pitää huolta siitä,
että hengitätte sekä yöllä että päivällä puhdasta ilmaa, syökää etupäässä
maito, puuro, voi, tuore kala y. m. sellaista ravintoa. Kahvea ette
saa juoda. Peskää joka aamu vielä vuoteessa ollessanne koko ruumiinne
nopeasti spriivedellä (1:5) ja peittykää vielä sen jälkeen 10
minuutiksi vuoteeseenne. Liikkukaa ja työskennelkää paljon ulkoilmassa.

767. Katarrinen. Vastahakoisesta, ei-tuberkulootisesta kurkkukatarristanne
päästäksenne, koettakaa, samalla kun pari kertaa viikossa
illoin maatamennessä otatte istumakylpynne, pitää jalkojanne niin kuumassa
vedessä kuin sietävät. Päätteeksi jalat huuhdottavat viileässä
vedessä ja hierottavat kuiviksi. Ruumiinne aamupesuihin käyttäkää

den. spriin sekaista (1:9) vettä. Sisällisesti käyttäkää salmiakkimikstuuria
teelusikallinen joka kolmas tunti, aina pari kolme päivää yhteen
menoon. Hierokaa vaseliinilla kaulaanne pitkin kurkunpään sivuja
ylhäältä alaspäin. Pari kertaa viikossa penslatkaa kurkkuanne lääkärin
määräämällä aineella.

768. Pirkko. Tuntuu siltä, että Teidän pitäisi voida vähitellen
voittaa lapsuudessa alkanutta ruumiillista heikkouttanne kun vaan johdonmukaisesti,
mutta ilman liioittelevaa kiihkoa, jatkatte aloittamaanne
karaisevaa hoitoa ja noudatatte yksinkertaista, mutta ravitsevaa ruokajärjestystä.
Jalkojen hoito on Teille erikoisesti tärkeä.

769. K. X. Y. Nuoruutenne hairahdus, josta Jumalan avulla
olette aikoja sitten vapautuneet, ei ole esteenä avioliittoon menemiselle.
Ruumiin eri osien puutuminen nukkuessa, reessä istuessa
j. n. e., häviää vähitellen jos rupeatte joka päivä säännöllisesti voimistelemaan
V* ä Va tuntia ja aamusin pyhitte ruumiinne kylmällä vedellä
ja hierotte jälkeen. Kahvet ja tupakat ovat myös jätettävät.

770. Tietoa haluava. "Aurifon-" ja muistakin kuulotorvista
on useinkin jonkunverran apua, mutta itse tulee käyttäjän olla tilaisuudessa
koettaa konetta, onko hänellä siitä hyötyä vai eikö, ennenkuin
menee sitä ostamaan, sillä ei sellaisesta suinkaan ole kaikille ja aina
apua, eivätkä kaikki torvet ole samanveroisia.

777. 22 vuotias pietimys voi huoletta mennä avioliittoon.

772. »Vaalea 21". Kun huuliinne, nähtävästi kylmän ilman
vaikutuksesta, ilmenee halkeamia, polttakaa ne heti sinikivellä.

773. "22 vuotias11. Kuukautisten epäsäännöllisyyteen ja tavattomaan
runsauteen on joku häiriö syynä, josta olisi aihetta viipymättä
kysyä neuvoa naistautispesialistilta.

774. "27 v". Vaivanne virtsaputkessa terskan kohdalla ovat
tippurin seurauksia ja vaativat taitavan spesialistin hoitoa. Hoidon
tuloksesta riippuu vastaus toiseen kysymykseenne.

775. "Mai". Paha maku suussanne tulee rikkinäisistä hampaistanne,
jotka ovat paikattavat. Puhtaanapito yksistään ei riitä. Sairaanhoitajakursseja
Helsingissä annetaan myös kirurgisessa sairaalassa
hyväksytyille hakijoille.
77ö. Alku. Ennenkuin nauttii liemi-1. m. s ruokaa tulee syödä
purtavaa kuivaa ruokaa, jolloin ruuansulatusnesteitä alkaa paremmin
erittymään. Va—1-kin tunnin voimistelu illoin on kyllä terveydeksi
kun se vaan ei ole kovin rajua.

777. Johannes Juustila. Silmistä ja kasvojen piirteistäkin voi
kokenut lääkäri tehdä hyvinkin tärkeitä johtopäätöksiä sairasta vaivaavan
taudin luonteesta ja tautisyiden selville saamiseksi, mutta jos "eräs

pastori N. Liljeqvist Tukholmassa", jonka toimintaa emme tunne, tarjoutuu
yksistään "silmä-diagnoosilla" määrittelemään tauteja ja "Mattein
elektrohomöopatisilla lääkkeillä" sekä "yhden päivän paastoamisella
viikossa" parantamaan sairaita, niin kyllä siinä on täysin selvää ja vahingollista
humbuugia kysymyksessä, huolimatta siitä, että hänen hoidossa
olleista sairaista monikin ehkä olisi parantunut. Kyllä luonto
useinkin parantaa vahingollisista puoskarivehkeistä huolimatta.

Ilmoitustoimisto Hermeksen sanomalehtiluettelo 1909—1910 on
ilmestynyt.

Suomen Kansallisen terveysliiton työmaalta.

Tyrvannan liitto on tänä vuonna pannut toimeen 11
esitelmää kunnan eri kulmilla. Niistä on toht. W. Lybeck
pitänyt 3, ravinto ja nautintoaineista, ja Rouva M. Furujelin
8, kasvatuksesta, itsekasvatuksesta, kodin hoidosta
ja siveellisyydestä. Lybekin esitelmäin johdosta kuuluu
kahvin ja teen juonti lakanneen monessakin talossa. Toisissa
on alettu käyttämään ohrakahvia ja marja-teetä.
Syntyipä siellä jossakin piirissä, kerrotaan meille, tupakkalakkokin,
mutta valitettavasti on ilmennyt lakonrikkureitakin.
Eiköhän nuo rikkurit sentään hävenne sanansa
syömistä. Ei sellainen menettely ainakaan ole vanhaa
suomalaista mallia. Sairaanhoitaja-asiakin on pidetty vireillä
ja lähenee ratkaisuaan kuntakokouksessa, ellei se jo
tätä kirjoittaessa ole ratkaistu.

Elimäen terveysliiton keskuudessa on taas virennyt
kysymys koulukeittojen aikaansaamisesta kunnan koulukipsille.
Olisipa syytä, että kaikkialla maassamme ruvettaisiin
toimimaan omin neuvoin tämän tärkeän aatteen
toteuttamiseksi, varsinkin nyt kun maamme ulkopuolelta
tulleet esteet tekevät vaitioavun saannin miltei mahdottomaksi,
vaikka eduskunta puolestaan jo tähän tarkoitukseen
määräsi 100,000 markkaa.

Karjalan kansallinen terveysliitto Wiipurissa panee
joulukuun 4 p:nä toimeen suuret arpajaiset etelä-Karjalaan
aijottua keuhkotauti-hoitolaa varten. Toivomme hankkeelle
hyvää menestystä ja suurta kannatusta.

Sysmässä on äsken perustettu terveysliitto, »Vähävaraisten
keuhkotautisten hyväksi toimivan keräystoimikunnan
» siellä pystyttämän keuhkotautisten hoitolan toimessa
pitämiseksi. Konr. ReijoWaara.

Helsinki 1909, K. F. Puromiehen kirjapaino.

N:o 12 JOULUKUU XXI v:kerta
Cerueydenhoitolehti

Dnodecim-senran toimittama ja kustantama.

Helsinki Päätoimittaja Konr. ReijoWaara. 1909

Lehden konttori Helsingissä Kauppiaankatu 9; P, 3783, avoinna tiist., tuorst.
ja lauant:na klo Va 9—Va 10 a. p. Tilaushinta 2mk. vuodelta Helsingissä, 2: 50 p.
postissa. Lehti ilmestyy kerta kuukaudessa, kesällä kerran 2 n:oa yhtenä. Lehteen
tulevat kirjoitukset ja kirjelaatikkoon aijotut kysymykset lähetetään Toht. Konr
ReijoWaaralle Antink. 15. telef. 4892, muistutukset lehden jakamisesta konttoriin

Tilausilmoitus.

Vuosikymmeniä jo on kysymys sairaan-ja terveydenhoidon
järjestämisestä ja parantamisesta maaseuduilla ollut
päiväjärjestyksessä. Asiaa on valtiopäivilläkin pohdittu, komiteoja
on istunut, lausuntoja on annettu puolelta jos toiseltakin,
mutta valmista ei vaan ole tahtonut tulla. Nyt on kuitenkin
päästy niin pitkälle, että viime vuonna valmistunut
komiteamietintö tänä syksynä on pääasiassa saavuttanut
sekä eduskunnan että lääkärikunnan hyväksymisen. On
siis nyt vihdoin syytä toivoa, että hallituskin todenteolla
käy asiaan käsiksi ja että meillä viipymättä ehdotetut,
kylläkin kipeästi kaivatut parannukset tällä alalla pannaan
täytäntöön. Mutta jotta tarkoitetut parannukset
todellakin lopulta pääsisivät tosituloksia tuottamaan kansan
terveydelle, on tarpeellista, että kaikkiin kansan kerroksiin
leviää elävä tietoisuus siitä, että kansan itsensäkin
on omintakeisesti käytävä kaikkialla terveydenhoitotyöhön
käsiksi» Jokaisen kansalaisen velvollisuus onkin
näinollen pyrkiä pääsemään selvyyteen järkiperäisen terveyden-
ja sairaanhoidon edellytyksistä, apuneuvoista,
vaatimuksista ja vastuksistakin. Kansa tarvitsee kuitenkin
tässä pyrkimyksessään opastusta ja neuvoja. Ja tällaista
opastusta tarjoaa Terveydenhoitolehti puolestaan,

tarjoaa sitä jatkamalla uskollisesti sitä työtä, jota se jo
21 vuotta on usein vaikeissakin oloissa suorittanut tavalla,
joka on saanut yleistä tunnustusta osakseen.

Mutta voidakseen kuitenkin vaikuttaa kansamme
terveyden- ja sairaankin hoidon hyväksi tarpeellisella ponnella
on välttämätöntä, että Terveydenhoitolehti pääsee
tutuksi ystäväksi jokaiseen suomalaiseen kotiin, että sitä
ruvetaan entistä yleisemmin tilaamaan.

Onhan tosin Terveydenhoitolehden tilaajamäärä tuntuvastikin
viime vuosina kasvamistaan kasvanut. Vuonna
1904 oli se ainoastaan 800. Nyt lehteä leviää jo seitsemättä
tuhatta kappaletta eri osiin Suomea. Siitä huolimatta
on vielä yli 200 kuntaa maassamme, johon lehti
ei mene laisinkaan tahi ainoastaan jokunen kappale. Ja
itse pääkaupungissakaan se ei ole päässyt kotiutumaan
kuin 300 a 400 kotiin.

Toivomme siis, että jokainen kansansa parasta harrastava
kansalainen nyt puolestaan tekee voitavansa Terveydenhoitolehden
tilaajamäärän yhä kohottamiseksi, sekä
itse tilaamalla lehteä että kehottamalla naapureitaan ja
ystäviäänkin sitä tekemään.

Asiamiehiäkin lehti vielä tarvitsee lukuisissa paikoissa.
Missä sellainen ei ole, olisi harras toivomme saada innokkaan
asiamiehen lehteä levittämään. Joka siksi haluaa
ruveta kirjoittakoon vaan toimitukselle Helsinkiin, niin
lähetämme tietoja asiamiesehdoista ja pyydettäessä näytenumeroitakin.

Lehden hintakin on siksi pieni, ettei se ole esteeksi
vähävaraistenkaan lehteä tilata. 2: 50 postissa tahi ristisiteessä
konttorista lähetettynä ja asiamiesten välityksellä
ainoastaan Smk 2: — vuosikerralta; Amerikaan ja Venä

l/2

jälle lähetetään lehti ristisiteessä dollarista ja l ruplasta
kun lähetetään rahat tilausta tehdessä.
Vieläpä lehti tuosta huokeasta hinnasta tarjoaa tilaajilleen
edun, joka usein monenkertaisestikin voi korvata

lehden hinnan. Tilaajille annamme nimittäin lehden
»kirjelaatikossa» vastauksia terveyden- ja sairaanhoitoa
koskeviin kysymyksiin; ja kokemus osottaa kuinka suurta
arvoa ne, jotka ovat lehteen tutustuneet, osaavat tälle
edulle antaa.

Niitä, jotka jo ovat lehden vakaantuneita ystäviä ja
kannattajia, kehotamme tilaamaan lehteä postin kautta,
sillä silloin saavat sen pikemmin käsiinsä ja jos joku
numero tiellä häviää ei tarvita muuta kuin pyytää postinhoitajaa
virkateitse ilmoittamaan asiasta toimitukselle niin
tulee uusi numero sijalle. Nekin, jotka ovat tilanneet
lehteä suoraan toimitukselta ristisiteessä, pääsevät vähemmillä
kuluilla ja vaivoilla jos tilaavat lähimmästä postikonttorista.

Kaikille asiamiehille y. muille tilaajille tahdomme
lisäksi huomauttaa, että rahalähetykset tulevat varmemmin
perille, vieläpä huokeimmiksi kuin sisäänkirjoitetuissa
tahi vakuutetuissa kirjeissä, jos lähettää postiosotuskortilla,
johon, samalla kun lähettää rahat, myös sopii kirjoittaa
tilauksenkin, eikä tarvitse sitä varten kirjoittaa erityisen
kirjeen josta täytyy maksaa eri postimaksua.

Sydämellisesti kiittäen vanhoja asiamiehiämme heidän
tähänastisista vaivannäöistään, toivomme saavamme
edelleenkin pitää heidät asiamiehinämme, mutta jos syystä
tahi toisesta joku katsoo täytyvänsä siitä toimesta luopua,
pyydämme että hän hyväntahtoisesti puhuttelisi jotakin
toista, asiaaharrastavaa henkilöä sijalleen sekä meille
kohta ilmottaisi kuka lupautuu asiamieheksi paikkakunnalla.

Toimitus.

--

Tahdotko elää?

Ihmisruumiin maallinen elämä, solujen elämä, on yhtäjaksoista
taistelua vihamielisiä voimia vastaan. Mille
puolelle voitto tässä »taistelussa elämästä» kallistuu riippuu
siitä tahtooko ihminen mukautua elämän ehtoihin
vai eikö.

Lääkärien päätehtävä on tutkia maallisen elämän
ehtoja ja selvittää ne lait, jotka määräävät ihmiselämän
ja elämälle vihamielisten voimien suhteita toisiinsa.

Mutta vaikka nyt lääkärien onnistuisikin täydellisesti
selvitellä kaikki elämän mutkikkaimmat ongelmat
ja osottaa ihmisille selvän tien täydelliseen vapautumiseen
tautien vallasta, ei tämä vielä auttaisi ketään, joka ei
omintakeisesti lähtisi kulkemaan sitä tietä ja noudattamaan
niitä opetuksia, jotka takaavat hänelle maallista
onnea, terveyttä ja voimia.

Samoin on laita henkielämänkin piirissä.

Sielunkin elämää uhkaavat kaikenmoiset vihamieliset,
häviöllä uhkaavat voimat. Mutta maailman suurin
lääkäri, Jeesus Kristus, on paljastanut sielun terveenäpysymisen
lait ja henkielämän ehdot. Jos tahdomme
noudattaa hänen lääkärineuvojaan, on sielullemme taattu
ikuinen, autuaallinen elämä. Jos emme tahdo seurata
tämän lääkärin ohjeita, saamme syyttää yksistään itseämme
siitä, että joudumme ikuiseen vaivaan.

Ei taivaallinen yhtävähän kuin maallinenkaan lääkäri
pysty pelastamaan sitä, joka ei ota tarjottua apua
vastaan. «,

Kunkin omasta tahdosta riippuu tahtooko hän elää.

Konr. ReijoWaara.

Juomavedestä.

Kirj. A. Molander.

IL

Lähdevedeksi kutsutaan sellaista pohjavettä, joka
itsestään nousee maanpinnalle, enimmäkseen syvällä ole-
vista maankerroksista. Se on ylipäänsä vapaana elimellisistä
aineista ja niiden hajaantumistuloksista. Ja kun
lähteestä pulppuava vesi yhtenään juoksee pois, niin pysyvät
lähteet tavallisesti puhtaina maanpinnalta tulevalta
saastalta.

Puroissa ja joissa likaantuu vesi sadeveden kautta,
joka rannoilla olevilta pelloilta, pihoista y. m. kulettaa
jokeen lantaa y. m. likaisuutta, joka tekee veden epäiltäväksi
nauttia. Sitäpaitsi turmeltuu jokivesi usein laivojen
kautta, joista kaikki lika ja jätteet heitetään jokeen.
Samoin jokien varsilla olevat tehdaslaitokset turmelevat
veden. Useat jokiloihin tulevat jätteet sisältävät erilaisia
tauti-itiöitäkin.

Jokivedellä on kuitenkin se ominaisuus, että se vähitellen
puhdistuu itsestään, jollei uufta likaisuutta siihen
valu, siten että veteen joutuneet aineet, niiden joukossa
tauti-itiötkin, painuvat pohjaan. Vedessä oleva hiilihappo
sitäpaitsi muuttaa useita terveydelle vaarallisia, veteen
huvenneita aineita sellaisiksi, että nekin vajoavat joen
pohjaan. Myöskin auringonvalo, vesi-kasvit ja -eläimet
jossain määrässä hävittävät joista (ja järvistä) vahingollisia
aineita. Jokivesikin siis paikka paikoin, etenkin
poutaaikoina, voi olla aivan puhdasta ja nautittavaksi
kelpaavaa, vaan siitä huolimatta pidetään jokivesi tavallisesti
kelpaamattomana nautittavaksi, jollei sitä keittämällä
tahi muulla tavalla puhdisteta.

Järvivesi taas on paljon parempaa ja terveellisempää
käyttää kuin jokivesi. Järviin joutuneet rujat ja

tautieliöt painuvat kaikki järven pohjaan, jonka takia
vesi tarpeeksi kaukana rannalta on täysin puhdasta.

Sanotusta käy ilmi, että huonosti hoidetusta kaivosta
ja joesta helposti voi saada taudintartuntaa juomaveden
kautta ja että hyvin hoidetussa kaivossa, lähteessä
ja järvessä enimmäkseen on puhdasta, terveellistä vettä.

Veden, voidaksemme pitää sitä sekä mallikelpoisen
hyvänä taloudessamme että terveellisenä juomaksi, tulee
täyttää seuraavia ehtoja.

l:o. Sen tulee olla hajuton, kirkas ja väritön, ja
siinä ei saa olla mitään outoa, vaan raikkaan kylmää
makua. Outo maku tahi haju vedessä johtuu siinä ole-
vista vahingollisista aineista. Vältettävä siis on vesi, jolla
on äitelä, imelä, katkera, suolainen, hapan tahi muutoin
ilkeä maku taikka haisee ummehtuneelle, mädänneelle.
Värillinen vesi, jossa on tasaisesti siihen sekautuneita
hienoja aineosia, on niinikään epäiltävä. Jos nämä osaset
ovat eläimellistä alkuperää on vesi nautittavaksi aivan
kelpaamaton.
2:o. Lämpömäärän lähde- ja kaivovedessä tulee
olla jokseenkin pysyväinen, ulkoilman lämpömäärän vaihteluista
riippumaton, mikä osottaa että vesi on pohjavettä.
Vesi, jonka lämpömäärä vaihtelee ilmalämmön
mukaan, tulee tavallisesti maan pintakerroksista, jossa
tapauksessa veden puhtautta aina täytyy epäillä, etenkin
jos ottopaikka on lähellä ihrnisasuntoja.
3:o. Vedessä ei saa olla huvenneitakaan aineita
suuremmassa määrässä.
4:o. Vedessä saa olla ainoastaan sangen vähän
elimellisiä, vaan ei ollenkaan eläimellisiä aineita. Ainoastaan
siksi nimeksi saa sen vuoksi vedessä olla ammoniakkia
ja typpihapoketta, mutta ei ollenkaan typpihappoa,
joiden aineiden läsnäolo viittaa siihen, että vedessä
on eläimellistä saastaa.
5:o. Etenkin pesuihin ja puhdistuksiin tarvittavan

veden tulee olla pehmeätä, s. o. siinä saa olla ainoastaan
sangen vähän kalkkia, jos kohta runsaastikin kalkkipitoinen
vesi ei aina ole kelpaamaton nautittavaksi. Kovassa
vedessä, kuten tiedetään, ei saippua tahdo liuveta eikä
muodostaa vaahtoa, jonka tähden peseminen sellaisessa
vedessä on mahdoton. Joki- ja järvivesi on tavallisesti
pehmeätä vettä, jota vastoin lähde- ja syvistä kaivoista
saatu vesi useimmiten on kovaa. Vesi, johon on tullut
ihmisten ja eläinten ulostuksista ja virtsasta lähteneitä
aineita, on aina kovaa, tulkoon se mistä lähteestä tahansa,
sillä ihmisten ja eläinten ravinto sisältää suuret määrät
kalkkia, josta suurin osa erittyy etenkin täyskasvuisen
ihmisen ulostuksissa. Tämäkin kaivoveden ikävä puoli
on vältettävissä sillä tavalla, että kaivojen ympäryksiä
aina jonkun ajan kuluttua puhdistetaan ja sannoitetaan.

Tulirokko ja rossitäyte.

Kirj. G. V. L.

Terveydenhoitolehdessä 1906 s. 103 oli puhe siitä,
miten tuhkarokko äkkiä ilmestyi K. kaupungissa, kun
erään vanhan talon lattianalaista kellaria eli kuoppaa
puhdistettiin. Nyt on taas sattunut samassa kaupungissa
samanlainen alku tulirokolle. Eräs isäntä revitti lattiat
toisista huoneistaan ja lapset asuivat viereisessä huoneessa.
Korjaustöiden aikana, jolloin uunit ja lattianalusmullat
uudistettiin, sairastuivat talon kaikki kolme lasta tulirokkoon,
ja niistä l kuoli. Mistä olivat nämä lapset
saaneet tartunnan? Koko kaupungissa ei ole vuosikauteen
ollut ainoatakaan tulirokko-tapausta eikä lähipitäjissäkään
sen lähempänä kuin noin 30 kilometrin päässä,
mistä tiettävästi ei kukaan ollut käynyt siinä talossa, jossa

tulirokko alkoi. Ei ole siis mitään muuta selitystä taudin
ilmestymiseen, kuin että se alkoi vanhasta pesäpaikasta
lattianalusmullasta, jota huonetta korjatessa tultiin liikutelleeksi.
Asunnossa on luultavasti ennen ollut tulirokkoa
ja tartunta sitten jäänyt pitkiksi ajoiksi lattian alle, josta
se nyt vasta tuli ilmoille ja tartutti uudet asukkaat.

Nämä tapaukset osottavat, miten paikallaan on vaatimus,
että lattiat aina tehdään ja pidetään niin tiiviinä,
ettei niiden alle pääse tartunta-aineita. Jo taudin aikana
täytyy ehdottomasti vaatia, ettei tulirokkosairaita saa hoitaa
kodissa, jossa asunto-olot ovat huonot, vaan sairashuoneessa,
jossa on tiiviit linoleumi- eli korkkimatot lattialla,
mitkä voidaan pitää täysin puhtaina.

Jos maalla ilmestyy tulirokkoa, niin sitä etupäässä
tavataan sellaisissa asunnoissa, jotka eivät vastaa terveydellisiä
vaatimuksia. Ja jos asunnot puhdistetaankin tau-
din jälkeen, kuten lääkäri on määrännyt, niin tämä puhdistus
ei aina ole kyllin tehokas, kun lattia on niin huono,
että on joutunut ja jäänyt taudin siemeniä rakoihin ja
lattian alusmultaan.

Tämä selittää osaksi, minkä tähden tulirokko ja
tuhkarokko melkein lakkaamatta raivoaa Suomessamme
ja ilmestyy aina joidenkuiden vuosien kuluttua entisille
sijoilleen, aina sen mukaan kun seuraa uusi sukupolvi,
joka sitä ei vielä ole potenut. Se alkaa jostakin huonosta
asunnosta ja leviää yhdysliikkeen avulla toisiin
asuntoihin, joissa on lapsia. Tepsivin vastustuskeino tulirokkoa
samoinkuin muitakin kulkutauteja vastaan on sen
vuoksi kuume-sairaala ja kaikkien sairaitten kulettaminen
sinne. Sitten vasta kun tämä pannaan käytäntöön joka
kunnassa, voidaan toivoa tulirokon vähitellen häviävän
sukupuuttoon.

Ihmelääke »Samarin".

Niin monta kertaa kuin yleisölle onkin selitetty ja
kirjoitettu, kuinka arvottomia »ihmelääkkeet» oikeastaan
ovat, niin yhä löytävät ne ostajia ja ihmeitä tekeviä ovat
ne tosiaankin keksijäinpä kukkarolle. Ikävä vaan, että
niiden ostajat enimmäkseen ovat kansan vähernpivaraisia,
jotka herkemmin uskovat noihin mahtaviin ilmoituksiin ja
lentokirjasten taivasta tavottaviin ylistyksiin ja todistuksiin.

Yksi tämmöinen kaikenmoisia vammoja parantava
lääke on ruotsista kotoisin oleva rautamehuste »Samarin»,
jota nykyään useissa lehdissä ilmoitellaan. Hintakin on
vaatimaton, 2 markkaa pienoinen paketti. Ja mitä se sitte
sisältää? Tekemieni tarkastusten perusteella on sen tärkeimpänä
ja myös vaikuttavimpana aineosana tavallinen
puhdistettu sooda, jota on kokonaista 79 %. Rautaa, jonka
ilmoitusten mukaan pitäisi olla mehusteen pääosana, on
ainoastaan O,ie %! Sokeria on aineessa 20 % ja viimeinen
l % näkyy olevan tavallista salisylinatronia, mikä pieni
määrä ei vaikuta mitään.

Jos siis joku tätä ihmelääkettä tarvitsee, niin ostakoon
vaan soodapulveria ja pistäköön sitä nauttiessaan
sokeripalan suuhunsa, niin vaikutus on aivan sama. Kaksi
muuta Sarnarinissa olevaa ainetta, nimittäin rauta ja salisylinatroni
ovat vaan turhia koristuksia siinä, siksi vähän
niitä on. Tätä neuvoa käyttämällä tapahtuu vielä se
ihme, että säästää suuren osan rahoistaan.

Samalla ei voi olla paheksumatta sitä senaatin päätöstä,
jolla se hylkäsi farmaseuttisten yhdistysten anomuksen,
että kiellettäisiin tällaisten humpuukilääkkeitten
maahantuonti, sillä ne summat, jotka näitten kautta häviävät
James Kitfien, Villiams'ien, Cederroth'ien y. m.
taskuihin, eivät ole niinkään pienet, vaikka he vaan »pelkästä
ihmisrakkaudesta» kehuvat toimivansa.

Onni Turpeinen.

Mitenkä paranin keltataudista.

Kirj. Mimmi Tiilikainen.

Oli kesä ihanimmillaan, kun istuin sisareni kanssa
liinavaatetyön ääressä ja olin silloin vasta 15-vuotias.

Tunsin ankaraa väsymystä ja painostusta jo monta
päivää, enkä lainkaan arvannut että se merkitsi mitään
terveyden häiriötä. Siksi tuumin sisarelleni: »Voi toki,
kun olenkin laiska, kun en viitsisi ollenkaan ommella!»
Kun sitten seuraavana aamuna tein sen huomion, että
silmäteräni olivat keltaiset ja että aamukahvi ei lainkaan
hyvälle maistunut ja leipä ja kaikki ruoka tuntui suussa
väkevälle kun parkki, selvisi itselleni ja lähimmilleni
ottä keltatauti minua vaivasikin. Kohta olivat koko kasvoinkin
keltaiset. Kun äitini sen huomasi, asetti hän
heti mustikkasoppaa kiehumaan, joka inaistuikin suussani
paremmalle kun mikään muu ruoka.

Tuo keltatauti vaivasi minua kaksi viikkoa. Tunsin
että mustikkasoppa — jota äitini piti koko ajan varalla —
oli oivallista lääkettä tautiini, samalla kuin se oli parhainta
ravintoakin taudin aikana. Paraninkin taudistani
nauttimatta mitään muita lääkkeitä.

"Kyläläisten Terveysliittokirjasia".

Toinen sarja.

Vielä ei ole vuottakaan kulunut siitä kun Werner
Söderströmin kustantamain »Kyläläisten kirjasten» ensimäinen
»Terveysliitto-sarja» ilmestyi. Sarja sisälsi, kuten
tässä lehdessä silloin mainittiin *) 10 eri pientä painoarkin
kokoista kirjasta terveydenhoidon eri aloilta —

*)- Katso tämän vuoden maaliskuun numeroa

kaikki Konr. ReijoWaaran kirjoittamia. Ja nyt on saman
väsymättömän terveydenhoidonasian ajajan kynätuotteina
valmistunut Terveysliittosarjan toinen osa, sisältäen sekin
10 eri kirjasta — yhtä pirteästi, suurella lämmöllä ja
asiantuntemuksella kirjoitettuina kuin edellisetkin. Täytyy
todella ihmetellä ja ihailla ReijoWaaran uupumatonta
intoa kansamme terveydenhoidon vaalijana: virkatehtäviensä
lomassa kirjoitella kirjoituksen toisensa jälkeen
Terveydenhoitolehteen, lukuisiin muihin kalentereihin,
aikakaus- ja päivälehtiin, luennoida tuon tuostakin eri
osissa maata ja lisäksi vuoden kuluessa ehtiä kirjoittaa
kymmeniä arkkeja Kyläläisten kirjasia! Ei löytyne toista
kansaa, jolla olisi tällainen »kansankirjailija» terveydenhoidon
asiaa ajamassa. Toivon että ymmärrämme hänen
työnsä myöskin palkita sillä mikä hänelle on paras palkinto:
levitämme hänen kirjasiaan niin moniin koteihin

kuin mahdollista syrjäisimpiäkin seutuja myöten. Hinta
ei ole esteenä ja parempaa luettavaa iltapuhteiksi emme
tiedä.

Nyt ilmestynyt toinen sarja sisältää seuraavat kirjaset:
Pakkasen kourissa; Haavojen hoitoa; Sisäiset verenvuodot;
Mikä täällä hätänä?; Pään kivistystaudeista ja
niiden hoidosta; Pistotaudeista ja niiden hoidosta; Keuhkotaudista;
Tuli- ja tuhkarokosta ynnä niihin sairastuneiden
hoidosta; Lavantaudista ja lavantautisen hoidosta; Kotihoidossa
soveliaimmat vesihoitomuodot.

A. K.
"Terveys on elon sisko".

Sopiva joululahja lapsille.

Vuosi takaperin ilmestyi Kustannusosakeyhtiö Otavan
kustannuksella kauniisti kuvitettu kirja: »Terveys on
elon sisko. Suomen lapsille omisti Tohtori Eno». (46 siv.

4:0. Hinta 3:50). Se on teos, joka poikkeaa muista
lastenkirjoista siinä, että asianmukaisten kuvien ohella
esitetään terveysoppia lyhyempien tai pitempien runojen
muodossa. Laatuaan on teos ensimäinen meidän maassamme.
Reipas mieli, iloisuus,
hyvä tahto, uutteruus,
ruumis siisti, puhdas tuntosiin' on terveys ja kunto.
-

Mainitut, kirjan kansilehdellä olevat säkeet kuvaavat
lyhyesti sisällystä.

Ihmisruumiin eri elimiä esittävien kuvien ja niihin
liittyvien runojen rinnalla on ruumiin toimintoja kuvaavia
säkeistöjä. Sitäpaitsi on sellaisiakin runoja, joiden otsakkeena
on: Mikä on terveys? Puhtaus. Mitä lihakset
kaipaavat? Näin sinun on syötävä. Suunhoito. Saunakylpy.
Auringon ylistykseksi. Toimettomuus ja työ.

j. n. e. sekä hyödyllisiä, pieniä muistosääntöjä.
On myönnettävä, ettei sellaisten aiheitten kuin ihmisruumiin
elinten ja toimintojen runoasussa esittäminen
ole yhtä helppoa kuin esim. lemmenrunojen laadinta tai
muu semmoinen. Yritys on kumminkin kiitettävä ja
mahdolliset kankeudet jätettävä huomioon ottamatta hyvän
asian vuoksi. Onnistuneimmat ovat mielestäni runot
»Saunakylpy» sekä »Uinti ja ilmakylpy». Kirjan, joka
on alkuaan ruotsiksi kirjoitettu, on taitavasti sovittanut
suomeksi Alpo Noponen.

Kirjaa kaunistaa 40 enimmäkseen värillistä kuvaa

— niistä monet koko sivun täyttäviä — ja useimmat
ovat alkuperäisiä, Venny Soldan-Brofeldtin y. m. kotimaisten
taiteilijain tekemiä.
Levitköön tämä kaunis ja hyödyllinen lastenkirja
moniin Suomen koteihin ja kylväköön terveydenhoidon
siementä lasten ja nuorison vastaanottaviin mieliin! Hinta

3: 50 on tosin kalliinlainen ja esteeksi kirjan levenemiselle
vakavaraisempiin perheisiin. Mutta jos ajattelee
teoksen komeata ulkoasua, ei se ole suinkaan liian suurena
pidettävä.
A. Ruotsalainen.
Yhä vieläkin terveydenhoitokirjallisuutta.

Ilahuttavana merkkinä kansamme heräävästä terveydenhoitoharrastuksesta
on tätä alaa koskevan kirjallisuuden
nopea kasvaminen viime aikoina. Äsken on
Otavan kustannuksella m. m ilmestynyt toht. Max Oker-
Blomin uutterasta kynästä lähtenyt opas kodeille ja kouluille:
»Sukupuolikasvatus». Nimi jo sanoo mistä on kysymys.
Alkulauseessa tekijä huomauttaa miten suuria
vaikeuksia tuottaa oppaan kirjoittaminen niin arkaluontoisella
tiedonalalla kuin sukupuoliala on. Mutta mielihyväliä
[katson voivani konstateerata, että hän on hyvin
suoriutunut vaikeuksista, ja varmaan on monikin Suomen
äiti, isä ja kasvattaja oleva Oker-Blomille kiitollinen tästä,
kuten hänen edellisistäkin *) samaa alaa koskevista julkaisuistaan,
niinkuin myös hänen jo viime vuonna ilmestyneestä
: »Koulunuorison terveydenhoito».

Terveydenhoitolehden viime numerossa olin tilaisuudessa
lehden lukijoille suositella A. Czernyn huomiota
ansaitsevaa kirjasta: »Lääkäri lapsen kasvattajana». Tämän
rinnalla on minun mainittava myös Olaug Lökenin
207 s. laajuinen »Lastenhoitajille ja äideille ohjeita lastenhoidossa
». Nämä kaksi kirjaa tahtoisin edellä mainittujen
lisäksi j:panna jokaisen nuorison kasvattajan käsiin. Ne
kaikki täydentävät toisiaan; mitä niissä sanotaan tulisi

*) Varsinkin kirjasista: "Tohtori-Enon luona maalla" ja "Mitä
Martta sai oppia Tohtori-Enon luona maalla".

Kirjelaatikko.

varsinkin kaikkien vanhempain tuntea. Kaikille Suomen
pikku palleroisille taas, tytöille ja pojille, jotka eivät vielä
viime vuonna saaneet joululahjaksi Tohtori Enon: »Terveys
on elon sisko», toivoisin joulupukin tuovan sen tänä
jouluna.

Toht. Alfred Bramsenin: »Syömisen taito», jonka
ensi painoksesta jo 3 v. sitten lukijoillemme huomautimme,
on tänä vuonna ilmestynyt 3:nnessa painoksessa, mikä
osottaa että kirjanen on levinnyt laajalti Suomessakin.

Toivon että se yhäkin leviäisi, ja varsinkin että ne, jotka
kirjaa lukevat, myös ottavat noudattaakseen kirjassa annettuja
syömisen ohjeita.

Konr. ReijoWaara.

Kirjelaatikko.

778. »Kaija". Kroonillinen nenävaivanne nähtävästi kaipaa
taitavan spesialistin hoitoa, sähköpolttamista t. m. s.

779. A. K. Mikäli kertomuksestanne voi päättää ei paranemisesta
ole epäilystä, mutta teidän tulisi personallisesti kääntyä jonkun
sukupuolielintautien erikoistuntijan puoleen.

780. T. h. lehden lukija. Kerrotte, vastauksemme 777 johdosta,
että kyseessä oleva pastori «harjoittaa huomattavan suuressa määrässä
sairastavan ihmiskunnan lääkitsemistä; että hänellä Helsingissäkin on
koko joukko hoidokkaita; että hänen tutkimuksensa kuuluvat olevan
hämmästystä herättäviä; että sanotaan lääkärienkin häntä apunaan käyttävän
jopa Helsingistä asti; että hän on julaissut useita teoksia ja toimittaa
sanomalehteä" sekä päällepäätteeksi "tuomitsee lääkärit ja apteekkilääkkeet
kerrassaan penkin alle". Ja kaiken tämän perästä arvelette,
että "olisi hauska saada varma tieto, onko kaikki humbugia".
Emme näiden tiedonantojen johdosta katso voivamme huvittaa Teitä
muulla lausunnolla kuin että kertomuksenne vain vahvistaa käsityksemme
Herra L:n toiminnasta pääasiassa oikeaksi.

787. "25 v. Maria". Vasemmasta kantapäästänne ylös istumisen
paikalle saakka kulkeutunut sietämätön särky ja pakotus aiheutuu
nähtävästi lonkkahermon tulehtumisesta. Koettakaa 2 kertaa viikossa

voimallisesti hierottaa reisiluun yläpään (kiertokyhmyn) takaa,
vieläpä pitkin koko jalkavarttakin, jota yöksi joka ilta vielä on pantava,
jalasta reiteen saakka, kylmään, lämmittävään vesikääreeseen. Emme
luule teille olevan suurtakaan apua lääkkeistä, ainoastaan liian runsaitten
kuukautisten rajoittamiseksi olisi ehkä syytä hakea lääkeapua
jos tuntuvat kovin heikentävän. Katso myös kirjoitusta siv. 58—60.

782. Z. Ä. Ö. Kyllä löytyy eräänlaista parafiiniä, jota sulassa
muodossa ruiskutetaan ihon alle vinonenän oikaisemiseksi luonnolliseen
muotoonsa, mutta sitä pystyy tekemään ainoastaan siihen harjautunut
lääkäri. Sitä keinoa on meilläkin käyttänyt m. m. professori
Matti Äyräpää.

783. 49 vuotias. Teitä ajoittain vaivaava, yli ruumiin, paitsi
päähän ja käsiin, levinnyt raju syhyäminen, "ihan kun jotakin ryömisi
ihon alla", ei ole sekään nähtävästi muuta kuin murrosajan aiheuttamaa
hermokiihotusta. Ottakaa joka ilta maatapannessa lyhyt spriivesi
(1+4) pesu yli koko ruumiin, nauttikaa teelusikan kärellinen hypophosph.
calcic. pulveria maidossa joka ateriaksi, antakaa ahkerasti
hierottaa ja liikkukaa paljon ulkoilmassa. Tulevana kesänä käyttäkää
puolikylpyhoitoa.

784. 30 v. P. Menkää naimisiin niin pian kuin suinkin, mutta
sitä ennen neuvotelkaa personallisesti lääkärinne kanssa.

785. Nainen Ihokarvojen pysyväiseen hävittämiseen ei ole
tietääksemme, muuta varmaa keinoa kuin sähköneulalla polttaminen,
mutta se on harjautuneen lääkärin suoritettava. Pitemmäksi aikaa
voidaan kuitenkin kukistaa noita kiusaajia käyttämällä esim. seuraavaa
kokoomusta olevaa, apteekista hankittua pulveria: natrii sulfurati 6
grmtaa ynnä tärkkelysjauhoa ja hienoa liitujauhelmaa 5 grm:aa kutakin.
Veteen sekottamalla valmistetaan siitä kulloinkin tarvittava määrä
paksua taikinaa, jota vahvana kerroksena levitettynä vaatetilkulle sidotaan
karvaiselle kohdalle. Sen vaikutuksesta karvat irtautuvat juuria
myöten ja kestää pitkä aika ennenkuin temppua taas täytyy uudistaa.
Taikinaa ei kuitenkaan saa pitää iholla niin kauan, että siitä ihon
orvaskesikin syöpyy. Toisen iho sietää pitemmän toisen lyhyemmän
ajan.
786 16 v. Josko ulostuksistanne lähteneet, 2 cm pituiset,
valkoiset pätkät ovat madon kappaleita, on vaikea täydellä varmuudella
selityksestänne päättää, mutta koulunne kirjastossa varmaankin olevan
"Kodin lääkärikirjan" 2:sessa osassa siv. 53 on heisimadon nivel kuvattuna.
Vertailkaa sitä.

787. Poteva. Teitä vaivaava paisetauti, joka ilmaikse siinä
että kun toinen paise katoaa niin nousee melkein heti toinen, olisi

nähtävästi hoidettava arsenikilla sisällisesti. Ulkopuolisesti sopii Teidän
hieroa 20%) ichtyoli-vaselinisalvaa illoin aamuin siihen kohtaan,
mihin paise nousee, mutta kun se on kypsä annettava lääkärin halkaista
paise.

788. 33 vuotias. Kyseessä olevan velttouden syy on mahdoton
teitä personallisesti tutkimatta varmuudella arvata, mutta ehkä se
jo vuorolämpöisillä istumakylvyillä saataisi korjatuksi. Kääntykää senvuoksi
lääkärin puoleen ennenkuin muihin toimiin ryhdytte.

789. Einari M. Kiitos; julaistaan kevätpuoleen.

790. J. P. Helinä ja suhina korvissanne riippuu nähtävästi
pääasiassa yleisestä hermostumisestanne, jota kehoitamme hoitamaan
illoin 2—3 min. kestävillä, 28°—26°—24° hieronta-istumakylvyillä ja
niskalihasten hieromisella. Työskennelkää ulkoilmassa niin paljon
kuin suinkin.

791. 15 v. onneton. Noudattakaa vast:ssa 785 annettua neuvoa.

792. Viulun soittaja. Kroonilliseen nuhaanne 2 kertaa viikossa
42°, 5 min. kestävä kylpy, kylmä kääre päässä. Kylvyn jälkeen
20° valelu tahi ryöppy. 4:nä muuna päivänä 42°—44°, 8 min. kest.
jalkakylpy, jonka jälkeen jalat l minuutiksi 20° veteen. Ellei tämä
ala tepsiä, menkää spesialistin hoitoon.

793. 27 vuotias. Ulkona punaiseksi käyvää nenäänne, johon
ei petroleumi eikä suola-viina näy tepsivän, koettakaa illoin hieroa
glyseriini-spriillä, ana partes, ja voidelkaa aamuin lanolin-erensilla.

794. Kalle. Istumatyön tekijä, jonka jalat päivemmällä käyvät
kylmiksi, eritoten varpaista, ei sovi käyttää nyöri- tahi muita sentapaisia
kenkiä, että ahdistavat jalkoja ja siten hidastuttavat verenkulkua
niissä. Hänen tulee sitäpaitsi kylmällä vedellä pestä ja hieroa
jalkojaan lämpimiksi, aluksi vaikkapa pari kertaa päivässä, ja mennä
pesun jälkeen 10 minuutiksi kävelemään kunnes jalat tottuvat pysymään
lämpiminä, jolloin tavallinen jalkojen iltapesu riittää.

795. F. N. Mahdollista on että kiusallinen syyhyävä ihottumanne
(ihon pinnalle varsinkin sormien väliin nousevat näppylät)
ovat tarttuvan syyhypunkkien aiheuttama, jolloin vaativat tarkkaa lääkäri
hoitoa. Kysykää siis vielä uudestaan lääkärin ueuvoa.
Huom.l Myöhemmin tulleisiin kysymyksiin vastataan tammik.
numerossa.

Helsinki 1909, K. F. Puromiehen kirjapaino.

